
Edgar Allan Poe (1809-1849) s-a născut la 
Boston, Massachusetts. Şi-a început studiile la 
Universitatea din Virgima, apoi, după o scurtă 
perioadă de timp petrecută în armată, a început să 
publice articole de critică în periodice literare, 
devenind celebru pentru stilul său caustic, riguros, 
de o înaltă ţinută intelectuală şi cu o largă 
deschidere filosofică. Două dintre eseurile sale, 
Principiul poetic şi Filosofia compoziţiei, au rămas 
pînă astăzi repere de neocolit ale poeticii moderne. 
Considerat unul dintre cei mai provocatori scriitori 
al secolului XIX, cu o influență considerabilă în 
literatura americană şi europeană, părinte al prozei 
polițiste şi precursor al romanului SF şi horror, şi-a 
început cariera literară ca poet (cu Tamerlane and 
Other Poems, 1827; Poems, 1831). Singurul său 
roman finalizat, The Narrative of Arthur Gordon 
Pym (Povestea lui Arthur Gordon Pym), este 
publicat în 1838, iar primul volum de povestiri, 
Tales of the Grotesque and Arabesque, apare în 
1840. Însă cartea care îl va impune definitiv în 
atenția publicului este 7he Raven and Other 
Poems (1845); prin intermediul traducerilor lui 
Baudelaire, care îl descria ca pe „cel mai important 
scriitor al epocii“, reputaţia sa curopeană începe 
totodată să capete un contur bine definit. 

După Masca Morţii Roşii şi alte povestiri 
(Polirom, 2003), cuprinzînd schiţele, nuvelele şi 
povestirile lui E.A. Poe publicate între 1831 şi 
1842, şi Misterul lui Marie Roget şi alte povestiri 
(Polirom, 2005), care întregea tabloul nuvelisticii 
cu prozele tipărite între 1843 şi 1849, acest al 
treilea volum al operelor lui Poe reuneşte, sub 
titlul comun de Călătorii imaginare, romanele 
Povestea lui Arthur Gordon Pym şi, tradus pentru 
prima dată în limba română, Jurnalul lui Julius 
Rodman (1840), rămas neterminat. Povestea lui 
Arthur Gordon Pym este mai mult decît o tipică 
istorisire inițiatică americană, căci, dincolo de 
violenţa şi de misterul său, problematizează însuşi 


actul scrierii şi reprezentării adevărului în pagină. 
Printre multiplele farse pe care le înscenează, Poe 
se desemnează ca scrib din umbră al aventurilor 
personajului său, împletind cu ingeniozitate faptele 
istorice şi ficţiunea. Şi Jurnalul lui Julius Rodman 
este scris în acelaşi spirit ludic, pretinzînd că 
înfăţişează o expediţie din 1792 — nici mai mult, 
nici mai puţin decît prima traversare a Munţilor 
Stîncoşi de către albi. 


NOTĂ ASUPRA EDIŢIEI 


Acest al treilea volum al ediției Edgar Allan Poe 
cuprinde cele două şi singurele romane ale 
scriitorului american. 

Jurnalul lui Julius Rodman — abandonat de 
autor pe la jumătatea sa (fusese proiectat în 12 
capitole) — apare acum pentru prima oară în 
româneşte. Chiar şi neterminat, Jurnalul are 
meritul de a familiariza cititorii cu o nouă 
dimensiune spaţială a universului poesc; căci, dacă 
în primele două volume ale ediției aventurile 
atipicului homo viator se consumă pe întinsul 
mării şi în văzduhul prozelor nautice şi respectiv 
aeronautice, în volumul de faţă, Julius Rodman 
străbate „pustietatea“ terestră a Vestului nord- 
american. 

Povestea lui Arthur Gordon Pym, tradusă după 
varianta B publicată de Harper & Brothers în 1838, 
singura autorizată de Poe, este, cronologic, a 
cincea versiune românească a romanului. Prima — 
Aventurile Extraordinare ale Lui Arthur Gordon 
Pym (Editura Gutenberg, 1921) — este, de fapt, o 
traducere a traducerii din 1858 a lui Charles 
Baudelaire, tălmăcitorul român, rămas anonim, 
preluînd chiar şi titlurile de capitole interpolate de 
poetul francez. Aventurile lui Gordon Pym (1965) 
a lui Mircea Alexandrescu este o reeditare — 
revizuită doar în măsura în care schimbă modul de 
paragrafare şi adaugă notele explicative — a 
traducerii pe care în ediția din 1958 a semnat-o 
împreună cu Marius Măgureanu. În 2004, Corint 
publică Aventurile lui Arthur Gordon Pym în 
traducerea Cristinei Jinga, ediţie ilustrată retipărită 
în 2007. 

În Franţa, versiunile impecabile ale lui 
Baudelaire par să fi paralizat, decenii la rînd, orice 
încercare de retraducere a prozei lui Poe. La noi, 
„anxietatea influenței“ a funcționat benefic: 
tălmăcirile timpurii ale lui Eminescu, Caragiale şi 


Macedonski, realizate după versiunile lui 
Baudelaire, probabil la recomandarea lui Titu 
Maiorescu, au produs de-a lungul deceniilor o 
emulație extraordinară printre traducătorii 
poemelor şi povestirilor lui Poe, unii dintre ei 
adevărați artişti ai cuvîntului: Dan Botta, Ion 
Vinea, Mihu Dragomir, Teodor Boşca, Nichita 
Stănescu, Marin Sorescu, Ştefan Augustin Doinaş, 
ca să amintesc doar pe cîțiva. Comparativ vorbind, 
Pym a atras mai puțin interesul traducătorilor. 

Era nevoie de o nouă traducere? Da, şi spun asta 
nu doar din motive de ordin editorial sau de 
copyright. Mircea Alexandrescu ne-a dat un Pym 
admirabil şi sînt convins că tălmăcirea lui va 
rămîne încă mult timp un reper; nevoit să o 
evaluez cuvînt cu cuvînt, să o compar cu 
originalul, să mă distanțez de ea, mărturisesc că de 
un an de zile m-a bîntuit ca un coşmar. Fără să fiu 
adeptul traducerii interliniare, cred însă că, tehnic 
vorbind, elipsa şi telescoparea frazei, deşi 
înlesnesc cursivitatea textului, îl lipsesc de o parte 
din suportul lexical al sensului intenționat ca atare. 
Chiar şi aceste „recuperări“ de sens pe care le-aş 
putea invoca în sprijinul versiunii mele, pe lîngă 
îndreptarea unor erori pe ici, pe colo, pot fi un 
imbold suficient şi, la o adică, un motiv de 
consolare. Traducerea Cristinei Jinga, deşi relativ 
fidelă textului original, păcătuieşte prin 
numeroasele improprietăți de limbaj, necesitînd, 
cred eu, o drastică revizuire. 

Capitolul de Note şi comentarii cuprinde 
informații privind sursele de inspirație, variantele 
(notate cu A, B, C etc.), ecourile în epocă, 
semnificația unor aluzii, înțelesul unor cuvinte de 
origine străină, traducerile de pînă acum. Pentru 
alcătuirea lui m-am folosit de aparatul ştiinţific a 
două ediții: Burton R. Pollin (ed.), The Collected 
Writings of Edgar Allan Poe, Vol I — The 
Imaginary Voyages (Including The Narrative of 
Arthur Gordon Pym, The Unparalleled Adventure 


of One Hans Pfaall and The Journal of Julius 
Rodman), Boston, Twayne Publishers, 1981, şi 
Edgar Allan Poe, The Narrative of Arthur Gordon 
Pym of Nantucket. Edited with an Introduction and 
Commentary, including Jules Verne's sequel Le 
Sphinx des Glaces, by Harold Beaver, Penguin 
Books, 1976. 

Pentru jargonul marinăresc am consultat: Anton 
Beziris, Constantin Popa, Gheorghe Scurtu, Andrei 
Bantaş, Dicționar maritim  englez-român, 
Bucureşti, Editura Tehnică, 1977; Anton Beziris, 
Constantin Popa, Gheorghe Scurtu, Gheorghe 
Bamboi, Dicționar maritim român-englez, 
Bucureşti, Editura Tehnică, 1985; Ilie Manole, 
Gheorghe Ionescu, Dicționar marinăresc, 
Bucureşti, Editura Albatros, 1982; precum şi 
următoarele cursuri şi tratate, în format electronic: 
Gheorghe Balaban, Tratat de navigație; 
Deboveanu Marin, Tratat de manevra navei; 
Eugen Ionescu, Carte nave; cursurile de pregătire 
marinărească, manevră a navei şi meteorologie. 

Notele de subsol ale autorului sînt însoțite de 
abrevierea (n.a.). Alte abrevieri: PD (Edgar Allan 
Poe, Poezie — Dramă. Ediție bilingvă. Traducere, 
studiu introductiv, note şi comentarii de Liviu 
Cotrău, Institutul European, 2001); MMR (E.A. 
Poe, Masca Morții Roşii şi alte povestiri. Ediţie 
îngrijită, studiu introductiv, note şi comentarii de 
Liviu Cotrău, Polirom, 2003); MLMR (E.A. Poe. 
Misterul lui Marie Rogêt şi alte povestiri. 
Traducere, note şi comentarii de Liviu Cotrău, 
Polirom, 2005). 


Liviu Cotrău 

POVESTEA LUI ARTHUR 
GORDON PYM 


Prefaţă 


Cu cîteva luni în urmă, întorcîndu-mă în Statele 
Unite, după o serie extraordinară de aventuri prin 
Mările Sudului şi prin alte cîteva locuri, şi despre 
care vă voi povesti în paginile de mai jos, s-a 
întîmplat să nimeresc în cercul unor domni din 
Richmond, statul Virginia, care s-au arătat foarte 
interesaţi de locurile pe unde umblasem şi care mă 
îmboldeau întruna să-mi public povestea — ca un 
fel de datorie de onoare faţă de cititori. Aveam însă 
motive să refuz acest lucru, unele de natură strict 
personală şi care mă priveau în exclusivitate; 
altele, într-o mai mică măsură. Unul din 
considerentele care mă împiedicau era că, neţinînd 
un jurnal propriu-zis o mare parte din perioada cît 
am fost plecat, aveam dubiu că voi reuşi să scriu, 
numai din amintiri, o relatare minuțioasă şi bine 
închegată, una care să poată da impresia acelui 
adevăr cu care era înzestrată în mod real, din care 
să elimin doar exagerările fireşti şi inerente, păcat 
pe care sîntem cu toţii tentaţi să-l comitem atunci 
cînd vorbim pe îndelete despre evenimente care 
ne-au marcat profund facultățile imaginative. Un 
alt motiv era acela că întîmplările cu pricina erau 
pur şi simplu miraculoase, încît, nedovedite — cum 
sînt inevitabil aserțiunile mele (exceptind mărturia 
unui singur om, şi acela pe jumătate indian) —, nu 
puteam nădăjdui să fiu crezut decît eventual de 
familia mea şi de acei dintre prietenii mei care în 
decursul vieţii au avut motive să se încreadă în 
adevărul spuselor mele — probabilitatea fiind ca 
marele public să considere cele povestite de mine 
drept pură ficțiune, impudică şi ingenioasă. 
Neîncrederea în talentul meu de scriitor a fost însă 

una din principalele cauze care m-au determinat să 
nu plec urechea la recomandările sfătuitorilor mei. 

Printre acei domni din Virginia care s-au arătat 
foarte interesați de povestea mea, îndeosebi de 
partea legată de Oceanul Antarctic, se afla şi 
domnul Poe, redactor pe atunci la Southern 
Literary Messenger, revistă lunară publicată de 
domnul Thomas W. White din Richmond!. Cot la 
cot cu ceilalți, Domnia Sa m-a îndemnat stăruitor 
să pregătesc cît mai iute un raport complet despre 
ceea ce am văzut şi am trăit şi să mă încred în 
inteligenţa şi bunul-simţ ale publicului, insistînd, 
pe bună dreptate, că, oricît de neşlefuită ar fi cartea 
mea în ce priveşte exprimarea artistică, însăşi 
stîngăcia ei — dacă va fi vorba de aşa ceva — îi va 
oferi o şansă în plus să treacă drept adevărată. 

În ciuda acestor asigurări, nu m-am putut decide 
să fac aşa cum îmi sugerase dînsul. După o vreme 
(văzînd că nu întreprind nimic în treaba asta), mi-a 
propus să-l las pe el să scrie, cu propriile-i cuvinte, 
o relatare despre prima parte a aventurilor mele din 
informaţiile pe care i le procuram eu şi pe care să o 
publice, sub masca ficţiunii, în revista Southern 
Literary Messenger. Neavînd vreo obiecţie, am 
consimţit, cu condiția ca numele meu real să nu fie 
menţionat. În Southern Literary Messenger din 
ianuarie şi februarie (1837) au apărut consecutiv 
două părți din aşa-zisa ficţiune şi, ca să fie luată 
totuşi drept ficţiune, numele domnului Poe a fost 
trecut în Cuprinsul celor două foiletoane?. 

Modul în care a fost primit acest vicleșug m-a 
convins pînă la urmă să încerc să dau o formă cît 
mai potrivită întîmplărilor descrise şi să le public — 
asta după ce am aflat că, în pofida atmosferei de 
basm ce învăluia într-un mod atît de ingenios 
bucata care apăruse în Messenger (fără ca măcar 
un singur fapt să fie ciuntit sau răstălmăcit), 
publicul nu era deloc dispus să o vadă ca pe o 
poveste; şi pe adresa domnului Poe au sosit mai 
multe scrisori care susțineau cu tărie părerea 

contrară. Am tras deci concluzia că faptele relatate 
erau de natură să aducă suficiente dovezi în 
favoarea autenticității lor şi, prin urmare, nu 
aveam de ce să-mi fac griji cît priveşte lipsa de 
încredere a publicului. 

După acest expose, se va vedea de-ndată cît 
anume din cele ce urmează aş putea pretinde că-mi 
aparține mie; şi se va adeveri totodată că n-a fost 
denaturat nici unul din faptele consemnate de 
domnul Poe în cele cîteva pagini de început. Ar fi 
de prisos să le indic, chiar şi cititorilor care n-au 
văzut încă exemplarul din Messenger, unde se 
sfirşeşte partea dînsului şi unde începe a mea; 
diferenţa de stil se va observa numaidecit. 


A.G. Pym 
New York, iulie 1938 


1 Southern Literary Messenger: revistă literară (1834-1864) din 
Richmond, Virginia. În iunie 1835, Thomas W. White, proprietarul 
revistei, îi oferă lui Poe postul de critic şi colaborator al revistei. 

2 Cele două foiletoane, intitulate ARTHUR GORDON PYM. No. 1 
şi ARTHUR GORDON PYM. No. 2, au apărut în ianuarie şi 
februarie 1837, şi ele cuprind cap. 1, 2 şi, respectiv, 3 şi 4, inclusiv 
paragraful 3. Numele lui Poe apare pe pagina de gardă şi în nota 


editorială care menţionează contribuţiile sale la numărul respectiv. 

Capitolul I 


Mă numesc Arthur Gordon Pym:. Tatăl meu, 
negustor respectabil, făcea afaceri cu provizii şi 
materiale de bord în Nantucket, unde m-am născut. 
Bunicul dinspre mamă era avocat cu o bogată 
clientelă. Însoţit de noroc în toate cele, speculase 
cu mult succes acţiunile de la Edgarton New Bank, 
cum se numea banca pe atunci. Cu acțiunile, dar şi 
pe alte căi, reuşise să pună deoparte o sumă 
frumuşică. Se ataşase de mine mai mult decît de 
oricine pe lumea asta, cred, şi mă aşteptam ca la 
moartea lui să moştenesc cea mai însemnată parte 
a averii sale. M-a trimis, pe cînd aveam şase ani, la 
şcoala venerabilului Ricketts, un domn cu o 
singură mînă şi cu apucături cam ciudate, bine 
cunoscut de mai toți cei care s-au perindat prin 
New Bedford. Am rămas la şcoala lui pînă la vîrsta 
de şaisprezece ani, cînd m-am mutat la institutul 
domnului E. Ronald“, în clădirea de pe colină. Aici 
m-am împrietenit cu fiul domnului Barnard, 
căpitan de cursă lungă, care naviga de obicei 
pentru compania Lloyd & Vredenburgh — domnul 
Barnard este şi el foarte cunoscut în New Bedford 
şi sînt convins că are multe rubedenii în Edgarton. 
Pe fiul său îl chema Augustus” şi era cu aproape 
doi ani mai mare decît mine. Fusese cu tatăl său la 
o vînătoare de balene pe vasul John Donaldson şi 
adeseori îmi povestea despre aventurile lui prin 
Pacificul de Sud. Obişnuiam să merg frecvent la el 
şi să rămîn toată ziua, ba uneori întreaga noapte. 
Împărțeam amîndoi acelaşi pat, şi Augustus reuşea 
să mă ţină treaz pînă cînd mijeau zorii, vorbindu- 
mi despre băştinaşu de pe insula Tinian şi de pe 
coclaurile pe unde umblase în călătoriile sale. De 
la un timp, cele spuse de el mi-au trezit 
curiozitatea şi, încet-încet, m-a năpădit o dorință 
aprigă să călătoresc pe mare. Aveam o barcă cu 
pînze, botezată Ariel, valorînd vreo 75 de dolari. 

Era prevăzută cu ruf 7 central sau de şlep şi 
velatură de slupE. Nu-i ţin minte tonajul, însă lesne 
putea transporta zece persoane. Cu barca asta 
aveam noi obiceiul să pornim în cele mai trăsnite 
escapade, iar acum, cînd îmi aduc aminte de ele, 
îmi pare un adevărat miracol că mai sînt astăzi în 
viaţă. 

Am să vă povestesc una din aceste aventuri ca 
introducere la o altă istorisire ceva mai lungă şi 
mai de soi. Într-una din seri avusese loc o 
petrecere la domnul Barnard şi pe la sfîrşitul ei, 
amîndoi, Augustus şi cu mine, eram bine 
aghesmuiţi. Ca de obicei, în asemenea cazuri, am 
preferat să dorm în patul lui decît să mă duc acasă. 
Pe el l-a furat somnul pe tăcute, după cum credeam 
eu (se făcuse aproape unu cînd s-a spart cheful), şi 
fără să apuce să scoată măcar o vorbă despre 
subiectul lui preferat. Să tot fi fost o jumătate de 
oră de cînd ne cuibăriserăm în pat şi, cînd să 
ațipesc şi eu, Augustus s-a ridicat brusc în capul 
oaselor şi, slobozind o înjurătură zdravănă, a 
declarat că pentru nici un Arthur Pym din întreaga 
lume creştină n-o să tragă la aghioase tocmai acum 
cînd dinspre sud-vest bătea aşa o briză minunată. 
De cînd mă ştiu n-am mai fost atît de uimit. Habar 
n-aveam ce se petrecea în capul lui. Bănuiam doar 
că vinurile şi lchiorurile pe care le ingurgitase îl 
năuciseră de-a binelea. El însă continua să 
peroreze cu un calm desăvîrşit, cum că ştie el că-l 
cred abțiguit, dar că în viaţa lui n-a fost mai treaz 
ca acum. Numai că s-a săturat, a adăugat el, să 
lenevească în pat ca o javră într-o noapte atît de 
frumoasă şi era hotărît să se scoale, să se îmbrace 
şi să iasă puţintel cu barca în larg. Mi-e greu să 
spun ce a pus atunci stăpînire pe mine, căci nici nu 
i-au ieşit bine cuvintele din gură, şi am simțit un 
fior de nerăbdare şi nespusă plăcere, ideea lui 
nebunatică  părîndu-mi unul din cele mai 
încîntătoare şi mai rezonabile lucruri din lume. 
Parcă bătea un vînt de furtună, iar vremea se răcise 

binişor, fiind sfîrşit de octombrie. Dar am sărit din 
pat, cuprins de un soi de exaltare, şi i-am spus că 
sînt şi eu la fel de viteaz ca el, la fel de sătul de 
atîta leneveală în pat ca o javră şi tot atît de dornic 
de dezmăţ ori distracţie ca oricare Augustus 
Barnard din Nantucket! 

Fără să mai zăbovim o clipă, ne-am tras hainele 
pe noi şi am pornit-o într-un suflet jos la barcă. Era 
priponită de cheul vechi şi dărăpănat din spatele 
depozitului de cherestea Pankey & Co. şi era gata 
să se desfacă în bucăţi, tot izbindu-se cu bordurile 
de buştenii neprelucraţi. Augustus a urcat în ea şi 
s-a apucat să o golească de apa care o umpluse 
aproape pe jumătate. Odată isprăvită treaba, am 
ridicat focul? şi vela mare, şi cu pînzele întinse ne- 
am îndreptat curajoşi spre larg. 

Vîntul, după cum spuneam adineaori, sufla 
aspru dinspre sud-vest. Era o noapte senină şi rece. 
Augustus se instalase la cîrmă, iar eu mă postasem 
lîngă catarg pe puntea cabinei. Goneam spre larg 
cu iuţeală, fără ca vreunul din noi să fi scos măcar 
o vorbă din clipa cînd ne-am desprins de chei. 
După un timp, l-am întrebat pe tovarăşul meu în ce 
direcție are de gînd să meargă şi cam cînd speră să 
ne întoarcem. S-a pus pe fluierat preţ de cîteva 
minute, după care mi-a răspuns în doi peri: 

— Eu, unul, mă duc în larg; tu poţi să te întorci 
acasă, dacă aşa consideri. 

Întorcîndu-mi privirea spre el, am înțeles 
numaidecît că, în ciuda pretinsei lui nonchalance, 
era extrem de agitat. Îl vedeam bine în clarul de 
lună; chipul îi era palid ca marmura, iar mîna îi 
tremura atît de rău, încît abia reuşea să şi-o ţină pe 
cîrmă. M-am gîndit că 1 s-o fi întîmplat ceva şi m-a 
cuprins panica. Ştiam prea puţine pe atunci despre 
felul cum se manevrează o barcă, iar în clipele 
acelea depindeam numai şi numai de cunoştinţele 
nautice ale prietenului meu. Şi ca un făcut, vîntul 
se întețise brusc, pe cînd ieşeam repejor de sub 
adăpostul coastei; îmi era însă ruşine să-mi trădez 

tulburarea şi am tăcut mîlc aproape o jumătate de 
oră. Totuşi, n-am mai putut rezista şi i-am sugerat 
lui Augustus că ar fi bine să ne întoarcem. Ca şi 
mai înainte, i-a trebuit aproape un minut ca să-mi 
răspundă ori să bage în seamă propunerea mea. 

— Curînd, zise el, într-un târziu, timp destul, 
curînd acasă. 

Mă aşteptasem la un asemenea răspuns, dar în 
tonul acestor cuvinte era ceva ce mi-a produs o 
groază de nedescris. L-am privit din nou cu atenţie 
pe cel care îmi vorbise. Buzele îi erau perfect 
livide, iar genunchii îi tremurau atît de tare, încît 
era de mirare că omul se mai putea ţine pe 
picioare. 

— Augustus, pentru numele lui Dumnezeu! am 
tipat, speriat de-a binelea. Ce te doare? Care-i 
problema? Ce ai de gînd să faci? 

— Problema! a îngăimat el, pare-se complet 
năuc, în aceeaşi clipă scăpînd cîrma din mînă şi 
prăbuşindu-se cu faţa în jos pe fundul bărcii. 
Problema... Păi, nici o problemă... mergem 
acasă... n-n-nu vezi? 

Într-o străfulgerare am înţeles tot adevărul. M- 
am repezit la el şi l-am ridicat. Era beat, beat criță 
— nici nu mai putea sta pe picioare şi nici să 
vorbească ori să vadă nu mai putea. Îi sticleau 
grozav ochii; şi cînd în culmea disperării i-am dat 
drumul, s-a rostogolit ca o buturugă în apa din 
santină, de unde îl ridicasem. Era clar că în cursul 
serii băuse vîrtos, mai mult decît am crezut, şi că 
tot spectacolul acela din pat se datora beţiei crunte 
— o beţie care, aidoma nebuniei, adesea îi îngăduie 
celui în cauză să imite felul de a fi al unuia aflat în 
deplinătatea simţurilor. Aerul rece al nopții şi-a 
făcut însă obişnuitul efect; sub influenţa sa, 
energia lui mentală a început să cedeze, iar 
percepția confuză pe care neîndoielnic o avea 
despre situaţia precară în care se afla n-a făcut 
decît să precipite catastrofa. De-acum îşi pierduse 

complet cunoştinţa şi nu mai exista nici o şansă să 
fie altfel cîteva ceasuri bune. 

E greu de imaginat teroarea ce m-a cuprins. 
Aburi vinului băut mai devreme se risipiseră şi mă 
încerca un sentiment îndoit de sfială şi nehotărtre. 
Ştiam că nu mă pricep deloc să manevrez barca şi 
că vîntul năprasnic şi refluxul puternic ne mînau 
degrabă la pieire. Nori de furtună se îngrămădeau 
vădit în urma noastră; nu aveam nici busolă, nici 
provizii; şi era limpede că, menţinînd direcţia în 
care ne îndreptam, pînă ce se crăpa de ziuă nu 
aveam să mai zărim nici urmă de pămînt. Aceste 
gînduri şi puzderie de altele la fel de 
înspăimîntătoare mi-au fulgerat prin minte cu o 
viteză ameţitoare şi preţ de cîteva clipe m-am 
simţit ca paralizat, incapabil să fac vreo mişcare. 
Barca gonea pe apă cu o iuţeală teribilă, cu vînt 
puternic din pupa şi, cum nici focul, nici vela mare 
nu erau terțarolate!, îşi afunda prova complet în 
spumă. A fost un adevărat miracol că nu s-a 
răsturnat, fiindcă, aşa cum spuneam adineauri, 
Augustus dăduse drumul la cîrmă, iar eu eram 
mult prea agitat ca să-mi treacă prin minte să 
încerc să pun mîna pe ea. Din fericire, însă, barca 
s-a ţinut bine şi încetul cu încetul mi-am recăpătat 
prezenţa de spirit. Dar vîntul creştea în intensitate 
şi de fiecare dată cînd ne ridicam, după ce prova se 
afundase binişor în apă, valul din spate se prăvălea 
peste noi, măturînd pupa şi potopindu-ne cu apă. 
Braţele şi picioarele îmi erau atît de amorțite, încît 
NICI eu nu mai simţeam aproape nimic. Am recurs 
în cele din urmă la o soluţie disperată şi, 
repezindu-mă la vela mare, am slăbit-o. Aşa cum 
era de aşteptat, vela a zburat peste prova şi, 
îmbibîndu-se cu apă, a tras catargul peste bord. 
Numai această întîmplare ne-a salvat de la o 
moarte instantanee. Doar cu focul goneam acum 
straşnic cu vînt de pupa, luînd din cînd în cînd la 
bord valuri mari de apă, dar măcar eliberat de 
spaima unui sfîrşit iminent. Apucînd cîrma, am 

răsuflat uşurat cînd am văzut că ne mai rămăsese o 
şansă de a ne salva. Augustus continua să zacă în 
nesimţire pe fundul bărcii; şi, fiindcă era în pericol 
să se înece în orice clipă (în locul unde se 
prăbuşise apa era de aproape un picior” adîncime), 
am reuşit să-l ridic puţin şi să-l proptesc în poziția 
şezînd, trecîndu-i o frînghie în jurul brîului şi 
legînd-o de un inel de pe puntea cabinei. 
Rînduindu-le pe toate cum am putut mai bine, 
zeribulit şi tulburat cum eram, m-am lăsat în voia 
lui Dumnezeu, hotărît să îndur orice s-ar fi 
întîmplat cu toate puterile care îmi mai rămăseseră. 

Abia am luat această hotărîre, cînd deodată un 
țipăt sau răcnet grozav şi prelung, ieşit parcă din 
gitlejurile a o mie de diavoli, păru să sfişie întreg 
văzduhul dimprejurul şi de deasupra bărcii. N-am 
să uit cît voi trăi cumplita agonie şi teroare pe care 
le-am trăit în acele clipe. Mi s-a zbirlit părul de pe 
cap, simţeam că îmi îngheaţă sîngele în vine, inima 
parcă încetase să-mi mai bată şi, fără să-mi ridic 
ochii măcar o dată ca să aflu pricina spaimei mele, 
m-am prăbuşit cu capul înainte şi fără cunoştinţă 
peste trupul căzut al tovarăşului meu. 

Cînd mi-am revenit în simţiri, m-am trezit în 
cabina unei baleniere de mare tonaj — Pinguinul — 
cu destinaţia Nantucket. Cîţiva inşi stăteau aplecaţi 
deasupra mea, iar Augustus, mai palid ca moartea, 
îmi freca de zor mîinile. Cînd a văzut că-mi 
deschid ochii, exclamaţiile lui de bucurie şi de 
recunoştinţă au stîrnit ba risete, ba lacrimi din 
partea bărbaţilor acelora cu chipuri aspre. Misterul 
supraviețuirii noastre a fost dezlegat pe dată. 
Fuseserăm striviţi de balenieră, care, cu vînt de 
bulină, se îndrepta spre Nantucket cu pînzele pe 
care se încumetase să le ridice şi, drept urmare, 
naviga aproape în unghi drept față de direcția 
noastră de mers. Cîţiva marinari stăteau de cart la 
prova, dar n-au observat barca noastră decît în 
clipa în care coliziunea nu mai putea fi evitată, 
strigătele lor de alarmă la vederea noastră fiind, la 

drept vorbind, cele care băgaseră groaza în mine. 
Giganticul vas — după cum mi s-a spus — trecuse 
năprasnic peste noi, cu aceeaşi uşurinţă cu care ar 
fi trecut mica noastră ambarcaţiune peste un fulg şi 
fără să întîmpine nici cel mai mic obstacol. Nu s-a 
auzit nici un răspuns de pe puntea vasului-victimă, 
în afară de un scrîşnet slab, pierdut în mugetul 
vîntului şi al mării, cînd firava noastră 
ambarcaţiune, înghițită apoi de valuri, a şters o 
clipă chila călăului ei — însă asta a fost tot. Crezînd 
că barca noastră (care — să ne amintim — îşi 
pierduse catargul) era vreo epavă abandonată în 
voia valurilor, comandantul (căpitanul E.T.V. 
Block din New London) era ferm hotărît să-şi 
urmeze drumul, fără să se mai deranjeze pentru 
atita lucru. Din fericire, doi dintre cei de veghe se 
jurau că au văzut pe cineva la cîrma noastră, 
stăruind că acel cineva mai putea fi salvat. S-a 
iscat o dispută, după ce Block, ieşindu-şi din 
pepeni, a replicat puţin după aceea că „nu-i treaba 
lui să tot ferească găoacele alea, că doar n-o să 
schimbe el direcţia de mers pentru fleacuri d-astea 
şi că, dacă l-a călcat pe vreunul, nu era vina 
nimănui, ci numai a ăluia, aşa că poa’ să se-nece şi 
să-l ia dracu'“ sau ceva de genul ăsta. Henderson, 
secundul, a intervenit atunci, fiind pe bună 
dreptate indignat, ca de altminteri întreg echipajul 
vasului, auzind cuvintele pline de cruzime ale 
căpitanului. Văzînd că ceilalți îl susțin, Henderson 
i-a trîntit-o de la obraz, acuzîndu-l că-i bun de 
ştreang şi că-i va ignora ordinele, chiar de-ar fi să 
fie spînzurat în clipa cînd va pune piciorul pe 
uscat. S-a îndreptat apoi agale spre pupa, 
împingîndu-l la o parte pe Block (care amuţise, 
galben ca ceara) şi, apucînd cîrma, a strigat cu glas 
poruncitor: 

— Bânda sub vînt 

Oamenii s-au repezit la posturi şi vasul a 
executat inteligent o voltă în vînt. Toate acestea au 
durat aproape cinci minute şi nimeni nu credea că 

mai putea fi salvat cineva, dacă într-adevăr acel 
cineva s-ar fi aflat în barcă. Totuşi, după cum a 
văzut cititorul, Augustus şi cu mine am scăpat cu 
viaţă; iar salvarea noastră a venit, pare-se, de la 
două din şansele aproape neverosimile pe care 
înţelepţi şi evlavioşii le atribuie intervenţiei 
speciale a Providenţei. 

Pe cînd vasul staționa cu velele fluturînd, 
secundul a coborât iola” şi a sărit în ea, însoţit de 
cei doi marinari care, dacă nu mă înşel, susținuseră 
morțiş că m-ar fi văzut la cîrmă. De-abia s-au 
desprins de bordul de sub vînt (luna lumina încă 
puternic), că vasul a început să ruleze greoi şi 
prelung, moment în care Henderson, ridicîndu-se 
de pe banchet, le-a strigat oamenilor săi să rameze 
înapoi. Nimic altceva nu spunea, ci urla întruna, 
nerăbădător: 

— Înapoi! Înapoi! 

Oamenii vîsleau cît puteau de iute, dar între 
timp nava făcuse o voltă şi ajunsese acum cu prova 
în vînt, deşi toți cei de la bord se luptau din 
răsputeri să strîngă velele. Fără să-i pese de riscuri, 
secundul s-a apucat de portsarturile coloanei mari, 
de îndată ce a ajuns lîngă ele. Încă o bandă 
straşnică a făcut ca tribordul să iasă din apă 
aproape pînă la chilă, moment în care s-au adeverit 
temerile secundului. A ieşit la iveală trupul unui 
om agăţat în chip ciudat de fundul neted şi lucios 
(Pinguinul era arămit şi căptuşit cu plăci de 
cupru), de care se lovea zdravăn cu fiecare mişcare 
a carenei. După cîteva sforțări zadarnice, pe cînd 
vasul se înclina şi ameninţa să scufunde iola în 
orice clipă, au reuşit pînă la urmă să mă elibereze 
din poziţia nenorocită în care mă aflam şi să mă ia 
cu ei la bord — căci trupul acela s-a dovedit a fi 
trupul meu. Se pare că un nit de lemn, care îşi 
croise cale prin învelişul de aramă, mi-a oprit 
alunecarea pe sub corabie şi m-a țintuit de fundul 
ei în felul acela extraordinar. Capul nitului 
pătrunsese prin gulerul jachetei de postav verde pe 

care o purtam şi prin ceafă, ieşind printre cele două 
tendoane aflate imediat sub urechea dreaptă. 
Numaidecît am fost dus în pat, cu toate că viaţa 
părea să mă fi părăsit cu totul. La bord nu se afla 
nici un medic. Căpitanul însă m-a tratat cu multă 
grijă — ca să-şi răscumpere, presupun, în ochii 
echipajului purtarea mizerabilă de la începutul 
acestei aventuri. 

În răstimp, Henderson s-a depărtat iar de 
corabie, deşi vîntul sufla acum aproape ca un 
uragan. Nu plecase de multe minute, cînd a dat 
peste nişte resturi din barca noastră şi curînd după 
aceea unul din cei care îl însoțeau i-a spus că, în 
vuietul furtunii, desluşise de cîteva ori un strigăt 
de ajutor. Acest lucru i-a îndemnat pe bravii 
marinari să stăruie în căutările lor mai bine de o 
jumătate de ceas, în pofida repetatelor semnale de 
întoarcere pe care le lansa către ei căpitanul Block 
şi cu toate că fiecare clipă pe apă, într-o barcă atit 
de firavă, însemna pentru ei un pericol de moarte. 
Într-adevăr, este aproape imposibil de conceput 
cum de a reuşit să scape de dezastru, chiar şi o 
clipă, bărcuţa în care se aflau aceştia. Ea însă 
fusese construită pentru vînătoarea de balene, fiind 
înzestrată — după cum m-am putut convinge 
ulterior — cu nişte despărțituri cu aer, ca la bărcile 
de salvare utilizate pe coasta Țării Galilor. 

După ce au căutat în zadar în răstimpul de care 
am pomenit, s-au hotărît să se întoarcă la vas. De- 
abia au luat această decizie, cînd s-a auzit un 
strigăt înfundat venind dinspre un obiect întunecat 
care a trecut iute pe lîngă ei. S-au luat după el şi 
curînd l-au ajuns din urmă. Era puntea de rufa lui 
Ariel. Augustus se zbătea în preajma ei, părînd să- 
şi dea ultima suflare. Cînd au reuşit să ajungă pînă 
la el, au descoperit că era legat cu o frînghie de 
stinghiile plutitoare. Această frînghie, după cum vă 
amintiţi, chiar eu i-o petrecusem în jurul briului şi 
o fixasem de un inel, ca să-l fac să şadă drept şi, 
din cîte se pare, tocmai isprava mea l-a ajutat în 

cele din urmă să scape cu viaţă. Ariel fusese 
construit cam de miîntuială şi, scufundîndu-sc, 
scheletul său s-a desfăcut în bucăţi; puntea, aşa 
cum era de aşteptat, fusese ridicată de forţa apei 
care năvălise înăuntru, desprinzîndu-se cu totul de 
corpul principal, şi plutea (cu alte resturi, de bună 
seamă) la suprafață. Augustus se ridicase şi el 
odată cu ea, scăpînd astfel de o moarte cumplită. 
Şi-a venit în fire abia după o oră şi ceva de cînd 
fusese adus la bordul Pinguinului, cînd a înţeles în 
ce fel pierise barca noastră. După o vreme s-a 
dezmeticit de-a binelea şi a început să ne 
povestească în amănunt senzațiile pe care le-a trăit 
în apă. Cînd şi-a revenit prima oară în simţiri, s-a 
trezit sub apă, rotindu-se cu o iuţeală inimaginabilă 
ŞI cu o frînghie răsucită de trei sau patru ori strîns 
în jurul gîtului. O clipă după aceea a simţit că o ia 
rapid în sus şi, lovindu-se rău cu capul de ceva 
tare, şi-a pierdut din nou cunoştinţa. Cînd şi-a 
venit în fire, gîndea parcă mai bine, deşi avea 
mintea încă foarte tulbure şi înceţoşată. Acum şi-a 
dat seama că se petrecuse o nenorocire şi că era în 
apă, deşi avea gura afară şi putea să respire cu 
destulă uşurinţă. Probabil că în acele momente 
puntea se deplasa rapid cu vînt din spate şi-l trăgea 
după ea, cum stătea întins pe spate. Fireşte, cît 
timp îşi putea păstra această poziţie, era aproape 
imposibil să se înece. Deodată însă un val mare l-a 
zvîrlit de-a curmezişul punţii, şi atunci s-a zbătut 
să se menţină în această poziție, strigînd din cînd 
în cînd după ajutor. Chiar înainte să fie descoperit 
de domnul Henderson, din cauza epuizării, a fost 
nevoit să slăbească strînsoarea şi, căzînd în mare, 
şi-a pierdut orice speranţă. Tot timpul cît s-a 
zbătut, nu şi-a amintit deloc de Ariel sau de cauza 
nenorocirii sale. Un sentiment de teroare şi 
deznădejde pusese cu totul stăpînire pe simţurile 
sale. Cînd într-un final a fost pescuit din apă, îl 
părăsise orice brumă de luciditate şi, după cum am 
spus mai înainte, i-a trebuit aproape o oră, după ce 

a ajuns la bordul Pinguinului, ca să-şi dea bine 
seama de situația în care se afla. Cît despre mine, 
am fost readus în simţiri dintr-o stare vecină cu 
moartea (şi după ce vreme de trei ceasuri şi 
jumătate fuseseră încercate toate celelalte 
mijloace) printr-o frecţie viguroasă cu cîrpe muiate 
în ulei încins, procedură sugerată de Augustus. 
Rana de la ceafă, deşi urîtă la vedere, s-a dovedit 
destul de neînsemnată şi curînd m-am întremat. 

Pinguinul a ajuns în port pe la orele 9 dimineaţa, 
după ce înfruntase una din cele mai năprasnice 
furtuni din cîte se abătuseră vreodată în largul 
insulei Nantucket. Augustus şi cu mine am izbutit 
să ne înfăţişăm la casa domnului Barnard tocmai la 
timp pentru micul dejun, care, din fericire, 
întîrziase niţel din cauza petrecerii din timpul 
nopţii. Presupun că toți comesenii erau ei înşişi 
prea osteniți ca să remarce starea jalnică în care ne 
aflam, căci, la o privire mai atentă, bineînţeles că 
ne-am fi dat de gol. Şcolarii însă se pricep de 
minune la prefăcătorii şi sînt convins că nici unul 
din prietenii noştri din Nantucket nu bănuia defel 
că povestea aceea teribilă pe care nişte marinari o 
răspîndeau prin tîrg, cum că ar fi scufundat un vas 
în largul mării şi ar fi pierit înecaţi vreo treizeci 
sau patruzeci de amărîţi, ar avea cît de cît vreo 
legătură cu Ariel, cu tovarăşul meu sau cu mine. 
De atunci, am stat de vorbă nu o dată despre cele 
întîmplate — niciodată însă fără să ne ia cu fiori. În 
cursul unei asemenea discuţii, Augustus mi-a 
mărturisit deschis că în viaţa lui n-a fost mai 
speriat ca pe bordul micii noastre ambarcaţiuni în 
momentul în care şi-a dat seama că e beat criță şi 
că-şi va pierde cunoştinţa. 


3 Arthur Gordon Pym: „Ca ritm şi număr de silabe, Arthur Gordon 
Pym şi Edgar Allan Poe coincid; amîndouă au cîte un nume englez, 
urmat de unul scoţian şi o monosilabă care începe cu p“. (Pollin, p. 

24 


numele de Armistead Gordon. (T.O. Mabbott, Selected Poetry and 
Prose of Edgar Allan Poe, New York, 1951, p. xiv) 

Poe şi-a exprimat nu o dată admiraţia pentru Daniel Defoe, 
părintele romanului englez. Incipit-ul romanului seamănă izbitor cu 
cel din Robinson Crusoe: „M-am născut în 1632, în oraşul York, 
dintr-o familie foarte bună. Tatăl meu nu-și avea obiîrşia în acest 
oraş, ci se născuse la Bremen şi se stabilise mai tîrziu la Hull, unde 
ajunsese, datorită negoţului, în stăpînirea unei frumoase proprietăţi. 
Părăsind negoţul, s-a mutat la York, unde s-a însurat cu mama. 
Familia mamei, Robinson, era foarte cunoscută în acea regiune. De 
aceea mă şi numesc eu Robinson Kreutznaer, nume care apoi a 
ajuns, prin obişnuita prefacere a cuvintelor străine în Anglia, acela 
de Crusoe, aşa cum ne zicem şi ne scriem noi înşine numele şi aşa 
cum m-au chemat totdeauna cunoscuţi“. (Cap. I, în traducerea lui 
Petre Comarnescu. Robinson Crusoe, ediţia a IV-a, Editura 
Tineretului, 1969, p. 15) 

4 Institutul domnului E. Ronald: La vîrsta de 6 ani, Poe s-a înscris 
la şcoala lui William Ewing din Richmond. J.H. Witty, citat de 
Mary E. Phillips (Poe the Man, Philadelphia, 1926, p. 118), a 
identificat un ciung în Richmond, pe care îl chema Ricketts. După 
Phillips, institutul domnului E. Ronald îi corespunde, în biografia 
autorului, cel al lui Joseph H. Clarke, unde Poe s-a înscris la vîrsta 
de 11 ani. 

5 Augustus: Modelul pentru Augustus va fi fost Ebenezer Burling, 
prietenul care l-a învăţat pe Poe să înoate şi probabil să bea peste 
măsură. leşeau deseori cu barca pe James River (Phillips, Poe the 
Man, pp. 214-215, 225 şi 292-295). Poe pare să aibă o anume 
preferinţă pentru acest nume — cf. Augustus Diabolicus din 
Povestirile Cenaclului In-Folio, celebrul detectiv C. Auguste 
Dupin, cadavericul Augustus Bedloe din O poveste din Munţii 
Colţuroşi). Cît despre căpitanul Barnard, Poe va fi citit A Narrative 
of the Sufferings and Adventures of Captain Charles H. Barnard, in 
a Voyage Round the World (New York, 1829, retipărit în 1836), 
unde căpitanul, la fel ca Pym, este însoţit de un cîine botezat Tiger. 
(Beaver, p. 251) 

6 Ariel: Pollin şi Beaver văd aici o aluzie la goeleta Ariel, a cărei 
scufundare, lîngă Spezia, a dus la moartea poetului romantic P.B. 
Shelley, pe cînd Poe avea 13 ani. 

7 Punte care ocupă parţial lățimea vasului. 


8 Ambarcaţiune de dimensiune medie cu un arbore şi două vele 

9 Velă triunghiulară prinsă la prova 

10 A terţarola — a reduce suprafaţa unei vele înfăşurînd-o sau pliind- 
o pe ghiu 

11 30,5 cm 

12 Comandă prin care i se indică timonierului să îndrepte vasul cu 
bordul opus direcţiei din care bate vîntul. 

13 Barcă cu două, patru sau şase rame 

14 Înclinare temporară a vasului într-un bord, apoi în celălalt, sub 


influenţa valurilor şi vînturilor 

Capitolul Il 


Nici după un necaz mai neînsemnat nu tragem 
concluzii pro sau contra cu deplină certitudine, 
chiar şi din cele mai simple date. S-ar putea 
presupune că o nenorocire ca aceea pe care tocmai 
v-am 1storisit-o ar fi trebuit, de fapt, să-mi 
domolească pasiunea abia încolțită pentru mare. 
Dimpotrivă, niciodată n-am simţit o atracţie mai 
puternică pentru aventurile palpitante din viaţa 
unui marinar ca la nici o săptămînă după 
miraculoasa noastră salvare. Acest scurt răstimp s- 
a dovedit suficient de lung ca să-mi şteargă din 
memorie umbrele şi să aducă la lumină doar 
nuanțele plăcute şi mirabile, doar pitorescul 
primejdiei prin care trecusem nu demult. 
Convorbirile mele cu Augustus erau din zi în zi tot 
mai frecvente şi mai pasionante. Felul în care îşi 
povestea aventurile de pe ocean (bănuiesc că peste 
jumătate din ele erau pure născociri) cîntărea 
enorm pentru o fire entuziastă ca a mea, înzestrată 
cu o imaginație aprinsă, deşi cam sumbră. Nu mai 
puţin ciudat este că simţeam o fascinaţie şi mai 
puternică pentru viaţa de marinar cînd îmi descria 
momentele ei teribile de suferinţă şi deznădejde. 
Pentru partea luminoasă a tabloului nutream o 
simpatie reţinută. În închipuirile mele se perindau 
naufragii şi foamete; moarte ori captivitate printre 
hoardele barbare; o viaţă petrecută în lacrimi şi 
tristeţe pe vreo stîncă cenuşie şi pustie, pe un 
ocean  inabordabil şi necunoscut. Asemenea 
fantasme sau dorinţe — căci ajungeau să fie dorinţe 
— se regăsesc, după cum m-am convins de atunci 
încoace, la toți bărbaţii melancolici — o specie 
destul de numeroasă —, şi în perioada despre care 
vorbesc le consideram doar străfulgerări profetice 
ale unui destin pe care mă simţeam întru cîtva 
dator să-l împlinesc. Augustus împărtășea pe 
deplin starea mea de spirit. E cu putinţă într-adevăr 

ca strînsa noastră tovărăşie să fi dus la un schimb 


de trăsături de caracter”. 

La vreo optsprezece luni de la dezastrul lui 
Ariel, firma Lloyd & Vredenburgh (o companie, 
din cîte ştiu, asociată într-un fel cu Messieurs 
Enderby din Liverpool) a fost angajată să repare şi 
să echipeze bricul Grampus pentru vînătoarea de 
balene. Era o hărăbaie care nu merita să iasă pe 
mare nici după toate aceste reparaţii. Habar n-am 
de ce a fost preferată altor vase în bună stare de 
funcționare, aparținînd aceloraşi proprietari, dar 
aşa a fost să fie. Domnul Barnard a fost însărcinat 
să o comande, iar Augustus urma să-l însoţească. 
Pe cînd bricul se afla în toiul pregătirilor, amicul 
meu mă bătea întruna la cap să profit de excelenta 
ocazie care mi se oferea şi să-mi împlinesc dorinţa 
de a călători. Fireşte, n-a găsit în mine un 
ascultător dezinteresat, însă lucrurile nu erau chiar 
atît de simple. Tatăl meu nu s-a arătat categoric 
împotrivă, dar mama a făcut o criză de isterie 
numai cînd i-am pomenit de planul meu. Şi, colac 
peste pupăză, bunicul, de la care mă aşteptasem la 
mai mult, a jurat că n-o să-mi lase nici o leţcaie 
dacă voi mai aduce vorba de acest subiect. 
Piedicile acestea, însă, departe de a-mi potoli 
dorinţa, n-au făcut decît să toarne gaz pe foc. Eram 
hotărît să plec cu orice risc; şi, comunicîndu-i lui 
Augustus intenția mea, ne-am apucat amîndoi să 
facem un plan pe care să-l putem pune în aplicare. 
În tot acest timp m-am ferit să le pomenesc alor 
mei despre călătorie şi, fundcă în aparenţă îmi 
vedeam de lecţii ca de obicei, au presupus că 
renunțasem la idee. De atunci, mi-am analizat nu o 
dată purtarea din acele momente cu sentimente de 
neplăcere, dar şi de uimire. Nemăsurata ipocrizie 
de care m-am folosit ca să-mi duc la bun sfîrşit 
planul — o ipocrizie ce mi s-a insinuat în fiecare 
cuvînt şi faptă pe o perioadă de timp atît de lungă 
— am tolerat-o numai pentru că aşteptam, mistuit 

de dorință şi de nerăbdare, să mi se împlinească 
vechiul şi îndrăgitul vis de a călători. 

Ca să-mi reuşească stratagema, trebuia neapărat 
să las mare parte a pregătirilor în seama lui 
Augustus, care îşi petrecea aproape toată ziua la 
bordul lui Grampus, trebăluind în cabina tatălui 
său şi în cală. Seara însă ne dădeam nesmintit 
întîlnire ca să discutăm despre şansele noastre de 
reuşită. După ce s-a scurs astfel aproape o lună de 
zile, fără să ne fi înţeles asupra unui plan pe care 
să-l putem considera cît de cît realizabil, la un 
moment dat mi-a spus că a hotărît ce anume 
trebuie să facem. Aveam o rudă care locuia în New 
Bedford, un oarecare domn Ross, la care stăteam 
uneori cîte două-trei săptămîni. Bricul urma să 
pornească la drum pe la mijlocul lui iunie (iunie 
1927), aşa că ne-am înţeles ca, înainte cu o zi sau 
două de plecare, tatăl meu să primească un bileţel, 
ca şi în alte dăţi, de la domnul Ross, prin care eram 
invitat să vin şi să petrec două săptămîni cu Robert 
şi cu Emmet* (fiii săi). Augustus şi-a luat asupră- 
şi sarcina de a compune şi de a expedia acest 
bileţel.  Îndreptîndu-mă, chipurile, spre New 
Bedford, trebuia apoi să-l contactez pe amicul 
meu, care avea să-mi găsească o ascunzătoare pe 
Grampus. Această ascunzătoare, m-a asigurat el, 
era îndeajuns de confortabilă pentru o şedere de 
mai multe zile, răstimp în care nu trebuia să mă 
arăt la chip. După ce bricul va fi ajuns hăt departe, 
încît să nu se mai pună problema unei eventuale 
întoarceri, puteam să mă bucur în voie — mi-a zis 
el — de întreg confortul cabinei. Cît despre tatăl 
său, va ride din toată inima de această farsă. Se vor 
găsi destule corăbii prin care să fie trimisă acasă o 
scrisoare care să le explice părinţilor mei cele 
întîmplate'?. 

A sosit în sfîrşit mijlocul lui iunie şi totul era 
pus la punct. Bileţelul fusese ticluit şi expediat şi 
într-o luni dimineaţa am plecat de acasă, ca să iau 
pachebotul spre New Bedford, aşa cum dădusem 

de înţeles tuturor. M-am dus însă aţă la Augustus, 
care mă aştepta la un colţ de stradă. Planul nostru 
inițial era să stau ascuns pînă ce se înnopta, după 
care să mă furişez la bordul bricului; dar, fiindcă 
între timp se lăsase o ceaţă groasă — o adevărată 
mană cerească —, ne-am înţeles să nu mai pierdem 
vremea, ci să ne îndreptăm degrabă spre 
ascunzătoarea mea. Augustus a luat-o înainte în 
direcția cheiului, iar eu l-am urmat la mică 
distanţă, înfăşurat într-o manta groasă de marinar, 
pe care o adusese cu el, ca să nu pot fi lesne 
recunoscut. Cînd tocmai dădeam al doilea colţ, 
după ce trecuserăm de fintîna domnului Edmund, 
cine credeți că s-a ivit, proțăpindu-se înaintea mea 
şi privindu-mă drept în față? Nimeni altul decît 
venerabilul domn Peterson, bunicul meu”. 

— Fi, poftim! Asta-i bună, Gordon! a exclamat 
el, după o lungă pauză. Ca să vezi! A cui e 
mantaua aia răpciugoasă de pe tine? 

— Stimabile! i-am retezat-o, arborînd de voie, 
de nevoie şi pe cît mă pricepeam, un aer surprins şi 
jignit şi adresîndu-i-mă pe tonul cel mai abject din 
cîte se pot imagina. Stimabile, n-ai nimerit-o, întîi 
şi-ntii că nu mă cheamă cîtuşi de puţin Goddin sau 
cum o fi şi ai face bine, netrebnicule, să nu mai 
insinuezi că paltonu’ meu nou e răpciugos! 

Pe onoarea mea, abia m-am stăpînit să nu 
pufnesc în ris, văzînd felul ciudat în care 
venerabilul domn a primit această excelentă 
mustrare. S-a dat în spate vreo doi-trei paşi, s-a 
făcut mai întîi palid, apoi roşu ca racul, şi-a împins 
în sus ochelarii, apoi şi i-a pus la loc şi s-a repezit 
spre mine cu umbrela ridicată. Dar şi-a întrerupt 
asaltul, parcă străfulgerat de o bruscă amintire; şi 
numaidecît s-a răsucit pe călcîie şi a luat-o, şontic- 
şontic, în josul străzii, tremurînd tot timpul de furie 
şi mormăind printre dinţi: 

— Nu mai merge... ochelari noi... am crezut 
că-l Gordon... naiba să-l ia pe netotul ăsta, matroz 
de apă dulce! 

După ce-am scăpat astfel ca prin urechile acului, 
ne-am reluat drumul cu mai multă precauţie şi am 
ajuns cu bine la destinație. Doar unul sau doi 
marinari se aflau la bord şi meştereau ceva la 


bocaportul de la teugă”. Căpitanul Barnard, ştiam 
foarte bine, era prins cu treburi la compania Lloyd 
& Vredenburgh şi urma să rămînă acolo pînă seara 
tîrziu, aşa că nu aveam de ce să ne temem în 
privinţa lui. Augustus a urcat primul pe la tribord 
şi l-am urmat la scurt timp, fără să fiu observat de 
oamenii care lucrau acolo. Ne-am dus de-ndată la 
cabină, unde nu se afla nimeni. Înzestrările ei 
asigurau un confort maxim — lucru oarecum 
neobişnuit pe un vas de vînat balene. Mai erau alte 
patru cabine, excelente, cu paturi încăpătoare şi 
comode. Am mai zărit o sobă mare şi un covor de 
preţ, foarte gros, care acoperea atît podeaua 
cabinei de bord, cît şi pe ale celor de lux. Tavanul 
era înalt de şapte picioare — pe scurt, totul părea să 
fie mai spaţios şi mai agreabil decît crezusem. 
Augustus însă nu mi-a dat răgaz să cercetez pe 
îndelete, insistînd că trebuie să mă ascund cît mai 
repede cu putinţă. M-a condus în cabina lui, aflată 
la tribordul bricului, chiar lîngă parapet. După ce 
am intrat, a închis uşa şi a tras zăvorul. Aveam 
senzaţia că nu mai văzusem niciodată o odaie mai 
plăcută ca aceea în care mă aflam acum. Era lungă 
de vreo zece picioare şi avea un singur pat, care, 
după cum spuneam adineauri, era încăpător şi 
comod. În partea dinspre parapet era un spaţiu de 
patru picioare pătrate, unde se aflau o masă, un 
scaun şi un rînd de poliţe pline cu cărți, mai ales 
cărți de navigaţie şi de călătorii. În încăpere se mai 
aflau şi alte mici surse de confort, între care n-ar 
trebui să trec cu vederea un fel de şifonier sau 
răcitor în care Augustus mi-a arătat o grămadă de 
bunătăţi, merinde şi băuturi. 

A apăsat apoi cu încheieturile degetelor într-un 
anume loc, prin covor, într-un colţ al spaţiului deja 
pomenit, scoţind apoi la iveală o porțiune din 

podea, de vreo şaisprezece țoli pătraţi, care fusese 
tăiată cu grijă şi fixată la loc. La apăsare, această 
parte s-a ridicat la unul din capete, doar atît cît să- 
şi poată el strecura degetul. A deschis astfel gura 
trapei (de care covorul rămînea fixat în ținte) şi 
atunci am văzut că ducea în cala de la pupa. Apoi, 
cu un chibrit a aprins o lumînare mică şi, după ce a 
vîrît-o într-un felinar orb, a coborit cu felinarul 
prin deschizătură, rugîndu-mă să-l urmez. Am 
procedat întocmai, după care a închis trapa cu 
ajutorul unui cui fixat pe dedesubt — covorul, 
fireşte, reluîndu-şi poziţia inițială pe podeaua 
cabinei şi ascunzînd orice urmă a deschizăturii. 
Lumînarea răspîndea o lumină atît de firavă, 
încît anevoie reuşeam să găsesc drumul prin masa 
informă de vechituri unde nimerisem. Încet-încet, 
însă, ochii mi s-au obişnuit cu întunericul şi am 
început să înaintez cu mai puţină greutate, ținîndu- 
mă de pulpana hainei prietenului meu. Acesta m-a 
dus pînă la urmă, după ce ne-am tîrît prin hățişul 
de pasaje înguste şi întortocheate, în dreptul unei 
lăzi ferecate în fier, cum sînt cele întrebuințate 
uneori la împachetarea obiectelor de ceramică. 
Lada era înaltă de aproape patru picioare şi lungă 
de şase, însă foarte îngustă. Deasupra ei stăteau 
cocoţate două butoaie de ulei, goale, iar peste ele 
un morman gros de rogojini, grămădite pînă la 
podeaua cabinei de bord. De jur-împrejur, pînă sus 
la tavan şi într-o harababură de nedescris, erau 
înghesuite, unele într-altele, tot felul de materiale 
de armament, alături de un talmeş-balmeş de crate, 
coşuri, panere, butii şi baloturi, încît mi se părea 
un adevărat miracol că reuşiserăm să ne croim 
drum pînă la ladă. Am aflat după aceea că 
Augustus se ocupase personal de stivuirea din 
această cală numai ca să mă pot ascunde cît mai 
bine şi că în toată treaba asta fusese ajutat de un 
singur om, unul care nu ieşea în larg cu bricul. 
Tovarăşul meu mi-a arătat apoi că unul din 
pereții lăzii putea fi desfăcut cu uşurinţă. 

Împingîndu-l la o parte, mi-a dezvăluit interiorul, a 
cărui privelişte m-a amuzat teribil. O saltea din 
cuşeta uneia dintre cabinele de lux acoperea în 
întregime fundul lăzii şi cuprindea aproape tot ce 
era necesar confortului, din ceea ce putea fi 
îngrămădit într-un spaţiu atît de strîmt, lăsîndu-mi 
totodată loc suficient ca să încap şi eu în poziția 
şezînd sau întins cît eram de lung. Printre alte 
lucruri se mai aflau acolo şi nişte cărţi, o pană de 
scris, hîrtie şi cerneală, trei pături, un urcior mare, 
plin cu apă, un butoiaş cu biscuiţi marinăreşti, trei 
sau patru cîrnați imenşi de Bologna, o şuncă 
enormă, o ciozvirtă friptă de berbec şi o jumătate 
de duzină de sticle cu întăritoare şi lichioruri. Mi- 
am luat numaidecit în primire odăița şi încă, sînt 
convins, cu un sentiment de satisfacție mai mare 
decît al oricărui monarh care a intrat vreodată într- 
un palat nou. Augustus mi-a explicat apoi cum se 
prinde la loc peretele mobil al lăzii, după care, 
apropiind luminarea de punte, mi-a arătat o bucată 
de sfoară neagră întinsă de-a lungul ei. Aceasta, 
mi-a zis el, pornea de la ascunzătoarea mea, 
şerpuind, de nevoie, printre toate acele hodrobeţe, 
pînă la un cui bătut în puntea calei, imediat sub 
chepengul care ducea la cabina lui. Cu ajutorul 
acestei sfori puteam lesne găsi ieşirea, chiar şi în 
lipsa lui, în caz că vreun accident neprevăzut m-ar 
fi silit la aşa ceva. Şi-a luat apoi rămas-bun de la 
mine, lăsîndu-mi felinarul şi o provizie sănătoasă 
de lumînări şi chibrituri, promiţindu-mi că va veni 
să mă vadă ori de cîte ori va putea, fără să fie luat 
la ochi. Acestea se întîmplau pe 17 iunie. 

Am rămas în ascunzătoarea mea trei zile şi trei 
nopţi (din cîte îmi puteam da seama), ieşind doar 
în două rînduri ca să-mi mai dezmorţesc 
membrele, stînd în picioare între două crate aflate 
chiar în dreptul deschizăturii. În tot acest timp nu 
l-am văzut deloc pe Augustus; dar acest lucru nu 
mă neliniştea prea tare, fiindcă ştiam că bricul 
urma să iasă în larg din clipă în clipă şi în forfota 

iscată nu-i era uşor cîtuşi de puţin să prindă ocazia 
să coboare pînă la mine. Într-un tîrziu, am auzit 
trapa deschizîndu-se şi închizîndu-se şi numaidecît 
i-am desluşit glasul înfundat, întrebîndu-mă dacă 
totul e în regulă sau dacă îmi lipseşte ceva. 

— Nimic, i-am răspuns. Mă simt cît se poate de 
confortabil. Cînd pleacă bricul? 

— Va ridica ancora în cel mult o jumătate de 
oră, mi-a zis el. Am venit să te anunţ, m-am temut 
că-ți vei face griji în legătură cu absența mea. 
Cîtva timp, poate vreo două-trei zile, n-o să mai 
am ocazia să cobor. Sus pe punte totul e-n ordine. 
După ce urc şi închid trapa, strecoară-te de-a 
lungul sforii pînă unde-i bătut cuiul. O să găseşti 
acolo ceasul meu — ţi-ar putea fi de folos, căci fără 
lumina de afară n-ai să te poți orienta. Pariez că 
nu-mi poţi spune de cînd zaci înmormîntat aici — 
doar de trei zile — azi sîntem pe 20. Aş veni eu cu 
ceasul pînă la ladă, dar mă tem să nu mi se observe 
lipsa. 

Cu acestea s-a dus. La vreo oră după plecarea 
lui, am simțit într-adevăr cum bricul se pune în 
mişcare şi în sinea mea m-am felicitat că în sfârşit 
încep o călătorie adevărată. Mulțumit, am hotărît 
să-mi fac viața cît mai uşoară cu putință şi să mă 
las în voia evenimentelor, pînă cînd voi putea 
schimba lada pentru spațiul mai aerisit, deşi nu 
mai confortabil, din cabină. Prima mea grijă a fost 
să fac rost de ceas. Lăsînd aprinsă lumînarea, m- 
am luat după sfoară, bîjbîind pe întuneric prin 
labirintul de cărări în care — aveam să descopăr — 
după ce trudisem o bună bucată de drum, 
reveneam la nici doi paşi de locul de unde 
plecasem. Am reuşit pînă la urmă să ajung la cui 
ŞI, dobîndind obiectul incursiuni mele, m-am 
întors cu bine. Am aruncat apoi o privire peste 
cărțile care îmi fuseseră puse cu atîta grijă la 
dispoziţie şi am ales-o pe cea cu expediţia lui 
Lewis şi Clarke pînă la gurile Columbiei“. M-am 
delectat cu ea o vreme, pînă cînd, simțind că mi se 

închid ochii, am stins lumina cu multă băgare de 
seamă şi curînd m-am cufundat într-un somn 
adînc. 

Cînd m-am trezit — lucru ciudat —, aveam mintea 
cam confuză şi a trecut ceva timp pînă să-mi pot 
aduce aminte de feluritele întîmplări prin care 
trecusem. Încetul cu încetul însă mi-am amintit 
totul. Scăpărînd un chibrit, mi-am consultat ceasul. 
Acesta însă se oprise şi astfel nu aveam cum să 
stabilesc cît anume dormisem. Nu-mi mai simţeam 
picioarele şi a trebuit să mă ridic, acolo între 
butoaie, ca să mi le dezmorţesc. Cuprins de o 
foame cumplită, mi-a venit numaidecît în minte 
friptura rece de berbec din care îmbucasem înainte 
să adorm şi pe care o găsisem excelentă. Nu mică 
mi-a fost mirarea să descopăr că putrezise toată! 
Acest lucru m-a îngrijorat nespus, căci, legîndu-l 
de starea de buimăceală de la trezire, am început să 
cred că dormisem extraordinar de mult. Aerul 
îmbicsit din cală ar fi putut avea de-a face cu asta 
ŞI, în timp, urmările puteau fi dintre cele mai 
serioase. Mă durea capul îngrozitor şi aveam 
senzaţia că respir cu mare greutate. Pe scurt, mă 
chinuiau tot felul de gînduri negre. Nu puteam 
totuşi risca să fac zgomot, deschizînd trapa sau 
încercînd altceva, aşa că, după ce am întors ceasul, 
m-am mulțumit să stau şi să aştept. 

În următoarele douăzeci şi patru de ore de chin 
nu mi-a sărit nimeni în ajutor şi îmi venea să-l 
învinuiesc pe Augustus de cea mai crasă nepăsare. 
Ceea ce mă îngrijora teribil era că apa din urcior 
scăzuse la vreo jumătate de pintă” şi sufeream 
cumplit de sete, căci, după ce am rămas fără 
friptura de berbec, m-am înfruptat în voie din 
cîrnaţii de Bologna. Eram din ce în ce mai 
neliniştit şi cărțile nu-mi mai trezeau nici un 
interes. În acelaşi timp simţeam că mă doboară 
somnul, dar mă lua cu fiori numai la gîndul că aş 
puteam adormi, în împrejurarea că aerul închis din 
cală ar fi putut conţine vreun gaz toxic, ca acela de 

la turba încinsă. Intre timp, ruliul? bricului îmi 


dădea de înţeles că ne aflam undeva în largul 
oceanului, iar un vîjiit surd şi murmurat care îmi 
ajungea la urechi, parcă de la o depărtare imensă, 
m-a convins că nu era vorba de o furtună 
obişnuită. Nu-mi puteam explica absenţa lui 
Augustus. În mod sigur străbătuserăm o distanţă 
suficient de mare ca să pot în sfîrşit urca pe punte. 
I s-ar fi putut întîmpla vreo nenorocire, dar nu-mi 
venea în minte nici una care să mă lămurească de 
ce rabdă să rămîn prizonier atîta amar de vreme, 
numai dacă nu cumva murise pe neaşteptate sau 
căzuse peste bord, iar acest gînd nu avea defel 
darul să mă consoleze. Era posibil ca vîntul din 
prova să ne fi mînat înapoi şi să ne aflăm tot 
undeva în apropiere de Nantucket. Dar a trebuit să 
elimin această ipoteză, fiindcă, dacă aşa ar fi stat 
lucrurile, bricul ar fi trebuit să se abată mereu, iar 
eu eram foarte mulţumit că, avînd tot timpul 
înclinația spre babord, vasul naviga cu vînt stabil 
de tribord. În plus, admiţînd că eram în apropierea 
insulei, de ce să nu fi venit Augustus să-mi spună 
acest lucru? Meditind astfel asupra greutăților 
singurătăţii şi tristei mele situaţii, am hotărît să 
mai aştept douăzeci şi patru de ore, după care, 
dacă nu primeam nici un ajutor, să fac cumva să 
ajung pînă la trapă şi să încerc să vorbesc cu 
prietenul meu sau măcar să iau niţel aer proaspăt 
prin deschizătură şi o provizie de apă din cabina 
lui. Frămîntat de acest gînd, am căzut, însă, în 
pofida tuturor sforțărilor mele împotrivă, într-un 
somn profund, mai bine zis stupoare. Visele mele 
erau dintre cele mai terifiante. Asupra mea se 
abăteau tot felul de orori şi nenorociri. Printre alte 
chinuri, se făcea că demoni cu chipuri dintre cele 
mai hîde şi mai feroce mă înăbuşeau cu nişte perne 
uriaşe. Şerpi imenşi se încolăciseră în jurul meu şi 
mă priveau fix cu ochii lor siniştri, strălucitori. În 
fața mea se desfăşurau apoi pustiuri nemărginite, 
sterpe şi înspăimîntătoare. Trunchiuri gigantice de 

arbori fumurii şi desfrunziți se înălţau într-un şir 
nesfîrşit, cît puteai cuprinde cu ochii. Rădăcinile 
lor se ascundeau în mlaştini întinse, a căror apă 
mohorîtă sta neclintită, neagră ca smoala şi absolut 
înfiorătoare, dedesubt. Şi ciudaţii arbori păreau 
înzestrați cu o vitalitate omenească şi, legănîndu-şi 
încoace şi încolo brațele lor scheletice, cerşeau 
îndurare tăcutelor ape pe tonurile stridente şi 
ascuțite ale celei mai cumplite agonii şi 
deznădejdi. Scena s-a schimbat, iar eu stăteam, gol 
ŞI singur, în mijlocul întinderilor de nisip arzător 
ale Saharei. La picioarele mele se ghemuise un leu 
fioros de la tropice. Deodată ochii lui sălbatici s-au 
deschis şi s-au pironit asupra mea. Cu un salt 
spasmodic, a sărit în picioare şi şi-a dezvelit colții 
oribili. În clipa următoare a ţîşnit din gîtlejul lui 
sîngeriu un răget ca tunetul din cer, iar eu am căzut 
ca secerat la pămînt. În cele din urmă, sufocat de 
teroare, am constatat că eram pe jumătate treaz. 
Visul meu, aşadar, nu fusese cîtuşi de puţin un vis. 
Acum măcar eram stăpîn pe simţurile mele. Labele 
unui monstru uriaş şi adevărat îmi striveau pieptul, 
îi simţeam respirația fierbinte în ureche, iar colții 
lui albi şi oribili luceau deasupra mea în întuneric. 
Dacă o mie de vieți ar fi depins de un singur 
gest sau de o singură silabă rostită, tot n-aş fi putut 
să mă mişc sau să vorbesc. Dihania, sau orice va fi 
fost, rămase locului, fără să încerce deocamdată să 
mă atace, pe cînd zăceam sub ea, complet 
neputincios şi, după cum credeam eu, pe moarte. 
Simţeam că mă părăsesc puterile trupului şi ale 
minții, într-un cuvînt, că pier, că pier doar din 
pricina spaimei. Creierul parcă îmi plutea, îmi era 
groaznic de rău, vederea mă lăsase, chiar şi ochii 
scînteietori de deasupra mea păreau să se fi stins. 
Cu un ultim şi suprem efort, am şoptit o rugăciune 
către Dumnezeu şi m-am resemnat în faţa morţii. 
Sunetul vocii mele părea să fi trezit întreaga furie 
înăbuşită a animalului. S-a năpustit cît era de lung 
peste trupul meu — dar mare mi-a fost mirarea 

cînd, cu un scheunat prelung şi grav, a început să- 
mi lingă faţa şi mîinile cu un sîrg nemaipomenit, 
arătîndu-şi în chipul cel mai bizar bucuria şi 
afecțiunea! Eram surprins, de-a dreptul uluit, dar 
nu într-atît încît să uit scheunatul cîinelui meu 


Tiger, un Terra-Nova?, iar felul lui ciudat de a mă 
dezmierda îl ştiam prea bine. El era! Brusc am 
simțit că-mi năvăleşte sîngele în tîmple — o 
senzaţie ameţitoare şi covirşitoare de uşurare şi 
prospeţime. M-am sculat iute de pe salteaua pe 
care zăceam şi, aruncîndu-mă de grumazul 
credinciosului meu însoțitor şi prieten, mi-am 
descărcat sufletul îndelung oropsit cu un potop de 
lacrimi fierbinţi. 

Ca şi mai înainte, cînd m-am ridicat de pe 
saltea, eram într-o stare de teribilă confuzie şi 
tulburare. Un lung răstimp, aproape că n-am reuşit 
să leg două idei, dar încetul cu încetul mi-am mai 
venit în fire şi mi-am amintit din nou cîteva din 
întîmplările prin care trecusem. Cît despre 
prezența lui Tiger, în zadar încercam să mi-o 
explic; şi, după ce am tot clocit în minte o mie de 
ipoteze în ce-l priveşte, am fost nevoit să mă 
mulţumesc cu bucuria că era alături de mine, ca să- 
mi împărtăşească trista singurătate şi să-mi aducă 
alinare cu dezmierdările lui. Majoritatea oamenilor 
îşi iubesc ciinii, însă eu nutream pentru Tiger o 
afecțiune 1eşită din comun şi sînt convins că n-a 
existat vreodată o făptură care să o merite mai 
mult. De şapte ani era tovarăşul meu nedespărțit şi 
de nenumărate ori mi-a făcut dovada tuturor acelor 
însuşiri nobile pentru care preţuim animalele. Îl 
salvasem, pe cînd era căţeluş, din ghearele unui 
mucos netrebnic din Nantucket, care îi pusese un 
laţ în jurul gâtului şi îl ducea să-l înece, iar trei ani 
mai tîrziu, ajuns dulău, şi-a plătit datoria, 
scăpîndu-mă de ciomagul unui tîlhar de drumul 
mare. 

După ce în sfîrşit am găsit ceasul, ducîndu-l la 
ureche, am constatat că iarăşi se oprise; dar n-am 

fost deloc surprins, încredinţat fiind, din senzaţia 
ciudată pe care o aveam, că, la fel ca mai înainte, 
dormisem o perioadă foarte lungă de timp; cît de 
lungă, fireşte, mi-era imposibil să spun. Îmi ardea 
tot trupul de febră, iar setea care mă chinuia 
devenise aproape insuportabilă. Am cotrobăit prin 
ladă după mica mea rezervă de apă, căci nu mai 
aveam lumină, iar lumînarea din felinar arsese pînă 
la bucea şi nu reuşeam nicicum să găsesc cutia cu 
chibrituri. Cînd însă am dat de urcior, am 
descoperit că era gol — Tiger, fără îndoială, cedase 
ispitei de a-l goli, dar şi de a devora tot ce mai 
rămăsese din ciozvirta de berbec, din care osul, 
bine ros, zăcea lîngă capacul lăzii. De carnea 
stricată mă mai puteam lipsi, dar cînd mă gîndeam 
la apă, parcă mi se oprea inima în loc. Eram 
groaznic de slăbit şi ajunsesem în aşa hal, încît la 
cea mai mică mişcare sau efort începeam să dîrdii 
ca scuturat de friguri. La necazurile mele se 
adăugau tangajul* şi ruliul bricului, atît de 
violente, încît butoaiele cu ulei aşezate deasupra 
lăzii mele erau în primejdie să cadă în orice clipă, 
blocîndu-mi astfel singura cale de acces. Totodată 
sufeream îngrozitor din pricina răului de mare. 
Toate acestea mi-au dat de înţeles că trebuie să 
ajung cu orice risc la trapă şi să obțin de-ndată 
ajutor, cît timp mai puteam face acest lucru. Odată 
luată această hotărîre, am început iarăşi să bijbii 
după cutia cu chibrituri şi după lumînări. Am reuşit 
cu nițică trudă să dau de cutie, dar negăsind 
lumînările pe cît de repede sperasem (căci îmi 
aminteam foarte bine locul unde le pusesem), am 
renunţat pe moment să le mai caut şi, poruncindu-i 
lui Tiger să stea cuminte, mi-am început 
numaidecît călătoria spre trapă. 

În această încercare, sfirşeala teribilă de care 
eram cuprins s-a vădit mai mult ca oricînd. Nu mă 
puteam tîrî decît cu foarte mare greutate şi 
simțeam adesea că, brusc, mi se înmoaie 
picioarele; şi atunci, prăbuşindu-mă cu faţa în jos, 

rămîneam cîteva minute într-o stare vecină cu 
inconştienţa. Mă chinuiam totuşi să înaintez, pas 
cu pas, temîndu-mă în fiecare clipă că aş putea 
leşina pe vreunul din culoarele strimte şi 
întortocheate din magazia cu materiale, caz în care 
nu mă mai puteam aştepta la nimic altceva decît la 
moarte. Într-un tîrziu, avîntîndu-mă cu toată 
energia de care eram în stare, m-am izbit zdravăn 
cu fruntea de colţul ascuţit al unui sipet ferecat în 
fier. Lovitura m-a năucit doar preţ de cîteva clipe; 
dar, spre negrăita mea durere, am descoperit că 
ruliul rapid şi violent al vasului zvîrlise sipetul 
drept în calea mea, blocîndu-mi complet ieşirea. 
Cu toate sforțările mele, n-am putut să-l clintesc 
nici măcar cu un ţol* din locul său înghesuit între 
lăzile şi lemnăria din jur. Chiar şi lipsit de vlagă 
cum eram, trebuia, deci, fie să las frînghia după 
care mă ghidam şi să caut o altă ieşire, fie să mă 
caţăr peste obstacol şi să-mi reiau drumul de 
cealaltă parte. Prima opţiune prezenta prea multe 
greutăţi şi primejdii ca să mă pot gîndi la ea fără să 
mă treacă un fior de spaimă. Dacă o alegeam, în 
starea mea de epuizare, a minţii şi a trupului 
deopotrivă, în mod sigur că m-aş fi rătăcit şi aş fi 
pierit în chip jalnic în labirintul infect şi lugubru al 
magaziei. Aşa că, fără să mai ezit, mi-am adunat 
întreaga forță şi tărie sufletească de care mai 
dispuneam, ca să încerc pe cît puteam să mă caţăr 
peste sipet. 

Ridicîndu-mă în picioare, cu acest gînd în 
minte, am descoperit că era o treabă chiar mai 
serioasă decît îmi închipuisem eu în temerile mele. 
De ambele laturi ale îngustului pasaj se ridica un 
zid compact din tot felul de calabalicuri grele, 
care, la cea mai mică greşeală din partea mea, mi 
se puteau prăvăli în cap; sau dacă nu mi se 
întîmpla o asemenea nenorocire, era posibil ca 
drumul de întoarcere să-mi fie complet barat de 
grămada de materiale căzute, aşa cum era acum 
obstacolul din faţa mea. Sipetul acesta era un lădoi 

lung şi masiv pe care nu era chip să te cațări. În 
zadar m-am zbătut să mă prind de capătul de sus în 
nădejdea că mă voi putea ridica în mîini. Dacă aş 
fi izbutit să ajung pînă la el, în mod sigur că n-aş 
mai fi avut destulă putere ca să trec dincolo, aşa 
că, în orice caz, mai bine că n-am reuşit. În fine, pe 
cînd mă opinteam, disperat, să urnesc sipetul din 
loc, am simţit o vibraţie puternică în latura din faţa 
mea. M-am apucat iute de muchia sipetului şi am 
descoperit că una din scînduri, destul de lată, era 
niţel slăbită. Cu ajutorul briceagului”, pe care, din 
fericire, îl aveam la mine, am reuşit, după multă 
trudă, să o desfac cu totul şi, strecurîndu-mă prin 
deschizătură, am constatat, spre marea mea 
bucurie, că pe partea cealaltă nu mai erau scînduri 
— cu alte cuvinte, lipsea capacul, acesta fund de 
fapt fundul prin care îmi croisem drum. Ţinîndu- 
mă tot timpul de sfoară, n-am mai întîlnit apoi nici 
o piedică mai însemnată şi în cele din urmă am 
ajuns la cui. Cu inima bătîndu-mi năvalnic, m-am 
sculat în picioare şi am împins uşurel trapa. Nu s-a 
ridicat pe cît de repede mă aşteptasem, şi atunci 
am împins-o cu mai multă hotărîre, temîndu-mă 
totuşi că în cabină ar putea să se afle altcineva 
decît Augustus. Chepengul, însă, spre uimirea mea, 
a rămas nemişcat, ceea ce m-a cam neliniștit, 
întrucît ştiam că înainte nu ceruse mare efort, ba 
chiar deloc, să-l deschid. L-am împins mai tare — 
dar nu s-a mişcat — l-am împins cu toată puterea — 
nici nu s-a clintit măcar — l-am împins cu mînie, cu 
furie, cu disperare — chepengul sfida toate 
sforțările mele; şi era limpede, din rezistenţa aceea 
neînduplecată, că gaura fusese descoperită şi pur şi 
simplu bătută în cuie sau că deasupra ei fusese 
aşezată vreo greutate imensă, pe care nici gînd să o 
poți da la o parte. 

Senzaţiile mele erau de panică şi de groază 
nemărginită. În zadar am încercat să-mi explic 
cauza probabilă a faptului că eram astfel 
înmormîntat. Nu mai puteam pune ordine în 

vălmăşagul de gînduri şi, prăbuşindu-mă pe podea, 
m-am abandonat fără nici o împotrivire celor mai 
sinistre închipuiri: eram asaltat de dezastre de tot 
felul, între care moartea prin însetare, înfometare, 
sufocare şi îngropare de viu erau cele mai 
cumplite. După un timp mi-am recăpătat prezenţa 
de spirit. M-am sculat în picioare şi am început să 
caut cu degetele după încheieturile sau crăpăturile 
trapei. Găsindu-le, le-am cercetat cu băgare de 
seamă, ca să mă încredinţez dacă nu cumva lăsau 
să pătrundă printre ele vreo rază de lumină din 
cabină; dar nu se vedea nimic. Am forţat atunci 
lama briceagului printre scînduri, pînă cînd am 
nimerit peste ceva tare. Zgîriind cu lama, am 
descoperit că era un obiect masiv din fier, care, 
după felul ciudat în care se unduia în atingere cu 
lama, am tras concluzia că era un lanţ de ancoră. 
Singurul lucru pe care îl mai puteam face era să 
mă întorc la lada mea pe acelaşi drum, iar acolo să 
mă las în voia tristei mele sorţi sau să încerc să-mi 
păstrez sîngele rece, ca să pot urzi un plan de 
evadare. Numaidecît m-am pus pe treabă şi după 
nenumărate greutăţi am reuşit să ajung înapoi. Şi 
cînd, complet epuizat, m-am lăsat moale pe saltea, 
Tiger s-a trîntit cît era de lung lîngă mine, cu 
dezmierdările lui vrînd parcă să-mi aline 
necazurile şi să mă îmbărbăteze să le îndur cu 
curaj. 

Felul bizar în care se purta mi-a reţinut în cele 
din urmă atenția. După ce îmi lingea faţa şi mîinile 
preţ de cîteva minute, se oprea dintr-odată şi scotea 
un scheunat slab. Cînd întindeam mîna spre el, îl 
găseam mereu întins pe spate, cu labele în sus. 
Acest comportament, repetat de atitea ori, mi s-a 
părut destul de ciudat şi nu mi-l putea explica 
defel. Şi cum cîinele arăta foarte abătut, am dedus 
că poate se rănise; i-am luat labele în mîini şi i le- 
am cercetat pe rînd, dar n-am găsit nici un semn 
care să arate că s-ar fi rănit. M-am gîndit atunci că 
poate era flămînd şi i-am dat o felie mare de şuncă, 

pe care a înfulecat-o cu poftă, după care şi-a reluat 
ciudatele manevre. Mi-am zis atunci că, la fel ca 
mine, era chinuit de sete şi, cînd să-mi însuşesc 
această concluzie drept cea adevărată, mi-am adus 
aminte că-i cercetasem doar labele şi că ar fi putut 
să aibă vreo rană undeva pe trup sau la cap. L-am 
mîngîiat pe creştet, dar n-am găsit nimic. Cînd însă 
mi-am plimbat mîna pe şira spinării, am simţit de- 
a lungul ei o fişie îngustă de păr zburlit. Pipăind-o, 
am descoperit o sfoară, care, din cîte mi-am dat 
seama, îi încercuia tot trupul. La o cercetare mai 
atentă, am dat peste ceva ce părea să fie un petic 
de hîrtie fină, din cea întrebuințată pentru scrisori 
şi prin care sfoara era trecută în aşa fel, încît 
peticul să rămînă fixat chiar sub umărul stîng al 
animalului. 


15 Pentru motivul dedublării, vezi Morella, Prăbuşirea Casei 
Usher, William Wilson, în MMR. 

16 Robert Emmet: revoluţionar irlandez spînzurat de englezi în 
1803. În Politian, Poe face din Baldassare Castiglione două 
personaje distincte — vezi PD, pp. 250-334. 

17 Cu acest paragraf se încheie foiletonul apărut în Southern 
Literary Messenger (ianuarie 1837). 

18 După Pollin (p. 226), bunicul Peterson seamănă cu John Allan, 
tatăl adoptiv al lui Poe, dar şi cu unchiul Gogoman din 7rei 
duminici într-o săptămînă — vezi MMR, pp. 410-414. 

19 Punte situată deasupra punţii principale, la provă, care se întinde 
dintr-un bord în altul. 

20 E vorba de expediţia lui Meriwether Lewis şi William Clark pînă 
pe coasta Pacificului şi înapoi între anii 1804 şi 1806. Poe 
ortografiază greşit numele lui Clark. 

21 568 ml. 

22 Balans al navei în jurul axei longitudinale, din cauza valurilor 
înalte, paralele cu direcţia de înaintare a navei. 

23 Tot un cîine din rasa Terra-Nova apare în Cărăbuşul de aur şi în 
Jurnalul lui Julius Rodman — vezi excelentul articol al lui Roger 
Forclaz, „Edgar Poe et les animaux“, în Revue des Langues 
Vivantes, 39, 1973, pp. 483-496. 

24 Înclinare a navei spre prova şi spre pupa, din cauza valurilor şi a 
vîntului. 

25 E remarcabilă precizia cu care Poe distinge între stările de trezi, 
semiconșştienţă, inconştienţă şi somn. (Pollin, p. 234) 

26 2,54 cm. 

21 În A Treatise on Pocket Knives (Los Angeles, 1964, pp. 10-13 şi 
31), William M. Cheney afirmă că, la vremea aceea, briceagul (în 
orig. pen-knife) cu o singură lamă, lungă de doi sau trei țoli, era 
produs în cantităţi industriale. Pollin (p. 234-235) se îndoiește că un 
astfel de briceag ar fi putut pătrunde prin puntea groasă de cinci sau 
şase țoli, astfel încît să atingă lanţul de ancoră, după cum sugerează 


autorul în paragraful următor. 

Capitolul III 


M-a fulgerat pe loc gîndul că bucata de hirtie 
era un bileţel de la Augustus şi că, ivindu-se ceva 
neprevăzut, ceva care îl împiedicase să mă 
izbăvească din temniţa în care zăceam, a născocit 
această metodă prin care să-mi dea de ştire despre 
adevărata stare de lucruri. Tremurînd de nerăbdare, 
am început din nou să scotocesc după chibriturile 
cu fosfor: şi lumînări. Îmi aminteam ca prin ceaţă 
că, doar cu puţin înainte să aţipesc, le pusesem cu 
grijă la locul lor; şi pînă să mă duc ultima oară la 
trapă, într-adevăr îmi puteam aminti cu precizie 
unde anume le lăsasem. Acum însă degeaba mă 
sforțam să-mi aduc aminte şi am pierdut mai bine 
de un ceas, căutînd iritat după obiectele rătăcite, 
căci în mod sigur nu mai trăisem niciodată 
asemenea clipe de teamă şi de neliniște. Într-un 
tîrziu, tot orbecăind cu capul aproape de balast, 
cînd la gura lăzi, cînd în preajma ei, am observat 
un firicel de lumină prelingîndu-se dinspre 
timonerie. Surprins peste măsură, am încercat să 
mă îndrept într-acolo, căci lumina părea să fie doar 
la cîțiva paşi de mine. Dar cînd să o iau din loc, cu 
acest gînd în minte, am pierdut-o cu totul din ochi 
ŞI, ca să o pot iarăşi vedea, a trebuit să mă întorc 
pe dibuite pe lîngă ladă, pînă cînd am ajuns exact 
în poziţia de la început. Am descoperit apoi că, 
plecîndu-mi capul, cînd într-o parte, cînd în 
cealaltă, şi umblînd încetişor, cu multă băgare de 
seamă, în direcția opusă față de cea în care 
plecasem prima oară, mă puteam apropia de raza 
de lumină fără să o mai pierd din priviri. Am ajuns 
curînd în dreptul ei (strecurîndu-mă prin labirintul 
de cărări înguste şi întortocheate) şi am constatat 
că venea de la nişte capete de chibrit aflate pe 
fundul unei butii goale, culcate pe o parte. Mă 
întrebam în sinea mea cum de nimeriseră în locul 
acela, cînd am dat cu mîna de două sau trei boţuri 

de ceară, care, bineînţeles, fuseseră roase de cîine. 
Am conchis pe dată că acesta îmi devorase 
întreaga provizie de luminări, aşa că nu mai 
speram să pot citi vreodată mesajul lui Augustus. 
Rămăşiţele de ceară erau atît de terciuite printre 
celelalte gozuri din butie, încît, disperat la gîndul 
că nu-mi mai puteau fi de folos, le-am lăsat exact 
aşa cum le găsisem. Fosforul, din care mai 
rămăsese doar o fărîmă, două, l-am cules cum am 
putut mai bine, şi după multă trudă m-am întors cu 
el la lada mea, pe care Tiger o păzise în tot acest 
timp. 

Cît despre ce aveam de făcut în continuare, nici 
vorbă să am habar. Cala era atît de întunecoasă, 
încît nu-mi vedeam mîna, oricît de mult o 
apropiam de ochi. Abia se putea desluşi peticul alb 
de hîrtie, ba chiar deloc, cînd mă uitam direct la el; 
privindu-l însă cu coada ochiului, adică pieziş, am 
constatat că se vedea ceva mai bine”. Oricine îşi 
poate imagina deci bezna închisorii mele, iar 
bileţelul prietenului meu, dacă într-adevăr venea 
de la el, părea menit doar să-mi adîncească 
suferința, tulburîndu-mi fără rost mintea, şi aşa 
slăbită şi agitată. În zadar mi-am chinuit creierii cu 
fel de fel de soluţii absurde cum să fac rost de 
lumină — exact ca soluțiile care încolţesc, rînd pe 
rînd şi cu un scop asemănător, în somnul frămîntat 
al opiomanului* — fiecare dintre ele părîndu-i cea 
mai chibzuită sau, dimpotrivă, cea mai ridicolă, 
întocmai cum în visele lui domnesc, alternativ, 
cînd facultăţile raționale, cînd cele imaginative. În 
cele din urmă mi-a venit o idee care părea 
rezonabilă şi care m-a făcut să mă întreb, pe bună 
dreptate, de ce nu-mi trecuse prin cap mai 
devreme. Am aşezat bucata de hîrtie pe dosul unei 
cărți şi, presărînd pe ea fărîmele de fosfor, le-am 
strîns într-o grămăjoară. Apoi am început să le frec 
iute şi necontenit una de cealaltă. O lumină curată 
s-a întins numaidecit pe întreaga suprafaţă; şi, dacă 
ar fi fost scris ceva pe ea, sînt sigur că nu mi-ar fi 


46 


fost deloc greu să desluşesc. Dar acolo nu se afla 
nici măcar o silabă — nimic altceva decît un pustiu 
alb şi dezolant. Lumina s-a stins după cîteva 
secunde şi, odată cu ea, s-au stins şi speranţele 


mele*. 

Am mai spus nu o dată că în urmă cu ceva timp 
ajunsesem într-o stare de spirit vecină cu idioțenia. 
Aveam desigur şi perioade scurte de perfectă 
luciditate şi uneori chiar de vioiciune; dar erau 
rare. Ar trebui să amintesc că inhalasem, cu 
siguranță multe zile în şir, aerul aproape 
pestilențial din cala închisă a vasului şi o bună 
perioadă de timp n-am avut decît rezerve infime de 
apă. În ultimele paisprezece sau cincisprezece ore 
nu băusem nici măcar un strop de apă şi nici nu 
dormisem în tot acest timp. Sărăturile, şi încă 
dintre cele mai picante, au fost principala şi, de 
cînd pierdusem ciozvirta de berbec, într-adevăr 
singura mea sursă de hrană, cu excepţia biscuiţilor 
marinăreşti; dar aceştia nu-mi erau de nici un 
folos, fiind prea tari şi uscați ca să-i pot înghiţi cu 
gîtlejul meu umflat şi ars de sete. Aveam acum 
febră mare şi mă dureau toate încheieturile. Starea 
aceasta explică faptul că a trebuit să treacă atitea 
ceasuri de chin şi suferință după ultima mea 
aventură cu fosforul pînă să-mi aduc aminte că nu 
cercetasem decît una din feţele hîrtiei. N-am să 
încerc să descriu mînia de care am fost cuprins 
(căci mînia, cred eu, era mai puternică decît 
oricare alt sentiment), cînd, brusc, mi-am dat 
seama de imensa eroare pe care o comisesem. 
Eroarea în sine ar fi fost neînsemnată, dacă în 
marea mea prostie şi impetuozitate n-aş fi făcut 
încă una: dezamăgit că n-am găsit nici un cuvînt 
scris pe bucata de hîrtie, ca un copil, am rupt-o în 
bucăţi şi am aruncat-o pe undeva, n-aş putea spune 
unde anume. 

M-a scos din beleaua mai mare perspicacitatea 
lui Tiger. Găsind, după îndelungi căutări, o 
părticică din bileţel, am apropiat-o de nasul lui, 

încercînd să-l fac să înţeleagă că trebuie să mi le 
aducă şi pe celelalte. Spre uimirea mea (căci nu-l 
învăţasem nici unul din obişnuitele trucuri care fac 
faima rasei sale), părea să-mi fi priceput imediat 
intenția şi, adulmecînd prin jur cîteva clipe, curînd 
a găsit o bucată ceva mai mare. Mi-a adus-o, după 
care a zăbovit niţel şi, frecîndu-şi botul de mîna 
mea, părea că aşteaptă să-l laud pentru isprava lui. 
L-am mîngtiat pe creştet, iar el imediat s-a făcut 
din nou nevăzut. S-au scurs cîteva minute bune 
pînă să se întoarcă, însă de data asta a venit cu o 
bucată mare, tocmai cea care lipsea, căci bileţelul 
fusese rupt, pare-se, numai în trei părți. Din 
fericire, nu mi-a fost greu să găsesc nişte fărîme de 
fosfor, orientîndu-mă după licărul firav al celor 
două-trei gămălu care mai emiteau încă lumină. 
Greutățile m-au învăţat să fiu prevăzător, drept 
care de data asta am cumpănit mai bine ce aveam 
de făcut. Era foarte probabil, mi-am zis, ca pe 
cealaltă faţă a hîrtiei, pe care nu o cercetasem, să 
fie aşternute niscai cuvinte, dar care era acea faţă? 
Ansamblînd cele trei fragmente, n-am aflat 
răspunsul, dar măcar m-am asigurat că toate 
cuvintele (dacă existau) se găseau pe cealaltă faţă, 
înlănţuite în chip potrivit, aşa cum fuseseră scrise. 
Era cu atît mai important să lămuresc acest aspect 
dincolo de orice îndoială, cu cît fosforul rămas nu 
mi-ar fi ajuns pentru o a treia încercare, dacă o 
ratam pe aceea pe care mă pregăteam să o fac 
acum. Am aşezat hîrtia pe carte, ca şi mai înainte, 
şi am stat pe gînduri cîteva minute, sucind şi 
răsucind problema pe toate părţile. În cele din 
urmă am conchis că era puţin probabil ca partea 
scrisă să aibă vreo asperitate, lucru de care îmi 
puteam da seama pipăind-o cu grijă. Decis să fac o 
încercare, mi-am plimbat degetul cu multă băgare 
de seamă peste partea îndreptată în sus, dar n-am 
simţit nimic, aşa că am întors bucăţile de hîrtie pe 
partea cealaltă şi le-am potrivit pe carte. 
Plimbîndu-mi din nou degetul arătător cu grijă 


48 


peste ele, am desluşit un licăr foarte slab, însă 
perceptibil, care însoțea mişcarea degetului. Ştiam 
că licărul trebuie să vină de la cele cîteva gămălii 
de fosfor pe care le presărasem pe hîrtie la prima 
mea încercare. Partea cealaltă, adică reversul, era 
deci cea pe care se afla scrisul, dacă se dovedea 
pînă la urmă că era într-adevăr scris ceva pe ea. 
Am întors din nou bilețelul şi m-am apucat de 
treabă ca prima oară. Din fosforul frecat pe hirtie a 
țişnit un licăr, ca şi mai înainte, dar de data asta se 
distingeau cu claritate cîteva rînduri scrise de mînă 
— nişte litere de-o şchioapă şi, pare-se, însemnate 
cu cerneală roşie. Licărirea, deşi destul de intensă, 
n-a durat decît cîteva clipe. Dacă însă n-aş fi fost 
atît de emoționat, aş fi avut timp suficient să 
parcurg toate cele trei propoziţii din faţa mea — 
căci am văzut că erau trei. Dar nerăbdător să le 
citesc pe toate dintr-odată, n-am reuşit să desluşesc 
decît ultimele şapte cuvinte, după cum urmează: 
„sînge — ascunde-te şi scapi cu viaţă“. 

Dacă aş fi putut să mă lămuresc asupra 
întregului conținut al bileţelului — asupra 
înţelesului deplin al avertismentului pe care 
prietenul meu încerca să mi-l transmită în acest 
mod, acest avertisment, chiar dacă mi-ar fi 
dezvăluit povestea vreunei catastrofe de nedescris, 
sînt ferm convins că n-ar fi virit în mine nici o 
zecime din spaima teribilă, şi totuşi indefinibilă pe 
care mi l-a trezit mesajul fragmentar pe care l-am 
primit astfel. Dar şi „sînge“, acest cuvînt dintre 
toate cuvintele — mereu încărcat de mister, 
suferinţă şi teroare —, cu ce întreită semnificaţie 
îmi apărea el acum — cît de rece şi de sumbru (rupt 
cum era de orice cuvînt premergător care să-l 
definească sau să-l explice) răsunau vagile lui 
silabe” în bezna de nepătruns a închisorii mele, în 
străfundurile sufletului meu! 

Augustus avea fără îndoială motive serioase să- 
mi ceară să stau ascuns şi mi-am imaginat o mie de 
ipoteze, întrebîndu-mă care din ele ar putea fi — 

însă nu-mi venea în minte nimic care să poată 
dezlega mulţumitor acest mister. Imediat după ce 
m-am întors din ultimul meu drum pînă la trapă şi 
înainte să-mi îndrept atenţia asupra purtării ciudate 
a lui Tiger, hotărîsem să mă fac auzit cu orice preţ 
de cei de pe punte şi, dacă nu reuşeam în mod 
direct acest lucru, să încerc să-mi croiesc drum 
prin puntea inferioară. Speranţa că aş putea realiza 
unul din aceste două obiective de ultimă instanţă 
mi-a dat curajul (pe care altminteri nu l-aş fi avut) 
să îndur chinurile situaţiei în care mă găseam. Dar 
puţinele cuvinte pe care am izbutit să le desluşesc 
mi-au tăiat şi aceste ultime căi de salvare, şi 
atunci, pentru prima oară, am simţit întreaga 
grozăvie a sorții mele. Într-un acces de disperare, 
m-am trîntit din nou pe saltea, unde am zăcut o zi 
şi o noapte într-un fel de stupoare, întreruptă doar 
de intervale scurte de timp în care eram lucid şi 
îmi aminteam cîte ceva. 

Într-un tîrziu, m-am ridicat din nou în picioare şi 
am început să mă gîndesc la ororile care mă 
înconjurau. Era puţin probabil să rezist fără apă 
alte douăzeci şi patru de ceasuri — cu atît mai puţin 
o perioadă mai lungă. La începutul prizonieratului 
meu m-am servit în voie din băuturile pe care mi le 
lăsase Augustus, numai că ele n-au făcut decît să- 
mi agraveze febra, fără a-mi potoli cîtuşi de puţin 
setea. Nu mai aveam acum decît vreun gill” dintr- 
un soi de lichior de piersici, tare, care îmi întorcea 
stomacul pe dos. Cîrnaţii îi dădusem gata; din 
şuncă nu mai rămăsese decît o bucată de şorici, iar 
biscuiţii, în afară de cîteva firimituri dintr-unul, îi 
mîncase Tiger. Şi pe lîngă aceste necazuri durerea 
de cap se înteţise pe moment şi odată cu ea un fel 
de delir care nu-mi dăduse mai deloc pace, de cînd 
adormisem prima dată. De cîteva ceasuri bune 
respiram cu mare greutate, iar acum, ori de cîte ori 
încercam să trag aer, simţeam un spasm dureros în 
piept. Mai aveam însă un motiv, complet diferit, să 
fiu neliniștit, unul într-adevăr atît de 

înspăimîntător încît în primul rînd el m-a făcut să 
ies din starea de letargie şi să mă ridic de pe saltea. 
E vorba de comportamentul cîinelui. 

Am observat la el o schimbare, cînd la ultima 
mea încercare am frecat fosforul de peticul de 
hîrtie. Pe cînd făceam acest lucru, m-a lovit cu 
botul peste mînă, scoţind un mîrîit slab; atunci însă 
eram prea nerăbdător ca să-l bag în seamă. Nu 
mult timp după aceea, dacă vă amintiţi, m-am 
trîntit pe saltea şi m-am cufundat într-un soi de 
letargie. Curînd am devenit conştient de un sîsîit 
ciudat în ureche şi am descoperit că venea de la 
Tiger, care gîfiia şi hîrîia într-o stare de cumplită 
agitație, pupilele fulgerîndu-i fioros prin întuneric. 
I-am vorbit, iar el mi-a răspuns cu un mîrîit gros şi 
a rămas apoi tăcut. Imediat după aceea am recăzut 
în stupoare, din care am fost trezit în acelaşi fel. 
Acest lucru s-a repetat de vreo trei sau patru ori, 
pînă cînd în cele din urmă purtarea lui m-a speriat 
aşa de tare, încît m-am deşteptat de-a binelea. Se 
postase acum la gura lăzi, mîrîind fiorors, deşi pe 
înfundate, şi scriîşnea din colţi, chinuit parcă de 
spasme cumplite. Fără îndoială că lipsa apei sau 
poate aerul stătut din cală îi luase minţile şi nu 
ştiam ce să fac. Îmi repugna gîndul de a-i face de 
petrecanie, deşi pentru siguranța mea părea un 
lucru absolut necesar. Reuşeam să-i văd bine ochiu 
ațintiți asupra mea, exprimînd o ură de moarte, şi 
mă aşteptam ca în orice clipă să se năpustească 
asupra mea. Într-un tîrziu, nemaiputînd să îndur 
teribila situație în care mă găseam, m-am hotărît să 
ies cu orice risc din ladă şi să mă descotorosesc de 
el, dacă îndirjirea lui m-ar fi silit la aşa ceva. Ca să 
ies, trebuia să trec direct peste trupul lui, dar se 
pare că-mi ghicise gîndul, fiindcă s-a ridicat pe 
labele din față (am observat că i se schimbase 
poziţia ochilor) şi şi-a arătat tot şirul de colţi albi, 
lesne de desluşit. Am luat restul de şorici şi sticla 
cu lichior şi le-am ascuns la sîn, împreună cu un 
cuțit mare de bucătărie pe care mi-l lăsase 

Augustus, după care, înfăşurindu-mi strîns 
mantaua în jurul trupului, am dat să mă apropii de 
gura lăzii. N-am apucat să fac un pas, că dulăul 
mi-a sărit la gît cu un mîrîit straşnic. M-a izbit cu 
întreaga greutate a trupului în umărul drept şi m- 
am prăbuşit pe partea stingă, iar animalul întărîtat 
a trecut peste mine. Căzusem în genunchi, cu capul 
îngropat în pături, ele ferindu-mă în timpul celui 
de-al doilea asalt furios, cînd i-am simţit colții 
ascuţiţi înfipți în postavul care îmi proteja gâtul — 
din fericire, fără a reuşi să pătrundă prin toate 
cutele. Mă aflam acum sub cîine şi în cîteva 
minute aş fi fost la discreția lui. Disperarea mi-a 
dat puteri şi, ridicîndu-mă în picioare, l-am 
scuturat de pe mine cu toată forţa de care eram în 
stare. Smulgînd apoi păturile de pe rogojină, le-am 
zvîrlit peste el şi, pînă să se poată elibera, am ieşit 
degrabă şi am trîntit uşa, împiedicîndu-l să vină 
după mine. Dar în această încleştare am fost nevoit 
să renunţ la bucata de şorici şi iată că toate 
proviziile mele se reduceau acum doar la un gill de 
lichior! Străfulgerat de acest gînd, m-am lăsat 
pradă unui acces de perversitate, aidoma celor 
care, zice-se, pun stăpînire pe un copil răzgiiat în 
situații asemănătoare şi, ducînd sticla la gură, am 
dat-o pe gît pînă la ultimul strop, după care am 
trîntit-o furios de podea. 

De-abia s-a stins ecoul izbiturii, că mi-am auzit 
numele rostit de un glas volubil, dar stăpînit, 
venind dinspre timonerie. Era un sunet atît de 
neașteptat, iar emoția trezită în mine atît de vie, 
încît degeaba m-am străduit să-i răspund. Pur şi 
simplu nu mai puteam vorbi, şi spaima cumplită că 
prietenul meu, încredințat că murisem, se va 
întoarce pe punte, fără să mai încerce să ajungă 
pînă la mine, m-a făcut să mă ridic în picioare între 
coşurile de la gura lăzii, scuturat de spasme, 
gîfiind şi chinuindu-mă să scot un cuvînt. O mie de 
lumi să fi depins de o singură silabă, şi tot n-aş fi 
putut-o rosti. Undeva în faţa mea se auzea acum o 

vagă mişcare prin maldărul de obiecte. Sunetul a 
devenit apoi mai slab, apoi din ce în ce mai pierit. 
Voi uita vreodată simțămintele care m-au cuprins 
în acele clipe? Pleca — prietenul meu — tovarăşul 
meu, de la care aveam dreptul să mă aştept la mai 
mult — pleca — mă părăsea — s-a dus! Mă lăsa să 
pier jalnic, să-mi dau sufletul în cea mai oribilă şi 
respingătoare dintre temnițe — şi un singur cuvînt — 
o singură şi scurtă silabă m-ar fi salvat — totuşi, 
acea singură silabă n-o puteam rosti!“ Am simţit — 
sînt convins — de peste zece mii de ori chinurile 
morții înseşi. Mi se învirtejea creierul şi m-am 
prăbuşit, doborit de un rău de moarte, peste 
marginea lăzi. 

În cădere, cuțitul de bucătărie s-a desprins de la 
cingătoare şi a căzut cu un zornăit pe podea. 
Nicicînd nu mi-a ajuns la urechi o melodie mai 
dulce ca aceasta! Am ascultat-o cu vie emoție şi 
teamă ca să-mi dau seama de efectul ei asupra lui 
Augustus — fiindcă ştiam că omul care mă strigase 
nu putea fi decît el. Cîteva clipe totul fu învăluit în 
tăcere. Într-un tîrziu, am auzit din nou cuvîntul 
„Arthur!“ repetat pe un ton grav, şovăielnic. 
Speranţa reînviată mi-a redat brusc puterea de a 
vorbi şi atunci am început să urlu cît mă ţinea 
gura: 

— Augustus! oh, Augustus! 

— Sst, taci, pentru Dumnezeu! mi-a răspuns el, 
cu o voce tremurînd de emoție. Ajung imediat la 
tine, numai să-mi croiesc drum prin cală. 

L-am auzit mult timp  foşgăind printre 
calabalicuri, şi fiecare clipă îmi părea o veşnicie. 
Într-un tîrziu i-am simţit mîna pe umăr şi în 
aceeaşi clipă mi-a pus o sticlă cu apă la buze. Doar 
cei salvaţi pe neaşteptate din ghearele morţii sau 
cei care au îndurat cumplita caznă a setei în 
împrejurări la fel de grele ca şi acelea care m-au 
chinuit pe mine în temniţa mea întunecoasă îşi pot 
face o idee despre negrăitul extaz pe care mi l-a 

produs acea înghițitură lungă — cea mai deplină 
dintre toate plăcerile trupeşti. 

După ce mi-am mai potolit setea, Augustus a 
scos din buzunar vreo trei-patru cartofi fierți, deja 
reci, pe care i-am mîncat cu lăcomie. A adus cu el 
şi o lumînare într-un felinar negru, iar razele-i 
binecuvîntate mi-au produs o plăcere cu nimic mai 
mică decît mîncarea şi apa de băut. Eram însă 
nerăbdător să aflu pricina absenței lui îndelungate, 
şi atunci s-a pus să-mi povestească tot ce se 
petrecuse la bord în timpul cît stătusem închis. 


28 Poe comite o eroare de datare. Anul povestirii, 1827, coincide 
într-adevăr cu fabricarea de către englezul John Walker a primelor 
chibrituri bazate pe principiul frecării, dar ele nu conţineau fosfor. 
Cele cu fosfor aveau să fie produse în America abia în anul 1835. 
(Pollin, pp. 236-237) 

29 Pentru avantajele privirii piezişe, vezi Liviu Cotrău, Studiul 
introductiv, în MMR, pp. 26-29. 

30 După Pollin (p. 237), „această referinţă timpurie la consumul de 
opiu atestă probabila familiaritate a lui Poe cu drogurile la data 
respectivă“. Totuşi, unele mărturii contemporane îl contrazic pe 
Pollin. În 1884, doctorul John Carter, un cunoscut al lui Poe, îi scria 
lui G.E. Woodberry, autorul unei biografii a scriitorului: „Din cîte 
mi-am putut da seama, Poe n-a consumat niciodată opiu [...] şi, 
dacă ar fi căpătat acest obicei, l-ar fi însoţit şi în Richmond“ (G.E. 
Woodberry, The Life of Edgar Allan Poe, Personal and Literary, 2 
vols, Boston: Houghton Mifflin, 1909, p. 430). Speculaţia lui 
Woodberry cum că Poe ar fi început să consume droguri în 
Baltimore şi că atunci cînd nu bea alcool consuma cu moderație 
opiu nu pare să aibă un temei real. 

31 În opinia lui Pollin (pp. 237-238), soluţia găsită de Pym este 
departe de a fi rezonabilă sau plauzibilă: dacă ar funcţiona metoda 
lui Pym de a produce lumină, n-am putea vedea nici un scris, căci 
strălucirea ar emana de pe întreaga suprafaţă, care include şi scrisul; 
numai o sursă de lumină aflată la o oarecare distanţă de peticul de 
hîrtie, bunăoară o lanternă, ne-ar permite să vedem scrisul. 

32 Cuvîntul englez blood (sînge) este un cuvînt monosilabic, deci 
nu poate consta în „vagi silabe“! 

33 Un sfert de pintă, adică 142 ml. 

34 După Pollin (p. 241), Poe cunoştea versul lui Vergiliu din 
Eneida, III, 48: Obstipui, steteruntque comae, et vox faucibus haesit 
(„Stetei năuc şi cu părul zbîrlit şi lipsit de suflare“ — în traducerea 
lui George Coşbuc, în Vergilius, Eneida. Ediţie îngrijită, note şi 
prefaţă de Stella Petecel, Univers, 1980, p. 91) — sursa ideii cum că 


emoţiile tari pot suprima capacităţile vocale. 


55 


Capitolul IV 


Bricul a ridicat ancora, aşa cum bănuisem, la 
vreo oră după ce Augustus îmi lăsase ceasul. Era 
pe 20 iunie. Vă aduc aminte că mă aflam deja de 
trei zile în cală; şi în tot acest timp a fost aşa o 
forfotă la bord şi atîta alergătură încoace şi încolo, 
mai ales în cabina principală şi în cele de lux, încît 
nu i s-a ivit nici un prilej să mă viziteze, fără riscul 
ca secretul trapei să fie descoperit. Cînd, în sfîrşit, 
a reuşit să ajungă la mine, l-am asigurat că-mi 
merge cît se poate de bine; aşa că în următoarele 
două zile nu şi-a făcut multe griji din cauza mea — 
pîndind totuşi o ocazie să coboare în cală. Abia în 
a patra zi a găsit-o. De cîteva ori în tot acest timp 
s-a hotărît să-i spună tatălui său despre aventura 
noastră şi să mă aducă de îndată sus; dar ne aflam 
încă la mică distanţă de Nantucket şi n-ar fi fost de 
mirare, din cele cîteva vorbe scăpate de căpitanul 
Barnard, ca acesta să fi făcut cale întoarsă de 
îndată ce m-ar fi descoperit la bord. În plus, 
reflectînd asupra situaţiei, Augustus — cel puţin aşa 
mi-a spus — nu-şi putea închipui că aş fi avut 
nevoie urgentă de ceva sau că în atare împrejurare 
aş fi ezitat să mă fac auzit la trapă. Aşadar, după ce 
a chibzuit la toate acestea, a decis să nu mă mai 
deranjeze pînă cînd nu găsea un prilej să mă caute 
fără să fie observat. Acest lucru, după cum am 
spus adineauri, nu s-a întîmplat decît în a patra zi 
după ce-mi adusese ceasul şi a şaptea de cînd 
intrasem prima oară în cală. Atunci a coborit fără 
să ia cu el apă sau provizii, intenţionînd în primul 
rînd să-mi atragă atenţia şi să-mi spună să vin de la 
ladă pînă la trapă, iar el s-ar fi dus în cabină şi de 
acolo mi-ar fi dat proviziile. Cînd a coborit cu 
acest gînd în minte, m-a găsit dormind, căci se 
pare că sforăiam zdravăn. După toate calculele pe 
care le pot face în legătură cu acest lucru, a fost 
pesemne somnul care m-a cuprins de îndată ce m- 
am întors cu ceasul de la trapă şi care, astfel, 

trebuie că a durat cel puţin trei zile şi trei nopţi. De 
curînd am avut prilejul să mă conving, atît din 
propria-mi experienţă, cît şi din mărturiile altora, 
de efectul soporific straşnic al miasmei degajate de 
uleiul vechi de peşte ţinut într-un loc închis; şi 
cînd mă gîndesc la condiţiile din cala în care am 
stat întemnițat şi la răstimpul lung în care bricul 
slujise ca vas de pescuit balene, ce mă miră mai 
mult e faptul că am reuşit totuşi să mă trezesc, 
după ce adormisem o dată, decît că aş fi dormit 
neîntrerupt în toată perioada amintită mai sus. 

Mai întîi Augustus m-a chemat încetişor, fără să 
închidă trapa, însă nu i-am răspuns. Atunci a închis 
pe dinăuntru trapa şi m-a strigat cu glas tare, iar în 
cele din urmă cît l-a ținut gura, numai că eu îi 
dădeam înainte cu sforăitul. În acele momente n-a 
mai ştiut ce să facă. l-ar fi luat ceva timp să-şi 
croiască drum printre baloturi pînă la lada mea şi, 
în răstimp, absenţa lui ar fi fost remarcată de 
căpitanul Barnard, care îi dădea în fiecare clipă 
cîte ceva de făcut, ba să pună ordine în hîrtii, ba 
să-i copieze documente legate de afacerile 
călătoriei. Stînd şi chibzuind, aşadar, s-a hotărît să 
urce pe punte şi să aştepte alt prilej cînd să mă 
vadă. I-a fost cu atît mai uşor să ia această decizie, 
cu cît somnul meu părea firesc şi tihnit şi nu-şi 
putea închipui că sufăr din cauză că stau închis în 
cală. Tocmai se hotărîse asupra acestor lucruri, 
cînd atenţia i-a fost atrasă de o zarvă neobişnuită, 
zgomotele părînd să vină dinspre cabină. A sărit 
afară prin trapă cît a putut de iute, după care a 
închis-o şi a deschis uşa cabinei sale. N-a apucat 
bine să pună piciorul pe prag, că un foc de pistol 1- 
a fulgerat prin faţa ochilor şi în aceeaşi clipă a fost 
doborit cu o lovitură de rangă. 

O mînă zdravănă îl țintuia de podeaua cabinei, 
ținîndu-l strîns de gît — reuşea totuşi să vadă ce se 
întîmpla în jur. Tatăl său era legat de mîini şi de 
picioare şi zăcea pe treptele scării de tambuchi* cu 
capul în jos şi cu o rană adîncă la frunte, din care 

se prelingea o şuviţă de sînge. N-a scos o vorbă şi 
părea să fie pe moarte. Deasupra lui stătea 
secundul, ţintuindu-l cu o privire batjocoritoare şi 
scotocindu-l metodic prin buzunare, din care a 
scos  numaidecit un portmoneu lat şi un 
cronometru. Şapte oameni din echipaj (printre care 
şi bucătarul, un negru) cotrobăiau de zor prin 
cabinele de la babord după arme şi în scurt timp 
erau echipați cu muschete şi muniţie. Pe lîngă 
Augustus şi căpitanul Barnard, în cabină mai erau 
alți nouă bărbaţi, printre ei numărîndu-se cei mai 
fioroşi din tot echipajul bricului. Netrebnicii au 
urcat apoi pe punte, luîndu-l cu ei pe prietenul 
meu, după ce îi legaseră mîinile la spate. S-au dus 
aţă la teugă, care era închisă pe dinăuntru, doi 
dintre răzvrătiți cu securi în mînă fiind postați 
lîngă ea, iar alţi doi în dreptul cabinei principale. 
Secundul a strigat cu glas tunător: 

— Se aude colo jos? Ia veniţi voi sus, unu” cîte 
unu”, da” băgaţi de seamă, fără mîrîituri. 

Au trecut minute bune pînă să apară unul: în 
cele din urmă, un englez, luat la bord ca mus, a 
venit sus, hohotind amarnic şi implorindu-l pe 
secund în chipul cel mai jalnic să-i cruţe viaţa. 
Singurul răspuns a fost o lovitură de secure în 
frunte. Bietul flăcău s-a prăbuşit pe punte fără un 
geamăt, iar bucătarul negru l-a ridicat în braţe ca 
pe un copil şi, fără să clhpească, i-a făcut vînt în 
mare. Auzind lovitura şi prăbuşirea trupului, cei de 
jos n-au mai putut fi înduplecaţi, nici cu 
ameninţări, nici cu promisiuni, să iasă pe punte, 
pînă cînd cineva a propus să fie scoşi de-acolo 
afumîndu-i. A urmat un iureş general şi o clipă se 
părea că bricul va fi recucerit. Răzvrătițu însă au 
reuşit pînă la urmă să ferece teuga, înainte să iasă 
mai mult de şase dintre vrăjmaşii lor. Aceşti şase, 
văzîndu-se copleşiţi ca număr şi lipsiţi de arme, s- 
au predat după o luptă scurtă. Pe un ton mieros, 
secundul le-a făgăduit marea cu sarea — fără 
îndoială ca să-i înduplece pe cei de jos să nu se 

mai împotrivească, fiindcă aceştia puteau lesne 
auzi tot ce se vorbea pe punte. Rezultatul 1-a 
dovedit iscusința şi nu mai puţin răutatea 
diabolică. Toţi cei de la teugă au acceptat să se 
supună şi, urcînd unul după altul pe punte, au fost 
legați de mîini şi trîntiți pe spate lîngă primii şase 
— cei din echipaj care nu se răzvrătiseră fund cu 
toţii douăzeci şi şapte“. 

A urmat o scenă de măcel dintre cele mai 
oribile. Marinarii legaţi au fost tîrîți pînă la trepină. 
Aici stătea bucătarul cu o secure cu care îşi izbea 
victima în ţeastă, după care aceasta era azvirlită 
peste parapet de alţi răsculați. Douăzeci şi doi au 
pierit în acest fel şi Augustus se vedea şi el pierdut, 
aşteptîndu-se în orice clipă să-i vină rîndul. S-ar 
părea însă că nelegiuiții fie că osteniseră, fie că li 
se cam aplecase de la treaba asta sîngeroasă, 
fiindcă cei patru prizonieri rămaşi, împreună cu 
prietenul meu, care fusese aruncat pe punte laolaltă 
cu ceilalți, au fost cruțați pe moment, răstimp în 
care secundul a trimis jos după rom şi toată banda 
de criminali a chefuit şi a băut pînă la lăsatul serii. 
S-au luat apoi la harță în legătură cu soarta celor 
rămaşi în viaţă şi care zăceau la nici patru paşi mai 
încolo şi auzeau fiecare cuvînt. Pe cîţiva dintre 
răsculați băutura părea să-i fi îmblinzit, căci s-au 
auzit glasuri cum că toţi cei prinşi să fie eliberaţi, 
cu condiţia să fie părtaşi la revoltă şi la împărțirea 
prăzii. Bucătarul negru însă (care, în toate 
privinţele, era întruchiparea diavolului şi care 
părea să exercite tot atîta influenţă, dacă nu chiar 
mai multă, ca secundul) nici nu voia să audă de aşa 
o propunere şi s-a ridicat de mai multe ori ca să-şi 
reia lucrul la trepină. Din fericire, se cam întrecuse 
cu băutura şi a fost lesne reţinut de aceia din bandă 
care erau mai puţin setoşi de sînge, printre ei 
aflîndu-se şeful harponierilor, pe nume Dirk 
Peters. Era fiul unei indience din tribul Upsaroka, 
trib care trăieşte în Black Hills, la adăpostul 
culmilor, lîngă izvoarele fluviului Missouri. Tatăl 

său, dacă nu greşesc, era negustor de blănuri sau 
avea măcar de-a face cu factorule indiene de pe 
riul Lewis. Cît despre înfăţişarea sa, Peters era 
unul dintre cei mai fioroşi oameni pe care i-am 
văzut vreodată. Era scund de statură, nu mai mult 
de patru picioare şi opt țoli, însă membrele sale 
parcă erau croite după un tipar herculeean. Miinile 
lui enorme, mai ales, erau atît de groase şi de late, 
încît aproape că nici nu mai aveau o formă 
omenească. Braţele, ca şi picioarele, erau curbate 
în chip foarte ciudat şi nu păreau cîtuşi de puţin 
flexibile. Capul era şi el diform, o coşcogeamite 
căpăţină, cu o creastă pe creștetul teşit (cum au cei 
mai mulţi negri) şi era complet chel”. Ca să-și 
ascundă acest din urmă defect, care nu se datora 
vîrstei înaintate, purta de obicei o perucă făcută 
din orice material păros aflat la îndemiînă, uneori 
din blana vreunui prepelicar sau a unui urs grizzly. 
În perioada despre care vorbesc, avea pe cap o 
bucată din blana unui asemenea urs; iar aceasta 
adăuga nu puţin la ferocitatea naturală a privirii 
sale, potrivindu-se de minune cu firea unui 
upsaroka. Gura i se lăţea aproape de la o ureche la 
alta; buzele îi erau subţiri şi păreau, ca şi alte părți 
ale trupului său, lipsite de elasticitatea lor firească, 
astfel încît expresia lor obişnuită nu se schimba 
niciodată sub influenţa vreunei emoţii. Închipuiţi- 
vă această expresie obişnuită, socotind că dinţii 
erau din cale-afară de lungi şi ieşiţi, şi că nu erau 
niciodată acoperiţi, nici măcar în parte, de buze. 
Dacă te uitai într-o doară la omul acesta, ai fi putut 
crede că rîde din toată inima, dar, privindu-l a doua 
oară, ai fi recunoscut cu groază că o asemenea 
expresie, dacă trăda veselia, trebuia să fie veselia 
unui demon. Printre marinarii din Nantucket 
circulau numeroase poveşti despre această ființă 
ciudată. Poveştile voiau să arate ce forță trupească 
nemaipomenită avea atunci cînd era scos din 
sărite, unele punînd la îndoială însăşi sănătatea lui 
mintală. S-ar părea însă că, la bordul lui Grampus, 

de cînd cu revolta, era tratat mai degrabă cu 
dispreţ. Am ţinut să vorbesc atîta despre Dirk 
Peters, fundcă, oricît de feroce părea, lui 1 se 
datora în primul rînd faptul că Augustus rămăsese 
în viaţă şi fiindcă voi avea dese ocazii să amintesc 
de el în cursul povestirii mele, o povestire care — 
mi-aş permite să spun — va cuprinde, spre sfîrşitul 
ei, după cum veţi vedea, întîmplări ieşite din 
comun şi de aceea cu mult dincolo de ceea ce ni se 
pare demn de crezare, aşa că pornesc la drum, fără 
cine ştie ce speranţe că spusele mele vor fi crezute 
pe de-a-ntregul, dar pe deplin convins că timpul şi 
ştiinţa, cu progresele ei, vor adeveri unele dintre 
afirmaţiile mai însemnate şi mai greu de crezut. 
După ce s-au tot codit, ba s-au şi ciondănit rău 
de tot în vreo două sau trei rînduri, au hotărît pînă 
la urmă ca toţi prizonierii (în afară de Augustus, pe 
care Peters, mai în glumă, mai în serios, a insistat 
să şi-l păstreze ca secretar) să fie urcați într-una 
din balenierele mai mici“ şi lăsaţi în voia valurilor. 
Secundul a coborit în cabină, să vadă dacă mai 
trăia căpitanul Barnard, fiindcă, să ne amintim, 
acesta fusese lăsat jos cînd răzvrătiţii au urcat pe 
punte. Cei doi au apărut curînd, căpitanul arătînd 
palid ca moartea, dar refăcut oarecum de pe urma 
rănii. Le-a vorbit oamenilor cu o voce pierită, 
rugîndu-i să nu-l lase în voia sorții, ci să se 
întoarcă fiecare la datorie, promiţindu-le că-i va 
debarca unde doresc ei şi că nu va întreprinde 
nimic ca să-i aducă în faţa justiţiei. Dar parcă ar fi 
vorbit în pustiu. Doi dintre nelegiuiţi l-au apucat 
de braţe şi l-au zvîrlit peste parapet într-o barcă ce 
fusese lăsată la apă în timp ce secundul cobora în 
cabină. Au fost apoi dezlegaţi cei patru oameni 
întinşi pe punte, cu ordinul să-l urmeze, ceea ce au 
făcut întocmai şi fără să opună vreo rezistenţă. 
Augustus însă a fost lăsat tot în poziția aceea 
dureroasă, deşi se zbătea şi se ruga să 1 se îngăduie 
măcar să-şi ia rămas-bun de la tatăl său. Li s-au dat 
apoi o mînă de pesmeţi şi un urcior cu apă; nici 

vorbă de catarg, pînză, vislă ori busolă. Barca a 
stat remorcată la pupa cîteva minute, cît timp 
răzvrătiți s-au mai sfătuit o dată, după care au tăiat 
parîma, lăsînd-o în voia valurilor. Între timp, se 
lăsase noaptea — nu răsăriseră nici luna, nici stelele 
—, iar marea era agitată de valuri scurte şi tăioase, 
cu toate că nu sufla cine ştie ce vînt. Barca a 
dispărut curînd din vedere, nenorociţilor aflați în 
ea rămînîndu-le prea puţine speranţe. Toate acestea 
însă se petreceau la 35° 30 latitudine nordică şi 
61° 20” longitudine vestică, aşadar, la o distanţă nu 
prea mare de insulele Bermude”. Augustus încerca 
astfel să se consoleze cu gîndul că barca putea să 
ajungă la țărm sau măcar destul de aproape ca să 
întîlnească vreun vas, dintre cele care navigau în 
largul coastei. 

Pe bric au fost ridicate toate pînzele, iar acesta 
şi-a continuat drumul pe aceeaşi direcţie sud-vest, 
răzvrătiți plănuind o expediţie piraterească avînd 
ca scop, din cîte am putut înţelege, interceptarea 
unui vas care făcea ruta între Insulele Capului 
Verde şi Porto Rico. Pe Augustus nici nu-l mai 
băgau în seamă, după ce-l dezlegaseră şi-l lăsaseră 
să umble nestingherit prin faţa scării de tambuchi. 
Dirk Peters s-a arătat destul de omenos faţă de el, 
ba chiar l-a salvat odată de funa bucătarului. 
Situaţia lui era însă cît se poate de precară, fiindcă 
oamenii umblau tot timpul cu plosca în nas şi nu se 
putea conta pe buna lor dispoziţie sau pe faptul că 
nu se legau de el. Totuşi, ceea ce-l chinuia cel mai 
mult — din spusele sale — erau grijile pe care şi le 
făcea din cauza mea; şi, drept să vă spun, n-am 
avut niciodată motive să pun la îndoială 
sinceritatea prieteniei sale. Nu o dată luase 
hotărîrea să le dezvăluie răzvrătiților secretul cum 
că şi eu mă aflam la bord, dar s-a stăpînit, 
amintindu-şi de atrocitățile la care fusese martor şi 
fiindcă nădăjduia să-mi poată veni curînd în ajutor. 
Miînat de acest gînd, stătea mereu la pîndă; numai 
că, în ciuda acestei vigilenţe necontenite, au trebuit 

să treacă trei zile de cînd barca fusese lăsată în 
derivă, ca să i se ivească acest prilej. În noaptea 
celei de-a treia zile s-a pornit, în sfîrşit, un vînt 
straşnic dinspre est şi toţi oamenii au fost chemaţi 
să strîngă din vele. În forfota ce a urmat, a reuşit să 
ajungă pînă jos, neobservat, şi să intre în cabină. 
Ce durere şi groază, însă, cînd a descoperit că 
aceasta fusese transformată într-un fel de depozit 
pentru diverse provizii şi materiale şi că un lanţ 
vechi de ancoră, lung de cîţiva stînjeni“, care 
fusese anume lăsat sub scara de tambuchi, a fost 
luat de acolo, ca să facă loc unui cufăr şi că lanţul 
se afla acum chiar deasupra trapei! Să-l mute de 
acolo fără să se observe era cu neputinţă, aşa că s-a 
întors pe punte cît a putut de iute. Numai ce a 
ajuns sus, şi secundul l-a înşfăcat de gît şi, 
întrebîndu-l ce căutase în cabină, a dat să-l zvîrle 
peste parapetul de la babord, cînd a scăpat iarăşi cu 
viaţă prin intervenţia lui Dirk Peters. Augustus a 
fost de-ndată pus în cătuşe (din care se găseau 
cîteva perechi la bord) şi legat zdravăn de picioare. 
A fost dus apoi în compartimentul comun şi zvîrlit 
în cuşeta de jos, care era lipită de peretele teugii, 
cu asigurarea că nu va mai pune piciorul pe punte 
„pîn? ce bricu' nu-i mai bric“. Era vorba 
bucătarului, cel care-i făcuse vînt în cuşetă — însă e 
greu de spus ce anume a vrut acesta să spună. Dar, 
aşa cum veţi vedea numaidecit, toată treaba asta s- 
a dovedit pînă la urmă a fi colacul meu de salvare. 


35 Deschizătură în puntea navei, folosită pentru acces sub punte, 
prevăzută cu un capac rabatabil şi dispozitiv de închidere etanşă. 

36 Cu aceste cuvinte se sfirşeşte al doilea şi ultimul foileton din 
Southern Literary Messenger (februarie 1837). 

37 Posibil ca Poe să-l fi conceput pe Peters după Quasimodo, 
personajul grotesc din romanul lui Victor Hugo Notre Dame de 
Paris (1831), apărut la Philadelphia în 1834 cu titlul 7he 
Hunchback of Notre-Dame, în traducerea engleză a lui F. Schoberl. 
(Pollin, p. 246) 

38 Balenierele purtate pe vasele de pescuit balene aveau mărimea 
standard de 28 de picioare (8,54 m), deci era imposibil ca unele 
dintre ele să fie „mai mici“. (Pollin, p. 246) 

39 Totuşi, o distanţă de 230 de mile! 

40 1 stînjen marin — 1,85 m. 

41 Apoftegmă inventată de Poe; în orig. until the brig was no 


longer a brig. 

Capitolul V 


După ce bucătarul a părăsit teuga, preţ de cîteva 
minute Augustus s-a lăsat pradă deznădejdiui, 
pierzîndu-şi orice speranţă că va mai ieşi vreodată 
viu din cuşetă. Era hotărît acum să-i aducă la 
cunoştinţă situația mea primului om care s-ar fi 
nimerit să coboare în cabină, socotind că era mai 
bine să mă lase să-mi încerc norocul cu răzvrătiții 
decît să pier de sete în cală — fiindcă trecuseră zece 
zile de cînd stăteam întemnițat, iar apa din urcior 
nu ajungea nici pentru patru. Pe cînd medita la 
acest lucru, i-a fulgerat prin minte gîndul că ar 
putea să comunice cu mine prin magazia 
principală. În orice altă împrejurare, dificultatea şi 
riscul unei asemenea acţiuni l-ar fi împiedicat să 
încerce aşa ceva; acum, însă, fiindcă oricum avea 
puţine şanse să scape cu viaţă şi deci puţin de 
pierdut, şi-a concentrat întreaga atenție asupra 
acestui obiectiv. 

Principala lui grijă erau cătuşele. Prima oară n-a 
ştiut cum să scape de ele şi de aceea s-a temut că 
va da greş de la bun început; cercetîndu-le însă 
mai îndeaproape, a văzut că inelele puteau fi 
scoase sau vîrîte la loc cu minimum de efort sau 
durere, doar strecurîndu-şi mîinile prin ele, astfel 
de fiare fiind complet ineficiente pentru a 
imobiliza persoane tinere, ale căror oase mai mici 
cedează uşor la apăsare. Şi-a dezlegat apoi 
picioarele, lăsînd frînghia în aşa fel încît să o poată 
lesne reajusta, în caz că ar fi coborit cineva, după 
care a început să pipăie peretele despărțitor de care 
era lipită cuşeta. Aici, despărţitura era din scînduri 
de pin moale, groase de un ţol, şi a observat că nu 
i-ar fi fost greu să-şi taie drum prin ele. În acea 
clipă s-a auzit un glas pe scara teugii şi abia a mai 
avut timp să-şi vîre mîna dreaptă în cătuşe (pe cea 
stingă nu şi-o scosese) şi să-şi petreacă frînghia cu 
un nod alunecător peste glezne, cînd Dirk Peters 
era deja jos, urmat de Tiger, care făcu un salt direct 

în cuşetă şi se întinse pe jos. Cîinele fusese adus la 
bord de Augustus, care ştia de afecțiunea pe care 1- 
o purtam şi s-a gîndit că-mi va face plăcere să-l am 
cu mine pe durata călătoriei. Aşa că s-a dus după el 
acasă la mine, curînd după ce m-a condus în cala 
bricului, numai că nu i-a trecut prin cap să-mi 
spună şi mie atunci cînd mi-a adus ceasul. De la 
revolta de pe vas, Augustus nu-l mai văzuse pînă 
acum, cînd a apărut cu Dirk Peters, şi îl crezuse 
pierdut, bănuind că fusese aruncat peste bord de 
vreunul dintre nelegiuiţii aceia fără inimă din clica 
secundului. S-a lămurit după aceea că animalul se 
ascunsese într-o gaură sub o balenieră, de unde, 
neavînd loc să se întoarcă, n-a mai putut să iasă. În 
cele din urmă l-a scos de acolo Peters şi, într-un 
elan de bunătate, pe care prietenul meu ştia foarte 
bine cum să-l aprecieze, 1 l-a adus la teugă, ca să-i 
fie tovarăş, lăsîndu-i totodată nişte pastramă şi 
cartofi, precum şi un bidon cu apă; apoi s-a dus pe 
punte, promiţind că-i va mai aduce cîte ceva de-ale 
gurii şi în ziua următoare. 

După plecarea acestuia, Augustus şi-a scos 
mîinile din cătuşe şi şi-a dezlegat picioarele. A 
ridicat apoi capătul saltelei pe care şezuse, şi cu 
briceagul (căci mişeni nu se gîndiseră să-l caute 
prin buzunare) s-a apucat să taie voiniceşte una din 
scîndurile despărţitoare de-a curmezişul şi cît mai 
aproape de podeaua cuşetei. A ales să taie aici, 
fiindcă, în caz că ar fi fost întrerupt, putea ascunde 
ceea ce făcuse, lăsînd capătul saltelei să cadă la 
loc. Dar nu l-a deranjat nimeni în tot restul zilei şi, 
pînă să se însereze, a desfăcut întreaga scîndură. 
Trebuie să vă spun că nici un membru al 
echipajului nu-şi alesese teuga ca loc de dormit, 
după revoltă mutîndu-se cu toţii în cabină, unde s- 
au apucat să bea pe rupte din vinuri şi să se 
ospăteze din proviziile căpitanului Barnard, de 
navigarea bricului ocupîndu-se doar atît cît era 
absolut necesar. Această împrejurare s-a dovedit 
cît se poate de norocoasă atît pentru mine, cît şi 

pentru Augustus; căci, dacă lucrurile ar fi stat 
altfel, i-ar fi fost imposibil să ajungă pînă la mine. 
În atare situaţie, şi-a văzut în continuare de treabă. 
Şi aproape că se luminase de ziuă cînd a isprăvit 
cu a doua scîndură (care se afla cam la un picior 
deasupra primei tăieturi), făcînd astfel o gaură 
destul de largă ca să poată trece cu uşurinţă spre 
puntea inferioară principală. De acolo a ajuns, fără 
prea multă trudă, la trapa punţii inferioare, deşi, ca 
să reuşească acest lucru, trebuia să se caţere peste 
şirurile de butoaie de ulei care erau îngrămădite 
aproape pînă sus la puntea superioară, abia mai 
rămînînd loc cît să încapă şi el. Ajungînd la trapă, 
a văzut că Tiger se ţinuse după el pînă jos, 
strecurîndu-se printre două rînduri de butoaie. 
Acum, însă, era prea tîrziu ca să mai încerce să 
ajungă la mine înainte să se crape de ziuă, 
principala piedică fiind arimajul* compact din 
magazia inferioară pe care trebuia să o străbată. De 
aceea s-a hotărît să se întoarcă şi să aştepte pînă 
noaptea următoare. Şi, ca să nu piardă timp cînd va 
reveni, a lăsat trapa întredeschisă. Abia a apucat să 
o ridice niţel, cînd Tiger s-a şi repezit la mica 
deschizătură, a adulmecat o clipă şi a scos un 
scheunat prelung, rîcîind totodată sub capac, de 
parcă ar fi fost grăbit să-l mute din loc cu ghearele. 
Nu încăpea îndoială că, după felul cum se purta, 
era conştient de prezenţa mea în magazie şi 
Augustus s-a gîndit că, dacă-i dădea drumul acolo 
Jos, cîinele ar fi putut ajunge pînă la mine. Atunci 
i-a trecut prin minte să profite de ocazie şi să-mi 
trimită bileţelul, căci era de dorit, mai ales acum, 
să nu încerc care cumva să ies, cel puţin în 
împrejurarea de față, şi fiindcă nu avea 
certitudinea că va putea veni la mine a doua zi, aşa 
cum  intenționase. Desfăşurarea ulterioară a 
evenimentelor a dovedit ce noroc am avut că-i 
venise această idee; căci, dacă nu primeam 
bileţelul, fără îndoială că aş fi urzit un plan, oricît 
de disperat, ca să dau de veste echipajului, şi drept 

urmare vieţile amîndurora ar fi fost probabil 
sacrificate. 

După ce s-a hotărît să-mi scrie, mai greu a fost 
apoi să facă rost de cele trebuincioase. O 
scobitoare veche a fost numaidecît preschimbată în 
condei, şi asta numai pe pipăite, deoarece între 
punți era o beznă neagră ca smoala. Din dosul unei 
scrisori — o copie după scrisoarea falsificată de la 
domnul Ross — a obţinut hîrtie suficientă; dar, 
fiindcă scrisul nu era imitat cum trebuie, Augustus 
a scris o altă scrisoare, virînd-o pe prima, din 
fericire, în buzunarul hainei, unde a descoperit-o 
acum, în cel mai potrivit moment. Doar cerneală îi 
mai lipsea, însă a găsit imediat un înlocuitor, 
făcîndu-şi cu briceagul o mică incizie în buricul 
degetului, chiar deasupra unghiei — pricinuind o 
sîngerare abundentă, cum se întîmplă de obicei cu 
rănile în acest loc. Bileţelul a fost scris, aşadar, pe 
cît se putea de bine în întuneric şi în atari condiţii. 
Îmi explica, pe scurt, că avusese loc o revoltă; că 
însuşi căpitanul Barnard fusese lăsat în voia 
valurilor şi că mă puteam aştepta la un ajutor 
grabnic în ce priveşte proviziile, dar că nu trebuia 
nicidecum să încerc să fac zgomot. Se încheia cu 
următoarele cuvinte: „Pe astea le-am scris cu sînge 
— ascunde-te şi scapi cu viaţă“. 

Legînd peticul de cîine şi lăsîndu-l pe acesta jos 
prin tambuchi, Augustus s-a întors cît a putut de 
iute la teugă, însă n-a observat ca vreunul din 
echipaj să fi trecut pe acolo în absenţa lui. Ca să 
mascheze gaura din peretele despărțitor, şi-a înfipt 
briceagul deasupra ei şi a agăţat de el un surtuc 
marinăresc pe care îl găsise în cuşetă. Apoi şi-a 
pus înapoi cătuşele şi totodată frînghia în jurul 
gleznelor. 

De-abia isprăvise cu aceste pregătiri, cînd Dirk 
Peters cobori beat tun, dar într-o excelentă 
dispoziţie, aducînd cu el porţia de mîncare a 
prietenului meu pentru ziua aceea. Ea consta în 
vreo doisprezece cartofi irlandezi, din aceia mari, 

copţi, şi un urcior cu apă. A şezut cîtva timp pe un 
cufăr lîngă cuşetă şi a vorbit fără ocol despre 
secund şi în general despre grijile celor de pe bric. 
Avea o căutătură destul de ciudată, de-a dreptul 
stranie. La un moment dat, Augustus chiar s-a 
speriat de el. În cele din urmă, însă, s-a întors pe 
punte, bolborosind o promisiune cum că a doua zi 
îi va aduce prizonierului un prînz straşnic. Peste zi, 
doi oameni din echipaj (harponieri) au venit jos, 
însoțiți de bucătar, toţi trei aproape în ultimul hal 
de beţie. Ca şi Peters, nu s-au ferit deloc să 
vorbească pe şleau despre planurile lor. Se părea 
că nu se înţeleg defel asupra ultimei lor destinaţii, 
fiind de acord cu un singur lucru: să atace corabia 
din Insulele Capului Verde, pe care aşteptau să o 
vadă sosind de la o oră la alta. Din cîte a putut 
înțelege, revolta nu se iscase doar de dragul 
jafului, motivul principal  constituindu-l ura 
personală a  secundului împotriva căpitanului 
Barnard. Echipajul părea să se fi împărțit în două 
tabere: una condusă de secund, cealaltă de bucătar. 
Cei din prima tabără erau pentru cucerirea celui 
dintîi vas mai de soi care le va fi ieşit în cale şi 
echiparea lui pe vreuna din insulele Indiilor de 
Vest pentru incursiuni piratereşti. Cei din a doua 
tabără, însă, care era mai puternică şi care-l 
includea pe Dirk Peters printre partizanii ei, voiau 
să menţină direcția inițială a bricului spre Pacificul 
de Sud şi, odată ajunşi acolo, să vîneze balene sau 
să se apuce eventual de altceva, după cum ar fi 
dictat împrejurările. Poveştile lui Peters, care 
umblase de multe ori prin acele regiuni, cîntăreau, 
pare-se, enorm în ochii răzvrătiţilor, derutaţi cum 
erau de vagi perspective de profit şi plăcere. Peters 
stăruia asupra lumii noi şi fascinante care se află 
printre nenumăratele insule ale Pacificului, asupra 
perfectei siguranțe şi libertăţi faţă de orice 
constrîngeri, şi de care şi ei s-ar fi putut bucura din 
plin, dar mai ales asupra climatului nespus de 
plăcut, asupra mijloacelor abundente pentru 


69 


asigurarea unui trai îmbelşugat şi asupra frumuseţii 
voluptuoase a femeilor. Pînă în acel moment nimic 
nu fusese stabilit în mod definitiv; dar imaginile 
zugrăvite de harponierul metis au aprins grozav 
imaginația vie a marinarilor şi existau toate şansele 
ca intenţiile lui să fie pînă la urmă puse în aplicare. 

Cei trei au plecat după vreo oră şi nimeni n-a 
mai intrat în teugă în ziua aceea. Augustus a stat 
liniştit pînă ce s-a făcut aproape întuneric. Și-a 
scos apoi cătuşele şi frînghia şi s-a pregătit pentru 
marea încercare. Într-o cuşetă a găsit o sticlă pe 
care a umplut-o cu apă din urciorul lăsat de Peters 
ŞI şi-a îndesat buzunarele cu cartofi reci. Spre 
marea lui bucurie, a nimerit şi peste un felinar cu 
un ciot de lumînare de seu în el. Lumînarea o 
putea aprinde în orice moment, căci avea la el o 
cutie cu chibrituri. Cînd s-a întunecat de tot, s-a 
strecurat prin gaura din perete, după ce, ca măsură 
de precauţie, aranjase aşternutul de pe pat în aşa 
fel încît să dea impresia că cineva dormea acoperit. 
Ajuns dincolo, a agăţat surtucul de briceag, ca şi 
mai înainte, ca să mascheze deschizătura — 
manevră destul de uşoară, căci n-a pus la loc 
bucata de scîndură scoasă din perete decît după ce 
trecuse dincolo. Se afla acum pe puntea inferioară 
principală şi, ca şi mai devreme, a început să-şi 
croiască drum între puntea superioară şi butoaiele 
de ulei, spre bocaportul magaziei principale. Ajuns 
aici, a aprins feştila şi a coborit, bîjbîind anevoie 
prin stivajul compact din magazie. După cîteva 
clipe, s-a speriat de duhoarea aceea insuportabilă şi 
de atmosfera înăbuşitoare. Nu credea că aş fi putut 
supravieţui în temniţa mea un timp atît de lung, 
respirînd un aer atît de înecăcios. M-a strigat de 
mai multe ori, dar nu i-am răspuns, şi temerile lui 
păreau astfel să se adeverească. Bricul rula violent, 
şi de aceea zgomotul era atît de mare, încît în 
zadar ar fi încercat să desluşească nişte sunete 
anemice ca respirația sau sforăiturile mele. Şi-a 
aprins felinarul şi ori de cîte ori i se ivea ocazia îl 

ridica deasupra capului, cît putea de sus, astfel 
încît, dacă mai eram încă în viaţă, văzînd lumina, 
să-mi pot da seama că îmi sare cineva în ajutor. 
Dar din partea unde mă aflam eu nu se auzea nimic 
şi bănuiala că murisem începea să devină o 
certitudine. Era hotărît totuşi să-şi croiască drum, 
dacă era posibil, pînă la ladă şi măcar să se 
asigure, fără putință de tăgadă, de adevărul 
presupunerilor sale. O vreme şi-a continuat 
înaintarea, chinuit de cele mai negre presimțţiri, 
pînă cînd, într-un tîrziu, a descoperit că drumul era 
blocat cu totul şi că nu mai putea înainta defel pe 
culoarul pe care pornise. Covirşit de emoţii, s-a 
aruncat disperat peste maldărul de lucruri din 
magazie şi a început să plîngă ca un copil. A fost 
chiar momentul cînd a auzit zgomotul produs de 
sticla pe care o trîntisem pe jos. Mare noroc, într- 
adevăr, că s-a întîmplat aşa, nu de alta, dar de acest 
lucru, oricît de neînsemnat ar părea, a atîrnat, ca de 
un fir de păr, soarta mea. Aveau să treacă însă 
mulți ani pînă să-mi dau seama de acest lucru. Un 
sentiment firesc de ruşine şi de regret pentru 
slăbiciunea şi indecizia lui de atunci l-a împiedicat 
pe Augustus să-mi destăinuie pe loc ceea ce o 
amiciție mai strînsă şi mai lipsită de rezerve l-a 
îmboldit pînă la urmă să-mi mărturisească. Văzînd 
că înaintarea prin magazie îi era îngreunată de tot 
felul de obstacole de netrecut, hotărîse să renunţe 
la încercarea de a mai ajunge la mine, ca să se 
poată întoarce degrabă la teugă. Înainte să-l 
condamn aspru pentru acest lucru, se cade să ţin 
seamă de împrejurările vitrege cărora trebuia să le 
țină piept. Noaptea se scurgea pe nesimţite, şi 
absenţa lui din teugă putea fi descoperită; şi nu 
încape îndoială că aşa s-ar fi întîmplat dacă nu 
reuşea să se întoarcă în cuşetă înainte să se crape 
de ziuă. Lumiînarea sta să se stingă în bucea şi i-ar 
fi fost nespus de greu să se întoarcă la tambuchi pe 
întuneric. Trebuie să admit însă şi faptul că avea 
toate motivele să creadă că murisem, situație în 

care nu-mi mai era de nici un folos dacă ajungea la 
ladă, în schimb s-ar fi confruntat el, fără rost, cu 
tot felul de pericole. Mă strigase de nenumărate 
ori, iar eu nu-i răspunsesem defel. Se făceau acum 
unsprezece zile şi nopţi de cînd rezistam doar cu 
apa rămasă în urciorul adus de el, o rezervă din 
care era puţin probabil să mai fi rămas ceva de la 
începutul captivității mele, căci aveam toate 
motivele să mă aştept la o eliberare rapidă. Dar şi 
atmosfera înăbuşitoare din magazie trebuie să i se 
fi părut, lui care venea de la aerul, comparativ 
vorbind, mai curat al timoneriei, absolut otrăvitor 
şi cu mult mai greu de respirat decît mi s-a părut 
mie prima oară cînd mi-am instalat domiciliul în 
ladă — după ce, pînă atunci, tambuchiurile stătuseră 
deschise permanent mai multe luni de zile. 
Adăugaţi la toate aceste consideraţii scena de 
măcel şi teroare la care prietenul meu fusese 
martor nu demult; captivitatea, privațiunile şi 
faptul că de cîteva ori scăpase de moarte ca prin 
urechile acului; dar şi slujba precară şi tulbure pe 
care o avea şi căreia îi datora faptul că se mai afla 
încă în viață — împrejurări admirabil potrivite 
pentru a anihila orice efort al minţii —, şi cititorul 
va fi lesne convins, aşa cum am fost şi eu, să 
privească aparentele slăbiciuni ale lui Augustus, cît 
priveşte prietenia şi ataşamentul, cu simţăminte 
mai curînd de dezamăgire decît de supărare. 
Zgomotul sticlei sparte s-a auzit clar, şi totuşi 
Augustus nu era sigur că acesta venise din 
magazie. Îndoiala a fost însă un imbold suficient 
ca să-l facă să persevereze. S-a căţărat pînă 
aproape de puntea inferioară, ajutîndu-se de 
grămezile stivuite, după care, aşteptind să se 
domolească tangajul vasului, m-a strigat cît a putut 
de tare, ignorînd o clipă pericolul de a fi auzit de 
cei din echipaj. Vă amintiţi, desigur, că de data 
asta glasul lui a ajuns pînă la mine, numai că eu 
eram atît de copleşit de emoţii, încît n-am fost în 
stare să-i răspund. Convins acum că temerile lui 

cele mai sumbre erau pe deplin întemeiate, a 
coborit cu gîndul să se întoarcă la teugă, fără să 
piardă timpul degeaba. În graba lui a doborit cîteva 
lădiţe, zgomot pe care, după cum vă amintiţi, l-am 
şi auzit. Străbătuse o distanţă considerabilă pe 
drumul înapoi, cînd căderea cuțitului l-a făcut din 
nou să ezite. S-a întors numaidecît pe urma paşilor 
ŞI, căţărîndu-se pentru a doua oară pe stivă, m-a 
strigat la fel de tare ca mai devreme, după ce 
aşteptase să se facă iarăşi linişte. De data asta am 
găsit putere să-i răspund. Nebun de fericire să 
descopere că eram încă în viaţă, era ferm decis 
acum să înfrunte orice greutate şi primejdie ca să 
ajungă la mine. Reuşind pe cît se putea de iute să 
iasă din labirintul de vechituri care-l împresurau, a 
nimerit în cele din urmă într-un loc mai aerisit şi 
parcă mai accesibil, şi după alte cîteva sforțări a 
ajuns în final la ladă, complet epuizat. 


42 Stivuire a încărcăturii. 

Capitolul VI 


Cît timp am rămas amîndoi lîngă ladă, Augustus 
mi-a relatat doar aspectele mai însemnate ale 
poveştii sale. Abia mai tîrziu mi-a istorisit pe 
îndelete toate amănuntele. Se temea să nu 1 se 
observe lipsa, iar eu ardeam de nerăbdare să scap 
odată din temnița de care mă săturasem pînă în gît. 
Ne-am hotărît să o luăm numaidecît spre gaura din 
peretele despărțitor, unde aveam să rămîn o vreme, 
răstimp în care el avea să se ducă în recunoaştere. 
A-I lăsa pe Tiger în ladă era un gînd cu care nu ne 
puteam împăca nicicum; întrebarea însă era dacă 
puteam acţiona altfel. Acum acesta părea din cale- 
afară de tăcut, încît nici răsuflarea nu i-am auzit-o 
cînd ne-am lipit urechea de ladă. Eram convins că 
murise şi m-am gîndit să dau la o parte capacul. L- 
am găsit întins cît era de lung, într-o stare, pare-se, 
de adîncă stupoare, dar încă viu. Nu mai era timp 
de pierdut, însă nu aveam puterea să abandonez un 
animal care îmi scăpase în două rînduri viaţa fără 
ca măcar să încerc să-l salvez. L-am luat deci cu 
noi, cum am putut, deşi cu mare caznă şi osteneală, 
Augustus fiind silit uneori să se caţăre peste 
obstacolele ivite în drum cu uriaşul cîine în braţe — 
o ispravă de care eu, în halul de slăbiciune în care 
mă aflam, nu eram cîtuşi de puţin în stare. În cele 
din urmă am reuşit să ajungem la gaura din perete 
şi Augustus s-a strecurat prin ea, după care l-am 
împins pe Tiger. Le-am găsit pe toate în perfectă 
ordine şi n-am uitat să-l aducem sincere mulţumiri 
lui Dumnezeu că ne scăpase din iminentul pericol 
care ne ameninţa. Pentru moment ne-am înţeles ca 
eu să rămîn lîngă gaură, prin care îi era mai uşor 
tovarăşului meu să-mi dea o parte din rația lui 
zilnică şi unde puteam şi cu respira un aer mai 
curat. 

Ca să clarific unele părți ale povestirii mele, în 
care am vorbit despre stivuirea bricului şi care li s- 
ar putea părea ambigue acelora dintre cititorii mei 

care vor fi văzut o stivuire corectă sau normală, 
trebuie să spun aici că modul în care această 
îndatorire — şi încă una dintre cele mai importante 
— fusese îndeplinită la bordul lui Grampus este un 
exemplu de crasă neglijenţă, care pur şi simplu îl 
face de ruşine pe căpitanul Barnard, un marinar 
nici pe departe atît de prevăzător şi de 
experimentat pe cît o cerea, pare-se, în mod 
obligatoriu, însărcinarea plină de riscuri care-i 
fusese încredinţată. O stivuire corectă nu se poate 
face lăsînd lucrurile la voia întîmplări şi, din ce 
ştiu eu din puţina mea experienţă, multe accidente 
dintre cele mai tragice s-au întîmplat tocmai din 
cauza neglijenţei sau ignoranței în această privinţă. 
Vasele de cabotaj, în graba şi forfota care deseori 
însoțesc încărcarea sau descărcarea caricului“, sînt 
cele mai expuse nenorocirilor, tocmai pentru că nu 
se acordă atenția cuvenită stivuirii. Lucrul cel mai 
important este să nu laşi nici o posibilitate 
încărcăturii sau balastului să se urnească din loc, 
chiar şi la cel mai violent ruliu al vasului. În acest 
scop, trebuie acordată o mare atenție nu doar 
încărcăturii luate la bord, ci şi felului ei, precum şi 
dacă e vorba de o încărcătură completă sau 
parțială. La majoritatea încărcăturilor, stivuirea se 
face cu ajutorul unei prese. Astfel, la o încărcătură 
de tutun sau de făină, totul va fi atît de presat în 
magazia vasului, încît, la descărcare, butoaiele sau 
poloboacele vor fi complet turtite şi le va lua ceva 
timp pînă să-şi recapete forma iniţială. Vom 
recurge însă la acest procedeu mai ales cînd dorim 
să obținem un spaţiu mai mare în cală; căci la un 
caric complet, cu mărfuri precum făina sau tutunul, 
nu poate exista absolut nici o primejdie ca el să se 
deplaseze, adică una care să creeze vreun 
inconvenient. Au fost cazuri, într-adevăr, cînd 
metoda aceasta a presării a avut nişte urmări dintre 
cele mai triste, cauza lor fiind cu totul alta decit 
deplasarea caricului. Se ştie bunăoară că o 
încărcătură de bumbac, presată bine, prin mărirea 

volumului său, poate în anumite condiţii să rupă în 
două un vas aflat în largul mării. Nu încape 
îndoială că acelaşi lucru s-ar produce şi în cazul 
tutunului în timpul obişnuitului proces de 
fermentație, dacă n-ar fi acele goluri datorate 
rotunjimii butoaielor. 

Primejdia deplasării este luată în seamă mai ales 
atunci cînd e vorba de o încărcătură incompletă, 
iar atunci trebuie luate întotdeauna măsuri care să 
preîntîmpine o asemenea nenorocire. Numai cei 
care s-au confruntat cu o tempestă“ violentă sau 
mai degrabă cei care au simţit pe pielea lor ruliul 
vasului în acalmia ce se lasă brusc după furtună îşi 
pot face o idee despre forţa nemaipomenită cu care 
vasul se scufundă în apă, de unde şi impulsul 
teribil dat tuturor obiectelor neamarate de la bord. 
Necesitatea unei stivuiri corecte se impune 
îndeosebi atunci cînd avem de-a face cu un caric 
parțial. Cînd ţine la capă (mai ales cu focul mic), 
un vas cu o provă defectuos proiectată se va 
canarisi“ la maximum, acest lucru petrecîndu-se în 
medie chiar şi la fiecare cincisprezece sau 
douăzeci de minute, fără însă a avea urmări grave, 
dacă s-a realizat o stivuire corectă. Dar, dacă 
treaba s-a făcut de mîntuială, la prima bandă mai 
puternică a vasului, întreaga încărcătură se va duce 
grămadă spre bordul aplecat, vasul fiind astfel 
împiedicat să-şi recapete echilibrul, cum ar trebui 
altminterea să se întîmple, şi atunci, în cîteva 
secunde, vasul va fi plin cu apă şi se va scufunda. 
Nu exagerez cînd vă spun că cel puţin jumătate din 
cazurile în care vasele s-au dus la fund în furtunile 
puternice din larg pot fi atribuite unei deplasări a 
încărcăturii ori a balastului. 

Cînd la bord se ia o încărcătură parțială, 
indiferent de care, după ce mai întîi a fost stivuită 
cît mai compact cu putinţă, ar trebui acoperită 
toată cu un rînd de şiftingborduri solide, 
întinzîndu-se de-a curmezişul întregului vas. Pe 
aceste scînduri ar trebui înălțate temporar nişte 

pontili zdraveni care să ajungă pînă la grinzile de 
deasupra şi să le țină astfel pe toate fixate la locul 
lor. La încărcăturile de grîne sau altele de acest soi 
e nevoie de precauţiuni suplimentare. O magazie, 
plină ochi cu cereale la plecarea din port, nu va 
mai conţine decît trei pătrimi din cantitatea inițială 
atunci cînd va ajunge la destinaţie — cu toate că 
încărcătura, măsurată baniţă cu baniță de către 
destinatar, va depăşi cu mult (din cauza umflării 
boabelor) cantitatea consemnată în acte. Acest 
lucru se datorează tasării din timpul călătoriei, fapt 
cu atît mai evident cu cît vremea a fost mai 
potrivnică. Dacă grinele au fost depozitate în 
magazie de-a valma, oricît de bine ar fi fost ele 
asigurate cu şiftingborduri şi pontili, la o călătorie 
mai lungă există riscul ca grînele să se deplaseze 
atît de mult, încît să provoace cele mai cumplite 
dezastre. Pentru ca aceste nenorociri să poată fi 
preîntîmpinate, înainte de plecarea din port trebuie 
folosită orice metodă prin care încărcătura să fie 
tasată cît mai bine cu putinţă; iar pentru acest 
lucru există numeroase mijloace, printre care poate 
fi menţionată înfigerea unor pene între grîne. Chiar 
şi după toate aceste măsuri şi după ce s-au depus 
eforturi neobişnuite pentru fixarea 
şiftingbordurilor, nici un marinar de meserie nu se 
va simţi în deplină siguranţă pe timp de furtună cu 
o încărcătură de cereale la bord şi cu atît mai puţin 
cu o încărcătură incompletă. Totuşi, există sute de 
cabotiere de-ale noastre, şi poate mult mai multe 
venind din porturile Europei, care navighează zi de 
zi cu caricuri parțiale, ba chiar cu unele dintre cele 
mai periculoase, şi fără nici o măsură de precauţie. 
E de mirare că nu se petrec chiar mai multe 
accidente decît cele consemnate ca atare. Un caz 
regretabil de asemenea neglijenţă este, după ştiinţa 
mea, cel al căpitanului Joel Rice de pe goeleta 
Firefly, care, în anul 1825, a plecat din Richmond, 
Virginia, spre Madeira, cu un caric de porumb. 
Căpitanul făcuse numeroase călătorii fără vreun 

incident mai serios, deşi avea obiceiul să nu dea 
prea mare atenție stivuirii, nu mai mult decît 
dădeau alţii. Nu mai călătorise niciodată înainte cu 
un caric de cereale şi de data aceasta încărcase 
grînele la întîmplare, fără să umple nici jumătate 
din magazia vasului. În prima parte a călătoriei n-a 
avut parte decît de brize uşoare; dar, cînd mai era 
doar o zi pînă să ajungă în Madeira, s-a pornit o 
furtună puternică dinspre nord-nord-est, care l-a 
silit să stea la capă. A adus goeleta sub vînt, doar 
cu focul terţarolat la două rînduri, iar vasul naviga 
la fel de bine ca oricare altul şi n-a luat nici măcar 
un strop de apă. Spre asfințit, furtuna s-a mai 
potolit, iar vasul rula mai nesigur ca înainte, deşi 
se descurca binişor, pînă cînd o bandă puternică a 
făcut să se canarisească la tribord. S-a auzit atunci 
cum grînele o iau din loc în masă, forţa deplasării 
zvîrlind în lături bocaportul magaziei principale. 
Vasul s-a dus la fund ca o ghiulea. Acest lucru s-a 
întîmplat destul de aproape de un mic slup din 
Madeira, care l-a scos din apă pe un membru al 
echipajului (singura persoană salvată) şi care slup 
a rezistat furtunii în perfectă siguranţă, aşa cum, 
într-adevăr, ar fi făcut-o orice vas manevrat corect. 

Arimajul la bordul lui Grampus fusese realizat 
cu multă nepricepere, dacă se poate numi arimaj 
ceea ce era în cel mai bun caz un vălmăşag de 
butoaie de ulei şi materiale de bord. Am vorbit 
deja de felul în care erau rînduite lucrurile în 
magazie. Pe puntea inferioară era spaţiu doar cît să 
încap şi eu (aşa cum am mai spus) între butoaiele 
de ulei şi puntea superioară; în jurul bocaportului 
magaziei principale fusese lăsat un loc liber şi alte 
cîteva mai largi în magazie. Lîngă gaura tăiată de 
Augustus în peretele de compartimentare era loc 
cît pentru un întreg butoi şi pentru moment m-am 
instalat confortabil în acest locşor. 

Pînă ca prietenul meu să ajungă cu bine la 
cuşetă şi să-şi pună la loc cătuşele şi frînghia, se 
luminase de ziuă. Scăpaserăm, într-adevăr, ca prin 

urechile acului; căci abia apucase să-şi pună 
lucrurile în ordine, că secundul a venit jos 
împreună cu Dirk Peters şi cu bucătarul. Au 
pălăvrăgit o vreme despre corabia de la Capul 
Verde, părînd foarte nerăbdători să o vadă făcîndu- 
şi apariția. La un moment dat bucătarul a venit 
spre cuşeta în care stătea întins Augustus şi s-a 
aşezat la căpătiiul lui. Din ascunzătoarea mea 
puteam să văd şi să aud totul, căci bucata decupată 
nu fusese pusă la loc şi mă aşteptam din clipă în 
clipă ca negrul să se sprijine de haina ce fusese 
agăţată ca să mascheze gaura din perete, în care 
caz totul ar fi fost descoperit şi fără îndoială că 
vieţile noastre ar fi fost curmate pe loc. Norocul 
însă a ţinut cu noi; şi, cu toate că a atins haina de 
mai multe ori în timpul ruliului, nu s-a lăsat prea 
tare pe ea ca să-şi dea seama ce se ascundea în 
spatele ei. Partea de Jos fusese fixată cu grijă de 
peretele despărțitor, ca să nu se vadă gaura, în caz 
că haina ar fi alunecat într-o parte. În tot acest 
timp, Tiger a stat întins la picioarele patului şi 
părea să-şi fi revenit în simţiri, căci l-am văzut de 
cîteva ori deschizîndu-şi ochii şi răsuflînd adînc. 
După cîteva minute, secundul şi bucătarul au 
urcat pe punte, lăsîndu-l jos pe Dirk Peters, care, 
imediat după plecarea lor, a venit şi s-a aşezat 
chiar pe locul unde şezuse secundul. Extrem de 
binevoitor, a început să discute cu Augustus şi abia 
atunci ne-am dat seama că beţia ce părea să fi pus 
stăpînire pe el cît timp s-a aflat alături de cei doi 
era în mare măsură doar prefăcătorie. A răspuns 
foarte deschis tuturor întrebărilor pe care 1 le-a pus 
tovarăşul meu; i-a spus că el, unul, nu are îndoieli 
cum că tatăl său a fost pînă la urmă salvat, căci, 
înainte de asfinţitul soarelui, în ziua cînd acesta 
fusese lăsat în voia valurilor, se zăreau nu mai 
puţin de cinci pînze la orizont; şi a mai folosit şi 
alte cuvinte de mîngiiere, ceea ce mi-a produs nu 
atît surpriză, cât plăcere. Într-adevăr, am început să 
nădăjduiesc că vom putea în cele din urmă, cu 

ajutorul lui Peters, să luăm iarăşi în stăpînire vasul 
şi i-am mărturisit acest gînd lui Augustus, imediat 
ce am găsit un prilej. Considera şi el că acest lucru 
era cu putință, susținînd însă că în încercarea 
noastră trebuia să procedăm cu foarte mare 
precauţie, căci metisul părea să asculte numai de 
propriile-i capricii; şi, într-adevăr, era greu de spus 
dacă era vreun moment în care acesta să fie 
zdravăn la minte. Peters s-a dus pe punte după 
vreun ceas şi nu s-a întors pînă pe la amiază, cînd 
i-a adus lui Augustus o porţie straşnică de 
pastramă de vită şi budincă. Cînd am rămas 
singuri, am mîncat şi eu pe săturate, fără să mă mai 
întorc la culcuşul meu. N-a mai coborit nimeni la 
teugă în timpul zilei, şi seara m-am strecurat în 
cuşeta lui Augustus, unde am dormit un somn 
dulce şi adînc, pînă aproape să mijească zorile, 
cînd m-a trezit prietenul meu, după ce auzise un 
zgomot pe punte, şi m-am întors cît am putut de 
iute la ascunzătoarea mea. Cînd s-a luminat de 
ziuă, am văzut amîndoi că Tiger se refăcuse 
aproape de tot şi nu mai dădea semne de 
hidrofobie, căci a băut, pare-se cu lăcomie, puţina 
apă pe care i-am oferit-o. Peste zi, şi-a recăpătat 
întreaga vigoare şi apetitul de dinainte. Purtarea lui 
bizară se datorase fără îndoială aerului pestilențial 
din magazie şi nu avea nici o legătură cu turbarea. 
Nici nu ştiam cum să-mi exprim bucuria că am 
stăruit să-l iau cu mine din ladă. Era 30 iunie, a 
treisprezecea zi de cînd Grampus plecase din 
Nantucket. 

Pe 2 iulie, secundul a coborit, grizat ca de obicei 
şi extrem de binedispus. A venit la cuşeta lui 
Augustus şi, bătîndu-l pe spate, l-a întrebat dacă va 
şti să se poarte frumos, în caz că-l va lăsa liber şi 
dacă îi poate promite să nu se mai ducă la cabină. 
La acestea, fireşte, prietenul meu a răspuns 
afirmativ, şi atunci nemernicul i-a dat drumul, 
după ce l-a silit mai întîi să tragă o duşcă dintr-o 
ploscă cu rom pe care a scos-o din buzunarul 

hainei. Amîndoi s-au dus apoi pe punte şi nu l-am 
mai văzut pe Augustus vreo trei ceasuri. A coborit 
după aceea să-mi dea vestea bună că primise 
încuviințarea să se plimbe pe bric oriunde avea 
chef, pe puntea dinaintea arborelui prova şi că 
avea poruncă să doarmă, ca de obicei, la teugă. 
Totodată mi-a adus un prînz copios şi o provizie 
minunată de apă. Bricul era tot în căutarea corabiei 
dinspre Capul Verde şi numaidecit a apărut la 
orizont o pînză şi am crezut cu toţii că era vorba de 
acea corabie. Întrucît întîmplările din următoarele 
opt zile au fost de mică însemnătate şi n-au avut o 
influenţă directă asupra principalelor evenimente 
din povestea mea, am să le consemnez aici sub 
formă de Jurnal, fiindcă nu vreau să le omit cu 
totul. 

3 iulie. Augustus mi-a făcut rost de trei pături cu 
care mi-am înjghebat un pat confortabil în 
ascunzătoare. Peste zi, n-a venit nimeni jos, în 
afară de tovarăşul meu. Tiger şi-a găsit loc în 
cuşetă chiar lîngă gaura din perete şi a dormit dus, 
de parcă nu şi-ar fi revenit cu totul de pe urma 
suferinţei sale. Spre seară, o rafală de vînt a lovit 
bricul înainte să fie strînse velele şi era cît pe ce 
să-l răstoarne. Dar rafala a slăbit numaidecit şi, în 
afară de faptul că a sfîşiat gabierul trinchet“, n-a 
produs alte stricăciuni. Pe tot parcursul zilei, Dirk 
Peters l-a tratat pe Augustus cu multă blindeţe, 
povestind cu el îndelung despre Oceanul Pacific şi 
despre insulele pe care le văzuse în acea parte a 
lumii. L-a întrebat dacă n-ar vrea să-i însoţească pe 
răzvrătiți într-un fel de călătorie de explorare şi de 
plăcere prin acele locuri şi i-a spus că oamenii au 
început, încet-încet, să-şi însuşească părerile 
secundului. La acestea, Augustus s-a gîndit că e 
mai bine să-i răspundă că ar fi bucuros să 
pornească într-o astfel de aventură, căci nu avea 
nimic mai bun de făcut şi că orice era de preferat 
unei vieți de pirat. 

4 iulie. Vasul ivit în zare s-a dovedit a fi un bric 
de mic tonaj din Liverpool şi a fost lăsat să treacă 
fără să fie atacat. Augustus şi-a petrecut cea mai 
mare parte a timpului pe punte, ca să afle tot ce se 
putea despre intenţiile răzvrătiţilor. Între ei se iscau 
certuri dese şi violente, şi în cursul uneia dintre 
ele, un harponier, Jim Bonner, a fost azvirlit peste 
bord. Tabăra secundului cîştigă teren. Jim Bonner 
fusese în banda bucătarului, al cărei partizan era şi 
Peters. 

5 iulie. Pe la revărsatul zorilor, a început să bată 
o briză aspră dinspre vest, care, tot crescînd în 
intensitate, pe la amiază s-a transformat în furtună, 
astfel încît bricul nu mai avea ridicate decît randa 
de furtună“ şi trinca. În timp ce strîngea 
gabierul-trinchet, Simms, unul dintre marinarii de 
corvoadă, şi care era în banda bucătarului, a căzut 
peste bord, după ce se îmbătase criță, şi s-a înecat 
— fără ca vreunul să încerce să-l salveze. Numărul 
total al celor de la bord era acum treisprezece, 
adică: Dirk Peters; Seymour, bucătarul negru; 
Jones; Greely; Hartman Rogers şi William Allen, 
din tabăra bucătarului; secundul, al cărui nume nu 
l-am aflat niciodată; Absalom Hicks; Wilson; John 
Hunt şi Richard Parker, din tabăra secundului, pe 
lîngă Augustus şi cu mine. 

6 iulie. Furtuna a ţinut toată ziua, suflînd în 
rafale puternice, însoţite de ploaie. Bricul a luat 
multă apă pe la armuzuri* şi una din pompe a 
mers continuu, fiind nevoit şi Augustus să lucreze 
un schimb. Pe la asfinţit, un vas mare a trecut 
foarte aproape de noi, fără să fie descoperit înainte 
să ajungă în raza de semnalizare. Răzvrătiţii au 
presupus că vasul era cel pe care-l căutau. 
Secundul l-a somat, însă răspunsul a fost înghițit 
de mugetul furtunii. La orele 11, un val a măturat 
mijlocul punţii şi a smuls o bucată mare din 
parapetul de la babord, pricinuind şi alte 
stricăciuni mai uşoare. Spre dimineaţă, vremea s-a 


82 


mai calmat, iar pe la răsăritul soarelui bătea un vînt 
foarte slab. 

7 iulie. Toată ziua au fost valuri mari de hulă, 
timp în care bricul, fiind uşurel, a rulat înfiorător, 
şi din ascunzătoarea mea în magazie am auzit 
limpede cum o grămadă de lucruri s-au desprins de 
la locul lor. Sufeream îngrozitor din pricina răului 
de mare. Astăzi Peters a discutat îndelung cu 
Augustus, spunîndu-i că doi din banda lor, Greely 
şi Allen, trecuseră de partea secundului şi că se 
hotăriseră să devină pirați. Au mai fost cîteva 
întrebări pe care Augustus nu le-a prea înţeles. 
Cîndva în cursul acestei seri, vasul a mai luat apă; 
dar mare lucru nu se putea face ca să remediem 
situația, necazul venind de la solicitarea bricului şi 
de la apa care se infiltra prin armuzuri. Dintr-o 
velă au făcut un paiet pe care l-au trecut pe sub 
prova — o treabă cu oarece folos, căci apa din cală 
s-a mai împuţinat. 

5 iulie. Odată cu zorile, s-a întărit o briză uşoară 
dinspre est, şi secundul a pus capul pe sud-vest, cu 
gînd să ajungă la vreuna din insulele Indulor de 
Vest şi să-şi pună în aplicare planurile piratereşti. 
N-a fost împotrivă nici Peters, nici bucătarul, cel 
puţin din cele auzite de Augustus. Orice intenție de 
a cuceri vasul din Capul Verde a fost abandonată 
cu totul. Infiltrarea apei putea fi acum lesne ţinută 
sub control cu o singură pompă care funcționa cîte 
trei sferturi dintr-un ceas. Paietul a fost tras de sub 
prova. Peste zi, am schimbat semnale cu două 
goelete de mic tonaj. 

9 iulie. Vreme frumoasă. Toţi oamenii, prinşi cu 
repararea parapetelor. Peters a avut iarăşi o 
discuţie lungă cu Augustus, vorbindu-i mai deschis 
decît o făcuse pînă atunci. I-a spus că nimic nu-l 
va determina să se alăture părerilor secundului, ba 
chiar i-a dat de înţeles că va scoate bricul din 
mîinile lui. Pe prietenul meu l-a întrebat dacă, la o 
adică, ar putea conta pe ajutorul lui, la care 
Augustus i-a răspuns fără nici o ezitare „da“. 

Peters 1-a zis atunci că va încerca să afle şi părerea 
celorlalți din tabăra sa despre acest lucru şi s-a dus. 
În restul zilei, Augustus n-a mai avut ocazia să-i 
vorbească între patru ochi. 


43 Încărcătura vasului. 

44 Vînt de forța 10 pe scara Beaufort (măsurată între O şi 12, 
fiecărui număr corespunzîndu-i un grad Beaufort). 

45 Înclinarea vasului într-unul din borduri. 

46 Vasele de pescuit balene sînt îndeobşte dotate cu rezervoare 
metalice de ulei — de ce Grampus nu era dotat la fel, n-am reuşit să 
aflu niciodată. (n.a.) 

47 Vela trapezoidală a arborelui trinchet (arborele de la prova). 

48 Vela trapezoidală a arborelui de la pupa. 

49 Vela pătrată a arborelui trinchet. 


50 Intervalele între filele de bordaj. 

Capitolul VII 


10 iulie. Semnale de pe un bric din Rio, cu 
destinația Norfolk. Vreme picloasă, cu vînt slab, 
variabil, dinspre est. Astăzi s-a stins din viaţă 
Hartman Rogers. Pe 8 ale lunii, a fost cuprins de 
spasme după ce băuse un pahar de grog. Fusese în 
tabăra bucătarului şi în omul acesta îşi pusese 
Peters cel mai mult nădejdea. Lui Augustus 1-a 
spus că, după părerea lui, secundul l-ar fi otrăvit şi 
că, dacă nu era cu ochii în patru, se aştepta să-i 
vină şi lui degrabă rîndul. În banda lui rămăseseră 
acum doar el, Jones şi bucătarul — de partea 
cealaltă erau cinci. Îi vorbise lui Jones despre 
preluarea comenzii de la secund; cum însă planul a 
fost primit cu răceală, n-a mai avut curajul să 
insiste ori să-i spună şi bucătarului. La drept 
vorbind, a fost bine că a dat dovadă de prudenţă, 
fiindcă, după prînz, bucătarul şi-a exprimat 
hotărîrea de a se alia cu secundul, ba chiar a trecut 
fățiş în tabăra acestuia; în vreme ce Jones a prins 
ocazia să se certe cu Peters, dîndu-i de înţeles că-l 
va înştiința pe secund în legătură cu planul pe 
care-l urzea. Acum, evident, nu mai era timp de 
pierdut, şi Peters s-a arătat decis să încerce cu 
orice risc să pună mîna pe vas, dacă Augustus era 
dispus să-i dea o mînă de ajutor. Numaidecit 
prietenul meu l-a asigurat că va lua parte la orice 
plan care îşi propune acest lucru şi, socotind că 
ocazia era tocmai nimerită, i-a dezvăluit faptul că 
mă aflam şi eu la bord. Metisul a fost nu atît 
surprins, cît încîntat să afle acest lucru, căci nu mai 
avea pic de încredere în Jones, pe care îl considera 
deja ca aparținînd taberei secundului. Au coborit 
degrabă amindoi şi Augustus m-a strigat, după care 
Peters şi cu mine am făcut pe dată cunoştinţă. Ne- 
am înţeles ca la prima ocazie favorabilă să punem 
din nou stăpînire pe vas fără să ne mai sfătuim şi 
cu Jones. În caz de izbîndă, urma să ducem bricul 
în primul port ivit în calea noastră şi să-l predăm. 


85 


Trădarea celor din propria-i tabără îi zădărnicise 
lui Peters planul de a o porni spre Pacific — o 
călătorie care nu se putea face fără un echipaj, 
soarta lui depinzînd fie de o achitare la proces pe 
motiv de nebunie (pricina — a şi jurat solemn în 
faţa noastră — care îl determinase să-şi dea sprijinul 
în favoarea revoltei), fie, în caz că era găsit 
vinovat, de obținerea iertării, grație mărturiei lui 
Augustus şi a mea. Discuţia noastră a fost 
întreruptă pe moment de ordinul „Strîngeţi 
velele!““, iar Peters şi Augustus au rupt-o la fugă 
sus pe punte. 

Ca de obicei, mai toţi cei din echipaj erau beți 
turtă; şi, înainte ca velele să fie strînse în mod 
corespunzător, o rafală violentă a înclinat bricul 
într-un bord. Lăsat însă în voia vîntului, acesta s-a 
redresat, după ce luase o porție bună de apă. Abia 
ce s-au îndreptat lucrurile, cînd o nouă rafală a 
lovit vasul şi imediat după aceea o alta — fără a 
produce vreo stricăciune. Totul părea să anunţe un 
vînt de furtună, care, într-adevăr, a început curînd 
să bată cu furie dinspre nord şi vest. Ne-am 
pregătit de furtună cum am putut mai bine şi, ca de 
obicei, am luat drum de capă”!, cu trinca terţarolată 
complet. Pe măsură ce se însera, vîntul creştea în 
intensitate, iar marea devenea tot mai agitată. 
Peters a venit la teugă împreună cu Augustus şi ne- 
am reluat discuţiile. 

Am fost de acord toţi trei că altă ocazie mai 
favorabilă decît aceasta nici că se putea ca să ne 
punem planul în aplicare, căci nimeni nu s-ar fi 
aşteptat în acest moment la o asemenea 
îndrăzneală. Şi, cum bricul stătea în siguranţă la 
capă, nu era nevoie să-l manevrăm, pînă ce nu se 
îndrepta vremea, cînd, dacă reuşeam în încercarea 
noastră, l-am fi putut elibera pe vreunul sau poate 
chiar pe doi dintre oameni, care să ne ajute să-l 
ducem într-un port. Principala dificultate era 
disproporţia mare dintre forţele noastre. Noi eram 
doar trei, iar în cabină erau nouă. Armele de la 

bord se aflau şi ele toate în mîinile lor, cu excepția 
unei perechi de pistoale mici pe care Peters le 
ascunsese la el şi a cuțitului mare de marinar pe 
care-l purta tot timpul la cingătoare. Dar şi după 
alte indicii, bunăoară faptul că nici o secure sau 


manivelă de cabestan” nu se afla la locul ei 
obişnuit, am început să ne temem că secundul avea 
propriile-i bănuieli, cel puţin în privinţa lui Peters, 
şi că nu va scăpa prilejul de a se descotorosi de el. 
Era cît se poate de clar că ceea ce am fi hotărît să 
facem nu putea fi făcut prea curînd. Sorţii ne erau 
însă prea potrivnici ca să ne apucăm de treabă fără 
să ne luăm toate măsurile de precauţie. 

Peters a propus să se ducă sus pe punte şi să 
intre în vorbă cu omul de cart (Allen) şi, imediat 
ce va prinde o ocazie bună, să-l arunce în mare 
fără multă trudă şi fără să facă zgomot; după care 
Augustus şi cu mine să venim şi noi sus şi să 
încercăm să facem rost de nişte arme de pe punte; 
şi să dăm apoi năvală toţi trei şi să punem stăpînire 
pe tambuchi, înainte să întîmpinăm vreo rezistenţă. 
M-am opus acestui plan, fiindcă nu puteam crede 
că secundul (un viclean fără pereche în tot ce nu 
venea în atingere cu prejudecățile lui 
superstițioase) s-ar fi lăsat prins atît de uşor în 
capcană. Faptul însuşi că cineva era de cart pe 
punte era o dovadă suficientă că omul stătea cu 
ochii în patru — nefiind un lucru obişnuit, 
exceptînd pe vasele unde disciplina era riguros 
impusă, să postezi un cart pe punte cînd vasul stă 
la capă pe vînt de furtună. Şi, fiindcă mă adresez 
mai ales, dacă nu exclusiv, unor persoane care n-au 
fost niciodată pe mare, se cuvine poate să precizez 
situația exactă a unui vas în atari împrejurări. A sta 
în derivă sau, în jargon marinăresc, „la capă“ eo 
măsură la care se recurge din diverse motive şi se 
efectuează în diverse moduri. Pe o vreme cu vînt 
moderat, se practică frecvent cu scopul doar de a 
ține vasul pe loc, în aşteptarea altui vas sau lucru 
asemănător. Dacă vasul la capă e cu toate velele 

ridicate, manevra se execută îndeobşte braţind o 
parte din vele, astfel încît vîntul să le mascheze, şi 
atunci vasul va sta locului. Acum însă vorbim de 
menţinerea vasului în alură de capă pe vînt de 
furtună. Treaba asta se face atunci cînd vîntul din 
prova este prea puternic pentru a permite vasului 
să poarte întreaga velatură fără riscul de a se 
răsturna, şi uneori chiar cu vînt favorabil, atunci 
cînd marea este prea agitată pentru ca vasul să 
navigheze cu vînt de pupa. Dacă un vas se 
încumetă să navigheze cu vînt de pupa şi doar cu 
gabierul mic pe o mare foarte agitată, de obicei 
suferă mari stricăciuni din cauza valurilor care 
mătură pupa şi, uneori, a tangajului violent. Prin 
urmare, dacă nu e neapărat necesar, rareori se 
recurge la această manevră în astfel de cazuri. 
Cînd vasul are gaură de apă în bordaj, el este 
deseori pus cu vînt de pupa, chiar şi pe o mare 
foarte agitată; căci, stînd la capă, îmbinările sale 
vor ceda în mod sigur solicitărilor violente pe care 
le suportă, ceea ce nu prea se întîmplă atunci cînd 
navighează cu vînt din pupa şi cu gabierul mic. 
Adeseori chiar se impune ca vasul să navigheze cu 
vînt din pupa şi cu gabierul mic, fie atunci cînd 
rafala e atît de puternică încît ar putea sfişia vela 
folosită pentru aducerea vasului cu prova în vînt, 
fie cînd, din cauza greşitei proiectări a osaturii sau 
din alte cauze, acest obiectiv de seamă nu poate fi 
realizat. 

Pe vînt de furtună, corăbule sînt puse la capă în 
diverse moduri, potrivit formei lor specifice. Unele 
stau cel mai bine cu trinca, aceasta fiind, cred eu, 
vela cel mai des întrebuințată. Corăbule cu trei 
arbori şi greement pătrat au pînze expres în acest 
scop, numite velastraiuri de capă. Cîteodată însă se 
foloseşte numai focul de furtună, alteori focul şi 
trinca sau o trincă terțarolată la două rînduri şi nu 
arareori se folosesc  velele  artimonului*. 
Gabierele-trinchet s-au dovedit de multe ori mai 
potrivite acestui scop decît oricare altă velă. 

Grampus era în general pus la capă cu o trincă 
terţarolată complet. 

Cînd un vas e să fie pus la capă, va fi adus cu 
prova în vînt, astfel încît vela cu care staționează 
să prindă bine vîntul atunci cînd parîma este virată 
cu forță spre pupa, adică este adusă pe diagonala 
vasului. Odată treaba isprăvită, prova va fi 
orientată cu o aproximaţie de cîteva grade pe 
direcția din care bate vîntul, iar bordul din vînt, 
fireşte, va primi loviturile valurilor. În această 
situaţie, un vas în bună stare va rezista unui vînt de 
furtună foarte puternic fără să ia un strop de apă şi 
fără să mai aibă nevoie de supraveghere din partea 
echipajului. De obicei se leagă echea cîrmei, dar 
acest lucru este complet inutil (în afară de cazul în 
care, lăsată liberă, ea face zgomot), deoarece cîrma 
nu are nici un efect asupra vasului, cînd acesta stă 
la capă. De fapt, ar fi mult mai bine ca, în loc să fie 
legată zdravăn, cîrma să rămînă liberă, căci, dacă 
nu are joc, ar putea fi smulsă de valurile puternice. 
Cît timp ţine vela, un vas bine proiectat îşi va 
menţine poziția şi va rezista oricărui val, de parcă 
ar fi înzestrat cu viaţă şi rațiune. Dacă însă tăria 
vîntului va sfirteca vela (o ispravă de care, în 
condiţii obişnuite, doar un uragan adevărat ar fi în 
stare), pericolul va fi iminent. Vasul va cădea sub 
vînt şi, venind cu flancul spre valuri, va fi cu totul 
la discreția lor: singura soluţie în acest caz este să-l 
pui iute cu vînt de pupa şi să navighezi doar cu 
gabierul mic, pînă cînd apuci să întinzi şi alte vele. 
Unele vase stau la capă fără vele, dar în largul 
mării nu te poţi încrede în aşa ceva. 

Să revenim totuşi după această digresiune. 
Secundul nu obişnuia deloc să aibă om de cart pe 
punte cînd bricul stătea la capă pe vînt de furtună, 
şi faptul că acum avea unul, legat de împrejurarea 
că lipseau securile şi răngile, ne-a convins pe 
deplin că oamenii din echipaj erau numai ochi şi 
urechi, ca nu cumva să fie luați prin surprindere, în 
felul în care îşi închipuise Peters. Ceva trebuia 

totuşi făcut, şi încă pe cît se putea de repede, 
deoarece fără îndoială că, odată ce apăruse o 
bănuială împotriva lui Peters, cu prima ocazie 
acesta avea să fie sacrificat, şi o astfel de ocazie se 
va găsi negreşit sau va fi creată după ce va fi 
încetat furtuna. 

Augustus a fost de părere atunci că, dacă Peters 
ar putea să îndepărteze, sub un oarecare pretext, 
lanţul de ancoră care zăcea deasupra trapei din 
cabina de lux, am reuşi, poate, să-i luăm pe 
nepregătite, năvălind peste ei din magazie; 
gîndindu-ne însă mai bine, ne-am dat seama că 
ruliul şi tangajul vasului erau prea puternice pentru 
o încercare de acest fel. 

Din fericire, pînă la urmă mi-a venit ideea să 
acționăm asupra temerilor superstițioase şi 
conştiinţei culpabile ale secundului*. Să ne 
amintim că un membru al echipajului, Hartman 
Rogers, murise în cursul dimineţii, după ce, cu 
două zile în urmă, bînd nişte rachiu îndoit cu apă, a 
fost apucat dintr-odată de spasme. Peters ne-a spus 
că, după părerea lui, omul fusese otrăvit de secund 
şi această convingere se baza pe nişte dovezi, zicea 
el, incontestabile, pe care însă n-a putut fi 
înduplecat să ni le prezinte — acest refuz îndărătnic 
fiind doar una din trăsăturile firii sale ciudate. Dar, 
dacă avea sau nu motive mai temeinice decît 
aveam noi înşine de a-l suspecta pe secund, ne-am 
lăsat lesne convinşi de bănuiala lui şi am hotărît să 
acţionăm în consecinţă. 

Rogers murise pe la orele 11 dimineaţa, 
zvîrcolindu-se de durere; şi, la cîteva minute după 
moarte, cadavrul prezenta un spectacol absolut 
oribil şi dezgustător, cum nu-mi amintesc să fi 
văzut vreodată. Burta 1 se umflase, de parcă era a 
unuia care se înecase şi zăcuse în apă săptămîni în 
şir. Mîinile, aşijderea, în timp ce obrajii, zbîrciți şi 
scofilciți, erau albi ca varul, în afară de vreo două 
sau trei pete de un roşu aprins, ca acelea produse 
de erizipel: una din aceste pete se întindea de-a 

latul feţei, acoperindu-i complet un ochi, ca o fişie 
de catifea roşie. Aşa hîd cum era, cadavrul fusese 
adus din cabină sus pe punte pe la amiază, ca să fie 
aruncat peste bord, moment în care secundul, 
aruncîndu-1 o privire (căci îl vedea acum pentru 
prima oară) şi avînd mustrări de cuget pentru 
crima comisă sau fiind poate cuprins de groază în 
faţa hidoasei privelişti, a dat ordin oamenilor să 
coasă cadavrul în hamacul în care fusese adus şi să 
1 se facă slujba cuvenită celor înmormîntaţi pe 
mare. După ce a dat aceste ordine, s-a dus jos, ca şi 
cînd s-ar fi ferit să mai dea cu ochii de propria-i 
victimă. Pe cînd erau în toi pregătirile pentru 
îndeplinirea ordinelor sale, s-a dezlănţuit cu furie 
furtuna şi pe moment ele au fost abandonate. 
Cadavrul, lăsat de izbelişte, a fost luat de apă, 
nimerind în sabordul de scurgere de la babord, 
unde mai zăcea încă în chpa de care vorbesc, 
plutind dintr-o parte într-alta la fiecare bandă 
violentă a bricului. 

Odată stabilit planul, am trecut numaidecit la 
înfăptuirea lui. Peters s-a dus pe punte şi, aşa cum 
bănuisem, a fost oprit imediat de Allen, care părea 
să fi fost pus să vegheze mai degrabă asupra teugii 
decît într-altă parte. Dar soarta acestui nelegiuit a 
fost decisă fără zăbavă şi pe tăcute, căci Peters, 
apropiindu-se cu nonşalanţă de el, ca şi cînd ar fi 
vrut să 1 se adreseze, l-a înşfăcat de gît şi, înainte 
ca omul să poată scoate măcar un icnet, i-a făcut 
vînt peste parapet. Apoi ne-a strigat şi am urcat şi 
noi pe punte. Prima noastră grijă a fost să căutăm 
prin jur ceva cu care să ne înarmăm, însă trebuia să 
umblăm cu multă grijă, căci era imposibil să stai în 
picioare pe punte măcar o clipă, fără să te ţi bine 
ŞI, de fiecare dată cînd prova se afunda în apă, 
valuri puternice se spărgeau deasupra noastră. În 
acelaşi timp trebuia neapărat să acționăm cu 
rapiditate, deoarece ne aşteptam în fiecare minut 
ca secundul să urce pe punte şi să pornească 
pompele, fiind vădit că bricul lua apă foarte 

repede. Am căutat prin preajmă o vreme, dar n-am 
găsit nimic potrivit cu ceea ce aveam noi de gînd 
să facem, decît cele două manivele ale pompei, 
Augustus luînd-o pe una, iar eu pe cealaltă. După 
ce am făcut rost de ele, am scos cămaşa de pe 
cadavru, iar pe acesta l-am aruncat peste bord. 
Peters şi cu mine am coborit, lăsîndu-l pe 
Augustus de pază pe punte, unde şi-a luat în 
primire postul chiar în locul unde stătuse Allen, şi 
cu spatele spre tambuchiul cabinei, astfel încît, 
dacă ar fi urcat vreunul din banda secundului, să 
creadă că era omul de cart. 

De cum am ajuns jos, am început să mă 
deghizez în aşa fel încît să arăt ca leşul lui Rogers. 
Cămaşa pe care o scosesem de pe cadavru ne-a 
fost de mare folos, căci avea o croială ciudată, 
fiind uşor de recunoscut — un soi de bluză pe care 
răposatul o purta peste celelalte veşminte —, un 
tricot albastru, cu dungi orizontale, mari şi albe. 
După ce am tras-o pe mine, m-am grăbit să-mi fac 
rost de o burtă falsă, care să imite oribila 
diformitate a leşului aceluia înfoiat. Treaba s-a 
rezolvat numaideciît cu nişte aşternuturi de pat pe 
care mi le-am îndesat cît am putut de bine. După 
aceea le-am dat şi miinilor aceeaşi înfăţişare, 
trăgîndu-mi o pereche de mitene albe de lînă şi 
umplîndu-le cu tot felul de cîrpe pe care le-am 
găsit. Peters s-a ocupat apoi de faţa mea, mai întîi 
frecînd-o bine cu cretă albă şi aplicîndu-i apoi 
cîteva pete de sînge dintr-un deget pe care şi-l 
crestase. N-a fost uitată nici dunga aceea de-a latul 
ochiului, care te băga în toți sperieţii. 


51 A sta sau a merge la capă — a naviga, pe vreme rea, cu prova 
orientată perpendicular pe val. 

52 Dispozitiv mecanic de forță, pe al cărui tambur vertical se 
înfăşoară o parîmă sau un lanţ de tracţiune. 

53 Ansamblu alcătuit din manevre fixe (straiuri, sarturi, pataraţine 
etc.) şi curente (parîme) de la bordul unei nave ai cărei arbori sînt 


echipați cu vele pătrate. 

54 Catargul dinspre pupa. 

55 Piesă orizontală prinsă de axul cîrmei pentru a permite o bună 
manevrare a vasului. 

56 Ideea de a acţiona asupra unei conştiinţe culpabile revine în 
nuvela din 1844, Tu eşti omul acela! — vezi MLMR, pp. 174-184. 

Capitolul VIII 


Cînd m-am privit într-un ciob de oglindă agăţat 
în cabină, la lumina chioară a unui soi de felinar de 
luptă”, am fost atît de îngrozit de propria-mi 
înfăţişare şi de amintirea terifiantei realități pe care 
o închipuiam în felul acesta, încît m-a apucat un 
tremur grozav şi abia mai găseam în mine putere 
să-mi continui rolul. Trebuia însă să acţionăm cu 
hotărîre şi, împreună cu Peters, m-am dus sus pe 
punte. 

Acolo le-am găsit pe toate la locul lor şi, 
ținîndu-ne strîns de parapet, tustrei ne-am furişat 
pînă la tambuchiul cabinei. Capacul era închis doar 
pe sfert, căci nemernicii îşi luaseră măsuri de 
precauţie ca acesta să nu poată fi închis brusc din 
afară, drept care aşezaseră nişte butuci pe treapta 
de sus, care să nu-l lase să se închidă. Nu ne-a fost 
greu să cuprindem dintr-o privire tot interiorul 
cabinei prin crăpăturile de la ţițini. S-a văzut 
atunci cît de norocoşi am fost că n-am încercat să-i 
luăm prin surprindere, căci, evident, erau în alertă. 
Doar unul singur dormea, şi acesta întins chiar la 
picioarele scării de tambuchi, cu o muschetă 
alături. Ceilalţi şedeau pe cîteva saltele care 
fuseseră scoase din cuşete şi trîntite pe podea. Erau 
prinşi într-o discuţie gravă; şi, deşi benchetuiseră — 
aşa părea după cele două urcioare goale şi cîteva 
stacane de tablă care zăceau prin jur —, nu erau la 
fel de băuţi ca de obicei. Toţi aveau cuțite, vreo doi 
dintre ei, pistoale, iar într-o cuşetă se aflau la 
îndemînă o sumedenie de muschete. 

Am stat să ascultăm o vreme despre ce vorbeau, 
înainte să ne putem hotărî cum să procedăm, căci 
nu stabiliserăm încă nimic concret, decit atît că, 
atunci cînd o să-i atacăm, vom încerca să le 
anihilăm acțiunile cu ajutorul stafiei lui Rogers. 
Discutau despre planuri piratereşti, însă tot ce-am 
putut auzi mai clar era că se vor uni cu echipajul 

de pe o anume goeletă Hornet şi, dacă se putea, 
chiar vor pune mîna pe goeletă, înainte să 
întreprindă ceva la scară mare, numai că amănunte 
n-am reuşit să desluşim nici unul din noi. 

Careva a amintit de Peters, iar secundul i-a 
răspuns pe un ton înăbuşit ce nu putea fi distins, 
după care acesta a adăugat, ceva mai tare, că „nu 
poate înţelege ce-şi tot găseşte de făcut la teugă cu 
plodul căpitanului“, opinînd că „cu cît or să fie 
zvîrliţi mai iute peste bord, cu atît va fi mai bine“. 
Nu i-a răspuns nimeni, însă lesne ne-am dat seama 
că remarca lui a fost bine primită de întreaga 
bandă şi mai ales de Jones. În acele momente eram 
în culmea agitaţiei, cu atît mai mult cu cît vedeam 
că nici Augustus, nici Peters nu se puteau hotări 
cum să acționeze. Dar eram hotărît să-mi vînd 
viaţa cît mai scump cu putință şi să nu mă las 
copleşit de vreun sentiment de spaimă. 

Zgomotul asurzitor făcut de bătaia vîntului în 
greement şi de valurile care se spărgeau pe punte 
ne împiedica, în afara unor scurte clipe de acalmie, 
să auzim ce se discută. Într-un asemenea moment, 
toți trei l-am auzit clar pe secund zicîndu-i unuia 
„să se ducă la prova şi să le ordone afurisiţilor 
ălora de neisprăviţi să vină la cabină, unde să poată 
sta cu ochii pe ei, fiindcă nu-i trebuiau lui tot felul 
de urzeli la bordul bricului“. Spre norocul nostru, 
s-a nimerit ca în acel moment tangajul vasului să 
fie atît de puternic, încît să împiedice executarea 
pe loc a ordinului. Bucătarul s-a sculat de pe saltea 
ca să vină după noi, cînd o bandă straşnică, de am 
crezut că va rupe catargele, l-a aruncat cu capul în 
uşa uneia dintre cabinele de lux de la babord, 
izbind-o de perete şi producînd o harababură de 
nedescris. Din fericire, nici unul din noi n-a fost 
clintit de la locul său şi am avut timp să ne 
retragem degrabă la teugă şi să încropim iute un 
plan de acțiune, înainte ca trimisul să-şi facă 
apariția, mai bine zis, înainte să-şi scoată capul 
prin tambuchi, căci nu s-a învrednicit să vină pe 

punte. Din locul acela nu putea să vadă că Allen 
lipsea, aşa că a răcnit, ca şi cînd i s-ar fi adresat 
acestuia, repetîndu-i ordinele secundului. Peters i-a 
răspuns „Da, da“, cu vocea schimbată, iar 
bucătarul a coborit numaidecit, fără a bănui că 
lucrurile nu erau tocmai în regulă. 

Cei doi tovarăşi ai mei s-au îndreptat cutezători 
spre pupa şi s-au dus jos în cabină, Peters 
închizînd capacul tambuchiului doar pe sfert, aşa 
cum îl găsise. Secundul i-a primit cu prefăcută 
cordialitate şi lui Augustus i-a spus că, întrucît în 
ultima vreme se purtase atît de frumos, poate să se 
instaleze în cabină şi să fie de-acum înainte unul 
de-al lor. I-a turnat apoi o jumătate de stacană de 
rom şi l-a silit să o bea. Le-am văzut şi le-am auzit 
pe toate acestea, fiindcă, imediat ce s-a închis 
capacul, m-am luat după prietenii mei pînă la 
cabină şi mi-am reluat vechiul post de observaţie. 
Adusesem cu mine cele două manivele de pompă — 
pe una am ascuns-o lîngă tambuchi — ca să fie la 
îndemînă cînd va fi nevoie. 

Am încercat să mă ţin cît mai bine, ca să pot 
vedea tot ce se petrecea înăuntru, şi m-am străduit 
să-mi fac curaj pentru clipa cînd aveam să cobor 
printre răzvrătiți, la semnalul lui Peters, aşa cum 
ne înţeleseserăm. În scurt timp, el a reuşit să mute 
discuţia asupra faptelor sîngeroase din timpul 
revoltei şi, încetul cu încetul, 1-a făcut pe oameni 
să vorbească despre miile de superstiții atît de larg 
răspîndite printre marinari. Nu puteam desluşi 
chiar tot ce se spunea, însă puteam observa clar 
efectele conversaţiei pe chipurile celor prezenți. 
Secundul era evident foarte agitat şi, cînd pe 
neaşteptate careva dintre ei a pomenit de 
înfăţişarea hidoasă a cadavrului lui Rogers, am 
crezut că-l va apuca leşinul. Peters l-a întrebat 
atunci dacă nu crede că ar fi mai bine ca leşul să 
fie zvirlit degrabă peste bord, fiindcă era de-a 
dreptul sinistru să-l vezi plutind de colo-colo în 
sabordurile de scurgere. La acestea, nelegiuitului 

parcă 1 s-a tăiat răsuflarea; şi-a întors capul, încet, 
spre fiecare dintre tovarăşii săi, ca şi cînd i-ar fi 
implorat să meargă, unul dintre ei, şi să 
isprăvească treaba. Nu s-a clintit însă nici unul şi 
era cît se poate de limpede că toţi membrii bandei 
erau cu nervii întinşi la maximum. Peters a dat 
atunci semnalul. Numaidecît am deschis capacul 
tambuchiului şi, coborînd fără să rostesc o silabă, 
m-am proţăpit în mijlocul bandei. 

Efectul teribil produs de această apariţie 
neașteptată n-ar trebui să mire cîtuşi de puţin, dacă 
se iau în considerare împrejurările deosebite. În 
asemenea cazuri, de obicei stăruie în mintea 
privitorului un sîmbure de îndoială cît priveşte 
realitatea vedeniei din faţa ochilor săi; o fărîmă de 
speranţă, oricît de firavă, că e victima unei 
înşelătorii şi că arătarea nu e de fapt un musafir de 
pe tărimul umbrelor. Nu-i exagerat a spune că 
asemenea urme de îndoială au stat la temelia 
aproape fiecărei apariţii de acest fel şi că groaza 
teribilă pe care a produs-o uneori trebuie atribuită, 
chiar şi în cazurile cele mai relevante, unde 
suferința a fost dintre cele mai cumplite, mai 
degrabă unui soi de oroare anticipativă că vedenia 
ar putea fi adevărată decît unei credinţe ferme în 
realitatea ei. Dar, în cazul de faţă, se va vedea 
imediat că în cugetele răzvrătiților nu exista nici 
măcar umbra unui fundament pe care să 
încolțească îndoiala cum că apariția lui Rogers n- 
ar fi cu adevărat o reanimare a hidosului său 
cadavru sau măcar imaginea duhului său. Poziţia 
izolată a bricului, faptul că din pricina furtunii era 
cu totul inaccesibil îngrădeau orice mijloace, 
aparent posibile, de înşelătorie în nişte limite atît 
de înguste şi de bine conturate, încît probabil că se 
credeau în stare să le cuprindă pe toate dintr-o 
singură privire. De-acum se aflau pe mare de 
douăzeci şi patru de zile, fără să fi comunicat, 
altfel decît prin semnale, cu un alt vas. Apoi, toţi 
oamenii din echipaj, cel puţin toţi cei despre care 

aveau motive absolut neîndoielnice să creadă că se 
află la bord, erau adunaţi în cabină, cu excepţia lui 
Allen, omul de cart; iar statura lui gigantică (avea 
o înălțime de şase picioare şi şase țoli) le era mult 
prea familiară ca să le poată trece prin minte, chiar 
şi pentru o clipă, ideea că el ar fi vedenia din faţa 
ochilor lor. Adăugaţi la aceste consideraţii natura 
înspăimîntătoare a furtunii şi aceea a subiectului 
adus în discuţie de Peters; adînca impresie pe care 
hidoşenia adevăratului cadavru o făcuse, 
dimineaţa, asupra imaginaţiei oamenilor; excelenta 
mea deghizare, precum şi lumina palidă, 
tremurătoare din cabina în care mă priveau, căci 
lcărul felinarului care se bălăbănea cu putere 
încoace şi încolo cădea nesigur şi doar în 
răstimpuri asupra chipului meu, şi nu va mai fi nici 
un motiv de mirare că înşelătoria a avut un efect 
chiar mai mare decît anticipaserăm. Secundul a 
țişnit de pe salteaua pe care stătea întins şi, fără să 
scoată măcar o silabă, a căzut, ţeapăn mort, pe 
podeaua cabinei şi a fost zvirlit ca un buştean spre 
bordul de sub vînt de ruliul puternic al bricului. 
Dintre cei şapte rămaşi, doar trei şi-au păstrat la 
început, cît de cît, prezenţa de spirit. Ceilalţi patru 
au rămas o vreme parcă ţintuiţi de podea — cele 
mai sfişietoare chipuri ale ororii şi nemărginitei 
disperări din cîte mi-a fost dat să văd vreodată. La 
drept vorbind, singura opoziţie mai serioasă pe 
care am întîmpinat-o a venit din partea bucătarului, 
a lui John Hunt şi Richard Parker; nici ei însă n-au 
opus decît o rezistenţă firavă şi şovăielnică. Primii 
doi au fost împuşcaţi pe loc de Peters, iar cu l-am 
doborit pe Parker izbindu-l în cap cu manivela 
pompei pe care o adusesem cu mine. În răstimp, 
Augustus a pus mîna pe una din muschetele care 
zăceau pe podea şi l-a împușcat în piept pe un alt 
răzvrătit — Wilson. Nu mai rămăseseră acum decît 
trei; dar, între timp, se treziseră din letargie şi 
poate că au început să priceapă că li se jucase o 
festă, căci s-au luptat cu multă îndîrjire şi furie, şi 

dacă n-ar fi fost imensa forță musculară a lui 
Peters, pînă la urmă ne-ar fi învins. Cei trei erau 
Jones, Greely şi Absalom Hicks. Jones îl trîntise pe 
Augustus la podea, îi înjunghiase braţul drept în 
cîteva locuri şi fără îndoială că i-ar fi făcut iute de 
petrecanie (căci nici Peters, nici eu n-am putut 
scăpa imediat de potrivnicii noştri), dacă nu ar fi 
dat buzna, chiar la timp, un prieten pe al cărui 
ajutor în mod sigur nu contaserăm niciodată. Acest 
prieten era nimeni altul decît Tiger. Cu un mîrîit 
gros, s-a repezit în cabină în momentul cel mai 
critic pentru Augustus şi, aruncîndu-se asupra lui 
Jones, l-a țintuit într-o clipă la podea. Acum, însă, 
prietenul meu era prea rănit ca să ne mai poată 
ajuta în vreun fel, iar pe mine mă incomoda atît de 
tare veşmîntul cu care mă deghizasem, încît nu 
puteam face mare lucru. Cîinele nu dădea defel 
drumul beregatei lui Jones — Peters era totuşi cu 
mult peste ceilalți doi care mai rămăseseră şi fără 
îndoială că ar fi isprăvit cu ei mai iute, dacă nu era 
atît de strîmt locul în care trebuia să acționeze, dar 
şi năprasnicele bande ale vasului. Curînd a reuşit 
să apuce un scaun greu, din cele cîteva răsturnate 
pe jos. Cu scaunul acesta i-a crăpat ţeasta lui 
Greely, chiar cînd acesta se pregătea să-şi descarce 
muscheta în mine, şi imediat după aceea ruliul 
bricului a făcut ca el să nimerească lîngă Hicks, pe 
care l-a înşfăcat de gît şi doar prin forța mîinilor l- 
a sugrumat într-o clipă. Şi, astfel, în mai puţin timp 
decît mi-a luat mie ca să vă povestesc, ne-am trezit 
stăpînii bricului. 

Singurul dintre duşmanii noştri rămas în viaţă 
era Richard Parker. Pe omul acesta, să ne amintim, 
îl doborisem eu cu manivela pompei la începutul 
atacului. Acum zăcea inert lîngă uşa sfărmată a 
cabinei de lux; cînd însă Peters l-a atins cu 
piciorul, a început să vorbească şi să cerşească 
îndurare. Avea o mică tăietură la cap, altminteri nu 
suferise nici o rană, doar că lovitura îl năucise. S-a 
ridicat apoi în picioare şi pentru moment i-am 


99 


legat mîinile la spate. Cîinele continua să mîrîie 
deasupra lui Jones; apropiindu-ne, însă, am văzut 
că era mort de-a binelea şi că o şuviţă de sînge îi 
curgea necurmat dintr-o rană adîncă de la git, 
pricinuită fără îndoială de colții ascuţiţi ai 
animalului®. 

Era în jur de unu noaptea şi vîntul nu încetase să 
bată cu putere. Bricul în mod vădit obosise® mai 
mult decît de obicei şi trebuia neapărat să 
întreprindem ceva ca să-l mai uşurăm niţel. Cu 
aproape fiecare ruliu al bordului sub vînt, lua cîte 
un val de apă, o parte din aceasta ajungînd, pe cînd 
lupta era în toi, pînă în cabină, căci lăsaserăm 
tambuchiul deschis cînd am coborit. Întreg 
parapetul de la babord fusese smuls de valuri, 
precum şi cambuza“ şi barca de la pupa. 
Trosmturile şi pîrfiturile arborelui mare ne 
semnalau şi ele că era pe cale să cedeze. Pentru a 
lăsa mai mult loc arimajului din magazia de la 
pupa, călcîiul acestui arbore fusese instalat între 
punți (o practică foarte reprobabilă, la care mai 
recurg uneori constructorii navali incompetenţi), 
astfel încît pericolul iminent era ca acesta să iasă 
din talpă. Şi, de parcă n-ar fi ajuns toate aceste 
necazuri, sondînd puţul de santină, am aflat că apa 
măsura nu mai puţin de şapte picioare adîncime. 

Lăsînd leşurile celor din echipaj să zacă în 
cabină, ne-am apucat degrabă de pompat; pe 
Parker, fireşte, îl dezlegaserăm, ca să pună şi el 
umărul. Lui Augustus i-am bandajat braţul, pe cît 
ne-am priceput, şi şi-a dat şi el întreaga silinţă, 
numai că nu era de ajuns. Am descoperit însă că 
puteam face să nu crească nivelul apei dacă una 
din pompe lucra întruna. Cum eram numai noi 
patru, era trudă, nu glumă; ne-am străduit totuşi să 
ne păstrăm moralul ridicat şi stăteam ca pe ghimpi 
în aşteptarea zorilor, cînd nădăjduiam că vom 
putea uşura bricul, tăindu-i arborele principal. 

Storşi de vlagă, am petrecut astfel o noapte de 
cumplite frămîntări, şi, cînd în sfîrşit s-a crăpat de 

ziuă, furtuna nu se potolise cîtuşi de puţin şi nici 
nu erau semne că s-ar potoli. Am tîrît cadavrele pe 
punte şi le-am aruncat peste bord. Următoarea 
noastră grijă a fost să ne descotorosim de arborele 
principal. După ce am făcut pregătirile necesare, 
Peters s-a apucat să-l taie (după ce găsise nişte 
securi în cabină), pe cînd noi ceilalți stăteam la 
straiuri şi la întinzătoarele de sart. Şi cum bricul s- 
a bandat brusc în bordul de sub vînt, a venit 
ordinul să tăiem pataraţinele“ şi, odată treaba 
isprăvită, întreaga masă de lemn şi greementul s-au 
prăbuşit în mare lîngă bric şi fără să-i producă vreo 
stricăciune. Am văzut acum că vasul nu mai 
obosea chiar aşa de tare ca înainte, dar situaţia 
noastră rămînea extrem de precară şi, cu toate 
strădaniile noastre, nu puteam ţine piept apei care 
se infiltra, fără cele două pompe. Puţinul ajutor pe 
care ni-l putea da Augustus nu era, la drept 
vorbind, de mare folos. Şi, colac peste pupăză, un 
val uriaş care a lovit bricul în bordul din vînt l-a 
abătut cu cîteva carturi şi, înainte să-şi fi recăpătat 
poziţia, un alt val s-a spart deasupra lui şi l-a 
canarisit la maximum. Balastul a luat-o acum în 
masă spre bordul de sub vînt (de ceva timp 
încărcătura se tot deplasase la voia întîmplării), şi 
cîteva clipe am crezut că nimic nu ne mai putea 
împiedica să ne răsturnăm. Totuşi, ne-am mai 
redresat niţel; cum însă balastul rămăsese locului 
la babord, am stat canarisiți atît de mult, încît în 
zadar am fi vrut să acţionăm pompele, ceea ce 
oricum n-am mai fi putut face mult timp, căci 
mîinile noastre erau numai carne vie, de la cît ne 
spetiserăm, şi sîngerau îngrozitor. 

Ignorînd sfatul lui Parker, ne-am apucat apoi să 
retezăm arborele mic şi pînă la urmă am reuşit, 
însă numai după ce ne-am căznit o vreme, din 
cauza poziţiei în care stăteam. Prăbuşindu-se peste 
bord, trinchetul a luat cu el şi bompresul*, astfel 


încît am rămas doar cu coca. 

Aveam motive să ne bucurăm că deocamdată 
scăpase cu bine barca mare, că nici unul din 
valurile acelea uriaşe care năvăliseră peste bord 
nu-i pricinuise vreo avarie. Dar bucuria noastră nu 
avea să dureze mult, fiindcă, după ce s-a dus 
arborele mic şi cu el, fireşte, trinca, vela care îi 
asigurase bricului stabilitatea, de acum fiecare val 
se spărgea nestingherit deasupra noastră şi în cinci 
minute puntea noastră a fost măturată de la etravă 
la pupa, barca şi parapetul tribordului au fost 
smulse şi chiar cabestanul a fost făcut ţăndări. Într- 
adevăr, nici că s-ar fi putut o situaţie mai jalnică. 

La amiază, vîntul slăbise şi se părea că furtuna 
nu va mai ţine, numai că am fost crunt dezamăgiţi, 
căci se calmase doar pentru cîteva minute, ca să 
reînceapă cu o furie sporită. Pe la orele patru după- 
amiaza, era absolut imposibil să te ţi pe picioare 
în faţa rafalelor violente; şi, cînd peste noi s-a 
aşternut înserarea, nu mai aveam strop de speranţă 
că vasul va rămîne întreg pînă în zori. 

Pe la miezul nopţii, ne afundaserăm destul de 
mult, apa ajungînd acum pînă la puntea inferioară. 
Nu peste mult timp s-a dus şi cîrma; valul care a 
smuls-o a ridicat pupa cu totul din apă şi, cînd 
aceasta a căzut înapoi, a izbit apa atît de tare, încît 
al fi crezut că bricul pusese pus pe uscat. Cu toţii 
am crezut că, fiind cum nu se poate de zdravănă, 
cîrma se va ţine tare pînă la capăt, căci fusese 
montată aşa cum nu mai văzuserăm să fie montată 
vreuna nici înainte şi nici după. La baza axului 
vertical avea un şir de cîrlige de fier solide şi altele 
de același fel în lungul etamboului“. Prin aceste 
cîrlige era întinsă o tijă de fier forjat, cîrma fund 
astfel fixată de etambou şi lunecînd în voie pe tijă. 
Ne puteam da seama de uriaşa forţă a valului care 
a desprins-o de la locul ei din faptul că toate 
cîrligele etamboului, fixate de la un cap la altul, ba 
chiar nituite pe dinăuntru, au fost smulse pînă la 
unul din lemnul trainic. 

Abia am avut timp să tragem aer în piept după 
această izbitură violentă, cînd unul din cele mai 
năprasnice valuri din cîte mi-a fost dat să văd 
vreodată s-a spart chiar pe puntea unde ne aflam 
noi, măturînd totul în calea lui, năvălind prin gurile 
de magazie şi umplînd cu apă fiecare centimetru 
de vas. 


57 În orig. bartle-lantern; cf. Manuscris găsit într-o sticlă (Ion 
Vinea traduce cu „fanal de luptă“ — vezi MM, p. 115). Asemenea 
felinare nu se găseau pe vasele comerciale. (Pollin, p. 258) 

58 Este ultima apariţie a lui Tiger! După Pollin (p. 260), misterioasa 
dispariţie a patrupedului se datorează unei posibile scăpări din 
partea autorului. 

59 În jargon marinăresc, despre o navă supusă la mari solicitări pe 
timp de furtună. 

60 Cămara pentru alimente. 

61 Parîmele care susțin catargul spre pupa. 

62 Arbore oblic fixat în prova vasului. 

63 Corpul vasului de la nivelul punţii pînă la chilă. 


64 Piesă din scheletul unui vas, situată la pupa. 

Capitolul IX 


Din fericire, chiar înainte să se înnopteze, ne-am 
legat bine toţi patru de resturile cabestanului, stînd 
astfel lipiți de punte. Numai această precauţie ne-a 
salvat de la pieire. După cele întîmplate, eram care 
mai de care mai năuciţi de imensa greutate a apei 
care se prăbuşise peste noi şi care nu s-a retras 
pînă cînd era cît pe ce să ne dăm duhul. De îndată 
ce am putut să respir, mi-am strigat tovarăşii. 
Singur Augustus mi-a răspuns cu aceste vorbe: 

— S-a zis cu noi, Dumnezeu să aibă milă de 
sufletele noastre! 

Încet-încet şi ceilalţi doi au prins glas şi au 
început să ne îmbărbăteze, asigurîndu-ne că mai 
sînt încă speranţe; dată fiind natura încărcăturii, 
bricul nu avea cum să se scufunde şi existau toate 
şansele ca furtuna să înceteze pînă dimineaţa. 
Aceste cuvinte mi-au dat puteri noi; căci, oricît ar 
părea de ciudat, deşi era evident că un vas încărcat 
cu butoaie de ulei goale nu se putea scufunda, m- 
am pierdut într-atît cu firea, încît am scăpat din 
vedere acest lucru; o vreme, cel mai tare m-am 
temut că ne vom duce la fund. Şi, cum în mine 
renăscuse speranţa, m-am folosit de fiecare clipă 
ca să-mi strîng chingile care mă ţineau legat de 
resturile cabestanului şi am aflat curînd că şi 
tovarăşii mei se străduiau să facă acelaşi lucru. Era 
o noapte neagră ca smoala şi în zadar aş încerca să 
descriu huietul oribil, asurzitor şi haosul din Jur. 
Puntea noastră se afla la nivelul mării sau mai 
degrabă noi eram încercuiți de o creastă înaltă de 
spumă, din care o parte se revărsa peste noi în 
fiecare clipă. Nu exagerez cînd spun că n-am avut 
capul scos din apă mai mult de o secundă din trei. 
Şi, deşi stăteam întinşi cot la cot, nu ne vedeam 
unul pe celălalt sau măcar o părticică din bricul pe 
care eram zvirliți cu furie de ici-colo. Ne mai 
strigam din cînd în cînd, încercînd astfel să ne 
păstrăm vie nădejdea, dar şi să-i insuflăm 

încredere şi curaj aceluia dintre noi care avea mai 
multă nevoie. Ceea ce ne îngrijora pe toţi era 
starea de epuizare în care ajunsese Augustus; şi 
cum îşi schilodise braţul drept, pesemne că nu-şi 
putea strînge legăturile, aşa că ne aşteptam în orice 
clipă să descoperim că fusese aruncat peste bord — 
numai că a-i da o mînă de ajutor nici nu încăpea în 
discuţie. Din fericire, poziţia lui era mai sigură ca 
a oricăruia dintre noi, fiindcă stătea cu partea de 
sus a corpului chiar sub o bucată din cabestanul 
sfărmat, şi valurile, cînd se rostogoleau peste el, îşi 
pierdeau mult din tărie. În oricare altă parte decît 
aceea (unde fusese aruncat întîmplător, după ce se 
legase într-un loc foarte expus), fără îndoială că ar 
fi pierit pînă în zori. Cum bricul se aplecase mult 
într-o parte, eram cu toţii mai puţin expuşi riscului 
de a fi luaţi de valuri decît ar fi fost cazul 
altminteri. Înclinarea, după cum am mai spus, era 
spre babord, cam jumătate din punte fund tot 
timpul sub apă. Aşa se face că valurile care ne 
loveau în tribord se spărgeau de bordul vasului, şi 
pînă la noi, care ne culcaserăm cu faţa în jos, 
ajungeau doar şiroaie de apă, pe cînd cele care 
veneau dinspre babord, fiind ceea ce se cheamă 
contracurenţi şi avînd o priză prea mică asupra 
noastră, ca urmare a poziţiei noastre, nu aveau 
destulă forță ca să ne smulgă din legături. 

În poziţia aceasta de coşmar am zăcut pînă ce s- 
a luminat de ziuă, doar ca să putem vedea şi mai 
bine ororile din jur. Bricul nu mai era decît un 
trunchi de lemn, rostogolindu-se de ici-colo, la 
discreția fiecărui val; vîntul se înteţise, dacă se 
poate spune aşa, suflînd ca un adevărat uragan, şi 
se părea că nimic pe lumea asta nu ne mai putea 
salva. Cîteva ceasuri am continuat să stăm cît mai 
lipiti de punte, aşteptînd în tăcere ca, din clipă în 
clipă, legăturile noastre să cedeze şi rămăşiţele 
cabestanului să o ia peste bord sau ca vreunul din 
valurile uriaşe care mugeau pretutindeni în jurul şi 
deasupra noastră să împingă coca vasului adînc 

sub apă şi să ne înecăm, înainte să putem reveni la 
suprafaţă. Din mila Domnului, am fost feriţi totuşi 
de aceste pericole iminente şi, pe la mijlocul zilei, 
am fost veseliţi de lumina binecuvîntată a soarelui. 
Curînd după aceea, ne-am dat seama că vintul 
scăzuse mult în intensitate şi atunci, pentru prima 
oară de la sfîrşitul serii de dinainte, l-am auzit pe 
Augustus vorbind; l-a întrebat pe Peters, care 
stătea lungit chiar lîngă el, dacă mai crede în vreo 
şansă de salvare. Fiindcă la început întrebarea a 
rămas fără răspuns, cu toţii am tras concluzia că 
metisul se înecase în locul unde stătea; numaidecît 
însă, spre marea noastră bucurie, a început să 
vorbească, cu glas stins, spunîndu-ne că are nişte 
dureri cumplite, deoarece chingile din jurul 
pîntecelui îl tăiau atît de rău, încît trebuia să 
găsească un mijloc ori să le slăbească, ori să piară, 
căci nu mai putea îndura chinurile acelea. Acest 
lucru ne-a întristat foarte tare, căci în zadar ne-am 
fi gîndit să-l ajutăm în vreun fel, cît timp valurile 
nu contencau să se reverse peste noi. L-am 
îndemnat să rabde suferințele cu dîrzenie, 
promiţindu-i să ne folosim de prima ocazie ce s-ar 
fi ivit ca să-i desfacem legăturile. Ne-a răspuns că 
în curînd va fi prea tîrziu, că pentru el totul se va 
sfîrşi înainte să apucăm să-l ajutăm, după care a 
mai gemut cîteva minute, a rămas tăcut şi astfel am 
tras concluzia că-şi dăduse sufletul. 

Pe la asfințit, marea se calmase într-atât încît, în 
răstimpul a cinci minute, de-abia de se mai spărgea 
cîte un val de bordul din vînt, iar vîntul slăbise 
mult, deşi furtuna era încă destul de puternică. De 
ceasuri bune nu-i mai auzisem pe tovarăşi mei 
deschizînd gura şi atunci l-am strigat pe Augustus. 
Mi-a răspuns, deşi foarte slab, aşa că n-am putut 
distinge cuvintele lui. I-am chemat apoi pe Peters 
şi pe Parker, dar nu mi-a răspuns nici unul. 

Curînd după aceea, m-a apucat un fel de leşin, 
în cursul căruia parcă pluteau în închipuirea mea 
cele mai încîntătoare imagini, cum ar fi arbori 

verzi, cîmpii unduitoare, cu grîne coapte, şiruri de 
fete dănţuind, pîlcuri de călăreţi şi alte fantasme. 
Îmi amintesc acum că, în toate cele ce se perindau 
prin faţa ochiului minţii mele, ideea predominantă 
era aceea de mişcare. Astfel, nici o clipă nu mi-am 
închipuit vreun obiect static, bunăoară o casă, un 
munte sau ceva de acest fel; însă mori de vînt, 
corăbii, păsări imense, baloane zburătoare, oameni 
călare, trăsuri gonind nebunește şi alte asemenea 
obiecte mobile îmi apăreau într-o succesiune fără 
sfîrşit. Cînd mi-am revenit din această stare, 
soarele, din cîte mi-am putut da seama, răsărise de 
vreo oră. Cu mare greutate am reuşit să-mi aduc 
aminte de feluritele împrejurări legate de situaţia 
mea şi cîtva timp am rămas ferm convins că mă 
găsem tot în cala bricului, lîngă ladă şi că trupul 
lui Parker era cel al lui Tiger. 

Cînd, într-un tîrziu, mi-am recăpătat complet 
simţurile, am descoperit că vîntul se transformase 
într-o briză moderată şi că marea era relativ calmă, 
încît apa nu mai scălda decît mijlocul bricului. 
Braţul stîng îmi ieşise de sub chingi şi avea o 
tăietură adîncă la cot; cel drept era complet 
amorțit, iar mîna şi încheietura se umflaseră 
îngrozitor de la apăsarea frînghiei care-mi 
alunecase de pe umăr. Mai aveam dureri cumplite 
şi de la o frînghie care îmi cuprindea brîul şi care, 
tot strîngîndu-se, devenise insuportabilă. Căutîndu- 
1 cu privirea pe tovarăşii mei, am văzut că Peters 
mai trăia încă, deşi un odgon gros era petrecut atît 
de strîns în jurul şalelor lui, încît omul dădea 
impresia că e tăiat în două; cînd m-am clintit, a 
schițat un gest firav spre mine, arătîndu-mi 
frînghia. Augustus nu mai dădea nici un semn de 
viaţă şi stătea lungit, aproape frînt în două, peste 
un ciot din cabestan. Parker mi-a vorbit, cînd a 
văzut că mă mişc, întrebindu-mă dacă aveam 
destulă vlagă să-l eliberez din poziţia în care se 
afla; mi-a spus că, dacă aş putea să-mi adun 
puterile pe care le mai aveam şi aş reuşi să-l 

dezleg, am mai putea să ne salvăm vieţile, 
altminteri trebuia să pierim cu toţii. I-am spus să 
nu se piardă cu firea, că voi face tot ce pot ca să-l 
eliberez. Pipăindu-mi buzunarul pantalonilor, am 
nimerit peste briceag şi, după cîteva încercări 
nereuşite, am reuşit pînă la urmă să-l deschid. 
Apoi, cu mîna stingă am izbutit să mi-o eliberez pe 
cea dreaptă din chingi, după care am tăiat 
fringhiile ce mă mai ţineau legat. Cînd însă am dat 
să mă urnesc din loc, am descoperit că picioarele 
nu mă ajutau cîtuşi de puţin şi că nu mă puteam 
ridica; şi nici braţul drept nu mi-l puteam mişca în 
vreo direcție. Cînd i-am zis lui Parker acest lucru, 
m-a sfătuit să stau liniştit cîteva minute, ținîndu- 
mă de cabestan cu mîna stîngă, ca să-i dau timp 
sîngelui să se pună în mişcare. Am făcut întocmai, 
şi amorţeala a început degrabă să dispară, astfel 
încît am putut să-mi mişc mai întîi un picior, apoi 
pe celălalt; şi, puţin după aceea, puteam să-mi 
controlez cît de cît braţul drept. M-am tîrît apoi cu 
multă precauţie spre Parker, fără să mă ridic în 
picioare, şi curînd am tăiat toate legăturile cu care 
era prins, încît, după un scurt răstimp, şi-a 
recăpătat şi el controlul parțial al membrelor. Am 
dat zor apoi să-l eliberăm pe Peters de frînghia 
care-l ținea legat. Frînghia pătrunsese adînc prin 
brîul pantalonilor de lînă şi prin cele două cămăşi, 
tăindu-i şi pîntecele, din care, în clipa cînd i-am 
desfăcut frînghia, au început să curgă şiroaie de 
sînge. Imediat însă ce i-am scos frînghia, a început 
să vorbească şi părea să se simtă deodată mai uşor, 
reuşind să se miște cu mai multă sprinteneală decît 
Parker sau decît mine — acest lucru datorîndu-se 
fără îndoială pierderii de sînge. 

Aveam slabă nădejde că Augustus îşi va reveni, 
căci nu dădea nici un semn de viaţă; dar cînd am 
ajuns lîngă el, am constatat că leşinase numai din 
cauza sîngelui pierdut, căci bandajele pe care i le 
înfăşuraserăm în jurul braţului rănit fuseseră 
smulse de apă; nici una din frînghule care-l 


108 


țintuiseră de cabestan nu era într-atît de strînsă 
încît să-i provoace moartea. După ce i-am desfăcut 
legăturile şi l-am scos cu grijă dintre cioturile de 
lemn ale cabestanului, l-am aşezat într-un loc 
uscat, la bordul în vînt, cu capul ceva mai jos decît 
trupul şi tustrei ne-am apucat să-i masăm 
membrele. În vreo jumătate de ceas şi-a recăpătat 
cunoştinţa, deşi abia a doua zi dimineaţa a dat 
semne că ne-ar recunoaşte sau că ar avea destulă 
putere să vorbească. Pînă să ne scoatem astfel 
legăturile, se întunecase de-a binelea şi a început 
să se înnoreze, încît ne-a apucat din nou groaza la 
gîndul că vîntul se va porni să sufle cu putere, 
împrejurare în care, epuizați cum eram, nimic nu 
ne-ar mai fi putut salva de la pieire. Spre norocul 
nostru, vîntul a rămas moderat în timpul nopții, 
valurile scăzînd de la un minut la altul, ceea ce ne- 
a dat mari speranţe că pînă la urmă vom scăpa cu 
viaţă. Încă mai sufla o briză blîndă dinspre nord- 
vest, însă vremea nu era cîtuşi de puţin rece. Pe 
Augustus îl legaserăm cu grijă la bordul în vînt, ca 
nu cumva ruliul vasului să-l facă să alunece peste 
bord, deoarece era încă prea slăbit ca să se poată 
ține singur. Pentru noi nu era nevoie de aşa ceva. 
Şedeam lipiţi unul de celălalt, ţinîndu-ne fiecare de 
fringhiile rupte ale cabestanului şi încercînd să 
găsim vreo metodă de a scăpa din situația 
înspăimîntătoare în care ne aflam. Ne-am simţit 
mult mai bine după ce ne-am dat jos hainele şi le- 
am stors de apă. Punîndu-le iarăşi pe noi, ni s-au 
părut nespus de calde şi de plăcute, ceea ce a avut 
darul să ne învioreze nu în mică măsură. L-am 
ajutat pe Augustus să şi le scoată şi 1 le-am stors 
noi, după care s-a simţit şi el la fel de relaxat. 
Foamea şi setea ne pricinuiau cele mai mari 
suferințe şi, cînd ne gîndeam cum să ni le 
astimpărăm, ni se strîngea inima, făcîndu-ne să 
regretăm că scăpaserăm din primejdule mai puţin 
terifiante ale mării. Ne-am silit totuşi să ne 
consolăm cu speranţa că vom fi degrabă scoşi din 

apă de vreun vas şi ne încurajam unul pe celălalt să 
îndurăm cu stoicism relele care ar putea să ni se 
întîmple. 

Zorii zilei de 14 s-au ivit, în cele din urmă, iar 
vremea continua să fie senină şi plăcută, cu o briză 
constantă şi foarte uşoară dinspre nord-vest. Marea 
era acum destul de netedă şi, fiindcă dintr-o cauză 
pe care nu o puteam lămuri, bricul nu se mai 
canarisea ca înainte, puntea era destul de uscată şi 
ne puteam plimba pe ea după cum pofteam. Mai 
bine de trei zile şi trei nopţi o duseserăm fără 
mîncare şi băutură şi trebuia neapărat să încercăm 
să facem rost de cîte ceva de jos. Numai că bricul 
era plin cu apă, aşa că ne-am pus pe treabă cu 
inima îndoită şi cu slabe speranţe că vom reuşi să 
obținem mare lucru. Am confecţionat un fel de 
dragă din două bucăţi de lemn pe care le-am prins 
laolaltă cu nişte cuie scoase din rămăşiţele 
tambuchiului. Legîndu-le în cruce şi prinzîndu-le 
de capătul unei frînghu, le-am dat drumul în 
cabină şi am început să le plimbăm încoace şi 
încolo, fără cine ştie ce speranţe că am putea astfel 
agăța ceva ce s-ar putea mînca sau care să ne ajute 
măcar să facem rost de mîncare. Aproape întreaga 
dimineaţă ne-am petrecut-o muncind degeaba, căci 
n-am pescuit decît nişte cearşafuri care se 
agăţaseră în cuie. Într-adevăr, unealta noastră era 
atît de primitivă, încît nu ne puteam aştepta la o 
mai mare izbîndă. 

Am încercat apoi teuga, însă tot în van, şi 
ajuseserăm în pragul disperării, cînd Peters a venit 
cu ideea să-i legăm o frînghie de trup, ca să 
încerce el să facă rost de cîte ceva, scufundîndu-se 
în cabină. Această propunere a fost salutată cu 
însuflețirea pe care o poate inspira speranţa 
renăscută. A început imediat să-şi scoată hainele, 
lăsîndu-şi doar pantalonii; l-am legat apoi cu grijă 
de brîu cu o frînghie zdravănă, pe care i-am trecut- 
o peste umeri, ca nu cumva să-i alunece. 
Încercarea era una de mare dificultate şi de-a 

dreptul primejdioasă; fiindcă, dacă nu ne aşteptam 
ca în cabină să găsim cine ştie ce provizii, ba chiar 
deloc, scufundătorul, după ce se lăsa Jos, trebuia să 
o ia la dreapta şi să înainteze pe sub apă pe o 
distanţă de zece-douăsprezece picioare, printr-un 
pasaj îngust, pînă la magazia de materiale, fără să 
respire deloc. 

Cînd totul a fost gata, Peters a coborit în cabină 
pe scara de tambuchi, pînă ce apa i-a ajuns la 
bărbie. S-a scufundat apoi cu capul înainte, 
întorcîndu-se numaidecît spre dreapta şi 
străduindu-se să ajungă la magazie. În această 
primă încercare, însă, a dat greş. La mai puțin de o 
jumătate de minut de cînd coborîse, am simțit cum 
frînghia se smuceşte cu putere (semnalul prin care 
ne dădea de înțeles să-l tragem sus). L-am tras, 
aşadar, sus degrabă, dar atît de imprudent, încît s-a 
lovit rău de scară. N-a adus nimic, căci nu reuşise 
să străbată decît o mică distanță prin pasaj, fiind 
nevoit tot timpul să facă eforturi ca să nu fie 
împins în sus spre tavan. Cînd a ieşit, era stors de 
vlagă şi a trebuit să se odihnească un sfert de ceas, 
pînă să încerce să coboare din nou. 

A doua încercare s-a sfîrşit chiar mai prost; 
fiindcă a rămas sub apă atît de mult fără să ne dea 
semnalul, încît, temîndu-ne pentru soarta lui şi fără 
să mai ţinem cont de asta, l-am tras afară şi ne-am 
dat seama că fusese cît pe ce să-şi dea ultima 
suflare, după ce, spunea el, a scuturat de frînghie 
de mai multe ori, fără ca noi să simţim ceva. 
Pesemne că o parte din frînghie se încurcase în 
balustrada de la piciorul scării. Balustrada era, într- 
adevăr, o piedică serioasă, drept care ne-am hotărît 
să o înlăturăm, dacă se putea, înainte să continuăm 
ceea ce ne puseserăm în gînd. Şi fiindcă nu aveam 
cum să o înlăturăm altfel decît prin forţele noastre 
proprii, am coborit cu toţii pe scară în apă, pînă 
unde se putea, şi, dîndu-i un brînci cu forţele 
reunite, am reuşit să o doborîm. 

A treia încercare a fost la fel de nereușită ca şi 
celelalte două, şi atunci ne-am dat seama că aşa nu 
se putea face nimic, adică fără o greutate cu 
ajutorul căreia scufundătorul să aibă stabilitate şi 
să poată rămîne pe podeaua cabinei, în timpul cît 
încerca să găsească ceva. O bună bucată de timp 
am tot căutat în zadar ceva ce s-ar potrivi acestui 
Scop; ŞI, în cele din urmă, spre marea noastră 
bucurie, am văzut că un sart de trincă era atît de 
slăbit, încît nu ne-a fost deloc greu să-l smulgem 
din loc. După ce i l-am legat strîns de o gleznă, 
Peters a coborit pentru a patra oară în cabină şi de 
data asta a izbutit să ajungă pînă la uşa de la 
cabina camarotului. Spre marea lui amărăciune, 
însă, a găsit-o încuiată şi a fost nevoit să se 
întoarcă, fără a fi reuşit să intre, căci, cu toate 
sforțările lui, nu putea rămîne sub apă decît cel 
mult un minut. Perspectivele noastre păreau cu 
adevărat sumbre, şi nici Augustus, nici eu nu ne- 
am putut abţine să izbucnim în lacrimi, gîndindu- 
ne la nenumăratele obstacole din jurul nostru şi la 
şansele infime pe care le aveam de a ne salva pînă 
la urmă. Această slăbiciune n-a fost totuşi de lungă 
durată. Căzînd în genunchi în faţa lui Dumnezeu, 
l-am implorat ajutorul în faţa numeroaselor 
pericole care ne pîndeau; şi ne-am ridicat atunci cu 
renăscută speranţă şi vigoare, gîndindu-ne la ceea 
ce se mai putea face cu mijloace omeneşti întru 
izbăvirea noastră. 

Capitolul X 


La scurt timp, a avut loc un eveniment pe care 
sînt tentat să-l consider mai bogat în senzaţii tari şi 
contradictorii, mai întîi de bucurie, apoi de groază, 
decît oricare dintre miile de ocazii pe care le-am 
avut apoi, timp de nouă ani de zile — ocazii 
marcate de întîmplări dintre cele mai 
surprinzătoare şi de multe ori de-a dreptul 
incredibile şi inconceptibile. Stăteam întinşi pe 
punte lîngă scara de tambuchi şi ne sfătuiam cum 
să facem ca să ajungem la magazie, cînd, uitîndu- 
mă spre Augustus, care zăcea în dreptul meu, am 
observat că dintr-odată chipul lui căpătase o 
paloare cadaverică şi că buzele îi tremurau într-un 
fel cît se poate de ciudat şi de inexplicabil. Alarmat 
peste măsură, i-am vorbit, dar nu mi-a răspuns şi 
m-am gîndit atunci că poate se îmbolnăvise subit, 
cînd i-am observat ochiu ațintiți parcă asupra unui 
obiect din spatele meu. Mi-am întors capul şi n-am 
să uit niciodată bucuria extatică ce mi-a pătruns 
fiecare fibră a trupului cînd am zărit un bric mare, 
îndreptîndu-se spre noi, la nici două mile 
depărtare. Am sărit în picioare, ca şi cînd m-ar fi 
lovit în inimă un glonţ de muschetă; şi, întinzîndu- 
mi brațele în direcția vasului, am rămas 
înmărmurit, incapabil să articulez măcar o silabă. 
Peters şi Parker erau la fel de stupefiaţi, deşi în 
moduri diferite. Primul a început să ţopăie pe 
punte ca un nebun, scoţind ba chiote dintre cele 
mai bizare, ba urlete şi imprecaţii, în timp ce al 
doilea a izbucnit în lacrimi şi a continuat să plingă 
ca un copil minute în şir. 

Vasul de la orizont era o brigantină de 
construcţie olandeză, vopsită în negru şi avînd 
sculptat la prova un galion€ de un auriu ţipător. 
Era limpede că văzuse multe furtuni la viaţa ei şi 
bănuiam că suferise mult din cauza aceleia care se 
dovedise atît de dezastruoasă pentru noi, fiindcă îi 

lipseau  arborele-gabier mic şi o parte din 
parapetele de la tribord. Cînd am văzut-o prima 
oară, după cum spuneam, se afla la o distanţă de 
vreo două mile, în vînt, şi se îndrepta spre noi. 
Briza era foarte blîndă, şi ceea ce ne-a surprins cel 
mai mult era faptul că nu avea ridicate alte pînze 
decît trinca, vela mare şi focul săgeți — de bună 
seamă că venea spre noi, numai că venea alene şi 
nerăbdarea noastră devenise aproape frenezie. 
Chiar şi emoţionaţi cum eram, am observat cu toții 
nepriceperea cu care era manevrată. Se abătea atît 
de mult, încît de vreo două ori am crezut că nu ne- 
a văzut sau că, văzîndu-ne şi descoperind că nu era 
nimeni la bord, se pregătea să facă volta în vînt şi 
să-şi schimbe direcţia. La fiecare manevră de acest 
fel țipam şi urlam cît ne ţineau puterile, după care 
vasul necunoscut părea să-şi schimbe pe moment 
intenţia şi iarăşi să se îndrepte spre noi — această 
bizară manevră fiind repetată de două sau de trei 
ori, încît pînă la urmă n-am găsit altă explicație 
decît aceea că timonierul pesemne trăsese la 
măsea. 

Pînă ce n-a ajuns la vreun sfert de milă de noi, 
n-am zărit țipenie de om pe punți. Atunci am văzut 
trei marinari, care, după veşminte, păreau să fie 
olandezi. Doi dintre ei se tolăniseră pe nişte vele 
vechi lîngă teugă, iar al treilea, care părea să se 
uite la noi cu multă curiozitate, stătea aplecat peste 
prova-tribord, lîngă bompres. Acesta din urmă era 
un bărbat voinic şi înalt, cu pielea tuciurie. Şi cum 
stătea aşa, părea că ne îndeamnă să avem răbdare, 
dînd din cap vesel, deşi într-un fel cam ciudat, şi 
zîmbea întruna, parcă pentru a-şi arăta şirul de 
dinți albi, dintre cei mai strălucitori. Cînd vasul s-a 
apropiat mai mult, i-am văzut tichia din flanel roşu 
căzîndu-i de pe cap în apă, lucru pe care însă 
acesta nu părea să-l fi băgat în seamă, ba chiar 
deloc, căci a continuat să suridă şi să facă gesturile 
acelea ciudate. Vă povestesc aceste lucruri şi 
împrejurări cu de-amănuntul şi vi le povestesc — să 

fim bine înţeleşi — exact aşa cum ni s-au părut 
nouă. 

Brigantina s-a apropiat de noi încet şi de data 
asta mai hotărît decît înainte, şi — nu pot vorbi 
calm despre această întîmplare — inimile ne 
zvîcneau sălbatic în piepturi, şi întreg sufletul ni l- 
am revărsat în strigăte de mulțumire către 
Dumnezeu pentru deplina,  ncaşteptata şi 
binemeritata noastră izbăvire, acum atît de 
aproape. Deodată, ca din senin, a ajuns pînă la noi, 
purtată de ocean, o adiere dinspre vasul acela 
ciudat (care se afla acum destul de aproape de noi), 
un miros, o duhoare, pentru care în lumea asta nu 
există un nume — o denumire — ceva infernal — 
absolut sufocant — insuportabil, de neconceput. Am 
căscat gura după aer şi, întorcîndu-mă spre 
tovarăşii mei, am văzut că erau albi ca varul. Dar 
nu aveam acum timp de întrebări sau presupuneri — 
brigantina se afla la mai puţin de cincizeci de 
picioare de noi şi părea că are intenţia să vină sub 
pupa noastră, ca să putem să urcăm la bordul ei, 
fără ca ea să lase la apă o barcă. Am alergat la 
pupa, cînd, deodată, o giraţie straşnică a abătut-o 
cu cinci sau şase puncte de pe direcţia pe care se 
deplasa şi, în timp ce trecea prin fața pupei 
noastre, la o distanţă de vreo douăzeci de picioare, 
i-am văzut în întregime punţile. Am să uit vreodată 
întreita oroare a acelei privelişti? Douăzeci şi cinci 
sau treizeci de trupuri omeneşti, printre care şi 
cîteva femei, zăceau împrăștiate între pupa şi 
bucătărie, în ultima şi cea mai dezgustătoare stare 
de putrefacție! Vedeam bine că nu mai trăia nici un 
suflet pe vasul acela blestemat! Şi cu toate acestea 
nu ne-am putut stăpîni să strigăm spre morţii aceia 
după ajutor! Da, în agonia momentului, imploram 
fără încetare şi din răsputeri ca acele chipuri tăcute 
şi respingătoare să rămînă cu noi, să nu ne 
abandoneze şi să devenim şi noi ca ele, să ne 
primească în buna lor tovărăşie! Deliram de oroare 

şi disperare — cu minţile tulburate de chinul şi de 
amarnica noastră dezamăgire. 

Cînd am scos primul nostru urlet de groază, i-a 
răspuns ceva de lîngă bompresul vasului străin, 
ceva ce semăna atît de mult cu un țipăt de glas 
omenesc, încît pînă şi urechea cea mai fină ar fi 
tresărit, amăgită. În acel moment, o nouă giraţie 
bruscă a adus pentru o clipă partea cu teuga în faţa 
ochilor noştri şi am văzut numaidecit sursa 
sunetului. L-am zărit pe omul acela înalt şi voinic 
stînd tot aplecat peste parapet şi clătinîndu-şi capul 
dintr-o parte într-alta, numai că acum era cu faţa 
întoarsă, aşa că n-o puteam vedea. Braţele şi le 
întinsese peste copastie, iar palmele îi erau 
îndreptate spre afară. Genunchii 1 se sprijineau de 
o frînghie zdravănă, bine întinsă, care pornea de la 


piciorul bompresului pînă la traversa de capon“. 
Pe spinarea lui, unde o bucată din cămaşă fusese 
sfişiată, lăsîndu-l dezgolit, se cocoţase un pescăruş 
uriaş, care înfuleca de zor din carnea oribilă, cu 
ciocul şi ghearele adînc îngropate şi cu penele lui 
albe pătate toate cu sînge. Şi, cum bricul a 
continuat să gireze, ca şi cînd ar fi vrut să ne vadă 
mai bine, pasărea şi-a scos, pare-se cu mare 
greutate, capul mînjit cu sînge şi, după ce ne-a 
fixat o clipă cu o privire parcă năucă, s-a ridicat 
alene de pe trupul din care se înfrupta şi, zburînd 
direct spre noi, s-a rotit o vreme chiar pe deasupra 
punţii noastre, ţinînd în cioc o bucată de carne cu 
sînge închegat pe ea, care semăna cu ficatul. 
Ciozvîrta aceea scîrboasă a căzut în cele din urmă 
cu un pleoscăit funebru chiar la picioarele lui 
Parker. Să mă ierte Dumnezeu, dar atunci, pentru 
întiia oară, mi-a fulgerat prin minte un gînd, un 
gînd pe care n-am să-l pomenesc, şi m-am trezit 
făcînd un pas spre halca însîngerată. Mi-am ridicat 
privirea, şi ochii lui Augustus i-au întîlnit pe ai 
mei, iar înţelesul lor viu şi pătimaş m-a readus pe 
dată la realitate. Am făcut iute un salt înainte şi, 

cutremurîndu-mă de groază, am azvirlit bucata 
aceea înfiorătoare în mare. 

Trupul din care fusese smulsă, cum se sprijinea 
aşa în frînghie, se legăna cu uşurinţă încoace şi 
încolo, odată cu sforțările acelei păsări carnivore şi 
tocmai această mişcare ne-a dat impresia la 
început că ar fi viu. Cînd pescăruşul nu l-a mai 
apăsat cu propria-i greutate, trupul s-a rotit şi s-a 
aplecat într-o parte, dezvăluindu-i astfel întreg 
chipul. Cu siguranţă, n-a mai existat vreodată ceva 
mai înfiorător! Ochii îi dispăruseră, dar şi toată 
carnea din jurul gurii, încît dinţii îi erau complet 
dezgoliţi. Iată, aşadar, zîmbetul care ne îndemnase 
să nădăjduim! lată... dar mă abțin. Brigantina, 
după cum am spus deja, a trecut prin dreptul pupei 
noastre şi şi-a urmat drumul încet, dar constant sub 
vînt. Cu ea şi cu sinistrul ei echipaj s-au dus şi 
iluziile noastre entuziaste de salvare şi bucurie. În 
răstimpul cît a trecut agale pe lîngă noi, poate că 
am fi găsit mijloace să o abordăm, dacă 
neaşteptata noastră dezamăgire şi natura 
îngrozitoare a descoperirii ce a însoțit-o nu ne-ar fi 
paralizat cu totul orice facultate activă a minţii şi a 
trupului. Am văzut şi am simţit, dar n-am putut 
nici să gîndim, nici să acţionăm, pînă cînd, vai, a 
fost prea tîrziu. Cît de mult ne-a tulburat minţile 
întîmplarea aceasta se poate vedea din faptul că, 
după ce vasul se îndepărtase de noi într-atit încît 
nu i mai vedea decît jumătate din cocă, ne-am 
apucat să discutăm foarte serios propunerea de a 
încerca să-l ajungem din urmă înotînd! 

În zadar am tot încercat de atunci să dezleg 
misterul cumplit care învăluia soarta vasului 
necunoscut. Construcția şi, în general, înfăţişarea 
lui, după cum am mai spus, ne-au făcut să credem 
că era un vas comercial olandez, iar veşmintele 
echipajului întăreau această părere”. I-am fi putut 
lesne desluşi numele la pupa şi, la drept vorbind, şi 
alte amănunte ne-ar fi putut ajuta să-i descoperim 
apartenenţa, numai că emoţiile intense din acele 

clipe ne-au făcut orbi la toate acestea. După 
culoarea ca de şofran a cadavrelor, care nu 
intraseră de tot în putrefacție, am tras concluzia că 
toată lumea de la bord pierise de friguri galbene 
sau de vreo altă boală virulentă la fel de cumplită. 
Dacă s-a întîmplat aşa (şi nu văd ce altceva aş 
putea să-mi închipui), moartea, judecînd după 
poziţia cadavrelor, trebuie să fi survenit groaznic 
de repede, de-a dreptul copleşitor şi cu totul altfel 
decît cea care, în genere, caracterizează pînă şi 
cele mai necruțătoare molime din cîte a cunoscut 
omenirea. E cu putinţă, într-adevăr, ca vreo otravă, 
introdusă accidental în vreo provizie de la bord, să 
fi pricinuit dezastrul; sau faptul că au consumat 
vreo specie necunoscută de peşte otrăvitor sau 
vreun alt animal marin ori pasăre oceanică ar fi 
putut să-l provoace — însă chiar nu are rost să 
facem presupuneri acolo unde totul este şi 
neîndoielnic va rămîne pentru totdeauna învăluit în 
cel mai sinistru şi de nepătruns mister. 


65 Ornamentaţie de lemn montată la prora unor vase cu pînze. 

66 Dispozitiv de susţinere a ancorei. 

67 Se reia aici motivul literar al „Olandezului zburător“, prezent 
deja în Manuscris găsit într-o sticlă (octombrie 1833). Acest motiv 
este descris de Walter Scott într-o notă la Rokeby (1813), vol. II, 
cap. XI, p. 25: „Aceasta reprezintă... o bine-cunoscută superstiție 
marinărească despre o corabie fantastică pe care mateloţii o numesc 
«Olandezul zburător» şi care poate fi văzută la latitudinea Capului 
Bunei Speranţe. Ea se deosebeşte de corăbiile pămîntene prin aceea 
că arborează toate velele chiar şi pe o vreme în care toate celelalte 
corăbii, din pricina tăriei vîntului, nu îndrăznesc să ridice măcar un 
cot de pînză. Nu se ştie exact de ce rătăceşte, dar părerea generală e 
că, în vechime, ea fusese o corabie încărcată cu comori şi că la 
bordul ei s-ar fi comis o crimă oribilă; apoi, că membrii înrăiţi ai 
echipajului s-ar fi îmbolnăvit de ciumă [...] şi că aceştia ar fi navigat 
fără ţintă, [...] alungaţi din toate porturile de frica molimei care îi 
decima; şi că, drept pedeapsă pentru fărădelegile lor, năluca nu 
încetează să bîntuie apele unde s-a petrecut nenorocirea, toţi 


marinarii socotind-o ca pe o cumplită prevestire“. Tot un vas 

olandez se scufundă şi în vîrtejul din O pogorire în Maelstrâm. O 
posibilă sursă de inspiraţie va fi fost The Rime of the Ancient 
Mariner (Balada bătrinului marinar), 1798, a poetului englez W.T. 


Coleridge. 

Capitolul XI 


Am petrecut restul zilei într-o stare de tîmpă 
letargie, privind vasul care se îndepărta, pînă cînd 
întunericul, ascunzîndu-l de privirile noastre, ne-a 
trezit la realitate. S-au întors atunci şi chinurile 
foamei şi ale setei, făcîndu-ne să uităm de toate 
celelalte griji şi necazuri. Nimic însă nu se putea 
face pînă dimineaţa şi, adăpostindu-ne care pe 
unde, am încercat fiecare să tragem cîte un pui de 
somn. Mie, unul, mi-a reuşit peste aşteptări, căci 
am dormit pînă cînd tovarăşi mei, mai puţin 
norocoşi, m-au trezit în zori, ca să ne reluăm 
încercările de a aduce de jos de-ale gurii. 

Era o linişte mormîntală, marea, netedă, cum n- 
o mai văzusem vreodată — vremea, caldă şi 
plăcută. Bricul dispăruse din vedere. Ne-am 
început treaba smulgînd din loc, nu fără trudă, încă 
un sart şi, după ce le-am legat pe amîndouă de 
picioarele lui Peters, s-a avîntat într-o nouă 
încercare de a răzbate pînă la uşa magaziei, 
încredinţat că, dacă ajungea la ea în timp util, o va 
putea deschide cu forța; şi spera să facă acest 
lucru, deoarece coca era mult mai stabilă decit 
înainte. 

A reuşit foarte repede să ajungă la uşă şi, 
scoţindu-şi un lanţ de la gleznă, s-a căznit în fel şi 
chip să-şi croiască drum cu ajutorul lui, dar în 
zadar, căci panoul era mult mai solid decît se 
aşteptase. Şederea lungă sub apă îl istovise de-a 
binelea şi era absolut necesar ca unul din noi să-i 
ia locul. Parker s-a oferit pe loc pentru treaba asta; 
însă după trei încercări neizbutite, şi-a dat seama 
că nici pînă la uşă nu va reuşi să ajungă vreodată. 
Braţul rănit al lui Augustus făcea inutilă orice 
încercare din partea lui de a cobori, fiindcă ar fi 
fost incapabil să forţeze uşa, chiar dacă ar fi ajuns 
pînă la ea, aşa că mi-a venit mie rîndul să trudesc 
întru izbăvirea noastră, a tuturor. 

Peters lăsase unul din lanţuri în pasaj şi, 
plonjînd în apă, mi-am dat seama că nu aveam 
destulă greutate ca să mă ţină la fund. Am decis, 
aşadar, ca prima oară să nu încerc altceva decît să 
recuperez celălalt lanţ. Bîjbîind după el pe podeaua 
pasajului, am nimerit peste ceva tare, un obiect pe 
care l-am apucat degrabă şi, fiindcă nu mai aveam 
timp să văd ce era, m-am întors şi am ieşit iute la 
suprafaţă. Prada s-a dovedit a fi o sticlă, şi e lesne 
de închipuit bucuria noastră cînd voi spune că am 
găsit-o plină cu vin de Porto. Mulţumind lui 
Dumnezeu pentru acest ajutor bine-venit şi 
înveselitor, cu briceagul am scos degrabă dopul 
sticlei şi, după ce am tras pe rînd cîte o duşcă 
rezonabilă, am simţit cu toții o plăcere de 
nedescris de la căldura, puterea şi voiciunea pe 
care ni le-a insuflat vinul. Am pus apoi cu grijă 
dopul la loc şi cu o batistă am agăţat sticla în aşa 
fel încît să nu se poată sparge. 

Odihnindu-mă niţel după această norocoasă 
descoperire, am coborit din nou. De data asta am 
recuperat lanţul şi într-o chpă am ieşit cu el din 
apă. Mi l-am legat apoi de picior şi am coborit 
pentru a treia oară, convingîndu-mă pe deplin că, 
în atari condiții, oricît m-aş fi căznit, nu aveam 
cum să deschid cu forța uşa magaziei. M-am 
întors, aşadar, cuprins de deznădejde. 

Se părea că nu mai era nici o speranţă şi din 
privirile tovarăşilor mei mi-am dat seama că se 
împăcaseră cu gîndul morţii. Vinul le produsese în 
mod vădit un fel de delir de care eu, unul, eram 
scutit, poate pentru că, după ce-l băusem, m-am 
cufundat în apă. Vorbeau anapoda şi despre lucruri 
ce nu aveau nici o legătură cu situaţia noastră, 
Peters  punîndu-mi  întruna întrebări despre 
Nantucket. Augustus, aşijderea, îmi amintesc, s-a 
apropiat de mine cu un aer serios şi mi-a cerut să-i 
împrumut un pieptăn, fiindcă avea părul plin cu 
solzi de peşte şi voia să scape de ei înainte să 
coboare pe mal. Parker părea mai puţin afectat şi a 

insistat să mă scufund la întîmplare în cabină şi să 
aduc orice s-ar fi nimerit să găsesc. Am acceptat şi, 
la prima încercare, după ce am stat un minut întreg 
sub apă, am adus sus o valijoară de piele 
aparținînd căpitanului Barnard. Am deschis-o 
degrabă, cu slaba nădejde că ar putea conţine ceva 
de mîncat sau de băut. N-am găsit însă nimic 
altceva decît o cutie cu brice şi două cămăși de 
pînză. Am coborit din nou şi m-am întors cu 
mîinile goale. Cînd am scos capul din apă, am 
auzit ceva spărgîndu-se pe punte şi, ieşind, am 
văzut că tovarăşii mei profitaseră în mod nedemn 
de absenţa mea ca să bea restul de vin, după care 
au scăpat sticla pe jos pe cînd încercau să o pună la 
loc înainte să-i văd eu. l-am mustrat pentru că se 
arătaseră atît de nerecunoscători, moment în care 
Augustus a izbucnit în plins. Ceilalţi doi au 
încercat să rîdă ca de o glumă bună, dar sper să nu 
mai am vreodată ocazia să văd aşa un rîset: felul în 
care se strimbau şi se hlizeau era de-a dreptul 
înspăimîntător. Într-adevăr, stimulentul luat pe 
stomacul gol pare să fi avut un efect imediat şi 
puternic, căci erau cu toţii beţi turtă. Cu mare 
greutate i-am convins să se întindă şi numaidecit 
au căzut într-un somn adînc, însoțit de nişte 
sforăituri grozave. 

Atunci m-am trezit, cum s-ar zice, singur- 
singurel pe bric şi prin cap îmi umblau, fireşte, 
gînduri dintre cele mai sumbre şi mai 
înfricoşătoare. Nu  întrezăream nici o altă 
perspectivă decît o moarte lentă prin înfometare 
sau, în cel mai bun caz, înghiţiţi de prima furtună 
care s-ar fi iscat, pentru că în starea de epuizare în 
care eram atunci cu toţii nu mai trăgeam nădejde 
că vom putea supraviețui încă uneia. 

Foamea care mă rodea devenise acum aproape 
de nesuportat şi eram în stare să fac orice ca să mi- 
o astîmpăr. Cu briceagul am tăiat o mică porţiune 
din valijoara de piele şi am încercat să o mănînc, 
dar n-am putut să înghit nici măcar o bucăţică, deşi 

parcă mă mai lăsau chinurile după ce mestecam 
cîteva bucățele şi le scuipam. Pe la asfinţit, 
tovarăşii mei s-au trezit, rînd pe rînd, sleiți de 
puteri şi îngroziți — o privelişte imposibil de 
descris —, pesemne o stare cauzată de vin, ai cărui 
aburi se  evaporaseră de-acum. Tremurau ca 
scuturaţi de friguri şi se tînguiau jalnic, cerşind 
apă. Suferinţa lor m-a tulburat în cel mai înalt 
grad, dar m-am bucurat totodată că un şir norocos 
de împrejurări mă împiedicase să beau şi eu din 
vin şi astfel să împărtăşesc senzațiile lor de tristeţe 
şi de cumplită deprimare. Purtarea lor însă mă 
îngrijora nespus şi mă înfricoşa; fiindcă era 
limpede că, dacă nu intervenea o schimbare în 
bine, nici vorbă să mă mai poată ajuta, ca să ne 
salvăm cu toţii. Încă nu renunţasem la ideea de a 
aduce de jos ceva de mîncare, numai că nu-mi 
puteam relua încercările pînă ce unul din ei nu va 
fi fost suficient de treaz ca să mă ajute, ținînd de 
capătul frînghiei, în timpul cît aş fi zăbovit acolo 
Jos. Parker părea oarecum mai stăpîn pe simţurile 
sale decît ceilalți, aşa că m-am străduit din 
răsputeri să-l trezesc. Socotind că o baie în apa de 
mare ar putea avea un efect benefic, am reuşit să-i 
prind frînghia în jurul brîului, după care, 
conducîndu-l pînă la scara de tambuchi (el 
rămînînd complet nepăsător în tot acest timp), l-am 
împins în apă şi l-am tras imediat afară. Aveam un 
bun motiv să mă felicit pentru isprava mea, căci 
omul părea mult mai însuflețit şi mai înviorat, şi 
cînd a ieşit, m-a întrebat, cît se poate de rezonabil, 
de ce-i făcusem una ca asta. După ce i-am explicat 
motivul, s-a arătat extrem de îndatorat față de 
mine, spunîndu-mi că de la baie se simţea mult 
mai bine, după care ne-am apucat să discutăm 
foarte serios despre situaţia noastră. Am decis apoi 
să procedăm la fel şi cu Augustus şi cu Peters, ceea 
ce am şi făcut numaidecit, şi şocul le-a fost 
amîndurora de mult folos. Dădusem peste această 
idee a contactului brusc cu apa rece într-un tratat 


123 


de medicină, în care am citit despre efectul pozitiv 
al duşului în cazul unui pacient care suferea de 
mania a potu. 

Constatînd că acum mă puteam bizui pe 
tovarăşii mei ca să ţină de capătul frînghiei, am 
mai făcut vreo trei-patru scufundări pînă la cabină, 
cu toate că, între timp, se întunecase de-a binelea 
şi o hulă domoală, dar lungă dinspre nord făcea ca 
vasul nostru să fie destul de instabil. În cursul 
acestor încercări, am reuşit să aduc sus două cuțite 
de bucătărie, un urcior de trei galoane, gol, şi o 
pătură, dar nimic care să se poată mînca. Găsind 
aceste obiecte, mi-am continuat eforturile, pînă 
cînd m-am epuizat complet, dar n-am mai adus 
nimic. Noaptea, Parker şi Peters au făcut şi ei, pe 
rînd, cîteva încercări; şi cum nici ei n-au găsit 
nimic, cuprinşi de disperare, ne-am lăsat păgubaşi, 
conchizînd că ne epuizam forţele de pomană. 

Am petrecut restul nopţii într-o stare de nelinişte 
mentală şi trupească de o intensitate greu de 
închipuit. Au sosit, în sfîrşit, zorii zilei de 16 şi, 
nerăbdători, am început să scrutăm cele patru zări 
după ajutor, dar fără folos. Marea era tot netedă, 
străbătută doar de o hulă lungă dinspre nord, ca şi 
ieri. Era a şasea zi de cînd nu mai băgaserăm în 
gură nici mîncare, nici apă, în afară de vinul de 
Porto, şi era clar că, dacă nu găseam ceva de-ale 
gurii, nu mai puteam rezista decît foarte puţin. Nu 
mai văzusem şi nici nu voiam să mai văd vreodată 
nişte făpturi atît de emaciate ca Peters şi Augustus. 
În caz că i-aş fi întîlnit pe țărm în starea lor de 
acum, nu m-aş fi întrebat o clipă dacă îi mai 
întîlnisem cîndva. Expresia feţei li se schimbase 
complet, într-atît încît nu-mi venea să cred că erau 
într-adevăr inşii cu care stătusem împreună cu 
cîteva zile în urmă. Parker, deşi îngrozitor de slăbit 
şi atît de nevolnic încît nici capul nu şi-l putea 
ridica din piept, nu ajunsese încă în halul în care se 
aflau ceilalţi doi. Îndura cu multă răbdare, fără să 
se plîngă de nimic, şi se străduia să ne îmbărbăteze 

în fel şi chip. Cît despre mine, cu toate că la 
începutul călătoriei fusesem destul de bolnav, 
avînd dintotdeauna o constituție mai delicată, 
sufeream totuşi mai puţin decît ceilalți, slăbisem 
mult mai puţin şi îmi păstrasem surprinzător de 
bine agerimea minţii, pe cînd tovarăşii mei aveau 
mintea complet sleită, de parcă îşi trăiau a doua 
copilărie, afişînd mai tot timpul o mutră tîmpă şi 
nişte zîmbete idioate şi scoţind pe gură cele mai 
absurde platitudini. Cîteodată, ca din senin, păreau 
totuşi să-şi revină, ca şi cînd şi-ar fi dat brusc 
seama de situaţia lor, şi atunci, cuprinşi de elan, 
săreau în picioare şi începeau să vorbească un 
scurt răstimp despre planurile lor de viitor, într-un 
mod cît se poate de rațional, deşi pe chipuri li se 
putea citi o adîncă disperare. Se prea poate însă ca 
tovarăşii mei să fi avut despre situaţia lor aceeaşi 
părere pe care o aveam eu despre a mea şi să fi fost 
şi eu, fără să-mi dau seama, vinovat de aceleaşi 
exagerări şi imbecilităţi ca şi ei — iată o problemă 
care nu poate fi nicicum soluţionată. 

Pe la prînz, Parker ne-a dat de veste că a zărit 
pămînt la babord şi numai cu mare greutate l-am 
putut împiedica să sară în mare şi să înoate într- 
acolo. Peters şi Augustus nici n-au băgat în seamă 
vorbele lui, părînd adînciţi într-o sumbră meditaţie. 
Uitîndu-mă în acea direcție, n-am zărit nici urmă 
de țărm — la drept vorbind, eram mult prea 
conştient de faptul că ne aflam departe de uscat ca 
să nutresc o asemenea speranţă. Mi-a trebuit totuşi 
mult timp ca să-l pot convinge pe Parker de 
eroarea lui. În clipa aceea a izbucnit în lacrimi şi a 
plîns ca un copil, în hohote şi sughiţuri, vreo două 
sau trei ceasuri, pînă cînd, epuizat, a adormit. 

Peters şi Augustus s-au silit de cîteva ori în van 
să înghită din bucăţile de piele. I-am sfătuit să le 
mestece şi pe urmă să le scuipe; erau însă mult 
prea istoviți ca să-mi asculte sfatul. Eu am 
continuat să mestec cîte o bucăţică de piele din 
cînd în cînd şi parcă mă simţeam ceva mai bine; 

lipsa apei îmi pricinuia cea mai mare suferinţă şi 
m-am abținut să iau o înghițitură din mare numai 
amintindu-mi de urmările oribile pe care le 
avuseseră de îndurat alţii aflați într-o situaţie 
asemănătoare cu a noastră. 

Ziua se scurgea aşa, cînd deodată am descoperit 
o pînză la est, în prova babord. Părea să fie un vas 
mare şi venea aproape pieziş faţă de noi, aflindu-se 
la vreo doisprezece sau cincisprezece mile 
depărtare. Nici unul dintre tovarăşi mei nu-l 
descoperise încă şi pe moment m-am stăpînit să le 
spun, ca să nu fim iarăşi dezamăgiţi în speranţele 
noastre de salvare. Într-un tîrziu, cînd acesta s-a 
apropiat mai mult, am văzut clar că înainta direct 
spre noi, cu velele superioare desfăşurate. Atunci 
n-am mai putut răbda şi l-am arătat tovarăşilor mei 
de suferință. Au sărit degrabă în picioare şi au 
început din nou să-şi manifeste bucuria în modul 
cel mai năstruşnic: ba plîngeau, ba rideau 
prosteşte, ţopăiau şi tropăiau pe punte, smulgîndu- 
şi părul de pe cap, rugîndu-se şi blestemînd 
totodată. M-a emoţionat atît de tare purtarea lor, 
dar şi ceea ce mi s-a părut atunci o şansă 
neîndoielnică de salvare, încît n-am putut să nu mă 
alătur nebuniei lor şi, dînd frîu liber sentimentelor 
mele de recunoştinţă şi de extaz, m-am trîntit pe 
podea şi m-am dat de-a dura pe punte, am bătut 
din palme, am urlat şi altele asemenea, pînă cînd, 
brusc, m-am dezmeticit şi am retrăit paroxismul 
suferinţei şi deznădejdiii omeneşti, văzînd că vasul 
se întoarce dintr-odată cu pupa spre noi şi o ia într- 
o direcție aproape contrară celei pe care o avusese 
cînd l-am zărit de prima oară. 

Mi-a trebuit ceva timp pînă să-i pot convinge pe 
bieţii mei tovarăşi că această tristă întorsătură a 
lucrurilor se petrecuse aievea. La toate vorbele 
mele îmi răspundeau cu cîte o privire şi un gest 
prin care îmi dădeau de înţeles că nu pot fi duşi de 
nas cu astfel de minciuni. Cel mai mult însă mă 
îngrijora purtarea lui Augustus. Deşi m-am străduit 

în fel şi chip să-i demonstrez contrariul, el susținea 
morțiş că vasul se apropie cu iuţeală de noi şi se 
pregătea de zor să urce la bordul lui. Iarba de mare 
care plutea în jurul bricului, stăruia el, era barca 
vasului respectiv, şi a încercat să sară în ea, şi a 
început să tipe şi să urle, de ţi se rupea inima, cînd 
l-am reţinut cu forţa să se arunce în mare. 

După ce ne-am mai domolit, am continuat să ne 
uităm după vas, pînă cînd, în cele din urmă, l-am 
pierdut din vedere, căci vremea devenise picloasă 
şi se pornise o briză uşoară. De îndată ce vasul s-a 
făcut nevăzut, Parker s-a întors brusc spre mine cu 
o expresie care m-a făcut să mă cutremur. Chipul 
lui trăda o stăpînire de sine pe care n-o observasem 
pînă acum şi, înainte să-şi deschidă gura, inima 
mi-a şoptit ce avea să spună. În cîteva cuvinte, a 
propus ca unul din noi să moară, pentru ca viaţa 
celorlalți să poată fi salvată. 


68 Mania a potu: nebunie, tulburare violentă a minţii (Webster 
Dictionary, 1913). În numeroase gazete ale vremii, moartea lui Poe 
a fost interpretată ca un episod tragic de mania a potu sau „acces de 
melancolie“ (apud Burton Pollin, „Poe and the Temperance 
Movement“, Costerus, 1973, 1: 119-43). Metoda lui Pym pare să se 
inspire din tratatele medicale despre alcoolism, căci pe atunci se 
credea că alcoolismul ar avea efecte psihotice asupra personalităţii, 
delirium tremens fiind una dintre posibilele sale consecinţe. Printre 
tratatele citate de Pollin (op. cit.) se află Anatomy of Drunkenness 
(Anatomia beţiei), 1828, influenta lucrare a scoţianului Robert 
Macnish (1802-1837). 

Capitolul XII 


De cîtva timp mă tot gîndeam că într-o zi vom fi 
împinşi spre această soluţie extremă şi în sinea 
mea eram hotărît să îndur orice fel de moarte şi în 
orice împrejurare decît să comit o faptă aşa oribilă. 
Şi nici foamea grozavă cu care mă luptam nu mi-a 
slăbit defel această hotărîre. Propunerea nu fusese 
auzită nici de Peters, nici de Augustus. Aşa că l-am 
tras pe Parker deoparte; şi rugîndu-mă în gînd lui 
Dumnezeu să-mi dea puterea să-l fac să se dezică 
de planul sinistru pe care îl concepuse, l-am 
dojenit îndelung şi cu toată umilinţa de care eram 
în stare, implorîndu-l în numele a tot ce avea mai 
sfint şi îndemnîndu-l cu tot felul de argumente, 
sugerate de însăşi gravitatea cazului, să renunţe la 
idee şi să nu amintească de ea nici unuia din cei 
doi. 

A ascultat tot ce i-am spus, fără să încerce să 
contrazică vreunul din argumentele mele, şi am 
început să sper că se va lăsa convins să facă aşa 
cum doream eu. Dar cînd m-am oprit din vorbit, 
mi-a zis că ştie foarte bine că tot ce i-am spus este 
adevărat şi că a recurge la o asemenea soluție este 
cea mai oribilă alternativă ce i-ar putea trece 
omului prin minte; numai că a îndurat pînă acum 
atît cît poate îndura firea omenească; şi că e păcat 
să murim cu toții, cînd prin moartea unuia era 
posibil, ba chiar probabil, ca ceilalţi să fie în cele 
din urmă izbăviţi; a adăugat că m-aş putea lipsi de 
osteneala de a încerca să-l întorc de la scopul său, 
căci se hotărîse asupra acestui lucru încă înainte să 
apară vasul şi că ivirea lui l-a împiedicat să le 
destăinuie celorlalți doi mai devreme intențiile 
sale. 

L-am rugat atunci că, dacă nu poate fi 
înduplecat să renunţe la plan, măcar să-l amîne pe 
o altă zi, căci s-ar fi putut ca vreun vas să ne vină 
în ajutor, repetînd fiecare argument care îmi venea 
în minte şi care, socoteam eu, ar fi putut avea un 

efect asupra firii sale aspre. În replică, mi-a zis că 
n-a scos o vorbă pînă în acest ultim moment, că nu 
mai poate rezista fără nici un fel de hrană şi că, 
astfel, în altă zi propunerea lui ar veni prea tîrziu, 
cel puţin în cazul său. 

Văzînd că nimic din ce spuneam pe tonul acesta 
blînd nu părea să-l emoţioneze, am adoptat o altă 
conduită şi i-am spus că ar trebui să bage de seamă 
că eu, unul, pătimisem mai puţin decît oricare 
dintre noi de pe urma nenorocirilor; că, prin 
urmare, în acest moment eram mai sănătos şi mai 
zdravăn decît el sau Peters şi Augustus; pe scurt, 
că, în condiția în care mă aflam, puteam să-mi 
impun cu forţa punctul de vedere, dacă aş fi socotit 
acest lucru necesar; şi că, dacă încerca în vreun fel 
să-l informeze pe ceilalți în legătură cu intenţiile 
lui sîngeroase, canibalice, nu voi ezita să-l arunc în 
mare. La acestea, m-a apucat imediat de gît şi, 
scoțînd un cuțit, a încercat de cîteva ori în zadar să 
mă înjunghie în pîntece, o atrocitate pe care doar 
nevolnicia lui trupească l-a împiedicat să o 
înfăptuiască. Între timp, cum îmi ieşisem cu totul 
din fire, l-am împins spre marginea vasului, ferm 
hotărît să-i fac vînt peste bord. N-a avut însă parte 
de această soartă graţie intervenţiei lui Peters, care 
s-a apropiat şi ne-a despărțit, întrebîndu-ne de 
motivul încăierării. Parker i l-a dezvăluit înainte 
să-l pot împiedica în vreun fel. 

Efectul vorbelor lui a fost chiar mai teribil decît 
mă aşteptasem. Atît Augustus, cît şi Peters, care 
împărtăşeau, pare-se, de multă vreme, aceeaşi idee 
înspăimîntătoare, şi pe care Parker fusese doar 
primul care o exprimase în mod deschis, 1 s-au 
alăturat, insistînd ca planul să fie pus numaidecît 
în aplicare. Socotisem că măcar unul din primii doi 
va avea destulă minte încît să fie de partea mea şi 
să putem rezista oricărei încercări de executare a 
unui plan atît de monstruos; şi, ajutat de unul din 
ei, nu mă temeam că n-aş fi în stare să previn 
realizarea lui. Dezamăgit în aşteptările mele, mi- 

am dat seama că devenise absolut necesar să-mi 
văd de propria soartă, căci orice altă împotrivire 
din partea mea putea fi considerată de oamenii 
aceia atît de năpăstuiţi drept o scuză suficientă ca 
să-mi refuze un joc cinstit în tragedia care ştiam că 
va fi pusă curînd în scenă. 

Atunci le-am spus că sînt gata să mă învoiesc, 
cerîndu-le doar o amînare de un ceas, astfel încît 
ceața care se lăsase în jur să aibă timp să se ridice 
ŞI, poate, vasul pe care-l zăriserăm să se ivească 
din nou. Cu mare greutate am reuşit să obțin de la 
ei promisiunea că vor aştepta acest răstimp; ŞI, aşa 
cum prevăzusem (se pornise degrabă o briză), 
ceața s-a ridicat înainte să se împlinească ceasul şi, 
fiindcă la orizont nu apăruse nici un vas, ne-am 
pregătit să tragem la sorți. 

Voi zăbovi cu adîncă silă asupra scenei cumplite 
care a urmat, o scenă pe care, în măruntele ei 
detalii, nici una din întîmplările care s-au succedat 
n-a reuşit defel să o şteargă din memoria mea şi a 
cărei sumbră amintire va întuneca de acum înainte 
fiecare clipă a vieţii mele. Am să trec peste această 
parte a povestirii mele cu graba pe care o va 
permite natura evenimentelor de povestit. Singura 
metodă pe care am putut-o găsi pentru această 
sinistră loterie, în care fiecare avea să-şi încerce 
norocul, era aceea de a trage cîte un beţigaş. În 
acest scop am pregătit cîteva aşchiuţe de lemn şi s- 
a luat hotărîrea ca ele să fie la mine. M-am retras 
spre unul din capetele cocăi, în vreme ce bieții mei 
tovarăşi s-au postat, tăcuţi, la celălalt, cu spatele 
spre mine. Cele mai amarnice clipe de anxietate 
din toată această înfiorătoare dramă le-am îndurat 
cît timp m-am ocupat cu aranjarea beţigaşelor. 
Rare sînt acele situaţii în care omul să nu fie silit 
să se preocupe intens de propria-i supravieţuire; o 
preocupare care creşte de la un moment la altul, pe 
măsură ce se şubrezeşte baza care susține acea 
viaţă. Acum însă, cînd natura tăcută, implacabilă şi 
neînduplecată a îndeletniciri mele de moment (atît 

de diferită de primejdia furtunii dezlănţuite sau de 
lentoarea oribilă a foametei) mi-a îngăduit să 
reflectez asupra şanselor mele reduse de a scăpa de 
cea mai cumplită dintre morți — o moarte cu cel 
mai cumplit scop —, fiecare părticică din acea 
energie care mă ţinuse atîta timp la suprafaţă s-a 
risipit ca fulgii în vînt, lăsîndu-mă o pradă 
neajutorată a celei mai abjecte şi mai jalnice terori. 
La început, n-am găsit nici măcar destulă putere ca 
să rup şi să potrivesc bețigaşele, căci degetele mele 
refuzau pur şi simplu să mă asculte, iar genunchii 
mi se loveau cu putere unul de celălalt. Mi-au 
fulgerat puzderie de idei absurde cum să evit să iau 
parte la acest joc cumplit al hazardului. M-am 
gîndit să cad în genunchi în faţa tovarăşilor mei şi 
să-l implor să mă scape de această răspundere sau 
dintr-odată să mă reped asupra lor şi, ucigîndu-l pe 
unul dintre ei, să fac inutilă tragerea la sorţi — pe 
scurt, la orice numai să n-am de îndeplinit sarcina 
care-mi fusese încredinţată. Într-un tîrziu, după ce 
am pierdut o grămadă de timp cu purtarea asta 
imbecilă, am fost trezit la realitate de glasul lui 
Parker, care îmi cerea să-i cruţ odată de teribilul 
chin pe care-l îndurau. Şi nici atunci n-am fost în 
stare să aranjez numaidecît beţigaşele, ci am 
început să mă gîndesc la tot felul de vicleşuguri 
prin care să-l păcălesc pe vreunul dintre tovarăşii 
mei de suferinţă să tragă bețigaşul scurt, fiindcă ne 
înţeleseserăm că acela care va trage aşchia cea mai 
scurtă dintre cele patru aflate în mîna mea avea să 
moară, ca să poată fi salvaţi ceilalţi. Înainte să mă 
condamne cineva pentru această aparentă cruzime, 
îl rog să se pună într-o situaţie ca aceea în care m- 
am aflat eu. 

În cele din urmă nu mai aveam cum să amâîn şi, 
cu inima gata să-mi sară din piept, am luat-o în 
direcția teugii, unde mă aşteptau tovarăşii mei. Am 
întins mîna cu aşchiile şi Peters a tras degrabă. 
Scăpase — a lui cel puţin nu era cea mai scurtă; şi 
iată-mă cu încă o şansă pierdută de a mă salva. Mi- 

am adunat toată puterea şi i-am întins beţigaşele 
lui Augustus. A tras şi el imediat: scăpase şi el! 
Acum, dacă îmi era dat să trăiesc sau să mor, 
şansele erau perfect egale. În acest moment a pus 
stăpînire pe mine întreaga ferocitate a tigrului şi 
faţă de bietul meu semen, Parker, am simțit cea 
mai intensă, cea mai diabolică ură. Dar n-a durat 
acest sentiment; şi în cele din urmă, scuturat de 
spasme şi cu ochii închişi, am întins spre el 
ultimele două beţigaşe. S-au scurs cinci minute 
bune pînă să se poată hotări să tragă şi, în acele 
clipe de îngrozitor suspans, n-am deschis nici o 
singură dată ochii. Apoi, unul din beţigaşe a fost 
tras repede din mîna mea. Sorţii fuseseră, aşadar, 
aleşi, însă nu ştiam încă dacă în favoarea sau 
împotriva mea. Nimeni n-a scos o vorbă şi încă nu 
aveam tăria să mă conving, uitîndu-mă la aşchia pe 
care o ţineam în mînă. Într-un tîrziu, Peters m-a 
apucat de mînă şi m-am silit să-mi ridic privirea şi 
imediat mi-am dat seama, după căutătura lui 
Parker, că eram izbăvit şi că cel sortit să moară era 
el. Cu respirația tăiată, m-am prăbuşit fără 
cunoştinţă pe punte. 

Mi-am revenit din leşin la timp ca să văd 
sfîrşitul tragediei prin moartea aceluia care fusese 
principalul instrument în declanşarea ei. N-a opus 
nici un fel de rezistenţă — a fost înjunghiat în spate 
de Peters şi a căzut pe dată mort. Nu e cazul să 
zăbovesc asupra sinistrului ospăț ce a urmat 
degrabă. Astfel de lucruri se pot imagina, însă 
cuvintele nu au puterea să înfățişeze minţii 
întreaga oroare a realităţii lor. Voi spune doar că, 
după ce ne-am mai astîmpărat setea care ne 
chinuia, bînd din sîngele victimei şi, după ce, de 
comun acord, i-am retezat mîinile, labele 
picioarelor şi capul şi le-am aruncat, împreună cu 
măruntaiele, în mare, am devorat restul trupului, 
bucată cu bucată, în cele patru zile de veşnică 
pomenire ale lunii: 17, 18, 19 şi 20. 

Pe 19, pornindu-se o ploaie măruntă şi deasă, 
care a durat cincisprezece sau douăzeci de minute, 
am reuşit să adunăm niţică apă cu ajutorul unui 
cearşaf pe care-l pescuiserăm cu draga din cabină 
imediat după furtună. Cantitatea strînsă nu măsura 


mai mult de o jumătate de galon*; însă chiar şi 
această mică provizie ne-a dat oareşice putere şi 
speranţă. 

Pe 21 eram din nou la ananghie. Vremea 
continua să fie caldă şi plăcută, cu ceţuri 
ocazionale şi brize uşoare, mai ales dinspre nord 
spre vest. 

Pe 22, stînd noi aşa, ghemuiţi unul într-altul, 
deprimaţi de situaţia jalnică în care ne aflam, 
brusc, mi-a fulgerat prin minte un gînd care mi-a 
dat o rază de speranţă. Mi-am amintit că, atunci 
cînd am tăiat arborele mic, Peters, aflindu-se la 
portsarturile în vînt, mi-a dat una din securi, 
cerîndu-mi să o pun, dacă se putea, într-un loc 
sigur şi că doar cu cîteva minute înainte ca ultimul 
val puternic să fi lovit bricul şi să-l fi umplut cu 
apă, m-am dus cu securea la teugă şi am lăsat-o 
într-una din cuşetele de la babord. Mă gîndeam 
acum că, dacă am reuşi să punem mîna pe această 
secure, am putea despica puntea de deasupra 
magaziei şi astfel am putea face lesne rost de 
provizii. 

Cînd le-am spus tovarăşilor mei despre acest 
plan, au scos un strigăt anemic de bucurie şi tustrei 
ne-am îndreptat degrabă spre teugă. Era însă mai 
greu de coborît aici decît în cabină, deschizătura 
fiind mult mai îngustă, deoarece, dacă vă amintiți, 
întreg panoul din jurul tambuchiului cabinei fusese 
luat de valuri, pe cînd cel de la teugă, fiind un 
simplu chepeng, de vreo trei picioare pe fiecare 
latură, rămăsese intact. N-am ezitat totuşi să încerc 
să cobor; şi, după ce mi-am legat o frînghie în 
jurul brîului, ca şi mai înainte, am plonjat cutezător 
în apă, cu picioarele înainte, şi am ajuns degrabă la 
cuşetă, şi încă din prima încercare m-am întors cu 

securea. Succesul meu a fost primit cu strigăte de 
triumf, iar uşurinţa cu care fusese obținut li s-a 
părut un semn al izbăvirii noastre. 

Ne-am apucat apoi să despicăm puntea cu 
întreaga energie a speranţei renăscute, securea 
trecînd, pe rînd, de la Peters la mine, căci, din 
cauza braţului rănit, Augustus nu ne putea ajuta 
cîtuşi de puţin. Şi cum eram atît de lipsiți de vlagă, 
încît abia ne mai puteam ţine pe picioare fără să ne 
sprijinim Şi, prin urmare, nu puteam lucra decît un 
minut sau două fără să ne tragem sufletul, s-a vădit 
curînd că ne-ar fi trebuit multe ceasuri să isprăvim 
treaba — adică să decupăm o porţiune îndeajuns de 
largă ca să putem intra în magazie. Acest lucru 
însă nu ne-a descurajat şi, lucrînd toată noaptea la 
lumina lunii, am reuşit să ne atingem obiectivul în 
zorii zilei de 23. 

Acum Peters a fost cel care s-a oferit să coboare 
şi, după ce am făcut toate pregătirile, ca şi mai 
înainte, s-a dus jos şi s-a întors degrabă, aducînd 
cu el un borcănaş, care, spre marea noastră 
bucurie, s-a dovedit a fi plin cu măsline. După ce 
le-am împărţit între noi şi le-am mîncat cu o poftă 
nebună, l-am ajutat din nou să coboare. De data 
asta a întrecut toate aşteptările noastre, întorcîndu- 
se imediat cu o bucată mare de şuncă şi cu o sticlă 
cu vin de Madeira. Din vin am tras fiecare doar o 
duşcă, după ce simţiserăm pe propria noastră piele 
urmările nefaste ale băutului peste măsură. Şunca, 
în afară de vreo două livre” chiar lîngă os, nu se 
mai putea mînca — se stricase de la apa sărată. 
Partea bună am împărţit-o între noi. Dar cum nu și- 
au putut struni pofta, Peters şi Augustus şi-au 
înfulecat partea lor într-o clipă; eu, însă, am fost 
mai precaut şi n-am mîncat decît o bucăţică din 
porția mea, temîndu-mă de setea care ştiam că 
avea să urmeze. Ne-am odihnit apoi o vreme, după 
ce ne spetiserăm atita. 

Pe la amiază, simţindu-ne mai cu vlagă şi mai 
învioraţi, ne-am reluat încercările de a găsi 


134 


provizii. Peters şi cu mine am coborit cu rîndul şi 
de fiecare dată, cu mai mult sau mai puţin succes, 
pînă spre asfinţitul soarelui. În acest interval de 
timp, am avut marele noroc de a aduce sus cu totul 
alte patru borcănaşe cu măsline, încă o bucată de 
şuncă, o damigeană cu aproape trei galoane dintr- 
un vin excelent de Madeira şi — ceea ce ne-a 
produs o bucurie şi mai mare — o mică broască- 
țestoasă de Galâpagos, specie din care, la plecarea 
lui Grampus din port, căpitanul Barnard luase la 
bord cîteva exemplare de pe goeleta Mary Pitts, 
care tocmai se întorcea dintr-o vînătoare de foci 
din Pacific. 

Pe parcursul acestei povestiri, voi mai avea 
deseori ocazia să amintesc de această specie de 
broască-ţestoasă. Ea se găseşte mai ales, după cum 
probabil ştiu cei mai mulți dintre cititori, pe grupul 
de insule botezate Galâpagos, care, la drept 
vorbind, îşi trag numele de la acest animal — 
cuvîntul spaniol ga/lipago însemnînd broască- 
țestoasă de apă dulce”. Datorită formei şi felului 
lor ciudat de a se deplasa, li se spune uneori 
țestoase-elefant. Adesea ele ating dimensiuni 
enorme. Eu însumi am văzut cîteva care cîntăreau 
între o mie două sute şi o mie cinci sute de livre, 
deşi nu ţin minte să fi auzit vreun navigator 
spunînd că a văzut vreuna care să cîntărească peste 
o mie opt sute. Înfăţişarea lor e una neobişnuită, ba 
chiar respingătoare. Umblă foarte încet, cu paşi 
măsuraţi şi greoi, înălțindu-şi pîntecele la vreun 
picior de la sol. Au gît lung şi din cale-afară de 
subțire; între optsprezece țoli şi două picioare e o 
dimensiune des întîlnită şi am ucis una la care 
distanţa dintre umeri şi creştetul capului măsura nu 
mai puţin de trei picioare şi zece țoli. Capul 
seamănă izbitor cu cel al unui şarpe. Pot trăi fără 
să mănînce un timp incredibil de lung şi se cunosc 
cazuri cînd, aruncate în cala vasului, au zăcut 
acolo chiar şi doi ani fără pic de hrană şi, la 
sfîrşitul acestei perioade, erau tot atît de grase şi, 

sub toate aspectele, într-o stare la fel de bună ca 
atunci cînd fuseseră băgate în cală. Aceste animale 
extraordinare seamănă într-o privință cu 
dromaderul sau cămila deşertului. Într-un sac de la 
baza gîtului poartă cu ele tot timpul o provizie de 


apă?. În unele cazuri, fiind ucise după ce un an 
întreg fuseseră lipsite de orice fel de mîncare, s-au 
găsit în sacii lor nu mai puțin de trei galoane de 
apă dulce şi absolut proaspătă. Se hrănesc 
îndeosebi cu pătrunjel şi ţelină sălbatică, graşiță, 
varză-de-mare şi limba-soacrei, însă cel mai bine 
le merge cu limba-soacrei, care creşte din belşug 
îndeobşte pe costişele de lîngă țărm, acolo unde, 
de altfel, se şi găsesc aceste viețuitoare. Ele 
constituie o hrană excelentă şi foarte nutritivă, 
avînd fără îndoială meritul de a fi salvat viețile a 
mii de marinari care se îndeletniceau cu vînătoarea 
de balene şi cu alte activități în Pacific. 

Cea pe care am avut marele noroc să o scoatem 
din magazie nu era chiar aşa de mare, cîntărind 
Vreo şaizeci şi cinci sau şaptezeci de livre. Era 
femelă, într-o stare excelentă, nemaipomenit de 
grasă, iar în sac avea peste un sfert de galon de apă 
limpede şi dulce. Era o adevărată comoară şi, 
căzînd tustrei în genunchi, I-am mulţumit fierbinte 
lui Dumnezeu pentru acest ajutor venit chiar la 
timp. 

De-abia am reuşit să tragem animalul sus prin 
deschizătură, deoarece se zvircolea din cale-afară 
şi avea o forță extraordinară. Era gata-gata să 
alunece din mîinile lui Peters şi să cadă înapoi în 
apă, cînd Augustus, aruncîndu-i în jurul gîtului o 
frînghie cu un nod alunecător, l-a ţinut atîrnat în 
felul acesta, pînă cînd am sărit în spărtură lîngă 
Peters şi l-am ajutat să-l scoatem. 

Apa am vărsat-o cu grijă din sacul ţestoasei în 
urciorul pe care, după cum vă amintiţi, îl 
scoseserăm mai devreme din cabină. Isprăvind cu 
acestea, am spart gîtul unei sticle, care, împreună 
cu dopul, să alcătuiască un soi de pahar de cel mult 

o jumătate de gill. Am băut apoi fiecare cîte o 
măsură plină şi am decis să ne restrîngem la 
această cantitate pe zi, atît timp cît o să ne ţină. 

În ultimele două sau trei zile, fiind o vreme 
uscată şi plăcută, aşternutul pe care-l aduseserăm 
din cabină, precum şi îmbrăcămintea noastră se 
uscaseră bine, aşa că ne-am petrecut noaptea (de 
23) destul de confortabil, bucurîndu-ne de un somn 
tihnit, după ce ne îndopaserăm cu măsline şi şuncă 
şi ne băuserăm mica porție de vin. Temîndu-ne că, 
în timpul nopţii, am putea pierde peste bord o parte 
din provizii, în caz că s-ar fi întărit vreo briză, le- 
am legat cu o parîmă, cît am putut de bine, de 
resturile cabestanului. Cît despre testoasa noastră, 
pe care voiam să o ţinem în viaţă cît mai mult timp 
cu putinţă, am răsturnat-o pe spate şi am legat-o cu 
grijă. 


69 Vreo doi litri. 

70 1 livră = 0,5 kg. 

7l Paragraful următor este adaptat după lucrarea lui Benjamin 
Morrell, A Narrative of Four Voyages (New York, 1832, pp. 125- 
26). În loc de „Galăpagos“, cum apărea numele insulelor în 
publicaţiile vremii, Poe foloseşte consecvent ortografia greşită 
„Gallipago“. (Pollin, p. 278) În limba spaniolă, galăpago = şa, de la 
şeile ţestoaselor de pe aceste insule. 

72 Poe pare să-şi fi întemeiat concepţia despre „sacul“ ţestoasei pe 


ideea eronată a lui Morrell. (Pollin, p. 280) 

Capitolul XIII 


24 iulie. Dimineaţa ne-a găsit plini de vlagă şi 
într-o minunată stare de spirit. În pofida situaţiei 
precare în care continuam să ne aflăm — neştiind 
nimic despre poziţia noastră, deşi, în mod sigur, la 
mare distanţă de țărm, cu mîncare doar cît să ne 
țină, chiar şi zeîrcindu-ne, două săptămîni, lipsiți 
aproape cu totul de apă, plutind de colo-colo la 
cheremul vînturilor şi valurilor, pe cea mai 
nenorocită epavă din lume — totuşi, suferinţele şi 
primejdule cu mult mai înfricoşătoare de care abia 
scăpaserăm, în chip de-a dreptul providenţial, ne- 
au făcut să le privim pe cele îndurate acum ca fiind 
doar cu puţin mai mari decît un rău obişnuit — într- 
atît de strict relative sînt binele sau răul. 

Odată cu zorii, pe cînd ne pregăteam să ne 
reluăm încercările de a mai aduce cîte ceva din 
magazie şi cum se pornise o ploaie iute, însoțită de 
fulgere, ne-am apucat să strîngem apă cu cearşaful 
pe care-l mai folosiserăm în acest scop. Nu aveam 
alt mijloc de a aduna apa de ploaie decît întinzînd 
cearşaful cu o placă de portsart în mijloc. Condusă 
astfel spre mijlocul pînzei, apa se scurgea în urcior. 
Şi am reuşit, în felul acesta, să-l umplem, cînd o 
rafală puternică de vînt, bătînd dinspre nord, ne-a 
silit să renunțăm, deoarece coca a început din nou 
să ruleze atît de tare, încît nu ne mai puteam ţine 
pe picioare. Ne-am refugiat degrabă la prova şi, 
legîndu-ne zdravăn de resturile cabestanului, ca şi 
mai înainte, am aşteptat să vedem ce se întîmplă, 
mult mai liniștiți decît am fi crezut sau ne-am fi 
putut imagina că ar fi posibil în atari împrejurări. 
Pe la prînz, vîntul a devenit o briză rece, cît pentru 
o terţarolă la două rînduri, iar spre seară, o furtună 
năprasnică, însoțită de o  hulă groaznică. 
Experienţa însă ne-a învăţat cum să fixăm chingile 
cît mai strîns, aşa că am petrecut noaptea asta de 
infern în destulă siguranţă, deşi potopiţi de valuri 
aproape în fiecare clipă şi cu teama că în orice 

moment am putea fi măturați de pe punte. Din 
fericire, vremea era atît de călduroasă, încît făcea 
ca apa să fie chiar plăcută. 

25 iulie. În zori, furtuna devenise o briză doar 
de zece noduri şi, astfel, marea s-a calmat pînă 
într-atit, încît am reuşit să rămînem pe punte cu 
hainele uscate. Dar spre adîncul nostru regret, am 
descoperit că două din borcanele cu măsline, 
precum şi întreaga bucată de şuncă fuseseră luate 
de valuri, deşi avuseserăm grijă să le legăm bine. 
Am decis să nu ucidem încă broasca-ţestoasă, 
mulţumindu-ne pe moment cu un mic dejun 
constind în cîteva măsline şi o măsură de apă 
pentru fiecare; apa am amestecat-o, jumate-jumate, 
cu vin şi de la acest amestec ne-am simțit mai 
înviorați şi mai în putere, fără starea aceea 
cumplită de ebrietate cînd cu vinul de Porto. 
Marea era încă mult prea agitată ca să ne apucăm 
iar să scoatem provizii din magazie. Peste zi, au 
ieşit la suprafaţă, prin deschizătură, mai multe 
obiecte fără însemnătate pentru noi în situaţia de 
acum şi care au fost numaidecît măturate peste 
bord. Am mai observat că, acum, coca era mai 
înclinată ca oricînd, aşa că nu puteam sta nici o 
clipă în picioare fără să ne legăm bine. Aşa se face 
că am petrecut o zi sumbră şi lipsită de tihnă. La 
amiază, soarele părea să-şi trimită razele aproape 
vertical şi nu ne îndoiam defel că în nesfirşitul lor 
şir vînturile dinspre nord şi nord-vest ne mînaseră 
în Jos, pînă în preajma ecuatorului. Spre seară, am 
zărit cîţiva rechini şi ne-am cam speriat de 
îndrăzneala cu care unul din ei, un adevărat colos, 
s-a apropiat de noi. La un moment dat, o bandă 
neașteptată a făcut ca puntea să se afunde adînc 
sub apă şi monstrul pur şi simplu a pornit spre noi, 
zbătindu-se cîteva clipe chiar deasupra 
tambuchiului şi izbindu-l pe Peters straşnic cu 
coada. Un val uriaş l-a zvirlit în cele din urmă 
peste bord, spre marea noastră uşurare. Pe vînt 
moderat, l-am fi putut lesne prinde. 

26 iulie. Dimineaţa, cum vîntul scăzuse mult şi 
marea nu mai era agitată, ne-am hotărît să trudim 
din nou în magazie. După ce toată ziua am tras din 
greu, ne-am dat seama că în acest sector nu mai 
aveam la ce să ne aşteptăm, deoarece pereţii 
încăperii fuseseră striviţi în timpul nopţii, iar 
proviziile, cărate de apă direct în cală. Această 
descoperire, după cum se poate presupune, ne-a 
adus într-o stare de disperare. 

27 iulie. Marea aproape calmă, cu vînt slab tot 
de la nord şi de la vest. Şi cum pe la amiază 
soarele s-a încins, ne-am scos hainele la uscat. 
Scăldîndu-ne în mare, ne-am simțit minunat şi 
aproape că am uitat de sete; totuşi, trebuia să fim 
cu multă băgare de seamă, căci ne era frică de 
rechini, după ce în timpul zilei văzuserăm cîțiva 
înotînd în jurul bricului. 

28 iulie. Tot vreme bună. Bricul a început acum 
să se canarisească atît de tare, încît ne-am temut că 
în cele din urmă se va răsturna cu fundul în sus. 
Ne-am pregătit cît mai bine pentru o asemenea 
eventualitate, legînd broasca-ţestoasă, urciorul cu 
apă şi cele două borcane cu măsline care ne mai 
rămăseseră cît mai departe de bordul în vînt, în 
afara cocăi, sub portsarturile coloanei mari. Marea, 
foarte liniştită toată ziua, cu vînt slab sau deloc. 

29 iulie. Se menţine aceeaşi vreme. Braţul rănit 
al lui Augustus a început să prezinte simptome de 
cangrenă. S-a plins de somnolenţă şi de o sete 
teribilă, însă fără dureri acute. Ca să-i alinăm 
suferinţa n-am putut face altceva decît să-i ştergem 
rănile cu puţin oţet de măsline, dar treaba asta nu 
pare să-l fi ajutat defel. Am făcut tot ce ne-a stat în 
puteri să se simtă bine şi i-am triplat raţia de apă. 

30 iulie. O zi caniculară, fără pic de vînt. Un 
rechin enorm s-a ţinut aproape de cocă toată 
dimineaţa. Încercăm de cîteva ori în zadar să-l 
prindem cu ajutorul unui laţ. Augustus, mult mai 
rău şi evident tot mai lipsit de vlagă, atît din lipsa 
unei hrane potrivite, cît şi din cauza rănilor. Se 


140 


roagă întruna să-l izbăvim de suferinţe, nedorindu- 
şi nimic altceva decît moartea. Seara, am mîncat 
ultimele măsline, iar apa din urcior era atît de 
puturoasă, încît n-am putut-o bea defel pînă ce nu 
i-am adăugat nişte vin. Am decis să ucidem 
broasca-ţestoasă mîine în zori. 

31 iulie. După o noapte de temeri cumplite şi de 
oboseală, din cauza poziţiei în care stătea coca, ne- 
am pus să ucidem şi să tranşăm testoasa. Era mult 
mai mică decît am crezut, deşi în bună stare — toată 
carnea de pe ea nu cîntărea mai mult de zece livre. 
În ideea că o vom păstra cît mai mult timp cu 
putinţă, am tăiat-o în bucățele şi am umplut cele 
trei borcane de măsline rămase şi sticla de vin 
(căci le păstraserăm pe toate), turnînd apoi peste 
ele oţetul de măsline. Am pus astfel deoparte vreo 
trei livre din carnea de ţestoasă, intenţionînd să nu 
ne atingem de ea pînă ce nu vom fi consumat 
restul. Am hotărît să ne limităm la vreo patru 
uncii? pe zi — o provizie care ne ajungea 
treisprezece zile. Pe la asfinţit s-a pornit o aversă 
straşnică, însoțită de tunete şi fulgere, însă a ţinut 
atît de puţin, încît de-abia am adunat vreo jumătate 
de pintă de apă. Ne-am înţeles să i-o dăm pe toată 
lui Augustus, care părea să fie pe ducă. A băut apa 
în timp ce o strîngeam în cearşaf (pe care-l ţineam 
deasupra lui, iar el stătea culcat pe spate, ca apa să 
1 se prelingă în gură), deoarece nu mai aveam 
acum nimic în care să o putem păstra, decît dacă 
am fi ales să golim de vin damigeana sau urciorul 
de apa stătută. Dacă ar mai fi ţinut aversa, am fi 
recurs la una din aceste soluţii. 

Apa nu părea să-i fi fost de mare folos 
suferindului. Braţul i se înnegrise complet de la 
încheietura mîinii pînă la umăr, iar picioarele îi 
erau reci ca gheaţa. Ne aşteptam în orice clipă să-l 
vedem dîndu-şi ultima suflare. Era înfiorător de 
slab, atît de slab încît, deşi la plecarea din 
Nantucket cîntărise o sută douăzeci şi şapte de 
livre, acum nu avea mai mult de patruzeci sau în 

cel mai bun caz cincizeci. Ochii i se cufundaseră 
de tot în orbite, încît de-abia 1 se mai vedeau, iar 
pielea obrajilor i se fleşcăise în aşa hal, încît îl 
împiedica să mestece orice fel de mîncare, ba chiar 
să bea lichide, decît cu mare greutate. 

1 august. Se menţine aceeaşi vreme calmă, cu 
soare pirjolitor. Suferim amarnic de sete, apa din 
urcior fund din cale-afară de stătută şi colcăind de 
viermi. Ne-am silit totuşi să bem din ea, după ce 
am îndoit-o cu vin — numai că setea nu ne-am prea 
potolit-o. Mai multă uşurare am simţit după ce am 
făcut o baie în mare, însă nu ne puteam folosi de 
acest prilej decît la mari intervale de timp, din 
cauza prezenţei necontenite a rechinilor. Am văzut 
acum limpede că Augustus nu mai putea fi salvat, 
că, în mod evident, trăgea să moară. Nu puteam 
face nimic ca să-l scăpăm de chinuri, care păreau 
să fie îngrozitoare. Pe la orele 12, s-a stins din 
viaţă, scuturat de spasme violente şi fără să fi scos 
o vorbă vreme de cîteva ceasuri. Moartea lui ne-a 
umplut sufletele de cele mai sumbre presimţiri şi a 
avut un efect atît de mare asupra noastră, încît am 
şezut nemişcaţi lîngă cadavru toată ziua, vorbind 
între noi doar pe şoptite. Abia la cîtva timp după ce 
s-a lăsat întunericul am prins curaj să ne sculăm în 
picioare şi să aruncăm cadavrul peste bord. Era 
neînchipuit de hidos şi atît de descompus încît, în 
momentul în care Peters a dat să-l ridice, a rămas 
cu un întreg picior în mînă. În timp ce masa aceea 
în putrefacție luneca peste bordul vasului, în apă, 
văpăile fosforescente ale luminii care o învăluia 
ne-au dezvăluit în chip lămurit şapte sau opt 
rechini uriaşi, clănţănitul dinților acelora oribili, 
care rupeau prada în bucăţi, putînd fi auzit de la o 
milă depărtare. La auzul lui, ne-am chircit, 
copleşiţi de o groază nebună. 

2 august. Aceeaşi vreme înfiorător de calmă şi 
de călduroasă. Zorii zilei ne-au găsit într-o stare de 
plîns, deprimaţi şi lipsiți de puteri. Apa din urcior 
nu mai era bună de nimic — o masă compactă, 

gelatinoasă, nimic altceva decît viermi hizi, 
amestecați cu nămol. Am aruncat-o şi am spălat 
bine urciorul în mare, după care am turnat în el un 
pic de oţet din sticlele cu ţestoasă murată. Nu mai 
era chip să îndurăm setea şi degeaba am încercat 
să ne-o astîmpărăm cu vin, căci parcă puneam paie 
pe foc şi ne şi ameţea rău de tot. Am vrut apoi să 
ne alinăm suferințele îndoind vinul cu apa de 
mare, însă numaidecît ne-au apucat nişte greţuri 
cumplite, lecuindu-ne pentru totdeauna. Toată ziua 
am pîndit cu nerăbdare o ocazie să ne scăldăm, dar 
am aşteptat în zadar, căci coca era acum asediată 
din toate părțile de rechini — fără îndoială aceiaşi 
monştri care-l devoraseră pe sărmanul nostru 
tovarăş noaptea trecută şi care aşteptau din clipă în 
clipă un ospăț aidoma. Starea aceasta ne-a pricinuit 
amarnice regrete şi ne-a umplut sufletul de cele 
mai triste şi mai sumbre presimţiri. Simţiserăm o 
uşurare nemaipomenită scăldîndu-ne în mare, şi 
gîndul că ne era refuzată această plăcere într-un 
mod atît de înspăimîntător era mai mult decît 
puteam îndura. Şi, la drept vorbind, nu eram cu 
totul scutiți de pericole imediate, căci un cît de mic 
pas sau mişcare greşită ne-ar fi zvîrlit numaideciît 
în preajma acestor peşti vorace, care se repezeau 
întruna asupra noastră, asaltînd bordul de sub vînt. 
Nici strigătele, nici zbaterile noastre nu păreau să-i 
sperie. Chiar şi după ce Peters l-a izbit cu securea 
pe unul dintre cei mai mari, provocîndu-i o rană 
adîncă, acesta şi-a reluat încercările de a ajunge 
pînă la noi. Spre asfințit, a apărut un nor, dar, spre 
adînca noastră amărăciune, a trecut pe deasupra, 
fără să picure. Nimeni nu-şi poate imagina cît am 
suferit de sete în tot acest timp. Din această cauză, 
dar şi de teama rechinilor, am petrecut o noapte 
fără somn. 

3 august. Nici o nădejde de salvare, iar bricul se 
canariseşte tot mai mult, încît nici nu ne mai putem 
menţine echilibrul pe punte. Ne-am silit să punem 
la adăpost vinul şi carnea de ţestoasă, ca să nu le 

pierdem în eventualitatea că ne-am fi răsturnat. 
Am scos două cavile zdravene de la portsarturi şi 
cu ajutorul unei securi le-am bătut în coca vasului, 
în bordul din vînt, la vreo două picioare deasupra 
apei, nu departe de chilă, căci ne înclinaserăm 
aproape de tot. Am legat apoi proviziile de aceste 
cavile — un loc care ni s-a părut mai sigur decît cel 
de dinainte sub lanţuri. Toată ziua am suferit 
cumplit de sete — nici o şansă să ne scăldăm, din 
cauza rechinilor, care nu ne-au dat pace o clipă. N- 
am putut dormi defel. 

4 august. Puțin înainte să mijească zorile, am 
simțit că epava noastră ia bandă şi am trecut 
degrabă la acțiune, ca nu cumva să fim azvîrliți în 
apă. La început, ruliul a fost lent şi treptat, aşa că 
am făcut ce-am făcut şi ne-am căţărat pe bordul în 
vînt, după ce ne-am îngrijit să lăsăm nişte frînghii 
care să atîrne de cavilele pe care le bătuserăm 
pentru provizii. Totuşi, nu calculaserăm bine 
acceleraţia impulsului, căci în scurt timp înclinarea 
a fost prea mare ca să mai putem ţine pasul cu ea; 
ŞI, înainte ca vreunul din noi să-şi dea seama ce se 
întîmplă, ne-am trezit prăvăliţi în mare, zbătîndu- 
ne la vreo cîțiva stînjeni sub apă, cu coca aceea 
imensă deasupra noastră. 

Scufundîndu-mă în apă, am fost nevoit să dau 
drumul frînghiei; şi, descoperind că mă aflu chiar 
sub vas şi lipsit cu totul de vlagă, nici nu m-am 
mai luptat să scap cu viaţă, împăcîndu-mă cu 
gîndul că în cîteva secunde voi muri. Dar şi de 
data asta m-am înşelat, neluînd în considerare 
reculul firesc al cocăi în vînt. Vîrtejul ascendent 
produs de vasul care se redresase parțial m-a adus 
la suprafaţă cu o putere şi mai mare decît atunci 
cînd fusesem catapultat spre adînc. Ajungînd sus, 
m-am pomenit, din cîte mi-am putut da seama, la 
vreo douăzeci de iarzi de coca vasului. Aceasta 
zăcea cu chila în sus, legănîndu-se straşnic dintr-o 
parte într-alta, iar marea, în orice direcție priveai, 
era din cale-afară de agitată şi plină de vîrtejuri 

năprasnice. Nu mai zăream nici urmă de Peters. 
Un butoi de ulei plutea la cîteva picioare de mine 
şi de jur-împrejur erau risipite fel de fel de obiecte 
de pe bric. 

Ceea ce mă îngrozea cel mai mult erau rechinii 
pe care îi ştiam prin preajmă. Ca să-i împiedic pe 
cît puteam să se apropie de mine, în timp ce 
înotam spre cocă, dădeam din mîini şi din picioare 
ca un apucat, stîrnind trîmbe de spumă“. N-am 
nici o îndoială că acestui procedeu, oricît de 
simplu va fi fost, îi datorez faptul că am scăpat cu 
viață; fiindcă, înainte ca bricul să se răstoarne, 
monştrii aceia se adunaseră în jurul lui în număr 
atît de mare, încît, înaintînd prin apă, nu se putea 
să nu vin în atingere — ceea ce s-a şi întîmplat — cu 
unii dintre ei. Dar, spre marele meu noroc, am 
ajuns cu bine lîngă bordul vasului, deşi atît de 
epuizat de efortul uriaş pe care-l făcusem, încît n- 
aş fi fost în stare niciodată să urc pe el, dacă nu 
intervenea la timp Peters, care, spre marea mea 
bucurie, tocmai şi-a făcut apariția (după ce se 
căţărase pe chilă din cealaltă parte a cocăi) şi mi-a 
aruncat capătul unei frînghii — dintre cele care 
fuseseră legate de cavile. 

De-abia scăpaţi din această primejdie, ne-am 
îndreptat atenția asupra iminentei grozăvii a alteia 
— aceea de a muri pur şi simplu de foame. Întreg 
stocul nostru de provizii fusese măturat peste bord, 
în pofida tuturor eforturilor noastre de a le pune la 
adăpost; şi, nemaivăzînd vreo posibilitate, oricît de 
îndepărtată, de a face rost de altele, ne-am lăsat 
amîndoi pradă disperării, plîngînd în gura mare ca 
nişte copii, fără ca vreunul din noi să încerce să-l 
consoleze pe celălalt. Nici că se poate concepe o 
asemenea slăbiciune, iar celor care nu s-au aflat 
niciodată într-o situaţie asemănătoare li se va părea 
fără îndoială nefirească; trebuie totuşi să ne 
amintim că minţile noastre erau într-atit de răvăşite 
de lungul răstimp în care fuseserăm supuşi la 
teroare şi privaţiuni, încît, în acel moment, nu mai 

puteam fi socotiți, pe bună dreptate, aidoma unor 
fiinţe raţionale. În primejdiile care au urmat, 
aproape la fel de mari, dacă nu chiar mai mari, am 
îndurat cu bărbăție toate neajunsurile situației 
mele, iar Peters, după cum se va vedea, a dat 
dovadă de un stoicism aproape la fel de incredibil 
ca indolenţa şi imbecilitatea lui infantilă de acum — 
starea de spirit făcea diferenţa. 

Răsturnarea bricului şi cu asta şi pierderea 
vinului şi a ţestoasei nu ne-ar fi adus de fapt într-o 
situație mai deplorabilă decît înainte, dacă n-ar fi 


dispărut cearşafurile” cu care reuşiserăm pînă 
atunci să strîingem apa de ploaie, precum şi 
urciorul în care o păstram după aceea; căci 
întreaga carenă, de la vreo două sau trei picioare 
de brîul de protecţie şi pînă la chilă, ba chiar şi 
chila, le-am găsit acoperite din belşug cu 
crustacee, care s-au dovedit a fi o hrană excelentă 
şi foarte hrănitoare. Astfel, în două privinţe 
importante, accidentul de care ne temuserăm atît s- 
a dovedit mai degrabă un beneficiu decît o 
nenorocire; ne-a dezvăluit o sursă de provizii pe 
care n-am fi putut-o epuiza, consumînd-o cu 
moderație, nici într-o lună; şi cît priveşte poziţia în 
care stăteam, a contribuit enorm la confortul 
nostru, căci ne simţeam mult mai în largul nostru 
şi într-un pericol infinit mai mic decît înainte. 
Totuşi, dificultatea de a face rost de apă ne 
împiedica să vedem toate avantajele care 
decurgeau din situația noastră schimbată. Ca să 
profităm cît mai mult de orice aversă care ar fi 
căzut, ne-am scos cămăşile în ideea că le vom 
folosi aşa cum am făcut cu cearşafurile — 
bineînţeles, fără să sperăm că în acest fel vom 
aduna, chiar şi în cele mai favorabile împrejurări, 
mai mult de o jumătate de gill odată. Peste zi, n-a 
apărut nici o dîră de nor, iar chinurile setei erau 
aproape insuportabile. Noaptea, Peters a reuşit să 
ațipească, vreo oră de somn agitat, dar suferinţele 

cumplite nu m-au lăsat să închid ochii nici o 
singură clipă. 

5 august. Astăzi s-a pornit o briză bună, care ne- 
a purtat peste o vastă întindere de alge de mare, 
printre care am avut norocul să găsim unsprezece 
crabi mititei, care ne-au prilejuit cîteva prînzuri 
delicioase. Fiindcă aveau cochiile cam moi, i-am 
mîncat cu totul şi am constatat că ni se făcea sete 
mult mai puţin decît de la crustacee. Nevăzînd nici 
urmă de rechini printre alge, am îndrăznit chiar să 
ne scăldăm şi am rămas în apă patru sau cinci ore, 
răstimp în care setea noastră s-a diminuat 
considerabil. Ne-am înviorat grozav şi am petrecut 
noaptea mai confortabil decît înainte, după ce am 
tras fiecare cîte un pui de somn. 

6 august. Astăzi am fost binecuvîntaţi cu o 
ploaie rece şi neîntreruptă, care a ţinut de la 
amiază şi pînă după lăsarea întunericului. Acum, 
regretam amarnic că pierduserăm urciorul şi 
damigeana, căci, în ciuda slabelor mijloace pe care 
le aveam de a capta apa, tot am fi putut să umplem 
măcar una din ele, dacă nu pe amîndouă. Aşa însă 
am izbutit doar să ne astimpărăm setea chinuitoare, 
lăsîndu-ne cămăşile să se îmbibe cu apă şi 
storcîndu-le apoi, astfel încît lichidul binecuvîntat 
să ne picure în gură. Ne-am petrecut toată ziua cu 
această îndeletnicire. 

7 august. Cînd tocmai se crăpa de ziuă, am zărit 
amîndoi în aceeaşi clipă o pînză la est, care, 
evident, se îndrepta spre noi! Am salutat minunata 
apariţie cu un chiot prelung, deşi firav, de încîntare 
şi am început pe dată să semnalizăm, care cum 
puteam, ba fluturîndu-ne cămăşile în aer, ba 
topăind pe punte, atît cît ne permitea starea noastră 
precară, ba chiar strigînd din răsputeri, deşi vasul 
nu putea fi la mai puţin de cincisprezece mile 
depărtare. Continua însă să se apropie de coca 
noastră şi am presupus că, dacă ţinea drumul, 
trebuia să ajungă în cele din urmă destul de 
aproape de noi ca să ne bage în seamă. La vreo oră 

după ce-l descoperiserăm, am reuşit să desluşim 
clar oamenii de pe punţile sale. Era o goeletă cu 
gabieri, lungă, joasă şi, pare-se, sprintenă, cu o 
bulă neagră de semnalizare în vîrful gabierului 
trinchet şi, din ce se vedea, cu echipaj complet. 
Ne-a cuprins însă teama, căci cu greu ne puteam 
închipui că ar fi posibil să nu ne fi observat şi ne 
temeam că intenţiona să ne lase să pierim în starea 
în care ne aflam — un act de diabolică cruzime, 
care, oricît de incredibil ar părea, a fost comis în 
repetate rînduri pe mare, în condiţii aproape 
identice, de nişte fiinţe care, chipurile, aparţineau 
speciei umane”. 

În acest caz însă, prin mila lui Dumnezeu, eram 
hărăziți să fim dezamăgiţi în chipul cel mai fericit; 
căci numaidecît ne-am dat seama de freamătul 
brusc ce se iscase pe puntea vasului necunoscut, 
care, imediat după aceea, a înălțat un pavilion 
britanic şi, strîngînd vîntul, a virat direct spre noi. 
În nici o jumătate de oră ne aflam în cabina lui. E 
vorba de Jane Guy, din Liverpool, sub comanda 
căpitanului Guy, în drum spre Mările Sudului şi 
Pacific pentru a vîna foci şi a face negoţ. 


73 Vreo sută de grame. 

74 Un asemenea procedeu n-ar fi făcut decît să atragă rechinii, deşi 
la vremea lui Poe era considerat un mijloc eficient de a scăpa de ei. 
(Pollin, p. 285) 

75 Poe uită că a menţionat tot timpul doar un singur cearşaf. (Pollin, 
p. 286) 

76 Cazul bricului Polly, din Boston, este unul atît de grăitor, iar 
soarta lui în multe privinţe uimitor de asemănătoare cu a noastră, 
încît nu mă pot abţine să nu-l amintesc aici. Acest vas, cu o 
capacitate de vreo sută treizeci de tone, a plecat din Boston, încărcat 
cu cherestea şi alimente, spre Santa Croix, la 12 decembrie 1811, 
sub comanda căpitanului Casneau. La bord se aflau, în afară de 
căpitan, opt suflete: secundul, patru marinari şi bucătarul, precum şi 
un anume domn Hunt şi o tînără negresă aflată în proprietatea lui. 
Pe 15, după ce a trecut de Întinsura lui George, nimerind într-o 


furtună dinspre sud-est, vasul s-a ales cu o gaură de apă în bordaj şi 

în cele din urmă s-a răsturnat; dar, după ce catargul s-a desprins şi a 
căzut peste bord, vasul s-a redresat. Au rămas în această situaţie, 
fără foc şi cu foarte puţine provizii, timp de 191 zile (din 15 
decembrie pînă în 20 iunie), cînd căpitanul Casneau şi Samuel 
Badger, singurii supraviețuitori, au fost luaţi de pe epavă de Fame, 
din Hull, vas aflat sub comanda căpitanului Featherstone şi care se 
întorcea acasă din Rio de Janeiro. Cînd au fost culeși, se aflau la 
28* latitudine nordică şi 13* longitudine vestică, după ce plutiseră 
în derivă vreo 2 000 de mile. Pe 9 iulie, Fame a întâlnit bricul 
Dromero, condus de căpitanul Perkins, care i-a debarcat pe cei doi 
naufragiaţi în Kennebeck. Relatarea din care preluăm aceste 
amănunte se încheie cu următoarele cuvinte: „E firesc să te întrebi 
cum de-au putut să străbată o distanţă atît de mare prin cea mai 
circulată porţiune a Atlanticului şi să nu fie descoperiţi în tot acest 
timp. Au trecut pe lîngă ei măcar zece vase, dintre care unul a venit 
atît de aproape, încît puteau distinge clar oamenii de pe punte şi de 
la manevre, care se uitau la ei; dar, spre negrăita disperare a celor 
care mureau de foame şi de frig, aceştia şi-au înăbuşit sentimentele 
de compasiune, au întins vela şi i-au abandonat cu cruzime în voia 
sorții“. (n.a.) Nota de subsol este preluată, cu unele mici modificări, 
din The Loss of Polly (Scufundarea bricului Polly), despre care Poe 
va fi citit în Remarkable Shipwrecks, 1811. (Pollin, p. 286) 

Capitolul XIV 


Jane Guy era o goeletă arătoasă, cu gabieri şi cu 
o sarcină de o sută optzeci de tone”. Avea prora 
neobişnuit de ascuțită, iar pe vreme cu vînt 
moderat, era cea mai rapidă corabie pe care o 
văzusem vreodată. Dar pe o mare moderat agitată, 
calitățile ei nu mai erau chiar atît de vădite, iar 
pescajul ei era mult prea mare pentru comerțul 
căruia îi era destinată. Pentru acest gen de 
activitate e de dorit un vas mai mare şi cu un 
pescaj proporțional mai redus — să spunem, un vas 
de trei sute sau trei sute cincizeci de tone, care să 
aibă trei arbori şi, în orice caz, o altă construcţie 
decît cea a obişnuitelor corăbii din Mările Sudului. 
Este absolut necesar ca ea să fie armată. Ar trebui 
să aibă, să spunem, zece sau douăsprezece tunuri 
cu ghiulele de douăsprezece livre şi două sau trei 
cu ţeavă lungă, de acelaşi calibru, nişte espignolef 
de alamă şi lăzi cu muniţie, etanşe, la fiecare 
gabie. Ancorele şi cablurile ar trebui să fie mult 
mai puternice decît pentru oricare alt trafic 
comercial şi, mai presus de toate, echipajul ei ar 
trebui să fie numeros şi competent — pentru o 
corabie ca aceea pe care v-am descris-o, nu mai 
puţin de cincizeci sau şaizeci de bărbaţi voinici. 
Jane Guy avea un echipaj de treizeci şi cinci, cu 
toții marinari încercaţi, pe lîngă căpitan şi secund, 
dar, în ansamblu, nu era la fel de bine armată sau 
echipată, aşa cum, de altfel, şi-ar dori un navigator 
obişnuit cu greutățile şi primejdiile legate de acest 
negoţ. 

Căpitanul Guy era un domn manierat, de o rară 
civilitate şi cu o experienţă considerabilă în 
negoţul din Sud, căruia îi dedicase o mare parte 
din viaţă. Era însă lipsit de energie şi, în 
consecință, de acel spirit întreprinzător care, aici, 
este absolut necesar. Era coproprietar al vasului pe 
care-l comanda şi era investit cu puteri nelimitate 

să străbată Mănle Sudului după orice fel de 
încărcătură care i-ar fi fost mai la îndemînă. Avea 
la bord, cum e obiceiul în asemenea călătorii, 
mărgele, oglinzi,  amnare, topoare, barde, 
ferăstraie, tesle, rindele, dălți, scoabe, burghie, 
pile, cuțitoaie, raşpele, ciocane, cuie, cuțite, 
foarfeci, brice, ace, aţă, olărie, stambă, bibelouri 
ieftine şi alte asemenea nimicuri. 

Goeleta a plecat din Liverpool la 10 iulie, a 
trecut Tropicul (Cancerului pe 25, la 20° 
longitudine vestică, şi a ajuns la Sal, una din 
Insulele Capului Verde, în 29, unde a luat la bord 
sare şi alte bunuri necesare călătoriei. Pe 3 august, 
a părăsit Insulele Capului Verde şi a luat-o spre 
sud-vest, navigînd în linie dreaptă spre coasta 
Braziliei, ca să traverseze ecuatorul între 
meridianele 28° şi 30° longitudine vestică. Acesta 
este drumul obişnuit al vaselor care pornesc din 
Europa spre Capul Bunei Speranțe sau, urmînd 
aceeaşi rută, spre Indiile Orientale. Procedînd 
astfel, ele evită calmurile şi contracurenții 
puternici care predomină mai tot timpul pe coasta 
Guineei, pînă cînd în cele din urmă s-a descoperit 
că este ruta cea mai scurtă, fiindcă nu lipsesc 
niciodată după aceea vînturile dinspre vest, cu 
ajutorul cărora poți ajunge la Cap. Intenția 
căpitanului Guy era să facă prima oprire în Țara 
lui Kerguelen — habar n-am din ce motiv. În ziua în 
care am fost culeşi din apă, goeleta era în larg de 
capul St. Roque, la 31° longitudine vestică; prin 
urmare, cînd am fost găsiți, probabil că plutiserăm 
în derivă de la nord la sud nu mai puțin de 25 de 
grade! 

La bordul lui Jane Guy am fost tratați cu toată 
solicitudinea de care aveam nevoie în starea 
nenorocită în care ne aflam. În vreo două 
săptămîni, timp în care am continuat să ținem spre 
sud-est, cu brize bune şi vreme frumoasă, amîndoi, 
Peters şi cu mine, ne-am revenit complet de pe 
urma privaţiunilor şi cumplitelor suferinţe pe care 

le înduraserăm nu demult şi am început să ne 
amintim de cele întîmplate mai degrabă ca de un 
vis înfricoşător, din care, din fericire, am fost 
treziți, decît ca de nişte întîmplări petrecute în 
lumea reală, adevărată. De atunci, am descoperit 
că acest gen de uitare parțială se datorează 
îndeobşte trecerii bruşte, fie de la bucurie la 
tristeţe, fie de la tristeţe la bucurie — gradul de 
uitare fiind direct proporţional cu gradul diferenţei 
în tot acest schimb. Astfel, în cazul meu, îmi dau 
seama acum că mi-ar fi fost imposibil să realizez 
întreaga dimensiune a suferinței prin care am 
trecut în zilele petrecute pe coca vasului. Ne vom 
aminti întîmplările, dar nu şi simţămintele pe care 
le-au trezit la vremea cînd ele au avut loc. Ştiu 
doar că atunci cînd s-au petrecut, am crezut în 
acele clipe că firea omenească nu poate îndura o 
suferință mai mare. 

Ne-am continuat călătoria cîteva săptămîni la 
rînd fără evenimente deosebite, doar că am întîlnit 
cîteva vase de vînat balene şi, mai frecvent, balene 
negre sau netede, numite aşa pentru a fi deosebite 
de caşaloţi. Ele însă se găsesc mai ales la sud de 
paralela 25. La 16 septembrie, aflîndu-se în 
apropiere de Capul Bunei Speranţe, goeleta a dat 
piept cu prima ei furtună mai puternică de la 
plecarea din Liverpool. În această regiune, dar mai 
frecvent la sud şi la est de promontoriu (noi ne 
aflam la vest), navigatorii sînt nevoiți adesea să se 
lupte cu furtunile dinspre nord, care se dezlănţuie 
cu nemaipomenită furie. Acestea întotdeauna aduc 
cu ele valuri mari, iar una din trăsăturile lor cele 
mai periculoase este că vîntul îşi schimbă brusc 
direcția, ceea ce se întîmplă aproape sigur atunci 
cînd forţa furtunii atinge pragul maxim. Dinspre 
nord sau nord-est va bate, la un moment dat, un 
vînt de uragan, iar în clipa următoare nu se va 
simţi nici măcar o rafală slabă din acea direcţie, în 
schimb vîntul se va isca brusc din sud-est cu o 
violenţă aproape de neînchipuit. Un ochi de cer 

luminos este semnul sigur al schimbării şi vasele 


apucă astfel să-şi ia măsurile de rigoare?. 

Era în jur de 6 dimineaţa, cînd a început, cu un 
gren alb şi, ca de obicei, dinspre nord. Pe la orele 
8, vintul a crescut foarte mult în intensitate, 
prăvălind asupra noastră unul din cele mai mari 
valuri pe care l-am văzut vreodată. Ne 
pregătiserăm pentru orice eventualitate, însă 
goeleta trudea din greu şi-şi vădea neajunsurile de 
vas maritim, afundîndu-şi teuga la fiecare plonjare 
cu prora şi chinuindu-se să iasă de sub val, pentru 
ca numaideciît aceasta să fie îngropată de un altul. 
Pe la asfinţit, şi-a făcut apariția, la sud-vest, ochiul 
de cer luminos pe care-l tot pîndiserăm şi, după un 
ceas, am văzut că focul mic, pe care-l ridicaserăm, 
se lovea inert de catarg. Două minute mai tîrziu, în 
ciuda tuturor pregătirilor, vasul, ca prin farmec, s-a 
canarisit la maximum şi un bloc compact de spumă 
s-a sfărîmat deasupra noastră, cum stăteam noi la 
capă. Totuşi, vîntul dinspre sud-est s-a dovedit, din 
fericire, doar un nor de gren şi, astfel, am avut 
norocul să îndreptăm corabia, fără să pierdem 
măcar o vergă. Marea foarte agitată şi confuză ne-a 
dat apoi multă bătaie de cap vreme de cîteva 
ceasuri, dar, spre dimineaţă, vasul nostru era într-o 
stare aproape la fel de bună ca înainte de furtună. 
Căpitanul Guy era convins că scăpase ca prin 
minune. 

La 13 octombrie, am zărit insula Prince Edward, 
la 46° 53” latitudine sudică şi 37° 46” longitudine 
estică. După două zile, ne aflam în preajma insulei 
Possession şi curînd am trecut de insulele Crozet, 
la 42° 59 latitudine sudică şi 48° longitudine 
estică. În data de 18, am ajuns lîngă insula 
Kerguelen, sau Insula  Dezolărui, în sudul 
Oceanului Indian, şi am ancorat în Christmas 
Harbour, un loc unde apa avea o adîncime de patru 
stînjeni. 

Această insulă, mai bine zis grup de insule, se 
află la sud-est de Capul Bunei Speranţe, la o 

depărtare de aproape opt sute de leghe. A fost 
descoperită în 1772 de către baronul de Kergulen 
sau Kerguelen, un francez care, crezînd că bucata 
de pămînt alcătuia o parte dintr-un vast continent 
sudic, s-a întors acasă cu această veste, lucru care 
a produs mare vilvă la vremea aceea. Preluînd 
chestiunea, după un an, guvernul l-a trimis înapoi 
pe baron, ca să verifice temeinicia noii sale 
descoperiri şi atunci s-a văzut că greşise. În 1777, 
căpitanul Cook a nimerit peste acelaşi grup de 
insule şi pe cea mai mare dintre ele a botezat-o 
Insula Pustiului, nume pe care negreşit îl merită pe 
deplin. Totuşi, cînd se apropie de țărm, navigatorul 
este tentat să presupună altceva, căci, din 
septembrie şi pînă în martie, costişele dealurilor 
din jur sînt îmbrăcate cu o vegetaţie luxuriantă. 
Această falsă impresie este produsă de o plantă 
mititică, semănînd cu ochii-şoricelului, care creşte 
pe o specie de muşchi fărîmicios şi e răspîndită pe 
arii extinse. În afară de această plantă, nu prea se 
mai vede urmă de verdeață pe insulă, dacă nu se 
iau în considerare smocurile de iarbă aspră şi deasă 
din preajma portului, cei cîţiva licheni şi o tufă ce 
seamănă cu o căpăţină de varză încolțită şi care are 
un gust amar şi înţepător. 

Relieful regiunii este muntos, deşi nici una din 
măguri nu e înaltă. Crestele lor sînt veşnic 
acoperite cu zăpadă. Dintre cele cîteva porturi care 
există, Christmas Harbour este cel mai convenabil. 
E primul port pe care-l întîlneşti pe coasta de nord- 
est a insulei, după ce treci de capul François, care 
formează ţărmul nordic şi care, prin aspectul său 
insolit, te ajută să descoperi portul. Intrarea se află 
la 48° 40” latitudine sudică şi 69° 6’ longitudine 
estică. După ce intri pe aici, vei găsi un loc bun de 
ancoraj la adăpostul cîtorva insulițe care te feresc 
îndeajuns de orice vînt dinspre est. Navigînd spre 
est, din acest ancoraj, ajungi la Wasp Bay, un golf 
la capătul radei. Acesta este un mic bazin portuar, 
bine protejat de uscat, în care poţi merge cu patru 

brase şi găsi ancoraj la o adincime între zece şi 
trei, cu fund tare, de argilă. O corabie poate 
staționa aici, cu ancora de post, chiar şi un an 
întreg, fără vreun risc. Spre vest, în vîrful golfului, 
se află un pîrîu cu o apă nemaipomenită, uşor de 
procurat. 

Pe insula Kerguelen se mai găsesc încă foci din 
speciile cu blană şi o droaie de elefanți de mare. 
Păsăret e cîtă frunză şi iarbă. Pinguinii sînt şi ei în 
număr mare, şi de patru feluri. Regele-pinguin, 
astfel botezat datorită dimensiunii sale şi a 
minunatului său penaj, este cel mai mare“. Partea 
superioară a trupului e de obicei cenuşie, uneori cu 
o tentă liliachie; cea inferioară, albă — cel mai pur 
alb imaginabil. Capul e negru şi lucios — un negru 
sclipitor, labele,  aşijderea. Dar frumusețea 
deosebită a penajului constă în cele două dungi 
late şi aurii care se întind de la cap pînă la piept. 
Ciocul e lung, roz ori purpuriu. Aceste păsări 
umblă drept, cu o ținută maiestuoasă. Capul şi-l 
poartă semeț, cu aripile atîrnîndu-le ca două brațe 
şi, cum coada şi labele par să alcătuiască un 
trunchi comun, asemănarea cu omul e de-a dreptul 
izbitoare şi la o privire fugară sau în umbra 
înserării privitorul se poate lesne înşela. Regii- 
pinguini pe care i-am văzut pe insula Kerguelen 
erau niţel mai mari decît o gîscă. Celelalte specii 
erau pinguinii macaroni, cel african şi cel moțat. 
Sînt mult mai mici, cu penaj mai puțin arătos şi se 
deosebesc de regele-pinguin şi în alte privinţe. 

Aici viețuiesc, pe lîngă pinguini, puzderie de 
alte păsări, dintre care aş putea menţiona uriile, 
petrelii albaştri, lişiţele, rațele, marele skua, 
cormoranii, fulmarul de Cape, fulmarii uriași, 
rîndunicile de mare, chirele, pescăruşii, furtunarii, 
fulmarul sau petrelul uriaş şi, în sfîrşit, albatrosul. 

Petrelul uriaş e la fel de mare ca albatrosul 
obişnuit şi este carnivor. Adesea i se mai spune 
«sparge-oase» sau vulturul pescar. Nu sînt defel 
fricoşi ŞI, gătiţi cum se cuvine, sînt buni de mîncat. 

Cînd zboară, plutesc uneori foarte aproape de 
suprafaţa apei, cu aripile larg desfăcute, părînd că 
nu şi le mişcă deloc, de parcă nu şi le-ar folosi 
defel. 

Albatrosul este una din păsările cele mai mari şi 
mai feroce din Mările Sudului. Ţine de specia 
pescăruşilor şi-şi prinde prada din zbor, adăstînd 
pe pămînt doar ca să se reproducă. Între această 
pasăre şi pinguin există o prietenie dintre cele mai 
ciudate. Cuiburile lor sînt construite uniform, după 
un plan convenit între cele două specii — cuibul 
albatrosului fiind aşezat în centrul unui mic pătrat 
alcătuit din cuiburile a patru pinguini. Navigatorii 
au dat unui asemenea ansamblu de aşezări numele 
de colonie. Aceste colonii au fost adeseori 
descrise, dar, fiindcă nu toți cititorii mei vor fi 
văzut aceste descrieri şi pentru că voi mai avea 
prilejul să vorbesc despre pinguin şi albatros, n-ar 
fi rău să spun aici cîte ceva despre felul lor de 
viaţă şi de a-şi construi cuibul. 

Cînd se apropie sezonul incubației, păsările se 
adună în stoluri uriaşe şi, timp de cîteva zile, par să 
chibzuiască asupra celei mai bune căi de urmat. 
Într-un târziu, trec la acţiune. E aleasă o bucată de 
teren neted, de întindere potrivită, îndeobşte de trei 
sau patru ari şi cît mai aproape de mare, însă ferită 
de ameninţarea ei. Locul este ales după netezimea 
lui, fiind preferat cel cu cît mai puţine pietre. 
Isprăvind cu asta, păsările se pornesc, ca şi cînd s- 
ar fi înţeles şi de parcă ar fi acţionate de o supremă 
conştiinţă, să traseze cu precizie matematică, fie 
un pătrat, fie alt patrulater, în funcţie de relieful 
terenului, destul de încăpător ca să poată lesne 
adăposti toate păsările adunate, dar nu mai multe — 
în această privință, fiind hotărite, pare-se, să 
împiedice accesul potențialilor dezertori, al celor 
care nu vor lua parte la munca din campament. O 
latură a terenului astfel demarcat merge paralel cu 
țărmul mării şi va fi rezervată intrărilor sau 
1eşirilor. 

Odată trasate limitele aşezării, membrii coloniei 
încep să o curețe de tot soiul de gozuri, culegînd 
pietrele, una cîte una, şi ducîndu-le în afara 
hotarelor, însă aproape de ele, astfel încît să 
alcătuiască un zid pe cele trei laturi dinspre uscat. 
În interiorul acestui zid, chiar în umbra lui, se 
formează o cărare lină şi perfect netedă, servind 
astfel de promenadă publică. 

Următoarea operaţie e să împartă întreaga 
suprafaţă în pătrate mici, egale ca mărime. Aceasta 
se face prin dispunerea unor cărări înguste, foarte 
netede, care se întretaie în unghi drept pe întreaga 
întindere a coloniei. La fiecare intersecţie a acestor 
cărări este construit cuibul unui albatros, iar în 
mijlocul fiecărui pătrat cîte un cuib de pinguin — şi, 
astfel, fiecare pinguin va fi înconjurat de patru 
albatroşi şi fiecare albatros de acelaşi număr de 
pinguini. Cuibul de pinguin constă într-o groapă în 
pămînt, deloc adîncă, doar cît să nu lase singurul 
lui ou să se rostogolească. Albatrosul este niţel mai 
subtil cît priveşte pregătirile, el ridicînd mai întîi o 
moviliţă, cam de un picior înălțime şi două în 
diametru, din pămînt, iarbă de mare şi scoici. 
Cuibul şi-l va construi în vîrful acesteia?. 

Păsările au mare grijă să nu-şi lase cuiburile 
neocupate nici măcar o clipă în toată perioada de 
incubație, ba chiar pînă cînd tinerele progenituri 
ajung să-şi poarte singure de grijă. În răstimpul cît 
masculul este plecat pe mare în căutarea hranei, 
femela rămîne la datorie şi numai cînd partenerul 
ei revine, se aventurează şi ea în larg. Ouăle nu 
sînt niciodată lăsate neacoperite — cînd una din 
păsări dă să plece din cuib, cealaltă se cuibăreşte 
lîngă ea. Această precauţie e necesară din cauza 
năravurilor hoţeşti care domnesc în colonie, 
locuitorii ei nefăcîndu-şi scrupule din a-şi sustrage 
unul altuia ouăle cu orice prilej favorabil. 

Deşi există colonii în care populaţia este 
alcătuită exclusiv din pinguini şi albatroşi, în cele 
mai multe dintre ele vei întîlni o diversitate de 

păsări oceanice, care se bucură de toate privilegiile 
cetățeniei şi care îşi aşază cuiburile pretutindeni 
unde găsesc un loc, dar fără să tulbure sălaşurile 
speciilor mai mari. Văzute de la distanță, aceste 
colonii au o înfăţişare de-a dreptul ciudată. Întreg 
văzduhul de deasupra este întunecat de numărul 
imens de albatroşi (amestecați cu specii mai mici), 
zburînd fără încetare spre înalt, îndreptîndu-se spre 
ocean sau întorcîndu-se acasă. În acelaşi timp vei 
vedea cîte o ceată de pinguini preumblindu-se 
încoace şi încolo pe îngustele cărări sau defilînd cu 
mersul lor ţanţoş, ostăşesc, atît de caracteristic, de 
jur-împrejurul  promenadei care împrejmuieşte 
colonia. Pe scurt, oricum ai privi lucrurile, nimic 
nu poate fi mai surprinzător decît spiritul de 
reflecţie dovedit de aceste ființe înaripate şi, la 
drept vorbind, nici că s-ar fi putut închipui un 
motiv mai bun care să dea de gîndit unei minţi 
omeneşti perfect sănătoase. 

În dimineaţa sosirii noastre în Christmas 
Harbour, secundul, domnul Patterson, a coborit 
bărcile şi (deşi sezonul era abia la început) s-a dus 
să vîneze foci, lăsîndu-i pe căpitan şi pe o tînără 
rudă de-a sa pe un colţ de țărm pustiu, în partea de 
vest, aceştia avînd de rezolvat nişte treburi — n-aş 
putea spune de ce natură — în interiorul insulei. 
Căpitanul Guy a luat cu el o sticlă în care se afla o 
scrisoare sigilată şi a pornit la drum din locul în 
care fusese lăsat pe mal spre unul din cele mai 
semeţe piscuri din regiune. Probabil că intenționa 
să lase scrisoarea pe acea înălțime pentru o corabie 
pe care o aştepta să vină pe urmele lui. După ce 
nu l-am mai văzut, ne-am apucat (Peters şi cu mine 
ne aflam în barca secundului) să dăm o raită în 
jurul coastei, în nădejdea că vom găsi foci. Treaba 
aceasta ne-a dat de lucru vreo trei săptămîni la 
rînd, cît timp am cercetat cu multă grijă fiecare 
colțişor, nu doar de pe insula Kerguelen, dar şi de 
pe alte cîteva insulițe din apropiere. Strădaniuile 
noastre însă n-au fost încununate cu cine ştie ce 

mare succes. Am zărit o sumedenie de foci cu 
blană, numai că erau tare fricoase şi, cu toată truda 
noastră, abia de-am reuşit să punem mîna pe vreo 
trei sute cincizeci. Elefanții de mare erau cîtă 
frunză şi iarbă, mai ales pe ţărmul vestic al insulei 
principale, însă n-am ucis decît douăzeci, şi numai 
cu mare greutate. Pe insulele mai mici am găsit 
puzderie de foci cu păr, dar nu ne-am atins de ele. 
Ne-am întors, pe data de 11, la goeletă, unde i-am 
găsit pe căpitanul Guy şi pe nepotul său, care ne- 
au descris interiorul insulei în cele mai sumbre 
culori, ca pe unul din cele mai sterpe şi mai 
mohorîte ținuturi din lume. Zăboviseră două nopţi 
pe insulă, deoarece secundul n-a înţeles că trebuia 
să trimită o barcă de pe goeletă care să-i aducă 
înapoi. 


71 De aici încolo Poe va prelua masiv din Narrative of Four 
Voyages pentru a descrie insulele din Atlanticul de Sud şi din 
Pacific, prezentate ca nişte „insule antarctice“ necunoscute. (Pollin, 
p. 288) 

78 Puşcă din bronz, montată pe un pivot, care se folosea în artileria 
de marină din secolul al XIV-lea. 

79 Acesta şi următorul paragraf sînt parafrazări din Jeremiah N. 
Reynolds, Voyage of the United States Frigate Potomac (New York: 
Harper and Brothers, 1835, pp. 61-62), o carte extrem de citită la 
vremea aceea. (Pollin, p. 291) 

80 Furtună fără precipitaţii. 

81 Pinguinul imperial este ceva mai mare decît regele pinguin, dar 
el trăieşte în Antarctica. 

82 Tot acest aranjament geometric constituie fabulaţia lui Morrell 
şi, implicit, a lui Poe. (Pollin, 297) 

83 După Pollin (pp. 297-298), Poe a luat ideea mesajului din sticlă 
din lucrarea lui James Cook şi James King, A Voyage to the Pacific 
(Londra, 1784). Cf. Manuscris găsit într-o sticlă, în MMR, pp. 112- 
119. 

Capitolul XV 


Pe data de 12, am plecat din Christmas Harbour, 
întorcîndu-ne pe acelaşi drum spre vest şi lăsînd în 
babord insula Marion, una dintre cele care 
alcătuiesc arhipelagul Crozet. Am dublat apoi 
insula Prince Edward, lăsînd-o tot prin stînga, 
după care, guvernînd mai mult nord, am ajuns, 
după cincisprezece zile, la insulele Tristan 
d'Acunha, la 37° 8 latitudine sudică şi 12° 8 
longitudine vestică. 

Acest grup de insule, atît de bine-cunoscut acum 
şi care constă în trei insule circulare, a fost 
descoperit de către portughezi, iar apoi, în 1643, a 
fost vizitat de olandezi şi în 1767 de francezi. Cele 
trei insule formează împreună un triunghi, distanţa 
dintre ele fiind de vreo zece mile, iar între ele sînt 
treceri minunate, fără pericole. Toate trei insulele 
se situează la mare altitudine, mai ales cea 
botezată Tristan d” Acunha. E cea mai întinsă dintre 
ele, avînd circumferința de cincisprezece mile, şi e 
atît de înaltă, încît pe vreme senină poate fi zărită 
de la o distanţă de optzeci sau nouăzeci de mile. 
La nord, o parte din insulă se ridică la peste o mie 
de picioare perpendicular deasupra mării. Un podiş 
aflat la această înălțime se întinde aproape pînă în 
centrul insulei, iar din acest podiş se ridică un con 
înalt, ca acela din Tenerife. Arbori de o mărime 
apreciabilă îmbracă jumătatea inferioară a acestui 
con, însă partea de sus e numai stîncăraie pustie, 
de obicei ascunsă între nori şi acoperită cu zăpadă 
în cea mai mare parte a anului. Împrejurul insulei 
nu sînt întinsuri sau alte pericole, țărmurile fiind 
foarte abrupte, iar apa, adîncă. Pe coasta de nord- 
vest se află un estuar cu o plajă de nisip negru, 
unde bărcile lesne pot trage la mal, cu condiţia să 
bată vînt dinspre sud. Îţi poţi procura de aici apă 
de băut, cît încape, o apă excelentă; de asemenea, 
poți prinde cu undiţa cod şi alte specii de peşte. 

Următoarea insulă, cît priveşte mărimea, şi cea 
mai la vest din arhipelag, se cheamă Inaccesibila. 
Poziţia ei exactă este la 37° 17” latitudine sudică şi 
12° 24# longitudine vestică. Insula are o 
circumferință de şapte sau opt mile şi din toate 
părțile se prezintă ca un loc abrupt şi inabordabil. 
Creştetul ei este perfect neted şi întreaga regiune 
este stearpă — pe ea nu creşte nimic altceva decît 
cîţiva arbuşti piperniciţi. 

Insula Privighetorii, cea mai mică şi mai la sud, 
se află la 37° 26” latitudine sudică şi 12° 12) 
longitudine vestică. În larg de capătul ei sudic se 
întinde un recif înalt de insulițe stîncoase, iar la 
nord-est se pot vedea alte cîteva cu aspect 
asemănător. Solul e rîpos şi sterp, parțial străbătut 
de o vale adîncă. 

În perioada rutului, țărmurile acestor insule 
freamătă de lei şi elefanţi de mare, foci cu blană, 
împreună cu o mare diversitate de păsări oceanice. 
În preajma lor, şi tot în număr mare, se găsesc 
balenele. Datorită uşurinţei cu care aceste felurite 
animale erau altădată capturate, încă de la 
descoperirea sa arhipelagul a fost vizitat adesea. 
Olandezii şi francezii veneau frecvent aici încă de 
la începuturi. În 1970, căpitanul Patten, de pe 
Industry din Philadelphia, a ajuns pe Tristan 
d'Acunha, unde a rămas şapte luni (din august 
1790 pînă în aprilie 1791), ca să facă rost de piei 
de focă. A strîns în toată această perioadă nu mai 
puţin de cinci mii şase sute şi, din cîte spunea, n-ar 
fi întîmpinat nici o greutate să încarce cu ulei o 
corabie mare în numai trei săptămîni. La sosire, n- 
a găsit nici un patruped, afară de cîteva capre 
sălbatice — acum pe insulă forfotesc animale 
domestice dintre cele mai folositoare, aduse toate 
de navigatorii care i-au urmat. 

Cred că nu mult după vizita căpitanului Patten, a 
făcut escală, pe cea mai mare dintre insule, pentru 
reaprovizionare, căpitanul Colquhoun, de pe bricul 
american Betsey. El a sădit ceapă, cartofi, varză şi 

o sumedenie de alte legume care se găsesc acum 
din belşug. 

În 1811, un anume Heywood, căpitan pe Nereus, 
a vizitat Tristan. A găsit acolo trei americani care 
se stabiliseră pe aceste insule, ca să prelucreze 
pieile de focă şi uleiul. Pe unul îl chema Jonathan 
Lambert şi se autoproclamase monarh al ţării. 
Desţelenise şi cultivase vreo şaizeci de acri de 
pămînt, îndreptîndu-şi atenţia asupra arborelui de 
cafea şi a trestiei-de-zahăr, pe care i le furnizase 
reprezentantul guvernului american din Rio de 
Janeiro. Această aşezare a fost abandonată pînă la 
urmă şi, în 1817, insulele au fost luate în stăpînire 
de către guvernul britanic, care a trimis în acest 
scop un detaşament de la Capul Bunei Speranţe. 
De păstrat, nu le-au păstrat însă mult timp; totuşi, 
în timpul evacuării, după ce insulele au încetat să 
mai fie posesiune britanică, două sau trei familii 
engleze s-au stabilit acolo, ignorînd decizia 


guvernului. La 25 martie 1824, vasul Berwick, 


plecat din Londra spre insula Van Diemen:*, sub 


comanda căpitanului Jeffrey, a sosit în acest loc, 
găsind un englez, pe nume Glass, fost caporal în 
artileria britanică. Caporalul pretindea că este 
guvernatorul suprem al insulelor şi avea în 
subordine douăzeci şi unu de bărbaţi şi trei femei. 
A descris în culori foarte favorabile salubritatea 
climei şi productivitatea solului. Locuitorii se 
ocupau îndeosebi cu colectarea pieilor de focă şi a 
seului de la elefanții de mare, cu care se duceau 
apoi la tîrg în Capul Bunei Speranţe, Glass 
deținînd o mică goeletă. Cînd am sosit noi, 
guvernatorul îşi avea aici domiciliul, însă mica lui 
comunitate se înmulțise, pe Tristan sălăşluind 
CINCIZECI şi şase de suflete, pe lîngă o aşezare mai 
mică de şapte pe Insula Privighetorii. Nu ne-a fost 
greu cîtuşi de puţin să facem rost de aproape toate 
proviziile de care aveam nevoie, fiindcă oi, porci, 
boi, iepuri, orătănii, capre, peşti de felurite specii 
şi legume se găseau din abundență. Reuşind să 

aruncăm ancora chiar lîngă insula cea mare, la 
optsprezece brase adincime, am luat la bord, cu 
mare uşurinţă, tot ce ne trebuia. Căpitanul Guy a 
mai cumpărat de la Glass cinci sute de piei de focă 
şi ceva fildeş. Am rămas aici o săptămînă, timp în 
care vîntul sufla mai ales dinspre nord şi vest, iar 
vremea era cam picloasă. Pe 5 noiembrie, întinzînd 
velele, ne-am îndreptat spre sud-vest, cu gînd să 
cercetăm amănunțit un grup de insule care se 
chemau Aurorele şi în legătură cu a căror existenţă 
circula o mare diversitate de opinii. 

Se spune că aceste insule ar fi fost descoperite 
încă din 1762 de către comandantul Aurorei:. În 
1790, căpitanul Manuel de Oyarvido, de pe 
corabia Princess, aparţinînd lui Royal Philippine 
Company, a navigat, după cum afirmă el, chiar 
printre ele. În 1794, corveta spaniolă Atrevida a 
pornit la drum cu misiunea de a stabili poziţia lor 
exactă şi, într-un raport publicat de Societatea 
Hidrografică Regală din Madrid, în anul 1809, se 
scriu următoarele în legătură cu această expediţie: 
„Corveta Atrevida a făcut, în imediata lor 
apropiere, între 21 şi 27 ianuarie, toate observaţiile 
necesare şi a măsurat cu ajutorul cronometrelor 
diferența de longitudine dintre aceste insule şi 
portul Soledad din Malvine. Insulele sînt în număr 
de trei şi se situează aproape pe acelaşi meridian; 
cea din mijloc este destul de joasă, iar celelalte 
două pot fi zărite de la nouă leghe depărtare“. 
Observațiile făcute la bordul Atrevidei dau 
următoarele rezultate privind poziţia exactă a 
fiecărei insule: cea mai de nord se află la 52° 37° 
24” latitudine sudică, 47° 43° 15” longitudine 
vestică; cea din mijloc la 53° 2" 40” latitudine 
sudică, 47° 55” 15” longitudine vestică, iar cea mai 
la sud la 53° 15” 22” latitudine sudică, 47° 57? 15” 
longitudine vestică. 

La 27 ianuarie, căpitanul James Weddel, din 
marina britanică, a plecat din portul Staten Land 
tot în căutarea Aurorelor. Acesta relatează că, după 

ce şi-a dat silinţa să caute cît mai temeinic, trecînd 
nu doar prin imediata apropiere a locurilor indicate 
de comandantul Atrevidei, ci pretutindeni în 
vecinătatea acestor locuri, n-a putut descoperi nici 
o urmă de pămînt. Aceste declaraţii contradictorii 
i-au îmboldit şi pe alți navigatori să pornească în 
căutarea insulelor şi, lucru bizar, în timp ce unii au 
străbătut în lung şi în lat locurile pe unde se bănuia 
că s-ar afla ele, fără să le găsească, nu puţini sînt 
cei care susțin cu tărie că le-au văzut, ba chiar că 
au ajuns pînă aproape de țărmurile lor. Căpitanul 
Guy intenționa să facă tot ce-i stătea în putere ca 
să lămurească o chestiune pe cît de controversată, 


pe atât de bizară. 

Ne-am menţinut drumul, între sud şi vest, cu 
vreme instabilă, pînă pe 20 ale lunii, cînd am ajuns 
în regiunea cu pricina, situată la 53* 15” latitudine 
sudică şi 47° 58° longitudine vestică, adică foarte 
aproape de locul indicat ca fiind poziţia celei mai 
de sud insule din arhipelag. Cum n-am zărit nici 
urmă de uscat, ne-am continuat drumul către vest, 
de-a lungul paralelei 53* sud, pînă la meridianul 
50° vest. Am ţinut apoi drumul spre nord pînă la 
paralela 52* sud, după care ne-am întors spre est şi 
am menținut paralela cu ajutorul înălțimilor 
succesive, dimineaţa şi seara, şi al înălțimilor 
meridiane ale planetelor şi lunii. După ce am 
navigat astfel pînă la meridianul coastei de vest a 
Georgiei, am menţinut acest meridian, pînă cînd 
am ajuns la latitudinea de la care plecaserăm. Am 
făcut apoi curse diagonale pe întreaga întindere a 
zonei circumscrise, avînd tot timpul un om de 
veghe la gabie şi reluîndu-ne cercetările cu şi mai 
multă atenţie pe parcursul a trei săptămîni, răstimp 
în care vremea a fost deosebit de plăcută şi de 
frumoasă, fără pic de ceaţă. Fireşte, eram pe deplin 
încredinţat că, dacă vor fi existat cîndva insule prin 
apropiere, astăzi nu mai exista nici urmă de ele. 
După întoarcerea mea acasă, am descoperit că 
aceeaşi zonă fusese cercetată, cu aceeaşi migală, în 

1822, de căpitanul Johnson, de pe goeleta 
americană Henry şi de căpitanul Morrell, de pe 
goeleta americană Wasp, în amîndouă cazurile cu 
acelaşi rezultat ca şi al nostru. 


84 Tasmania. 

85 Aurorele — în limba spaniolă Islas Auroras — îşi trag numele de 
la vasul Aurora, care, sub comanda lui Joseph de la Llana, le-a 
descoperit în anul 1762. Cele şase insulițe, situate la 240 km de 
South Georgia, se numesc în engleză Shag Rocks şi au fost 
recucerite de Marea Britanie în anul 1982 în urma războiului cu 
Argentina. 

86 Printre vasele care au pretins, de-a lungul timpului, că ar fi 
întîlnit Aurorele pot fi amintite San Miguel în 1769, Aurora în 1774, 
bricul Pearl în 1779 şi vasul Dolores în 1790. Ele toate ajung să dea 
latitudinea medie de 53* sud. (n.a.) 

Capitolul XVI 


Planul iniţial al căpitanului Guy, după ce se va fi 
lămurit în privinţa Aurorelor, era să străbată 
strimtoarea Magellan şi să o ia apoi în sus, de-a 
lungul coastei vestice a Patagoniei, numai că 
informațiile obținute de el pe insula Tristan 
d'Acunha l-au făcut să se îndrepte către sud, în 
nădejdea că va nimeri peste cele cîteva insulițe 
despre care se spunea că ar fi situate pe la paralela 
60° sud şi 41° 20” longitudine vestică. În situaţia 
că nu descoperea aceste ţinuturi, iar anotimpul se 
arăta prielnic, plănuise să o ia repejor spre pol. Aşa 
că, pe 12 decembrie, am întins velele şi ne-am 
îndreptat în direcția respectivă. Pe data de 18, ne 
aflam în poziţia indicată de Glass şi timp de trei 
zile am cercetat împrejurimile, fără să zărim vreo 
urmă a insulelor menţionate de acesta. Pe 21, fiind 
o vreme neobişnuit de plăcută, am luat-o din nou 
către sud, hotărî să pătrundem, menţinînd 
direcţia, cît mai departe cu putinţă. Înainte să încep 
cu această parte a povestirii mele, s-ar cădea, 
poate, pentru informarea acelor cititori care n-au 
urmărit progresul descoperirilor în aceste regiuni, 
să le relatez, pe scurt, despre încercările de pînă 
acum — foarte puţine de altminteri — de a ajunge la 
Polul Sud. 

Aceea a căpitanului Cook a fost prima despre 
care avem date certe. În 1772, pe corabia 
Resolution, a luat-o spre sud, însoțit de 
locotenentul Furneaux pe Adventure. În decembrie, 
se afla deja la paralela 58° latitudine sudică şi 26° 
57" longitudine vestică. Aici a întîlnit cîmpuri 
înguste de gheaţă, cam de opt-zece țoli grosime, 
întinzîndu-se de la nord-vest şi sud-est. Pluteau 
mai peste tot sloiuri mari de gheaţă, atît de 
îngrămădite, încît corăbiile îşi croiau anevoie drum 
printre ele. În acele momente, văzînd numărul 
uriaş de păsări, dar luîndu-se şi după alte indicii, 
căpitanul Cook a presupus că se află în apropierea 

uscatului. A continuat să ţină direcția sud, vremea 
fiind extrem de rece, pînă cînd a atins paralela 64° 
şi 38° 1# longitudine estică. Aici a avut parte de 
vreme bună, cu brize uşoare, cinci zile la rînd 
termometrul arătînd 36*FahrenheitY. În ianuarie 
1773, vasele au trecut de Cercul Antarctic, dar n- 
au reuşit să pătrundă mult dincolo de el, căci, 
atingînd latitudinea de 67° 31”, şi-au văzut 
înaintarea blocată de un brîu imens de gheaţă, 
încingînd întreg orizontul de miazăzi, cît puteai 
cuprinde cu ochii. Gheaţa era de toate mărimile, 
iar unele dintre aceste sloiuri masive, întinse pe 
cîteva mile, alcătuiau o masă compactă care se 
ridica pînă la optsprezece-douăzeci de picioare 
deasupra apei. Anotimpul fiind destul de înaintat şi 
cum avea slabe speranţe de a putea ocoli aceste 
obstacole, căpitanul Cook a virat, mai mult în silă, 
spre nord®. 

La un an, în noiembrie, şi-a reluat căutările în 
Antarctica. La latitudinea de 59° 40” a dat peste un 
curent puternic pe direcţia sud. În decembrie, cînd 
navele se aflau la latitudinea de 67° 31” şi 142° 54? 
longitudine vestică, frigul devenise necruţător, cu 
tempestă şi ceaţă. Şi pe aici se găseau puzderie de 
păsări: albatroşi şi pinguini, dar mai ales petreli. 
La latitudinea de 70° 23° au întîlnit cîteva insule 
mari de gheaţă şi la scurt timp au observat că norii 
dinspre sud erau albi ca neaua, semn că prin 
preajmă se aflau cîmpuri de gheaţă. La latitudinea 
de 71° 10” şi 106° 54 longitudine vestică, 
navigatorii au fost opriți din drum, ca şi mai 
înainte, de o imensă întindere de gheață care 
cuprinsese întreaga linie a orizontului sudic. 
Capătul de nord al acestei întinderi se înfăţişa ca o 
masă neregulată şi colțuroasă, atît de compactă, 
încît pur şi simplu era de netrecut, şi se întindea pe 
vreo milă spre sud. Dinapoia ei, pe oarecare 
distanţă, gheaţa era destul de netedă, după care, în 
colțul îndepărtat, se înălțau lanţuri gigantice de 
munţi de gheaţă, unul mai semeţ decît altul. 

Căpitanul Cook a tras concluzia că acest cîmp 
imens se întindea pînă la Polul Sud sau făcea parte 
dintr-un continent. Domnul J.N. Reynolds, ale 
cărui strădanii şi perseverență au reuşit pînă la 
urmă să pună pe picioare o expediție națională, cu 
scopul, printre altele, de a explora aceste regiuni, 
vorbeşte în felul următor despre încercarea vasului 
Resolution: „Nu ne surprinde faptul că domnul 
Cook n-a putut trece de 71° 10”, dar ne uimeşte că 
a reuşit, într-adevăr, să atingă acest punct la 
meridianul 106° 54" longitudine vestică. Ţara lui 
Palmer se află la sud de Shetland, la latitudinea de 
64° şi se întinde spre sud şi vest — un loc unde n-a 
ajuns încă nici un navigator. Cook se îndrepta spre 
acest ţinut, cînd înaintarea i-a fost zădărnicită de 
gheţuri, ceea ce ne temem că se va întîmpla de 
fiecare dată în acel punct, şi încă la început de 
sezon, cum este 6 ianuarie — şi n-ar trebui să ne 
mirăm dacă o parte din munţii de gheaţă pe care 1- 
a descris ar ţine de regiunea principală a Ţării lui 
Palmer sau de alte porţiuni de uscat, situate mai 
departe, spre sud şi vest“. 

În 1803, căpitanii Kreutzenstern şi Lisiausky® 
au fost însărcinaţi de către Alexandru, ţarul Rusiei, 
să navigheze în jurul globului. În încercarea lor de 
a înainta spre sud, n-au trecut de 59° 58° şi 70° 15” 
longitudine vestică. Aici au întîlnit curenţi 
puternici pe direcția est. Balene se găseau din 
belşug, dar n-au zărit pic de gheaţă. În legătură cu 
această călătorie, domnul Reynolds constată că, 
dacă Kreutzenstern ar fi ajuns acolo unde a ajuns 
la început de anotimp, în mod sigur că ar fi dat de 
gheaţă — era martie cînd a atins latitudinea 
amintită. Vînturile, predominînd, cum e cazul, 
dinspre sud şi vest, purtaseră sloiurile plutitoare cu 
ajutorul curenților spre acea regiune polară, 
mărginită la nord de Georgia, la est de insulele 
Sandwich şi South Orkneys, iar la vest de insulele 
South Shetland. 

În 1822, căpitanul James Weddell, din marina 
britanică, a ajuns cu două ambarcaţiuni mici mai la 
sud decît oricare navigator de pînă atunci şi tot 
fără să întîmpine mari piedici. Din spusele sale, 
deşi a fost prins deseori între gheţuri înainte să 
atingă paralela 72, cînd a ajuns acolo, n-a găsit nici 
măcar un sloi şi, răzbătînd la latitudinea de 74° 
15”, nu se vedeau cîmpuri, ci doar trei insule de 
gheață. E oarecum ciudat că, deşi a zărit stoluri 
uriaşe de păsări, dar şi obişnuitele semne ale 
uscatului, şi cu toate că la sud de insulele Shetland 
gabierul a observat nişte ţărmuri necunoscute, 
întinzîndu-se spre sud, Weddell nu susține ideea că 
ar exista pămînt în regiunile polare din sud. 

La 11 ianuarie 1823, căpitanul Benjamin 
Morrell de pe Wasp, o goeletă americană, a pornit 
la drum din Țara lui Kerguelen, cu intenția de a 
străbate sudul cît mai departe cu putinţă. La 1 
februarie, se afla la 64° 52” latitudine sudică şi 
118° 27” longitudine estică. Pasajul următor este 
luat din jurnalul său de la acea dată: „Vîntul a 
crescut curînd în intensitate, ajungînd la 
unsprezece noduri, aşa că ne-am folosit de prilej ca 
să ne îndreptăm spre vest; încredinţaţi însă că, cu 
cît vom depăşi mai mult latitudinea sudică de 64°, 
cu atît trebuia să ne temem de mai puţine gheţuri, 
am cîrmit niţel mai spre sud, pînă cînd am trecut 
de Cercul Antarctic şi am ajuns la 69° 15) 
latitudine estică. La această latitudine n-am văzut 


nici un cîmp de gheaţă, ci doar cîteva insule de 
90 cc 


gheaţă—. 

Cu data de 14 martie am mai găsit această 
însemnare: „Marea este acum complet liberă de 
cîmpuri de gheaţă şi se zăresc nu mai mult de 
douăsprezece insule de gheaţă. În acelaşi timp 
temperatura aerului şi a apei este cu cel puţin 13* 
mai ridicată (mai plăcută) decît cea pe care am 
înregistrat-o vreodată între paralele 60° şi 62° sud. 
De data asta am calculat că variaţia azimutului este 
de 14° 27” est... Am mai străbătut de cîteva ori 

Cercul Antarctic pe la diferite meridiane şi de 
fiecare dată am remarcat că temperatura aerului şi, 
deopotrivă, a apei creşteau, pe măsură ce înaintam 
dincolo de 65° latitudine sudică şi că variaţia 
descreştea în aceeaşi proporție. Cînd ne aflam la 
nord de această latitudine, bunăoară între 60° şi 
65° sud, adeseori ni se întîmpla să găsim cu greu 
un pasaj printre imensele şi aproape inombrabilele 
insule de gheaţă, dintre care unele erau de la una 
pînă la două mile în circumferință şi cu peste cinci 
sute de picioare deasupra nivelului apei.“ 

Rămas aproape fără apă şi combustibil şi fără 
instrumentele potrivite, başca anotimpul destul de 
înaintat, căpitanul Morrell a fost nevoit să se 
întoarcă, fără să încerce să mai înainteze spre sud, 
deşi în faţa lui se întindea o mare complet liberă. 
Din spusele lui, dacă aceste considerente majore 
nu l-ar fi silit să renunțe, ar fi putut răzbate, dacă 
nu chiar pînă la pol, măcar pînă la paralela 85°. 
Am prezentat mai pe larg părerile sale în legătură 
cu aceste lucruri, pentru ca cititorul să aibă prilejul 
să vadă în ce măsură ele au fost întărite de însăşi 
experiența mea de mai tîrziu. 

În 1831, căpitanul Briscoe, aflat în slujba 
domnilor Enderby din Londra, proprietari ai 
cîtorva vase de pescuit balene, a pornit cu bricul 
Lively spre Mările Sudului, însoţit de cuterul Tula. 
Pe 28 februarie, aflindu-se la 66° 30” latitudine 
sudică şi 47° 31” longitudine estică, a zărit pămînt 
ŞI „neîndoios a descoperit printre zăpezi piscurile 
neguroase ale unui lanţ de munţi pe direcţia est- 
sud-est“. A petrecut întreaga lună următoare în 
această regiune, dar n-a putut să se apropie de 
coastă la mai puţin de zece leghe, din cauza 
furtunilor. Văzînd că nu mai poate face descoperiri 
în acest anotimp, s-a întors spre nord, ca să ierneze 
în Țara lui Van Diemen”. 

La începutul anului 1832, a luat-o din nou către 
sud şi, la 4 februarie, a zărit pămînt în direcția sud- 
est, la latitudinea de 67° 15” şi 69° 29” longitudine 

vestică. A aflat curînd că era vorba de o insulă din 
preajma capului de uscat pe care îl descoperiserăm 
prima oară. Pe 21 ale lunii, a reuşit să tragă la 
malul insulei şi a pus stăpînire pe ea în numele lui 
William al IV-lea, botezînd-o insula Adelaide, în 
onoarea reginei Angliei. După ce toate aceste 
amănunte au fost aduse la cunoştinţa Societăţii 
Regale de Geografie din Londra, aceasta a tras 
concluzia că „există o porţiune compactă de 
pămînt, întinzîndu-se de la 47° 30° longitudine 
estică pînă la 69° 29° longitudine vestică, iar pe 
paralelă, de la 62* la 67* latitudine sudică. Cît 
priveşte această concluzie, domnul Reynolds 
observă: „Nu susţinem deloc că ar fi cea corectă şi 
nici că descoperirile lui Briscoe% ar îndreptăţi o 
asemenea ipoteză. Weddel s-a îndreptat spre sud 
exact între aceste limite, pe un meridian aflat la est 
de Georgia, insulele Sandwich şi insulele South 
Orkney şi Shetland“. Propria mea experienţă va 
dovedi în cele din urmă, cît se poate limpede, 
falsitatea concluziei la care a ajuns societatea. 

Acestea au fost principalele încercări de atingere 
a unei latitudini sudice înalte” şi curînd se va 
vedea că, înainte ca Jane să pornească la drum, 
mai rămăseseră aproape 300° de longitudine, pe 
unde Cercul Antarctic n-a fost străbătut niciodată”. 
La drept vorbind, în faţa noastră se întindea un 
cîmp larg de explorare şi, nu fără emoţii şi 
curiozitate, l-am auzit pe căpitanul Guy dînd glas 
deciziei lui temerare de a înainta spre sud. 


87 În jur de 2*Celsius. 

88 În acest capitol se parafrazează masiv din Jeremiah N. Reynolds, 
Address on the Subject of a Surveying Expedition to the Pacific 
Ocean and South Seas. Delivered in the Hall of Representatives on 
the Evening of April 3, 1836, pp. 90-92, Poe nutrind o deosebită 
admiraţie pentru acest editor, scriitor şi explorator american. 
Aproape jumătate din cap. al XVI-lea se bazează pe lucrarea lui 
Reynolds, pe care Poe a recenzat-o în Southern Literary Messenger 
(ianuarie 1837). 

89 Pesemne erori tipografice, căci numele celor doi căpitani sînt 
Kruzenstern şi Lisiansky. 

90 Întreg paragraful, precum şi următoarele două sînt preluate 
verbatim din Morrell, op. cit., pp. 64-65, 66, 94-95. (Pollin, p. 310) 
91 În original, Van Diemen5 Land, vechiul nume al insulei 
Tasmania. 

92 Poe preia din lucrarea lui Reynolds numele căpitanului John 
Briscoe, autor al Journal of a Voyage towards the South Pole, 1830 
to 1832, Edinburgh, 1834. (Pollin, p. 310) 

93 Adică latitudini polare. 

94 Atît Reynolds, cît şi Poe ignoră importanta expediţie polară rusă 
din 1819-1821, aflată sub comanda căpitanului Fabian von 
Bellingshausen, care, în 1821, a străbătut Cercul Antarctic cu navele 
Mirni şi Vostok. 

Capitolul XVII 


După ce am renunţat să mai căutăm insulele lui 
Glass, timp de patru zile am menţinut drumul spre 
sud, fără să întîlnim pic de gheaţă. În data de 26, 
pe la amiază, ne aflam la 63* 23” latitudine sudică 
şi 41° 25” longitudine vestică. Am văzut aici cîteva 
insule mari de gheaţă şi un sloi, totuşi nu prea 
mare, desprins dintr-un cîmp de gheaţă. Vîntul 
suflă în general dinspre sud-est sau nord-est, însă e 
foarte slab. Cînd bate de la vest — ceea ce se 
întîmplă rar —, este mereu însoţit de gren cu ploaie. 
Zi de zi ninge mai mult sau mai puţin. Pe 27, 
termometrul arăta 350%. 

1 ianuarie 1828. Astăzi ne-am trezit înconjurați 
din toate părţile de gheaţă şi perspectivele noastre 
par, într-adevăr, sumbre. Toată dimineaţa a bătut 
straşnic un vînt de furtună, dinspre nord-est, 
năpustind asupra cîrmei şi a pupei sloiuri mari de 
gheață, cu atîta putere, încît tremuram cu toţii, 
gîndindu-ne la consecinţe. Spre seară, pe cînd 
vîntul continua să sufle cu furie, un cîmp mare de 
gheaţă, aflat în faţa noastră, s-a frînt în două şi am 
putut, astfel, forțînd velatura, să ne croim drum 
printre sloiurile mai mici către apa liberă de 
dincolo de gheţuri. Pe cînd ne apropiam de acest 
loc, am strîns velele rînd pe rînd şi, după ce, într- 
un tîrziu, am ieşit la larg, am luat drum de capă, 
doar cu o trincă terțarolată. 

2 ianuarie. Vremea a fost destul de plăcută. La 
amiază, ne găseam la 69° 10” latitudine sudică şi 
42° 20” longitudine vestică, după ce trecuserăm 
Cercul Atlantic. Către sud nu prea se zărea gheaţă, 
deşi în spatele nostru se aflau cîmpuri întinse. 
Astăzi am încropit un fel de sondă, slujindu-ne de 
un recipient mare de fier cu o capacitate de 
douăzeci de galoane şi de un odgon lung de două 
sute de stînjeni. Am descoperit astfel curentul care 
se deplasa spre nord* cu viteza de vreun sfert de 

milă pe oră. Temperatura aerului era acum în jur 
de 33°. Am calculat variaţia de aici la 14° 28” est, 
per azimut. 

5 ianuarie. Am ţinut tot direcția sud, fără piedici 
prea mari. Totuşi, dimineaţa, aflîndu-ne la 73° 15? 
latitudine estică şi 42* 10” longitudine vestică, a 
trebuit să ne oprim din nou, din cauza vastei 
întinderi de gheaţă polară. Spre sud, însă, am văzut 
multă apă liberă şi nu aveam nici un dubiu că vom 
fi în stare pînă la urmă să ajungem la ea. Navigînd 
spre est, de-a lungul banchizei, am ajuns într-un 
tîrziu la un pasaj lat de vreo milă, pe care, pînă la 
asfinţitul soarelui, l-am străbătut cum-necum. 
Marea în care ne aflam acum era împînzită cu 
insule de gheaţă, însă lipseau cu totul cîmpurile de 
gheață şi, astfel, ne-am continuat drumul cu 
bărbăție, ca şi înainte. Frigul nu părea să se 
înteţească, deşi am avut parte de ninsori dese şi, 
din cînd în cînd, de grenuri cu grindină, de o rară 
violenţă. Stoluri uriaşe de albatroşi” au zburat 
astăzi pe deasupra goeletei noastre de la sud-est 
înspre nord-vest. 

7 ianuarie. Marea era încă destul de liberă, aşa 
că nu ne-a fost greu să menţinem drumul. La vest 
am zărit cîteva aisberguri incredibil de mari, iar 
după-amiaza am trecut foarte aproape pe lîngă 
unul, al cărui vîrf nu putea avea sub patru sute de 
stînjeni față de nivelul oceanului. La bază, 
circumferința lui era probabil de trei sferturi de 
leghe şi din crăpăturile feţelor sale se scurgeau 
cîteva rîuşoare de apă. Această insulă a rămas în 
cîmpul nostru vizual timp de două zile, după care 
am pierdut-o în ceaţă! 

10 ianuarie. Azi-dimineaţă devreme, am avut 
nefericirea să pierdem un om peste bord. Era un 
american, pe nume Peter Vredenburgh, de loc din 
New York: şi unul dintre cei mai vrednici marinari 
de pe goeletă. Pe cînd inspecta umărul provei, i-a 
alunecat piciorul, a căzut între două sloiuri şi n-a 
mai ieşit. Astăzi, pe la prînz, ne aflam la 

latitudinea de 78° 30° şi 40° 15° longitudine 
vestică. Se lăsase gerul, iar din nord şi vest bătea 
întruna gren cu grindină. Tot în această direcție am 
zărit alte cîteva aisberguri imense şi întreg 
orizontul de răsărit părea încins de cîmpuri de 
gheață, înălțîndu-se strat peste strat, crustă peste 
crustă. Seara, bucăţi de lemn pluteau pe lîngă noi, 
iar pe deasupra noastră zburau stoluri uriaşe de 
păsări, printre care fulmari, petreli, albatroşi şi o 
pasăre mare cu penaj albastru sclipitor. Aici, 
declinaţia” per azimut a fost mai mică decît cea de 
dinainte să fi trecut Cercul Atlantic. 

12 ianuarie. Înaintarea noastră spre sud părea 
din nou incertă, căci în direcția Polului nu se vedea 
nimic altceva decît un sloi, aparent nemărginit, 
încălecat de munţi uriaşi, alcătuiți din grunji mari 
de gheaţă, sub piscurile cărora se căscau, unul 
peste altul, hăuri amenințătoare. Pînă pe data de 14 
am ţinut direcţia vest, în speranţa că vom găsi o 
intrare. 

14 ianuarie. În zori, am atins extremitatea 
vestică a cîmpului care ne barase drumul şi, 
dublînd în vînt, am ajuns la o mare liberă de orice 
urmă de gheaţă. Sondînd la adîncimea de două 
sute de brase, am descoperit un curent pe direcția 
sud, cu viteza de o jumătate de milă pe oră. 
Temperatura aerului era de 47°, iar cea a apei de 
34*1%. Am mers apoi spre sud fără să întîlnim 
obstacole prea mari, iar în data de 16, pe la 
amiază, am ajuns la latitudinea de 81° 21” şi 42° 
longitudine vestică. Aici, am sondat din nou şi am 
descoperit un curent tot pe direcția sud şi cu viteza 
de trei sferturi de milă pe oră. Variația per azimut 
se micşorase, iar temperatura aerului era chiar 
blîndă şi plăcută, termometrul urcînd pînă la 
5121. N-am văzut pic de gheaţă în tot acest timp. 
Toţi oamenii de la bord sînt convinşi acum că vom 
reuşi să ajungem la Pol. 

17 ianuarie. Ziua de azi a fost plină de 
evenimente. Pe deasupra noastră zburau 

nenumărate stoluri de păsări dinspre sud şi de pe 
punte am împuşcat cîteva; una din ele, o specie de 
pelican, avea un gust excelent. Pe la amiază, de la 
gabie a fost zărit, la babord, în direcția arcului 
provei, un sloi mic de gheaţă, iar pe el părea să 
adaste un animal destul de mare. Fiind vreme bună 
şi aproape fără vînt, căpitanul Guy a trimis două 
bărci să vadă despre ce era vorba. Dirk Peters şi cu 
mine ne aflam în barca secundului. Ajungînd în 
dreptul sloiului, am văzut că pe el se instalase un 
ditamai ursul, din rasa arctică, dar, ca dimensiune, 
întrecîndu-i cu mult pe cei mai mari dintre ei. 
Fiind bine înarmaţi, n-am ezitat să îl atacăm pe 
loc. Am tras de cîteva ori, la intervale scurte, 
majoritatea loviturilor nimerindu-l, pare-se, în cap 
şi în piept. Deloc descumpănită însă, namila a sărit 
de pe gheaţă şi a început să înoate, cu fălcile larg 
deschise, spre barca în care ne aflam Peters şi cu 
mine. În confuzia iscată printre noi la această 
neaşteptată întorsătură, nici unul nu era pregătit să 
tragă prompt a doua oară, şi ursul a reuşit să-şi 
urce jumătate din trupu-i mătăhălos peste copastia 
bărcii noastre şi să-l prindă de şale pe unul dintre 
ai noştri, înainte să putem găsi vreun mijloc 
eficace de a-l goni. În această situaţie disperată, 
doar promptitudinea şi agilitatea lui Peters ne-au 
salvat de la pieire. Sărind în spatele matahalei, i-a 
înfipt lama cuțitului în ceafă, reuşind să ajungă 
dintr-o lovitură pînă la măduva spinării. Dihania s- 
a prăvălit în mare, fără viaţă şi fără să se zbată, 
rostogolindu-se în cădere peste Peters. Acesta însă 
şi-a revenit numaideciît şi, după ce i-am aruncat în 
apă o frînghie, a legat bine leşul, înainte să se suie 
în barcă. Ne-am întors apoi în triumf la goeletă, 
trăgînd după noi trofeul. Măsurîndu-l pe toată 
lungimea lui, am văzut că ursul avea exact 
cincisprezece picioare. Blana era de un alb fără 
cusur, o blană foarte aspră şi sîrmoasă. Ochii îi 
erau roşii ca sîngele şi mai mari decît ai ursului 
arctic — la fel şi botul, ceva mai rotund, semănînd 

destul de bine cu un bot de buldog. Carnea era 
fragedă şi, cu toate că mirosea îngrozitor a peşte, 
oamenii au înfulecat din ea cu lăcomie, declarînd-o 
foarte gustoasă. 

N-am apucat bine să ducem captura lîngă vas, 
că omul din vîrful catargului a dat un chiot de 
bucurie: „Uscat la tribord spre prova!“. Întreg 
echipajul era acum în alertă şi, cum briza dinspre 
nord-est se întărise chiar la timp, curînd ne aflam 
în preajma coastei. Pînă la urmă s-a dovedit a fi o 
insuliță joasă şi stîncoasă, cu o circumferință cam 
de o leghe şi lipsită cu totul de vegetaţie, în afară 
de limba-soacrei, o specie de cactus. Cînd te 
apropii de insulă din direcţia nord, se vede doar un 
banc stîncos, înaintînd în mare şi semănînd izbitor 
cu nişte baloturi de bumbac, legate cu sfoară. După 
acest banc, spre vest, se află un mic golf, la 
intrarea căruia bărcile noastre au acostat într-un loc 
convenabil. 

Nu ne-a trebuit mult timp să explorăm insula cu 
de-amănuntul, dar cu o singură excepţie n-am găsit 
nimic care să ne rețină atenţia. La extremitatea 
sudică, lîngă mal, am cules o bucată de lemn, pe 
jumătate îngropată într-un morman de pietre 
răsfirate, şi care alcătuise, pare-se, prora unei 
pirogi. Cineva încercase în mod evident să 
sculpteze ceva pe ea şi căpitanul Guy a crezut că 
poate distinge figura unei broaşte-ţestoase, dar pe 
mine, unul, asemănarea nu m-a prea convins. În 
afară de proră, dacă într-adevăr era aşa ceva, n-am 
găsit nici o altă dovadă că vreo vietate s-ar fi 
aciuat vreodată pe aici. Poziţia exactă a micii 


insule (pe care căpitanul Guy a botezat-o Insuliţa 


lui Bennet, în onoarea partenerului său, 


coproprietar al goeletei) este la latitudinea sudică 
de 82° 50” şi 42° 20” longitudine vestică. 
Înaintaserăm acum spre sud cu 8° mai mult 
decît oricare alt navigator de pînă acum, iar marea 
se întindea perfect liberă înaintea noastră. Am mai 
descoperit că declinaţia scădea constant pe măsură 


177 


ce avansam şi, lucru şi mai surprinzător, 


temperatura aerului şi, de la o vreme, şi cea a apei 


erau mai ridicate!%. Puteam chiar spune că vremea 


era plăcută, iar dinspre punctul nordic arătat de 
busolă bătea tot timpul o briză stabilă, însă foarte 
bună. Cerul a fost mai mult senin, doar cînd şi cînd 
ivindu-se cîte o umbră vaporoasă şi diafană la 
orizontul din sud — invariabil însă de scurtă durată. 
Doar două piedici stăteau în calea noastră: 
combustibilul era pe sfirşite şi cîțiva membri ai 
echipajului prezentau simptome de  scorbut. 
Împovărat de aceste gînduri, căpitanul Guy a 
început să ne amintească tot mai des cum că ar 
trebui să ne întoarcem. Cît despre mine, încrezător 
cum eram că, ţinînd drumul, vom da de uscat şi, 
avînd toate motivele să cred, din cele ce vedeam, 
că nu va fi solul steril pe care-l întîlniserăm la 
înaltele latitudini arctice, am stăruit cu multă 
ardoare pe lîngă el asupra folosului de a persevera, 
măcar cîteva zile, pe direcția pe care o mențineam 
acum. O mai bună ocazie de a dezlega marea 
problemă privind existența unui continent antarctic 
nu i se ivise nimănui pînă acum şi mărturisesc că- 
mi venea să urlu de indignare la indicațiile 
şovăielnice şi inoportune ale comandantului 
nostru. Cred cu adevărat că cele ce i le-am spus, 
după ce n-am mai putut rezista, au avut darul de a- 
| îmboldi să o ţină tot înainte. Prin urmare, deşi nu 
pot decît să depling întîmplările nefericite şi 
sîngeroase iscate curînd după aceea din pricina 
sfaturilor mele, fie-mi îngăduit totuşi să mă simt 
mulțumit într-o oarecare măsură că şi eu am 
contribuit, oricît de puţin, în a deschide ochii 
oamenilor de ştiinţă asupra unuia dintre cele mai 
fascinante secrete din cîte le-au reţinut vreodată 
atenția. 


95 1,6*Celsius. În acest paragraf Poe se inspiră din Morrell, 


Narrative, p. 65. (Pollin, p. 311) 


96 De fapt, spre sud! Baudelaire corectează tacit eroarea lui Poe. 

97 Cf. „Ca un solitar albatros“, în Al Aaraaf, II, v. 107 şi „Ori ca şi 
un palid albatros“, în Tărim de basm, v. 34 — vezi PD, p. 165 şi p. 
189. 

98 S-ar părea că Poe a uitat de Lloyd & Vredenburgh, firma 
armatorilor din Nantucket, de care vorbeşte în cap. II, căci dă 
acelaşi nume olandez newyorkezului de la bordul goeletei. (Pollin, 
p. 313) 

99 Unghiul dintre meridianul magnetic şi meridianul adevărat. 

100 Aprox. 8*Celsius, respectiv 1*Celsius. 

101 10,5*Celsius. 

102 Căpitanul Guy seamănă cu Benjamin Morrell, care vorbeşte 
despre Capul Bennet, aflat în arhipelagul Auckland. În cartea lui 
Morrell apar numeroase asemenea toponime, însă nicăieri 
altundeva. (Pollin, p. 316) 

103 Poe va fi preluat ideea despre o Antarctică relativ caldă fie de la 
Morrell, fie din teoria lui John Cleves Symmes Jr. despre „Pămîntul 
găunos“ (1818), expusă de acesta în numeroase conferinţe şi 
publicată sub formă de carte de către James McBride: Symmes 5 
Theory of Concentric Spheres (Cincinnati, Morgan, Lodge and 
Fisher, 1826). Symmes studiase rapoartele marinarilor derutaţi de 
apele mai calde şi de migraţia inversă a păsărilor din apropierea 
polilor, elaborînd o teorie conform căreia Pămîntul ar fi alcătuit din 
cinci sfere concentrice care au găuri de acces la poli. În anul 1823, 
Symmes a cerut Congresului american să trimită o expediţie care 
să-i verifice ipoteza şi a reuşit să obţină 46 de voturi. Ideea lui 
Symmes a fost preluată de Jeremiah N. Reynolds, cel care a făcut 
toate diligenţele pentru organizarea unei expediţii pe cheltuiala 
statului american, el însuşi investind 300000 de dolari în această 
acţiune. Cf. Manuscris găsit într-o sticlă, notele introductive şi n. 
17, în MMR, pp. 466-67. 

Capitolul XVIII 


18 ianuarie. Dimineaţa!*, ne-am continuat 


înaintarea spre sud pe o vreme la fel de plăcută ca 
şi înainte. Marea este perfect liniştită, vîntul, destul 
de călduţ, bate dinspre nord-est, temperatura apei, 
53915. Am recurs din nou la dispozitivul nostru de 
sondare şi cu o saulă de o sută cincizeci de brase 
am aflat că direcția curentului era spre Pol, cu o 
viteză de o milă pe oră. Această tendință constantă 
spre sud, atît a vîntului, cît şi a curentului, a dat 
naştere unor speculaţii, ba chiar unor temeri, în 
feluritele compartimente ale goeletei şi am văzut 
cît se poate de clar că făcuse o impresie deloc 
neglijabilă asupra căpitanului Guy. Omul însă avea 
un simţ ascuţit al ridicolului, şi în cele din urmă 
am reuşit să-l fac să rîdă de propriile-i îngrijorări. 
Declinaţia era acum cu totul nesemnificativă. În 
cursul zilei am văzut cîteva balene din specia celor 
netede şi pe deasupra vasului au trecut nenumărate 
stoluri de albatroşi. De asemenea, am cules din apă 
o tufă plină cu boabe roşii, ca ale păducelului, şi 
leşul unui animal de uscat, cu o înfăţişare destul de 
ciudată. Era lung de trei picioare, dar măsura doar 
şase țoli în înălțime şi avea patru picioare foarte 
scurte, labele fiind înarmate cu gheare lungi, de un 
roşu-aprins ca mărgeanul. Trupul îi era acoperit cu 
un păr drept şi mătăsos, alb ca neaua. Coada lui era 
subțire ca a şobolanului şi lungă de vreun picior şi 
jumătate. Capul semăna cu cel al unei pisici, cu 
excepția urechilor — acestea erau pleoştite ca nişte 
urechi de cîine. Dinţii aveau aceeaşi culoare roşu- 
aprins ca şi ghearele. 

19 ianuarie. Astăzi, aflîndu-ne la latitudinea de 
83° 20” şi 43° Ð’ longitudine vestică (marea fiind 
nemaipomenit de tulbure), din vîrful catargului am 
zărit din nou pămînt şi, cercetînd mai de aproape, 
ne-am dat seama că era o insulă dintr-un grup de 
insule foarte mari. Malul era foarte abrupt, iar 

interiorul părea să fie bine împădurit — împrejurare 
care ne-a produs multă bucurie. La vreo patru ore 
după ce descoperiserăm uscatul, am aruncat ancora 
la o adincime de zece brase, pe fund nisipos, la o 
leghe de coastă, căci o hulă înaltă, cu brizanţi 
puternici, ne-a făcut să ne îndoim că avea vreun 
folos să ne apropiem mai mult. S-a dat atunci 
ordinul să coborîm la apă cele două bărci mari, şi 
un grup bine înarmat (printre care Peters şi cu 
mine) a pornit să caute o deschizătură în reciful 
care, pare-se, înconjura insula. După ce am tot dat 
tîrcoale o vreme, am descoperit un braţ de mare şi, 
intrînd pe el, am văzut, desprinzîndu-se de țărm, 
patru pirogi mari, pline cu oameni care păreau bine 
înarmaţi. l-am aşteptat să se apropie şi, fiindcă 
înaintau foarte repede, au ajuns curînd la o distanţă 
de la care ne puteam auzi unii cu alții. Atunci 
căpitanul Guy a înălțat pe pana unei vîsle o batistă 
albă, moment în care necunoscuţi s-au oprit şi au 
început să sporovăiască toți deodată şi cu voce 
tare, scoțînd din cînd în cînd nişte strigăte din care 
am reuşit să rețin cuvintele Anamoo-moo! şi 
Lama-Lama! Au tot ţinut-o aşa cel puţin o 
jumătate de ceas — un prilej bun pentru noi, în 
acest răstimp, să le cercetăm înfăţişarea”. 

În cele patru pirogi, care să tot fi măsurat 
cincizeci de picioare în lungime şi cinci în lățime, 
se aflau cu totul o sută zece sălbatici. Aveau statura 
obişnuită a europenilor, însă trupuri mai robuste şi 
mai musculoase. Pielea feţei era neagră ca 
tăciunele, iar părul, des, lung şi creţ. Erau 
îmbrăcaţi în blana deasă şi mătăsoasă, de culoare 
neagră, a unui animal necunoscut, croită pe trup cu 
oarecare îndemînare, partea păroasă fund pe 
dinăuntru, cu excepţia gîtului, încheieturilor de la 
mîini şi a gleznelor, unde era întoarsă spre afară. 
Armele lor constau mai ales din ciomege, pare-se, 
dintr-un lemn foarte dur, de culoare închisă. Dar 
am mai văzut la ei şi cîteva sulițe cu vîrf de silex şi 

praştii. Fundul bărcilor era plin cu pietre negre, de 
dimensiunea unui ou mai mare. 

După ce şi-au isprăvit discursul (căci, de bună 
seamă, asta voia să însemne sporovăiala lor), unul 
dintre ei, care părea să fie şeful, s-a sculat în 
picioare la prora pirogii în care se afla şi ne-a făcut 
semn să tragem bărcile lîngă a sa. Ne-am făcut că 
nu înţelegem invitația lui, socotind că era o idee 
mult mai înţeleaptă să păstrăm, dacă se putea, 
distanţa dintre noi, nu de alta, dar erau de peste 
patru ori mai numeroşi decît noi. Realizînd despre 
ce era vorba, şeful a poruncit celorlalte trei bărci să 
rămînă pe loc şi, într-a lui, a început să avanseze în 
direcția noastră. Imediat ce a ajuns lîngă noi, a 
sărit în barca noastră cea mai mare şi s-a aşezat 
lîngă căpitanul Guy, arătînd totodată cu mîna spre 
goeletă şi repetînd cuvintele Anamoo-moo! şi 
Lama-Lama! Ne-am îndreptat apoi spre corabie, 
cu cele patru pirogi venind la mică distanţă în 
urma noastră. 

Ajungînd lîngă bord, şeful s-a arătat extrem de 
surprins şi de încîntat, drept care a început să bată 
din palme, să se plesnească peste coapse, să se 
bată cu pumnii în piept şi să rîdă în hohote. 
Însoţitorii aflaţi în spate s-au prins şi ei în buna 
dispoziţie a şefului şi, preţ de cîteva minute, a 
domnit aşa un vacarm, încît pur şi simplu ne-a 
asurzit pe toţi. Cînd, în sfîrşit, s-a restabilit liniştea, 
căpitanul Guy a dat ordin, ca o precauţie necesară, 
să fie ridicate la post bărcile şi i-a dat de înţeles 
şefului (al cărui nume — aveam să aflăm curînd — 
era Too-wit'%) că nu puteam primi pe punte 
deodată mai mult de douăzeci dintre supuşi săi. 
Şeful a părut foarte mulțumit de acest aranjament 
ŞI, după ce a dat cîteva instrucţiuni celor din 
pirogă, una din ambarcaţiuni s-a apropiat, restul 
rămînînd la vreo cincizeci de arzi distanţă. 
Douăzeci dintre sălbatici s-au suit atunci la bord şi 
s-au apucat să cotrobăie prin toate ungherele de pe 
punte şi să se caţere printre vele şi manevre, 

simțindu-se ca la ei acasă şi iscodind fiecare obiect 
cu un interes deosebit. 

Era cît se poate de clar că nu mai văzuseră 
niciodată vreun om din rasa albă — culoarea pielii 
acestuia  părînd, într-adevăr, să-i intimideze. 
Credeau că Jane e o făptură vie şi se temeau, pare- 
se, să nu-i facă vreun rău cu vîrful sulițelor lor, pe 
care aveau grijă să le ţină îndreptate în sus. La un 
moment dat, oamenii noştri s-au amuzat teribil pe 
socoteala lui Too-wit. Bucătarul spărgea nişte 
lemne lîngă bucătărie şi din greşeală a dat cu 
securea în punte, tăietura produsă avînd o 
adincime considerabilă. Şeful a alergat degrabă la 
faţa locului şi, împingîndu-l pe bucătar cu putere la 
o parte, s-a pornit pe un fel de scheunat, dar şi 
urlet — o vie dovadă de compasiune pentru ceea ce 
credea el că sînt suferințele goeletei, bătînd 
tăietura uşurel cu palma şi dezmierdînd-o, spălînd- 
o apoi cu apă de mare dintr-o găleată ce se afla 
prin preajmă. Toate acestea vădeau un grad de 
ignoranță pentru care nu eram pregătiţi, iar în ce 
mă priveşte, nu puteam să nu mă gîndesc că era 
vorba şi de niţică şarlatanie. După ce musafirii şi- 
au satisfăcut pe deplin curiozitatea aici, pe punte, li 
s-a dat voie să coboare în interiorul vasului, unde 
uimirea lor a depăşit orice limite. Surpriza lor 
părea să fie acum mult prea mare ca să poată fi 
redată în cuvinte, căci umblau din loc în loc într-o 
tăcere tulburată doar de cîte o exclamaţie 
înăbuşită. Armele le-au dat mult de gîndit şi i-am 
lăsat să le atingă şi să le cerceteze îndeaproape. Nu 
cred că aveau habar cîtuşi de puţin la ce foloseau 
în realitate, ci le luau mai curînd drept nişte idoli, 
văzînd grija pe care o aveam noi față de ele şi 
atenția cu care le urmăream mişcările în timp ce 
puneau mîna pe ele. La tunurile cele mari uimirea 
lor a crescut şi mai mult. S-au apropiat de ele — 
după toate semnele — cuprinşi de cea mai adîncă 
spaimă şi venerație, însă s-au sfiit să le cerceteze 
pe îndelete. Două oglinzi mari tronau în cabină şi 

aici uimirea lor a atins apogeul. Too-wit s-a 
apropiat de ele primul şi se afla deja în mijlocul 
cabinei, cu faţa spre una şi cu spatele spre cealaltă, 
înainte să apuce să le vadă. Ridicîndu-şi ochii şi 
văzîndu-şi întreaga fiinţă răsfrîntă în oglindă, am 
crezut că sălbaticul îşi va pierde minţile; dar cînd 
s-a întors să o ia la sănătoasa şi s-a văzut a doua 
oară, în direcția opusă, m-am temut că-şi va da pe 
loc sufletul. Nici o stăruinţă nu l-a putut îndupleca 
să se mai uite o dată, ci, aruncîndu-se pe podea, cu 
faţa îngropată în palme, a rămas aşa, pînă cînd am 
fost nevoiţi să-l tîrîm noi sus pe punte"%. 

Toţi sălbaticii au fost primiţi la bord în acest fel, 
cîte douăzeci odată, Too-wit fiind lăsat să rămînă 
pe loc în tot acest timp. N-am observat ca vreunul 
dintre ei să fie lung de mînă şi, după plecarea lor, 
nu ne lipsea nici un obiect. Pe toată durata vizitei 
s-au arătat cît se poate de prietenoşi. Totuşi, în 
felul lor de a fi era ceva ce nu puteam înţelege 
defel: bunăoară, nu-i puteam face să se apropiede 
unele lucruri inofensive, de pildă velele goeletei, 
un ou, o carte deschisă sau o oală cu făină. Am tot 
încercat să aflăm dacă nu aveau asupra lor lucruri 
pe care le-am fi putut schimba la troc, dar ne-a fost 
din cale-afară de greu să ne facem înţeleşi. Am 
priceput totuşi — şi asta ne-a uimit nespus — că 
insulele au din belşug țestoase mari de Galápagos, 
din care am văzut una în piroga lui Too-wit. Am 
mai văzut o biche de mer 1 în mîinile unuia dintre 
sălbatici, care o devora cu lăcomie, aşa crudă cum 
era. Aceste anomalii — căci aşa şi erau, dacă le 
raportezi la latitudine — l-au făcut pe căpitanul Guy 
să-şi dorească o cercetare amănunţită a ținutului, în 


nădejdea că va face o afacere profitabilă de pe 


urma descoperirii sale". Din partea mea, 


nerăbdător cum eram să cunosc cît mai multe 
despre aceste insule, eram chiar mai dornic să 
continuăm fără întîrziere călătoria spre sud. 
Vremea era acum frumoasă, dar nu aveam de unde 
şti cît va mai dura asta; şi, cum ne aflam la paralela 

84, cu o mare liberă înaintea noastră, cu un curent 
puternic pe direcția sud şi cu vînt din pupa, nu mai 
aveam deloc răbdare să ascult propunerea de a 
zăbovi mai mult decît era strict necesar pentru 
sănătatea echipajului şi pentru a lua la bord o 
cantitate suficientă de combustibil şi de alimente 
proaspete. I-am spus căpitanului că ne-am putea 
lesne opri în acest arhipelag la înapoiere, ca să 
iernăm, în eventualitatea că am fi fost blocaţi de 
gheţuri. Pînă la urmă a fost de acord cu mine (căci, 
într-un fel inexplicabil pentru mine, dobîndisem 
multă influenţă asupra lui) şi, într-un final, s-a 
stabilit că, pînă şi în împrejurarea că vom găsi 
biche de mer, să rămînem aici doar o săptămînă, 
cît să ne refacem puterile, după care să înaintăm 
spre sud, atît cît vom fi în stare. Prin urmare, am 
făcut toate pregătirile necesare şi, călăuziţi de Too- 
wit, am scos-o pe Jane cu bine dintre recifuri, 
fundarisind ancora la vreo milă de țărm, într-o baie 
excelentă, protejată de uscat, pe coasta de sud-est a 
insulei principale, cu o apă adîncă de zece brase şi 
cu nisip negru pe fund. În vîrful băii erau (ni s-a 
spus) trei izvoare cu o apă de băut minunată şi în 
preajma lor se vedea o pădure deasă. Cele patru 
pirogi au venit şi ele în urma noastră, ţinîndu-se 
totuşi la o distanţă respectuoasă. Cît despre Too- 
wit, a rămas la bord şi, după ce am aruncat ancora, 
ne-a invitat să-l însoțim pe mal ca să-i vizităm 
satul, în interiorul insulei. Căpitanul Guy a 
încuviinţat şi după ce zece sălbatici au fost lăsaţi la 
bord ca ostatici, un grup de-al nostru, doisprezece 
cu totul, era gata pregătit să-l însoţească pe şef. 
Am avut grijă să fim bine înarmaţi, dar fără să ne 
arătăm neîncrezători. Goeleta avea tunurile în 
poziţie de tragere, plasele de abordaj"? fuseseră 
ridicate şi au fost luate toate celelalte precauţiuni 
necesare, ca să ne păzim de vreo surpriză. Ofiţerul 
secund a primit ordin să nu lase pe nimeni la bord 
în absenţa noastră şi, în caz că nu apăream după 

douăsprezece ore, să trimită cuterul, cu un tun mic 
şi mobil, în jurul insulei, ca să ne caute. 

Cu fiecare pas spre interior, eram tot mai 
încredinţaţi că ne aflam într-un ţinut complet 
diferit de oricare dintre cele vizitate pînă acum de 
oamenii civilizaţi. Nu vedeam nimic din cele cu 
care fuseserăm obişnuiţi înainte. Arborii semănau 
cu cei din zonele toridă, temperată sau arctică de 
nord şi erau cu totul diferiți de cei de la latitudinile 
sudice mai joase pe care le străbătuserăm deja. 
Pînă şi rocile, ca formă, culoare şi stratificatie, 
erau ciudate; iar riurile, oricît de neverosimil ar 
părea, aveau la fel atît de puţin în comun cu cele 
din alte climate, aşa că ne-am abținut să gustăm 
din apa lor şi, într-adevăr, ne venea greu să credem 
că însuşirile lor erau pur naturale. La un mic pîrîu 
care ne tăia calea (primul peste care am dat), Too- 
wit şi însoțitorii lui s-au oprit să bea. Fiindcă apa 
avea un aspect destul de neobişnuit, n-am dorit să 
gustăm şi noi, bănuind că era impură; şi abia la 
cîtva timp după aceea am ajuns să înţelegem că aşa 
arătau cursurile de apă în întreg arhipelagul. Mi-e 
greu să vă dau o idee despre natura acestui lichid şi 
nu pot face acest lucru în cuvinte puţine. Deşi 
curgea cu iuţeală pe toate costişele, aşa cum face 
apa obişnuită, numai la cîte o cascadă avea 
limpezimea aceea caracteristică. Şi cu toate 
acestea era, de fapt, tot atît de limpede ca oricare 
apă calcaroasă, diferenţa fiind doar de aspect. La 
prima vedere, şi mai ales acolo unde panta era mai 
domoală, semăna, ca şi consistenţă, cu extractul de 
gumă arabică în apă obişnuită. Asta însă era doar 
cea mai puţin vădită dintre calităţile ei 
extraordinare. Nu era incoloră, dar nici nu avea o 
anume culoare, uniformă — înfăţişîndu-se ochiului, 
în curgerea ei, în toate nuanțele posibile ale 
purpuriului, aidoma reflexelor unei mătăsi irizate. 
Această diversitate de nuanţe s-a produs într-un fel 
care a trezit în minţile alor noştri o uimire la fel de 
mare ca aceea trezită de oglindă în cazul lui Too- 

wit. Adunînd-o într-un lighean şi lăsînd-o să se 
aşeze, am observat că întreaga masă a lichidului 
era alcătuită din nenumărate vinişoare distincte, 
fiecare de o nuanţă aparte; că vinişoarele acestea 
nu se amestecau între ele; şi că particulele fiecăreia 
aveau o coeziune perfectă, dar imperfectă în raport 
cu vinişoarele învecinate. Dacă treceam tăişul unui 
cuțit de-a curmezişul vinişoarelor, apa se închidea 
la loc numaidecît, ca şi apa noastră, iar cînd îl 
scoteam, într-o clipă dispărea orice urmă de cuţit. 
Dacă însă cuțitul era trecut cu precizie printre două 
vinişoare, se realiza o separare perfectă, pe care 
forța de coeziune nu o putea remedia imediat. 
Fenomenele acestei ape alcătuiau prima verigă 
clară din acel lanţ nesfîrşit de miracole aparente de 
care eram sortit să fiu în cele din urmă înconjurat. 


104 Termenii de dimineaţă şi seară pe care i-am folosit, ca să evit 
pe cît posibil orice confuzie în povestea mea, bineînţeles că nu 
trebuie luaţi în sensul lor obişnuit. De multă vreme nu mai aveam 
deloc noapte, lumina zilei fiind continuă. Pretutindeni datele 
corespund orei bordului, iar relevmentele trebuie înţelese la 
compas. Aş mai adăuga în acest loc că, în ce priveşte prima parte a 
celor consemnate, n-am pretenţia că aş fi redat cu maximă precizie 
datele sau latitudinile şi longitudinile, fiindcă n-am ţinut în mod 
regulat un jurnal decît după perioada tratată în această primă parte. 
În multe cazuri m-am bazat în întregime pe memorie. (n.a.) 

105 11*Celsius. 

106 În Poe Studies (June 1930, 3: 56), J.V. Ridgely propune o 
traducere a cuvintelor rostite de băştinaşii lui Poe, folosindu-se de 
Maori-Polynesian Comparative Dictionary (1891) al lui Edward 
Tregear: Anamoo-moo = hana (a străluci) + mumu (a aduna), adică 
„O colecţie de obiecte strălucitoare“; Lama-Lama = „multe lumini“. 
(Pollin, p. 318) Este puţin probabil ca Poe să fi căutat altceva decît 
nişte efecte sonore prin aceste asonanţe. 

107 Majoritatea detaliilor despre băştinaşi din acest capitol sînt 
preluate din prima vizită a lui Morrell pe „Insulele Masacrelor“, 
cum îşi numeşte el „descoperirea“ în Fourth Voyage (cap. 5), de 


fapt insulele Kilinailau din Arhipelagul Solomon. (Pollin, p. 318) 

108 O posibilă sursă a numelui este Jurnalul (prima călătorie) 
celebrului navigator englez James Cook, în care acesta vorbeşte 
despre raporturile sale cu Tu (sau Otoo), şeful de trib din Tahiti. 
(Pollin, p. 320) Poate fi vorba însă de un simplu joc de cuvinte: în 
limba engleză too = prea, iar wit = isteţime, trăsătură care i se 
potriveşte de minune personajului din roman. 

109 Şi în Narrative a lui Morrell băştinaşii se privesc în oglindă, 
dar reacţia lor este mai degrabă entuziastă. (Pollin, p. 320) Pentru 
parabola reflexivităţii, vezi „Ochiul întredeschis“, în Studiu 
introductiv, MMR, pp. 26-29. 

110 Actinie comestibilă sau melc de mare. 

111 Prezenţa celor două specii tropicale în Antarctica, unde apa nu 
depăşeşte 11°C, s-ar putea explica prin „anomaliile“ despre care 
vorbeşte Pym. (Pollin, p. 320) 

112 Poe va fi preluat ideea despre plasele de abordaj din Morrell, 
Narrative, p. 139. (Pollin, p. 321) 

113 În orig., as with us; Baudelaire nu traduce această comparaţie. 
În opinia lui Pollin (p. 322), ea ar putea sugera dispariţia de moment 
şi apoi reapariţia unor vinişoare separate vizibile pe diverse porţiuni 
ale pielii atunci cînd asupra ei se apasă puternic cu un obiect ascuţit. 
Există numeroase interpretări ale apei poeşti. Jean Ricardou, de 
pildă, în „Le caractere singulier de cette eau“ (Critique, August 
1967, 23: 718-33), sugerează că aspectul ei de gumă arabică evită 


spuma, care, fiind albă, este absentă de pe insulă. 

Capitolul XIX 


Ne-a luat aproape trei ceasuri ca să ajungem în 
sat, acesta aflîndu-se la peste nouă mile în interior, 
iar poteca ducea printr-un ţinut aspru. În drumul 
nostru grupul lui Too-wit (toţi cei o sută zece 
sălbatici din pirogă) se întărea de la o clipă la alta 
cu mici formaţiuni, de la doi la şase sau şapte, care 
ni se alăturau, ca din întîmplare, la cîte o cotitură a 
potecii. Lucrul acesta părea făcut cu sistem, într-un 
mod atît de vădit, încît nu puteam să nu încerc un 
sentiment de neîncredere şi i-am vorbit căpitanului 
Guy despre temerile mele. Acum însă era prea 
tîrziu ca să mai dăm îndărăt şi am conchis că 
pentru deplina noastră siguranţă trebuia să ne 
arătăm perfect încrezători în buna-credinţă a lui 
Too-wit. Prin urmare, ne-am continuat drumul, cu 
ochii în patru la manevrele sălbaticilor şi fără să-i 
lăsăm să ne despartă unii de alţii, intercalîndu-se 
printre noi. Astfel, după ce am trecut printr-o rîpă 
abruptă, am ajuns într-un tîrziu la ceea ce mi s-a 
spus că sînt singurele aşezări locuite de pe insulă. 
De cum le-am zărit, căpetenia a scos un chiot şi a 
început să repete întruna cuvîntul K/ock-Klock, 
pesemne numele satului, am presupus noi, sau 


poate numele generic pentru sat. 

Locuinţele se aflau în cea mai nenorocită stare 
din cîte se poate imagina şi, spre deosebire de 
sălaşele chiar şi ale celor mai prăpădite rase 
sălbatice din cîte a cunoscut omenirea, nu urmau 
nici un plan coerent. Unele (şi acestea — am 


descoperit — erau deținute de Wampoos sau 


Yampoos!:, mai-marii ținutului) constau dintr-un 


arbore tăiat la vreo patru picioare de la rădăcină, 
peste care era zviîrlită o piele mare şi neagră de 
animal, atîrnînd în cute largi pînă la pămînt. Sub 
ea se aciua sălbaticul. Altele erau făcute din crengi 
de copac, cu coaja şi frunzele veştede încă pe ele, 
ŞI care erau rezemate la un unghi de 45° de un 

perete de lut, ridicat la nimereală pînă la înălțimea 
de cinci sau şase picioare. Mai erau şi altele, 
simple gropi săpate perpendicular în pămînt, 
acoperite şi ele cu crengi care erau îndepărtate 
atunci cînd locatarul dădea să intre şi puse iarăşi la 
loc, după ce acesta intrase. Cîteva erau urcate 
printre crăcanele copacilor, ramurile de deasupra 
fiind în parte tăiate, ca să se poată apleca peste 
cele de mai jos, formînd astfel un adăpost mai gros 
pe vreme rea. Cele mai multe însă constau în mici 
grote, puţin adinci, pare-se, scobite în peretele 
abrupt, din piatră neagră, aidoma argilei, şi care 
împrejmuia trei părți din sat. La gura fiecăreia 
dintre aceste grote primitive se afla cîte o stîncă 
mică, pe care locatarul o aşeza cu grijă în faţa 
intrării, cînd îşi părăsea locuinţa — cu ce scop, n-aş 
putea preciza — căci stînca aceasta nu era niciodată 
destul de mare ca să închidă mai mult de o treime 
din deschizătură. 

Acest sat, dacă merita să-i spunem aşa, se afla 
situat într-o vale destul de adîncă şi se putea 
ajunge la el doar dinspre sud, peretele abrupt 
despre care am vorbit deja împiedicînd orice acces 
din celelalte direcții. Prin mijlocul văii murmura 
un pîrîiaş cu aceeaşi apă magică pe care am mai 
descris-o. Prin preajma locuinţelor am zărit cîteva 
animale ciudate, toate părînd să fie cu totul 
domesticite. Cea mai mare dintre aceste creaturi 
semăna la trup şi la rît cu porcul nostru obişnuit; 
coada ei însă era stufoasă, iar picioarele, subţiri ca 
la antilopă. Avea un mers nevolnic şi indecis şi n- 
am văzut-o niciodată încercînd să fugă. Am mai 
văzut şi alte animale cu o înfăţişare asemănătoare, 
dar cu un trup mai lung şi acoperit cu lînă neagră. 
Prin jur foiau felurite specii de păsări domesticite, 
şi ele păreau să constituie hrana principală a 
băştinaşilor. Spre uimirea noastră, am observat, 
printre aceste păsări, şi albatroşi negri, domesticiţi 
cu totul, plecînd periodic pe mare după hrană, însă 
revenind mereu în sat, ca la cuib, şi folosind 

țărmul sudic din apropiere ca loc de clocit. Acolo 
erau însoțiți, ca de obicei, de prietenii lor, 
pelicanii!!S, dar aceştia din urmă nu-i urmau 
niciodată pînă la locuinţele sălbaticilor. Printre 
celelalte specii de păsări domestice se aflau şi rațe, 
care se deosebeau foarte puţin de rața moţată din 
țara noastră, gîşte-de-mare negre şi o pasăre mare, 
nu mult diferită ca aspect de şoricar, fără însă a fi 
carnivoră!!. Peşti se găseau, pare-se, din belşug. 
Am văzut pe parcursul vizitei noastre cantităţi 
însemnate de somon uscat, cod de stîncă, delfini 
albaştri, scrumbii, tautogi, calcani, ţipari de mare, 
peşti-elefanţi, chefali, limbi-de-mare, papagali de 
mare, guvizi, rîndunici-de-mare, merluciu, plătici, 
baracude şi nenumărate alte varietăţi. Am observat 
totodată că cei mai mulți dintre ei semănau cu 
peştii din preajma arhipelagului Lord Auckland, 
situat la 51°, o latitudine sudică joasă. Țestoasa de 
Galápagos se găsea şi ea din abundență. N-am 
văzut decît foarte puţine animale sălbatice, însă 
nici unul de dimensiuni mai mari sau din vreo 
specie cunoscută. Unul sau doi şerpi de-a dreptul 
formidabil ca înfăţişare ne-au aţinut calea, dar 
băştinaşii nu i-au prea băgat în seamă, drept care 
am tras concluzia că nu erau veninoşi. 

Cînd să intrăm în sat cu Too-wit şi cu ceata lui, 
ciopor de oameni au ieşit degrabă să ne întîimpine 
cu strigăte puternice, din care n-am putut desluşi 
decît mereu aceleaşi Anamoo-moo şi Lama-Lama. 
Am fost foarte surprinşi să vedem că aceşti nou- 
veniți, cu una sau două excepţii, erau goi-goluţi, 
pieile fiind folosite doar de bărbaţii din pirogi. 
Toate armele de pe insulă păreau să fie şi ele în 
posesia acestora din urmă, căci la săteni nu se 
vedea nici una. Se aflau acolo foarte multe femei şi 
copii, celor dintîi nelipsindu-le cu totul ceea ce s- 
ar putea numi „farmec personal“. Se ţineau drept, 
erau înalte şi bine făcute, cu o graţie şi o libertate 
în mişcări ce nu pot fi găsite în societatea 
civilizată. Buzele lor însă, ca şi cele ale bărbaţilor, 

erau groase şi strîmbe, încît, chiar şi cînd rîdeau, 
nu-şi dezveleau niciodată dinţii. Părul lor era mai 
neted şi mai moale decît cel al bărbaților. Printre 
aceşti săteni goi vor fi fost vreo zece-doisprezece 
îmbrăcaţi, ca şi ceata lui Too-wit, în veşminte din 
piele neagră şi înarmaţi cu sulițe şi bîte groase. 
Aceştia păreau să aibă o influenţă mare asupra 
celorlalți şi întotdeauna li se vorbea cu titlul de 
Wampoo. Tot aceştia erau şi locatarii palatelor din 
piei negre. Cel al lui Too-wit se afla în mijlocul 
satului şi era mult mai mare şi oarecum mai bine 
construit decît celelalte. Copacul care alcătuia 
suportul era tăiat la o distanţă de vreo 
douăsprezece picioare de la rădăcină, şi chiar sub 
tăietură fuseseră lăsate cîteva ramuri, ele servind la 
extinderea acoperămîntului şi ca să-l împiedice 
astfel să fluture pe lîngă trunchi. Dar şi 
acoperămîntul, care consta în patru piei foarte 
mari, prinse laolaltă cu ţepuşe de lemn, era 
priponit cu nişte ţăruşi înfipţi prin el în pămînt. Pe 
Jos, drept covor, aşternuseră un strat gros de frunze 
uscate. 

Am fost escortaţi cu mare solemnitate pînă la 
acest bordei şi după noi s-au bulucit în el băştinaşi 
cîţi au încăput. Too-wit s-a aşezat pe frunze şi ne-a 
făcut semn să-i urmăm exemplul. Am făcut 
întocmai şi deodată ne-am trezit într-o situaţie 
extrem de neplăcută, dacă nu chiar critică. Eram 
aşezaţi Jos, doisprezece la număr, cu sălbaticii, 
patruzeci de toţi, stînd pe vine de jur-împrejur şi 
atît de aproape de noi, încît, dacă s-ar fi iscat vreo 
tulburare, ne-ar fi fost imposibil să ne folosim de 
arme sau măcar să ne sculăm în picioare. 
Înghesuială era nu doar în interiorul cortului, ci şi 
afară, unde probabil că se afla întreaga suflare de 
pe insulă, mulțimea fiind împiedicată să ne 
strivească în picioare numai de sforțările şi 
răcnetele lui Too-wit. Dar siguranța noastră ţinea 
în principal de prezenţa lui Too-wit printre noi, 
drept care am hotărît să stăm cît mai aproape de el, 

aceasta fiind, de altfel, cea mai bună şansă să 
scăpăm din bucluc, sacrificîndu-l pe loc la primul 
semn de intenţie duşmănoasă. 

După tot acest vacarm, s-a aşternut o oarecare 
linişte în răstimpul cît şeful ne-a ţinut o cuvîntare 
nemaipomenit de lungă şi foarte asemănătoare cu 
cea susținută în pirogă, numai că acum insista ceva 
mai mult asupra Anamoo-moo-urilor decît asupra 
Lama-Lama-urilor. Am ascultat într-o tăcere 
adîncă, pînă cînd şi-a sfîrşit cuvîntarea, după care 
i-a răspuns căpitanul Guy, asigurîndu-l de eterna 
lui prietenie şi bunăvoință şi încheind ceea ce avea 
de spus cu un dar: cîteva şiraguri de mărgele 
albastre şi un cuţit. La primele, monarhul, spre 
surprinderea noastră, a strimbat din nas cu dispreţ, 
însă cuțitul i-a dat o satisfacţie fără margini şi 
numaidecît a poruncit să vină miîncarea. A fost 
adusă în cort pe deasupra capetelor celor prezenţi 
şi consta în măruntaiele încă vu ale unei specii 
necunoscute de animal, probabil unul din porcii 
aceia cu picioare subţiri pe care-i zăriserăm cînd 
ne-am apropiat de sat. Văzînd că habar n-aveam 
cum să procedăm, ca să ne dea un exemplu, a 
început să hăpăie, stînjen după stînjen, din 
bucatele acelea ademenitoare, pînă cînd pur şi 
simplu n-am mai putut rezista şi am început să 
prezint simptome atît de vădite de revoltă 
stomacală, încît i-am trezit Majestății Sale un grad 
de uimire inferior numai celui pricinuit de 
oglinzile de la bord. Am refuzat totuşi să ne 
împărtăşim din bunătăţile din faţa noastră şi ne-am 
dat silinţa să-l facem să înţeleagă că nu ne era 
cîtuşi de puţin foame, căci tocmai isprăviserăm un 
déjeuner”? copios. 

După ce monarhul a sfîrşit cu masa, am început 
să-l descoasem, punîndu-i cele mai ingenioase 
întrebări pe care le puteam ticlui, ca să aflăm care 
erau principalele produse ale ţării şi dacă era 
vreunul care să aducă profit. După un timp, parcă 
s-a prins despre ce era vorba şi s-a oferit să ne 

însoţească pînă într-un loc pe țărm, unde, ne-a 
asigurat el, biche de mer (arătînd spre un exemplar 
din această vietate) se găseşte din abundență. Ne-a 
bucurat această ocazie neaşteptată de a scăpa de 
forfota mulțimii şi ne-am arătat nerăbdători să 
pornim la drum. Am părăsit cortul şi, însoţiţi de 
întreaga obşte a satului, ne-am ţinut droaie după 
şef pînă la capătul de sud-est al insulei, nu departe 
de golful unde staţiona la ancoră vasul nostru. Aici 
am aşteptat cam o oră, pînă cînd cîţiva dintre 
sălbatici au adus cele patru pirogi spre locul unde 
ne aflam. Toţi cei din grupul nostru s-au urcat într- 
una din ele, care ne-a purtat apoi de-a lungul 
barierei de recife pomenite anterior şi a încă uneia 
mai în larg, unde am văzut o cantitate de biche de 
mer cu mult mai mare decît i-a fost dat să vadă 
vreodată celui mai bătrîn marinar dintre noi prin 
toate arhipelagurile de la acele latitudini joase, atît 
de lăudate pentru acest produs comercial. Am 
zăbovit în preajma recifelor doar atît cît să ne 
încredințăm că, la nevoie, am fi putut lesne încărca 
mai bine zece corăbii cu aceste creaturi, după care 
am fost duşi pînă la bordul goeletei. Aici ne-am 
despărțit de Too-wit, după ce obţinusem de la el 
promisiunea că, în decurs de douăzeci şi patru de 
ore, o să ne aducă rațe moţate şi țestoase de 
Galápagos, cîte vor încăpea în pirogile lui. În toată 
această aventură, n-am observat în purtarea 
băştinaşilor nimic care să ne dea de bănuit, singura 
excepție fund modul sistematic în care se întărise 
ceata în drumul nostru de la goeletă pînă în sat. 


114 După Pollin (pp. 322-323), acest capitol dă dovadă de uşurinţă, 
capriciu, neglijenţă din partea autorului. „Cum ar putea un trib 
maritim, cu pirogi şi plute, călătorind mereu de pe o insulă pe alta, 
să-şi construiască singurul lor sat la o depărtare de nouă mile în 
interior?“ Apoi, ceata lui Too-Wit cuprinde o sută zece băştinaşi, 
deşi zece dintre ei fuseseră lăsaţi ostatici la bordul goeletei. O altă 
imposibilitate este informaţia „precisă“ pe care o au exploratorii 


cum că Klock-Klock ar fi singurul sat de pe insulă. În limba engleză, 

clock = ceas, orologiu. Să fie vorba de un sat situat în afara 
timpului, cum sugerează Pollin (p. 322)? Adică un sat aidoma urbei 
olandeze din Diavolul din clopotniță — vezi MMR, pp. 268-273. 

115 Cf. yahoos, acei oameni-maimuţă din Călătoriile lui Gulliver, 
celebrul roman al lui Jonathan Swift. 

116 De fapt, pinguinii! În cap. 14, pinguinii sînt de fapt cei care 
convieţuiesc în pace cu albatroşii! Baudelaire corectează tacit 
eroarea lui Poe. 

117 Conceptul de negritudine aplicabil tuturor creaturilor de pe 
insulă provine probabil dintr-un articol publicat în New York Review 
(martie 1837) de Charles Anthon, prieten al lui Poe. Anthon discută 
un studiu în franceză al baronului de Merian în care se susţine că în 
regiunile tropicale „animalele inferioare“, precum şi oamenii au 
pielea mai închisă decît în zonele temperate. Revelantă pentru acest 
paragraf din Pym este nota de pe ultima pagină a articolului: „În 
Malabar şi Guineea, ţări în care rasa umană are culoarea neagră, 
este demn de observat faptul că pînă şi cîteva specii de animale sînt 
cu totul negre. În Guineea, rasele de cîini şi galinaceele sînt negre. 
Pe coasta Malabarului s-a observat nu doar faptul că rasa umană 
este neagră, dar şi maimuţele din acea ţară au aceeaşi culoare şi că 
păsările din subordinul galinaceelor sînt numite «blackamoor 
pullens», avînd nu doar penajul, dar şi pielea, ba chiar şi oasele 
negre ca smoala.“ (Pollin, p. 324) 

118 După Pollin (p. 325), acestui personaj nu i se potriveşte defel 


termenul francez pentru „prînz“. 

Capitolul XX 


Şeful s-a ţinut de cuvînt, şi curînd am fost 
aprovizionaţi din belşug cu alimente proaspete. 
Țestoasele le-am găsit tot atît de bune ca oricare 
dintre cele văzute vreodată, iar rațele întreceau 
cele mai apreciate păsări sălbatice de la noi, fiind 
nespus de fragede, zemoase şi bine asezonate. Pe 
lîngă acestea, sălbaticii ne-au mai adus, după ce le 
dăduserăm de înţeles ce anume doream, o grămadă 
de ţelină brună şi lingurică, împreună cu o pirogă 
plină cu peşte viu şi o parte uscat. Ţelina era de-a 
dreptul o trufanda, iar lingurica s-a dovedit o 
adevărată mană cerească pentru aceia dintre 
oamenii noştri care prezentaseră simptome de 
scorbut. În foarte scurt timp nu mai era nimeni pe 
lista celor suferinzi. Aveam cu prisosinţă şi altfel 
de provizii proaspete, bunăoară aş putea aminti de 
un soi de crustaceu care semăna la formă cu o 
midie, dar avea gust de stridie. Creveţi şi caride, 
aşijderea, se găseau din abundență, precum şi ouă 
de albatros şi de la alte păsări, ouă cu coaja neagră. 
Am mai luat la bord şi o provizie sănătoasă de 
carne de porc, din cel pe care l-am amintit mai 
înainte. Dacă majoritatea alor noştri au găsit că era 
o mîncare gustoasă, mie mi s-a părut că miroase a 
peşte, şi încă rău de tot. Drept răsplată pentru 
aceste bunătăţi, le-am dăruit băştinaşilor mărgele 
albastre, podoabe de aramă, cuie, cuțite şi bucăţi 
de pînză roşie, aceştia fiind încîntaţi de schimbul 
făcut. Pe țărm, chiar sub tunurile goeletei, a înflorit 
o adevărată piaţă, unde trocul nostru se făcea după 
toate regulile bunei-credinţe şi într-o ordine la care 
nu ne-am fi aşteptat, după felul în care aceşti 
sălbatici se purtaseră în satul lor Klock-klock. 

Lucrurile au continuat în felul acesta, foarte 
amiabil, mai multe zile la rînd, cînd adesea grupuri 
de băştinaşi se aflau la bordul goeletei, iar grupuri 
cu ai noştri, frecvent pe țărm, la cîte o plimbare 
mai lungă în interiorul insulei şi fără să fie 

agresate în vreun fel. Dîndu-şi seama cît de uşor 
era să încarci vasul cu biche de mer, date fiind 
atitudinea prietenoasă a celor de pe insulă şi 
promptitudinea cu care ne-ar fi dat o mînă de 
ajutor la culesul lor, căpitanul Guy a hotărît să 
negocieze cu  Too-wit construirea cîtorva 
adăposturi pentru conservarea produsului, precum 
şi răsplata cuvenită lui şi celor din tribul său pentru 
o recoltă cît mai mare cu putinţă, răstimp în care ar 
fi putut profita de vremea frumoasă, ca să-şi 
continue călătoria spre sud. Cînd i-a propus acest 
lucru, şeful s-a arătat foarte doritor să cadă la 
învoială. S-a încheiat, aşadar, un tîrg, perfect 
avantajos pentru ambele părți, prin care s-a stabilit 
că, după efectuarea pregătirilor necesare, cum ar fi 
găsirea unui loc potrivit, ridicarea unei părți a 
adăpostului, precum şi alte lucrări în care ar fi fost 
nevoie de întreg echipajul nostru, goeleta să-şi 
continue drumul, lăsînd pe insulă trei oameni care 
să supravegheze ducerea la bun sfîrşit a planului şi 
care să-i înveţe pe băştinaşi unde anume să usuce 
biche de mer. Cît despre condiţiile de plată, ele 
depindeau de strădaniile sălbaticilor în absenţa 
noastră. Aceştia trebuia să primească o cantitate 
prevăzută de mărgele albastre, cuțite, pînză roşie şi 
aşa mai departe, pentru fiecare număr convenit de 
piculi de biche de mer care va fi fost gata la 
înapoierea noastră. 

O descriere a acestui important produs 
comercial şi a modului în care se prepară s-ar 
putea dovedi destul de interesante pentru cititorii 
mei şi nu găsesc un loc mai potrivit decît acesta ca 
să vorbesc despre ele. Nota amănunțită de mai Jos, 
despre exemplarul ca atare, este preluată dintr-un 
recent jurnal de călătorie prin Mările Sudului. 

„E vorba de acea moluscă din Mările Indiei 
care, în comerţ, este cunoscută sub numele francez 
de bouche de mer (trufă din mare). Dacă nu 
greşesc prea mult, celebrul Cuvier o numeşte 


gasteropeda  pulmonifera. E culeasă din 

abundență pe coastele insulelor Pacificului, în 
special pentru piaţa chineză, unde se vinde la un 
preţ foarte ridicat, poate la fel de ridicat ca şi 
faimoasele cuiburi de pasăre, cuiburi comestibile 
alcătuite pe de-a-ntregul din materia gelatinoasă 
ciugulită de o specie de rîndunică din trupul 
acestor moluşte. Ele nu au nici cochilie, nici 
picioare, nici vreo parte proeminentă, cu excepția 
unui organ de absorbţie şi, opus lui, unul de 
excreţie; totuşi, ajutîndu-se de inelele lor elastice, 
la fel ca omizile sau viermii, se tîrăsc prin apele 
puţin adînci, în care, în timpul refluxului, pot fi 
zărite de o specie de rîndunică al cărei cioc ascuţit, 
odată înfipt în trupul moale al animalului, extrage 
o substanță viscoasă şi filamentoasă care, prin 
uscare, va alcătui pereţii trainici ai cuibului. De 
aici şi numele de gasteropeda pulmonifera. 

Această moluscă e lunguiaţă şi de diferite 
mărimi: de la trei pînă la aproape optsprezece țoli 
lungime, dar am văzut unele care aveau nu mai 
puţin de două picioare lungime. Sînt aproape 
rotunde, niţel turtite pe o parte — cea cu care se 
aşază pe fundul mării; şi au o grosime de la unu 
pînă la opt țoli. Aburcă spre apele puţin adînci în 
anumite perioade ale anului, probabil ca să se 
împerecheze, căci frecvent le găsim cîte două într- 
un loc. Se apropie de țărm doar atunci cînd soarele 
dogoreşte şi apa devine căliie; şi deseori suie spre 
locuri cu apă atît de mică, încît, la reflux, rămîn pe 
uscat în bătaia soarelui. Dar nu-şi aduc pe lume 
odraslele în apele puţin adînci, căci niciodată nu 
vom vedea vreuna din progeniturile lor, iar cele 
mature, din cîte s-a observat, sosesc întotdeauna 
din adîncuri. Se hrănesc în principal cu acea clasă 
de zoofite care produce coralul. 

Biche de mer se culege de obicei la o adîncime 
de vreo trei-patru picioare, după care e adusă la 
mal şi crestată la un capăt cu cuțitul, incizia fiind 
de un ţol sau chiar mai mult, după mărimea 
moluştei. Pe aici se scot, prin presare, măruntaiele, 

care seamănă foarte mult cu cele ale oricărui alt 
mărunt locatar al adîncurilor. Produsul se spală, 
după care se fierbe cîtva timp, nici prea mult, nici 
prea puţin. Apoi se îngroapă timp de patru ore în 
pămînt, iarăşi se fierbe niţel, după care se usucă la 
foc sau la soare. Cele preparate la soare valorează 
cel mai mult; dacă însă în felul acesta se poate 
prepara un singur picul (133? livre), la foc se pot 
prepara 30 de piculi. Preparat cum se cuvine, 
produsul se păstrează la loc uscat chiar şi doi sau 
trei ani, fără nici un fel de risc, dar ar trebui văzut 
măcar o dată la cîteva luni, să spunem de patru ori 
pe an, ca nu cumva să mucegăiască din cauza 
umezelii. 

Chinezii, după cum am mai spus, consideră 
biche de mer o marfă de lux, fiind încredințați că 
fortifică şi hrăneşte în chip minunat organismul şi 
îl înviorează pe cel secătuit de  voluptăţi 
necumpătate. Calitatea întîi are un preţ ridicat în 
Canton, fiind vîndută cu 90 dolari piculul; calitatea 
a doua cu 75 dolari; a treia cu 50 dolari; a patra cu 
30 dolari; a cincea cu 20 dolari; a şasea cu 12 
dolari; a şaptea cu 8 dolari şi a opta cu 4 dolari; 
adesea însă încărcăturile mai mici se vînd mai bine 
în Manila, Singapore şi Batavia. 

Prin urmare, după ce am încheiat tîrgul, ne-am 
apucat numaidecit să descărcăm toate cele 
trebuincioase pentru începerea construcțiilor şi 
curăţarea terenului. Am ales un loc întins şi plat pe 
țărmul de est al băii, unde se găseau din belşug atît 
lemn, cît şi apă, şi la o distanţă convenabilă de 
principalele recife de unde avea să fie procurat 
biche de mer. Ne-am pus cu toţii serios pe treabă 
ŞI, curînd, spre marea uimire a sălbaticilor, am 
doborît un număr suficient de arbori pentru ceea ce 
voiam noi să facem. I-am rînduit degrabă pentru 
scheletul barăcilor şi în două sau trei zile 
construcţiile erau atît de avansate, încît liniştit 
puteam încredința restul lucrărilor celor trei 
oameni pe care aveam de gînd să-i lăsăm în acest 

loc. E vorba de John Carson, Alfred Harris şi 
Peterson (din cîte ştiu, toţi originari din Londra), 
care şi-au oferit serviciile în acest sens. 

Spre sfîrşitul lunii, eram gata cu toate pregătirile 
de plecare. Ne înţeleseserăm totuşi să facem o 
vizită protocolară de bun-rămas în sat şi Too-wit 
stăruise cu atîta încăpăţinare să ne ţinem 
promisiunea, încît am considerat că nu era tocmai 
indicat să riscăm, jignindu-l printr-un ultim refuz. 
Cred că la acea vreme nu era printre noi măcar 
unul care să aibă o cît de vagă bănuială în legătură 
cu buna-credință a sălbaticilor. Se purtaseră de 
fiecare dată cît se poate de cuviincios, muncind 
alături de noi cu multă tragere de inimă, oferindu- 
ne mărfurile lor, adeseori pe nimic, şi fără să 
sustragă vreodată, măcar o dată, un singur produs, 
cu toate că înalta valoare pe care o atribuiau 
bunurilor pe care le aveam asupra noastră se vădea 
în felul lor zgomotos de a-şi manifesta bucuria, ori 
de cîte ori le dăruiam cîte ceva. Femeile, în 
special, erau cît se poate de binevoitoare, în toate 
privinţele, şi, la drept vorbind, ar fi trebuit să fim 
cei mai neîncrezători oameni ca să bănuim de 
vreun gînd perfid, chiar şi de unul singur, un popor 
care se purtase atît de frumos cu noi. A durat foarte 
puţin pînă să se adeverească faptul că această 
aparentă mărinimie nu cra decît rezultatul unui 
plan ticluit pe ascuns şi menit să ne distrugă şi că 
locuitorii insulei, pentru care nutream sentimente 
de adîncă preţuire, erau cei mai barbari, făţarnici şi 
sîngeroşi din cîţi netrebnici au întinat vreodată faţa 
pămîntului. 

Ne-am dus pe țărm la 1 februarie, ca să vizităm 
satul. Deşi, aşa cum v-am mai spus, nu aveam nici 
cea mai vagă bănuială, n-am omis să luăm toate 
precauţiile necesare. Am postat şase oameni pe 
goeletă cu ordinul de a nu permite nici unui 
sălbatic să se apropie de vas în absenţa noastră, 
oricare ar fi fost pretextul, şi să rămînă tot timpul 
pe punte. Am ridicat plasele de abordare, am băgat 

cîte două ghiulele cu mitralui pe ţeava turnurilor 
mari, iar pe cele mobile le-am încărcat cu plumbi 
de muschetă. Vasul stătea cu ancora la pic la vreo 
milă de țărm şi nu se putea apropia de el nici o 
pirogă, din orice direcție ar fi venit, fără să fie 
zărită numaideciît şi să se expună pe dată tirului 
tunurilor mobile”. 

Lăsînd şase oameni la bord, eram cu totul 
treizeci şi două de persoane în grupul de pe țărm, 
înarmaţi pînă în dinți, căci aveam asupra noastră 
muschete, pistoale şi hangere, dar şi cîte un cuţit 
lung de marinar, care semăna oarecum cu un cuţit 
Bowie, atît de folosit acum în vestul şi sudul 
țării noastre. O sută dintre războinicii în piele 
neagră ne-au întîmpinat la debarcare, ca să ne 
însoţească pe drum. Am remarcat însă, niţel 
surprinşi, că de data asta nu aveau la ei nici o 


armă; şi cînd l-am întrebat pe Too-wit despre acest 


lucru, ne-a spus doar că Mattee non we pa pa si”, 


însemnînd că nu-i nevoie de arme acolo unde toţi 
sînt frați. Am luat în nume de bine aceste vorbe şi 
am pornit-o din loc. 

Trecuserăm de izvorul şi de pîrîul de care am 
mai vorbit şi tocmai intram într-un defileu îngust 
ce se strecura printre lanţurile de dealuri de 
steatit!* între care era aşezat satul. Defileul era atât 
de stîncos şi de accidentat, încît nu ne-a fost deloc 
uşor să-l străbatem la prima noastră vizită în 
Klock-klock. Ravena să tot fi avut pe întreaga ei 
lungime o milă şi jumătate sau poate două. Şerpuia 
printre dealuri în toate direcţiile posibile (va fi fost 
odinioară albia unui torent) şi nicăieri nu mergea 
mai mult de douăzeci de iarzi fără să o cotească 
brusc. Marginile acestei depresiuni sînt sigur că se 
înălțau în medie pînă la şaptezeci sau optzeci de 
picioare, perpendicular, iar în unele porțiuni 
atingeau o înălțime impresionantă, aruncînd o 
umbră atît de deasă asupra trecătorii, încît abia 
reuşea să pătrundă cîte o rază de lumină. Lăţimea 

era în general de vreo patruzeci de picioare şi pe 
alocuri se îngusta atît de mult, încît prin strungă nu 
puteau trece mai mult de cinci-şase oameni 
deodată. Pe scurt, nici că se putea pe lumea asta un 
loc mai nimerit pentru reuşita unei ambuscade şi 
era mai mult decît firesc să ne îngrijim să avem 
armele la îndemînă, de cum am intrat în defileu. 
Acum, cînd mă gîndesc la nebunia noastră fără 
margini, lucrul într-adevăr de neînțeles este cum 
de ne-am lăsat, indiferent de împrejurări, pe mîna 
unor sălbatici necunoscuţi pînă într-acolo încît să 
le permitem să meargă atît în faţa, cît şi în urma 
noastră în drumul nostru prin această ravenă. Cu 
toate acestea, în orbirea noastră, am ales tocmai 
această ordine, încrezîndu-ne prosteşte în forța 
grupului nostru, în lipsa armelor la Too-wit şi la 
oamenii lui, în eficacitatea neîndoielnică a armelor 
noastre de foc (al căror efect era încă un secret 
pentru băştinaşi) şi, mai mult decît orice, în mult 
afişata amiciţie pe care ne-o arătaseră aceşti 
nemernici ordinari. Cinci sau şase dintre ei o 
luaseră înainte, cică să ne arate drumul, ocupați 
fiind în mod ostentativ să înlăture din calea noastră 
pietrele mai mari şi grohotişul. Venea apoi grupul 
nostru. Mergeam aproape unii de alții, singura 
noastră grijă fiind să nu fim despărțiți. În spate 
urma grosul sălbaticilor, păstrînd o ordine şi o 
bună-cuviinţă neobişnuite. 

Dirk Peters, unul pe nume Wilson Allen şi cu 
mine ne aflam în dreapta tovarăşilor noştri, 
iscodind ciudata stratificare a prăpastiei care se 
înălța deasupra noastră. O scobitură în roca moale 
ne-a atras luarea-aminte. Era lată doar cît să încapă 
prin ea, fără cazne, un om şi tăia muntele în linie 
dreaptă, pe o distanță de vreo optsprezece sau 
douăzeci de iarzi, după care povîrnea spre dreapta. 
Înălţimea deschizăturii, atît cît puteam vedea din 
defileul principal, era, poate, de şaizeci sau 
şaptezeci de picioare. Din crăpături se iţeau vreo 
doi arbuşti piperniciţi pe care creşteau un soi de 

alune şi pe care eram într-un fel curios să le 
cercetez, drept care m-am îndreptat iute într-acolo 
şi am cules cinci sau şase alune dintr-odată şi m- 
am înapoiat în grabă. Întorcîndu-mă, am văzut că 
Peters şi Allen se ţinuseră după mine. l-am rugat să 
se întoarcă şi ei, fiindcă nu era loc de trecere 
pentru doi oameni, spunîndu-le că vor avea şi ei 
din alunele mele. S-au întors, aşadar, şi, pe cînd se 
cățărau să iasă la drum, Allen aflîndu-se la gura 
scobituri, am simțit deodată o zguduitură ce nu 
semăna cu nimic din ceea ce simţisem vreodată şi 
care mi-a sădit în minte gîndul vag, dacă într- 
adevăr eram în stare să mai gîndesc atunci, că 
înseşi temeliile acestui glob solid s-au surpat cu 


totul şi că sosise ziua prăpădului universal“. 


119 Referinţa la Georges Cuvier este eronată. Lucrarea celebrului 
savant francez, Le Regne animal, cu capitolul „Le Premier Ordre 
des Gastéropodes: Les Pulmones“, nu aminteşte de melcii de mare. 
Pentru cuvîntul francez biche de mer, preluat de Poe din Morrell, 
Oxford English Dictionary dă beche-de-mer, prima ocurenţă a 
termenului datînd din anul 1814. 

120 Termenii de natură militară provin din Morrell, Narrative. 
(Pollin, p. 329) 

121 Cuţit de vînătoare cu o lamă de oţel de 15 cm lungime şi 5 cm 
lăţime. 

122 J.V. Ridgely, în Poe Studies (June 1970, 3: 5), dă următoarea 
explicaţie: în polineziană, mate înseamnă „a ucide“ sau „a muri“; 
papa semnifică „neam, familie“, celelalte cuvinte nefiind 
polineziene. După Pollin, este totuşi improbabil ca Poe să fi recurs 
la limba polineziană, căci pe atunci nu avea la îndemînă liste de 
cuvinte în această limbă. Pollin dă următoarea explicaţie: „pa pa“ se 
referă la „pace“ (pax), repetat pentru întărirea înţelesului, iar „si“ 
este omofon cu „see“ (în limba engleză, a vedea); astfel, expresia ar 
putea însemna „să nu ucizi; noi vedem pace“. Cum oare a reușit 
Pym, necunoscător al limbii polineziene, să-şi dea seama de 
înţelesul acestei expresii? se întreabă Pollin (p. 330). 

123 Varietate de talc, de culoare albă, gălbuie sau cenuşie. 

124 În introducerea sa la Les aventures de Gordon Pym (traducere 
de Charles Baudelaire, Paris, Stock, 1944), Gaston Bachelard 

observă că, în reveria lui Pym, băştinaşii dispreţuiesc atacul cu 


arme, preferînd elementele simbolice ale unui univers ostil (p. 20). 

Capitolul XXI 


De îndată ce mi-am venit în fire, am simţit că 
mă sufoc şi în întunericul de nepătruns am început 
să mă tîrăsc prin puhoiul de ţărînă care se prăvălea 
asupra mea din toate direcțiile, ameninţind să mă 
îngroape cu totul. De-a dreptul îngrozit la acest 
gînd, m-am zbătut să mă ridic în picioare şi pînă la 
urmă am reuşit. Am rămas apoi nemişcat cîteva 
clipe, încercînd să înţeleg ce mi s-a întîmplat şi 
unde mă aflu. Numaidecît am auzit un geamăt greu 
chiar lîngă ureche şi apoi glasul înăbuşit al lui 
Peters, implorîndu-mă în numele Domnului să-l 
ajut. Tîrîş-grăpiş, am făcut vreo doi paşi şi am dat 
chiar de capul şi umerii tovarăşului meu care — am 
descoperit curînd — era îngropat pînă la mijloc într- 
un morman de pămînt reavăn şi se chinuia disperat 
să iasă de sub apăsarea aceea. M-am apucat să dau 
la o parte, pe cît mă ţineau puterile, pămîntul din 
jurul lui şi pînă la urmă am reuşit să-l eliberez. 

De cum ne-am mai revenit din spaimă şi 
surpriză, destul ca să putem discuta cu mintea 
limpede, amîndoi am ajuns la concluzia că pereţii 
scobiturii în care ne aventuraserăm, fie de la vreun 
cutremur, fie poate de la propria lor greutate, se 
năruiseră peste noi şi, drept urmare, eram pierduţi 
pe vecie, fiind astfel îngropați de vii. Un lung 
răstimp, ne-am lăsat pradă unei agonii şi 
deznădejdi dintre cele mai chinuitoare, cum nici 
nu-şi pot imagina cei care n-au fost niciodată într-o 
situaţie asemănătoare. Sînt ferm convins că nici o 
întîmplare dintre cele care se ivesc în cursul unei 
vieţi omeneşti nu poate pricinui o suferinţă 
mentală şi fizică mai cumplită decît a noastră — 


aceea de a fi îngropați de vii. Negura 


întunericului!” care învăluie victima, groaznica 


apăsare asupra plămiînilor, miasmele înăbuşitoare 
emanate de pămîntul jilav însoțesc gîndul oribil că 
pentru noi pierise chiar şi ultima brumă de 

speranţă şi că aşa arată soarta celor morţi — să 
poarte în sufletul omenesc o spaimă cumplită şi o 
groază imposibil de îndurat, cu neputinţă de 
închipuit. 

Într-un tîrziu, Peters a propus să încercăm să 
stabilim exact proporțiile dezastrului, căutînd pe 
bîjbîite temnita în care ne aflam, căci, după spusele 
lui, era posibil să fi rămas vreo deschizătură prin 
care să putem ieşi. M-am agăţat cu îndîrjire de 
această speranţă şi, încordîndu-mi puterile, m-am 
silit să-mi croiesc drum prin pămîntul reavăn. Dar 
de-abia am făcut un singur pas, cînd am zărit o 
geană de lumină, destul ca să fiu încredinţat că, 
orişicît, nu vom pieri imediat din lipsă de aer. Am 
mai prins niţel curaj şi ne-am îmbărbătat unul pe 
celălalt, în nădejdea că totul va fi bine. După ce 
ne-am cățărat peste un muşuroi de pămînt care ne 
împiedica să înaintăm pe direcția luminii, nu ne-a 
mai fost atît de greu să avansăm, simțind totodată 
o oarecare uşurare după chinul produs de apăsarea 
aceea teribilă asupra plămiînilor. Curînd puteam 
distinge obiectele din jur şi am descoperit că ne 
aflam aproape de capătul porțiunii drepte a 
scobiturii, unde o lua spre stînga. După alte cîteva 
opinteli am ajuns la cotitură şi, spre bucuria 
noastră, am zărit o fisură sau crăpătură lungă ce 
urca pe o distanţă enormă, la un unghi de vreo 45°, 
deşi uneori mult mai abrupt. Nu puteam cuprinde 
cu privirea întreaga întindere a acestei 
deschizături, dar, fiindcă asupra ei se revărsa potop 
de lumină, nu aveam nici o îndoială că în vîrful ei 
(dacă reuşeam în vreun fel să ajungem în vîrf) vom 
găsi o cale de ieşire. 

Mi-am amintit acum că din defileul principal 
intraserăm în scobitură trei dintre noi şi că 
tovarăşul nostru, Allen, lipsea în continuare; am 
decis numaidecît să facem calea-întoarsă şi să 
încercăm să dăm de el. După o lungă căutare şi în 
mare primejdie ca pămîntul de deasupra noastră să 
se surpe şi mai tare, Peters mi-a strigat într-un 

tîrziu că nimerise peste un picior al tovarăşului 
nostru şi că tot trupul lui era adînc îngropat sub 
mormanul de pămînt. Curînd am văzut şi eu că 
spusele lui erau cît se poate de adevărate şi că, 
bineînţeles, viaţa îl părăsise de mult. Cu inimile 
îndurerate am lăsat, aşadar, trupul neînsuflețit în 
grija Domnului şi ne-am îndreptat din nou spre 
cotitură. 

Fisura era lată doar cît să încăpem prin ea şi, 
după vreo două încercări nereuşite de a ajunge sus, 
am căzut din nou pradă deznădejdii. Spuneam mai 
înainte că lanţul de dealuri printre care şerpuia 
defileul principal era alcătuit dintr-o varietate de 
rocă moale care semăna cu steatitul. Marginile 
deschizăturii pe unde încercam acum să urcăm 
erau din acelaşi material şi, din cauza umezelii, atît 
de lunecoase, încît anevoie găseam un punct de 
sprijin chiar şi în porțiunile mai puţin înclinate; în 
unele locuri, unde urcuşul era aproape drept, 
dificultatea era, fireşte, şi mai mare; şi, într-adevăr, 
o vreme am crezut că era de-a dreptul 
insurmontabilă. Disperarea însă ne-a dat curaj şi, 
scobind cu cuţitele noastre Bowie trepte în piatra 
poroasă şi sprijinindu-ne, cu riscul de a ne pierde 
viaţa, de cîte un colţ de ardezie dură care ieşea, ici 
ŞI colo, din masa aceea compactă, am ajuns pînă la 
urmă pe o platformă naturală, de unde se zărea un 
petic de cer albastru la capătul unei ravene 
acoperite de o pădure deasă. Aruncînd o privire 
înapoi, acum că eram ceva mai liniștiți, spre 
pasajul pe care-l străbătuserăm, am văzut clar, 
după felul cum arătau marginile lui, că era vorba 
de o formaţiune mai recentă şi am conchis că 
zguduirea aceea, sau ce-o fi fost, care ne copleşise 
pe nepregătite, în aceeaşi clipă ne-a deschis 
această cale de scăpare. Frînți de oboseală şi, drept 
să vă spun, atît de istoviţi, încît de-abia ne mai 
puteam ţine pe picioare sau lega două cuvinte, 
Peters a îngăimat ceva cum că ar trebui să ne 
chemăm tovarăşi în ajutor, trăgînd cu pistoalele pe 

care le mai aveam încă la brîu — muschetele şi 
hangerele le pierduserăm printre grămezile de 
pămînt reavăn de pe fundul prăpastiei. Întîmplările 
care au urmat ne-au dovedit că, dacă am fi tras, am 
fi regretat amarnic acest lucru; dar spre norocul 
nostru, între timp, îmi încolțise în minte vaga 
bănuială că fuseserăm trădaţi şi am renunţat să-i 
mai înştiințăm pe sălbatici despre locul unde ne 
aflam. 

După ce ne-am odihnit vreo oră, am luat-o 
încetişor în susul ravenei şi n-am apucat să urcăm 
mult, cînd am auzit nişte chiote grozave. În cele 
din urmă, am ajuns la ceea ce s-ar putea numi 
suprafaţa deschisă a terenului, căci, de cînd 
părăsiserăm platforma, poteca noastră şerpuia pe 
sub o boltă de stînci masive şi frunziş, străjuind la 
mare înălțime deasupra capetelor noastre. Cu 
multă băgare de seamă ne-am furişat pînă la o 
bortă îngustă prin care aveam o perspectivă clară 
asupra împrejurimilor, cînd, într-o singură clipă şi 
dintr-o singură privire, ni s-a revelat secretul 
înfricoşător al acelui cutremur. 

Locul de unde priveam nu era departe de coama 
celui mai înalt pisc din lanţul dealurilor de steatit. 
Defileul în care pătrunsese grupul nostru de 
treizeci şi doi se afla în stînga noastră, la vreo 
cincizeci de picioare depărtare. Dar pe o distanţă 
de cel puţin o sută de iarzi, albia sau matca acestui 
defileu era complet astupată de mormanele haotice 
a peste un milion de tone de pămînt şi piatră care 
fuseseră prăvălite în ea de mînă omenească. 
Mijloacele prin care această masă enormă a ajuns 
să se prăbuşească erau pe cît de simple, pe atît de 
vădite, căci mai rămăseseră urme indubitabile ale 
acelei fapte criminale. În cîteva locuri de-a lungul 
coamei peretelui estic al defileului (noi ne aflam 
acum pe cel vestic) puteau fi văzuţi pari de lemn 
bătuţi în pămînt. În aceste locuri pămîntul nu 
cedase, însă pe întreaga întindere a peretelui de 
prăpastie din care se năruise masa aceea de pămînt 

se vedea limpede, după urmele lăsate în sol, 
semănînd cu cele făcute de sfredelul spărgătorului 
de piatră, că pari, aidoma celor pe care i-am văzut 
întregi, fuseseră plantați la mai mult de un iard 
distanţă între ei pe o lungime de vreo trei sute de 
picioare şi la vreo zece picioare de marginea 
prăpastiei. Coarde rezistente din viță-de-vie erau 
legate de parii rămaşi încă pe deal şi era evident că 
asemenea coarde fuseseră legate de fiecare dintre 
ceilalți pari. Am vorbit deja despre ciudata 
stratificare a acestor dealuri de steatit, iar 
descrierea pe care tocmai v-am făcut-o despre 
scobitura îngustă şi adîncă prin care am scăpat să 
nu fim îngropați ne va permite o mai bună 
înţelegere a naturii sale. Era astfel alcătuită, încît 
aproape orice trepidaţie naturală în mod sigur ar fi 
despicat pămîntul în straturi sau plăci 
perpendiculare, dispuse paralel unele faţă de altele; 
şi un efort cît de mic, dar bine ţintit, era suficient 
ca să aibă acelaşi efect. Tocmai de această 
stratificare se folosiseră sălbaticii pentru a-şi duce 
la bun sfîrşit planul lor mișelesc. Nu încape 
îndoială că prin şirul acela continuu de pari s-a 
produs o dislocare parțială a terenului, probabil pe 
o adincime de unul sau două picioare, iar cînd 
sălbaticii s-au pus să tragă fiecare de capătul unei 
coarde (aceste coarde erau legate de vîrful panilor 
şi se întindeau în spatele costişei), s-a obţinut o 
pîrghie cu o forță extraordinară, capabilă să năruie 
la un semn întreg peretele dealului în străfundurile 
hăului de dedesubt. Soarta bieţilor noştri camarazi 
era mai presus de orice îndoială. Doar noi 
scăpaserăm din  volbura acelui  prăpăd 
înspăimîntător. Eram singurii oameni albi în viaţă 


de pe insulă. 


125 În orig. the blackness of darkness; expresia provine din 
Epistola sobornicească a lui Iuda, 13: „... nişte stele rătăcitoare, 
cărora le este păstrată negura întunerecului pentru vecie“. Expresia 


revine în Hruba şi pendulul (1842); Ion Vinea traduce cu „beznele 

întunericului“ — vezi MMR, p. 424. După cum observă Pollin (p. 
333), expresia fusese folosită de J.N. Reynolds în „Leaves from an 
Unpublished Journal“ (New-York Mirror, 21 aprilie 1838, 15: 340): 
„A view of their [...] summits was prevented by the blackness of 
darkness which hung around us“. („Nu puteam zări vîrfurile lor [ale 
aisbergurilor] din pricina negurii întunericului care ne înconjura.“) 

126 Din metis, Dirk Peters devine „alb“! După Pollin (p. 335), Poe 
intenționa probabil să revizuiască descendența indiană a lui Dirk 


Peters, însă mai tîrziu a neglijat să facă acest lucru. 

Capitolul XXII 


Situaţia noastră, aşa cum ni se înfățişa acum, nu 
era cu nimic mai puţin înfricoşătoare decît atunci 
cînd ne consideram înmormîntaţi pe vecie. Nu 
vedeam în faţa noastră nici o altă perspectivă decît 
aceea de a fi căsăpiți de săbatici sau de a duce în 
captivitate printre ei o existenţă jalnică. Puteam, 
fireşte, să ne ascundem de ei o vreme prin 
văgăunile acestor dealuri şi, ca ultim refugiu, în 
hăul din care tocmai ieşiserăm; am fi pierit însă de 
frig ori de foame în lunga iarnă polară!” sau, în 
cele din urmă, am fi fost descoperiți cînd am fi 
încercat să găsim cîte ceva de-ale gurii. 

Întreg ţinutul dimprejur părea să freamăte de 
sălbatici, printre ei aflîndu-se, după cum ne-am dat 
seama, o droaie care veniseră cu plutele de prin 
insulele de la sud, fără îndoială ca să pună şi ei 
umărul la capturarea şi jefuirea lui Jane Guy. 
Vasul mai stătea încă netulburat la ancoră în golf, 
cei de la bord neavînd habar, pare-se, de primejdia 
care-i păştea. Şi cît am fi dorit în acel moment să 
fim acolo cu ei! — să-i ajutăm să scape sau să 
pierim odată cu ei, apărîndu-ne. Şi nu vedeam cum 
i-am fi putut măcar preveni asupra pericolului, fără 
să ne punem capul în joc, ba chiar cu slabe nădejdi 
că le-am putea fi de folos. Un foc de pistol ar fi 
fost de ajuns ca să le dăm de ştire că s-a întîmplat 
ceva rău; dar detunătura nu avea cum să-l 
informeze că singura lor şansă de a se salva era să 
iasă din radă numaideciît — nu le puteam spune că 
nici un cod al onoarei nu-i mai silea să rămînă, 
acum cînd tovarăşii lor nu se mai aflau printre cei 
vii. Auzind împuşcătura, nu aveau cum să fie mai 
bine pregătiți să-l întîmpine pe duşman, acum gata 
de atac, decît fuseseră pînă acum şi dintotdeauna. 
Prin urmare, dintr-un foc de armă n-ar fi ieşit 
nimic bun, ci un rău infinit şi, după o matură 
chibzuinţă, ne-am stăpînit. 

Ne-am gîndit apoi să o luăm la goană în direcţia 
goeletei, să punem mîna pe una din pirogile aflate 
în vîrful golfului şi să încercăm să forțăm o ieşire 
pînă la bordul vasului. Dar ne-am dat seama 
imediat că ar fi fost absolut imposibil să reuşim 
într-o asemenea acţiune disperată. Ţinutul, după 
cum spuneam, literalmente colcăia de băştinaşii 
pititi prin tufişuri şi prin cotloanele dealurilor, ca 
să nu fie observați de pe goeletă. În imediata 
noastră apropiere, mai ales, se postase întreaga 
oaste a războinicilor în piei negre, în frunte cu 
Too-wit şi, pare-se, aşteptau doar întăriri ca să 
declanşeze asaltul asupra lui Jane. Pirogile aflate 
în vîrful golfului erau şi ele pline cu sălbatici, 
adevărat, neînarmaţi, dar care fără îndoială că 
aveau arme la îndemiînă. Am fost siliți, aşadar, 
împotriva voinței noastre, să rămînem în 
ascunzătoare simpli spectatori la bătălia ce era pe 
cale să înceapă. 

După vreo jumătate de ceas, am văzut vreo 


şaizeci-şaptezeci de plute sau bărci cu fund plat şi 


cu balansiere'%, pline cu sălbatici, dînd ocol ansei 


sudice a golfului. Aceştia păreau să nu aibă la ei 
alte arme decît nişte ghioage scurte şi pietrele care 
zăceau pe fundul plutelor!*. Curînd după aceea, un 
alt detaşament, şi mai numeros, s-a apropiat din 
direcția opusă, şi cu acelaşi fel de arme. Cele patru 
pirogi s-au umplut şi ele degrabă cu băştinaşii dînd 
năvală de prin tufişurile din vîrful golfului şi care 
au luat-o iute din loc, ca să li se alăture celorlalte 
cete. Astfel, în mai puţin timp decît mi-a luat mie 
să vă povestesc şi, ca prin miracol, Jane s-a văzut 
împresurată de un puhoi de scalpeţi, evident, 
hotărîţi să o cucerească cu orice preţ. 

Că aveau să reuşească, nu ne mai îndoiam nici o 
clipă. Cei şase oameni rămaşi pe vas, oricît de 
hotărîți ar fi fost să o apere, erau mult prea puţini 
ca să poată mînui cum trebuie tunurile sau să 
susţină în vreun fel o luptă atît de inegală. Nici nu- 
mi puteam imagina că vor opune vreo rezistenţă, 

însă de data aceasta ne-am înşelat, căci numaidecît 
i-am văzut prinzînd lanţul de ancoră cu şpringuri şi 
aducînd vasul cu tribordul spre pirogi, acestea 
aflîndu-se în acel moment la o bătaie de pistol, 
plutele fiind aproape la un sfert de milă, contra 
vîntului. Dintr-un motiv necunoscut, însă, cel mai 
probabil din cauza agitației care îi cuprinsese pe 
sărmanii noştri prieteni, văzîndu-se într-o situaţie 
aşa disperată, salva de tun s-a dovedit a fi un eşec 
total. Nici o pirogă n-a fost atinsă sau măcar rănit 
vreun sălbatic, ghiulelele lovind scurt şi ricoşind 
peste capetele lor. Singurul efect a fost surpriza pe 
care au produs-o asupra lor detunătura neașteptată 
şi fumul, atît de gros, încît preţ de cîteva clipe 
aproape am crezut că vor renunţa cu totul la plan şi 
se vor întoarce la țărm. Şi foarte probabil că ar fi 
făcut acest lucru dacă, după salva de la bord, 
oamenii noştri ar fi tras cu muschetele şi atunci, 
pirogile aflîndu-se atît de aproape, imposibil să nu 
fi ucis cîțiva sălbatici, destul măcar ca să 
împiedice ceata să mai înainteze, pînă cînd le-ar fi 
putut administra şi plutelor o porție de ghiulele. 
Dar, în loc de asta, le-au dat timp celor din pirogi 
să-şi revină din sperietură şi, privind în jur, să vadă 
că nimeni nu fusese rănit, iar ei s-au repezit la 


tunurile de la babord să se pregătească pentru 


plute. 


Salva de la babord a avut un efect de-a dreptul 
devastator. Obuzele cu mitralii şi ghiulele prinse în 
lanţ ale tunurilor mari au făcut ţăndări şapte sau 
opt plute şi au omorît pe loc poate treizeci sau 
patruzeci de sălbatici, iar alţi o sută cel puţin au 
fost zvirliți în apă, cei mai mulți cu răni 
înfiorătoare. Cei rămaşi, înnebuniţi de spaimă, 
numaideciît au început să se retragă în mare grabă, 
fără să aştepte măcar să-şi culeagă din apă 
tovarăşii schilodiţi, care înotau în toate direcțiile, 
tipînd şi urlînd după ajutor. Acest mare succes a 
venit însă prea tîrziu ca să-i mai poată salva pe 
bravii noştri oameni. Oastea din pirogi ajunsese 

deja la bordul goeletei şi număra peste o sută 
cincizeci de războinici, cei mai mulţi dintre ei 
izbutind să se caţere pe lanţuri şi peste plasele de 
abordare, înainte chiar ca fitilul să fie aprins la 
tunurile de la babord. Nimic nu mai putea stăvili 
furia lor brutală. Oamenii noştri au fost repede 
copleșiți, doborîți, călcaţi în picioare şi, cît ai clipi, 
pur şi simplu sfişiaţi în bucăţi. 

Văzînd acestea, sălbaticii de pe plute şi-au 
învins frica şi au venit cu duiumul să ia parte la jaf. 
În cinci minute, Jane devenise scena oribilă a unui 
adevărat dezastru şi a unei furii nestăvilite. Punţile 
au fost sparte, iar scîndurile smulse, parimăria, 
velele şi tot ce era mobil pe punte, dezmembrate, 
ca prin farmec, în timp ce, împingînd-o de la pupa, 
remorcînd-o cu pirogile şi trăgînd-o de laterale, 
cum înotau ei aşa cu miile împrejurul vasului, 
başbuzucii au tîrît-o pînă la urmă la țărm (cablul 
fiind filat) şi au livrat-o bunelor oficii ale lui Too- 
Wit, care, ca orice general priceput, se ţinuse 
departe pe toată durata confruntării, veghind din 
postul său de comandă printre dealuri, dar care, 
acum că victoria fusese dobîndită, aşa cum şi-o 
dorise, a găsit de cuviinţă să pornească valvîrtej cu 
războinicii lui în piei negre pe pantă în jos şi să-şi 
ia partea lui din pradă. 

Coborîrea lui Too-wit ne-a dat ocazia să părăsim 
ascunzătoarea şi să pornim în recunoaştere pe 
dealul din apropierea prăpastiei. La vreo cincizeci 
de iarzi de gura ei, am zărit un izvoraş la care ne- 
am astîmpărat setea cumplită care ne mistuia. Nu 
departe de izvor, am descoperit cîteva tufişuri de 
alun, din soiul pe care l-am pomenit deja. Gustind 
din alune, le-am găsit chiar delicioase, cu o aromă 
foarte asemănătoare cu aceea a obişnuitelor alune 
englezeşti. Ne-am umplut degrabă pălăriile, le-am 
depozitat în ravenă şi ne-am întors să mai luăm. În 
timp ce eram ocupați cu culesul lor, un foşnet în 
tufişuri ne-a făcut să tresărim şi, cînd să ne furişăm 
înapoi în adăpostul nostru, o pasăre mare şi neagră, 

din specia stîrcilor, se cocoţase cu chiu şi vai pe o 
tufă. Eram atît de uimit, încît n-am putut schiţa 
măcar un gest, însă Peters a avut destulă prezenţă 
de spirit să se repeadă la ea şi să o apuce de gît, 
înainte ca pasărea să-şi ia zborul. Se zbătea şi țipa 
de mama focului, încît am vrut să-i dăm drumul, 
ca nu cumva zgomotul să le dea de veste 
sălbaticilor care s-ar mai fi aflat prin preajmă. Pînă 
la urmă însă o lovitură cu cuțitul Bowie a doborit- 
o la pămînt şi am tîrît-o în ravenă, felicitîndu-ne că 
reuşisem astfel să facem rost de rezerve de hrană 
care, la o adică, puteau să ne ţină o săptămînă. 

Am ieşit apoi să cercetăm împrejurimile şi ne- 
am aventurat cam multişor în jos pe costişa dinspre 
sud a dealului, dar fără să găsim ceva bun de 
mîncare. Ne-am pus să strîngem nişte vreascuri 
uscate şi ne-am întors, căci am văzut două cete de 
băştinaşi, îndreptîndu-se spre sat cu prada de pe 
corabie şi ne temeam că ne vor descoperi cînd vom 
trece pe sub poalele dealului. 

Următoarea noastră grijă a fost să ne facem 
ascunzătoarea cît mai sigură cu putinţă, drept care 
am astupat cu nişte tufe spărtura despre care am 
mai vorbit şi prin care zărisem peticul de cer 
albastru de pe platforma din interiorul prăpastiei. 
N-am lăsat decît o deschizătură foarte mică, atît cît 
să putem supraveghea golful, fără riscul de a fi 
văzuţi de jos. Isprăvind, ne-am felicitat pentru 
acest adăpost sigur, căci era complet exclus acum 
să fim descoperiţi, atîta timp cît rămîneam în 
ravenă şi nu ne aventuram sus pe deal. N-am 
observat urme care să ne arate că sălbaticu ar fi 
umblat vreodată prin această văgăună; dar cînd am 
luat în calcul probabilitatea ca scobitura prin care 
ajunseserăm pînă sus să se fi format abia acum, 
prin prăbuşirea stîncii din faţa noastră şi că nu se 
mai vedea nici un alt drum care să ducă la ea, n-am 
mai fost atît de veseli la gîndul că eram feriți de 
atacuri, cît speriaţi că nu mai era absolut nici o 
cale pe unde să coborim. Ne-am hotărît să 

cercetăm toată culmea dealului, de îndată ce se 
ivea o ocazie bună. În tot acest timp, am urmărit 
prin crenelul nostru mişcările sălbaticilor. 

Corabia o prefăcuseră deja în ruină, iar acum se 
pregăteau să-i dea foc. În scurt timp, am văzut 
vîrtejuri uriaşe de fum urcînd de la gura magaziei 
principale şi puţin după aceea o limbă groasă de 
foc a erupt de la teugă. Greementul, catargele şi ce 
mai rămăsese din vele s-au aprins pe dată, iar 
flăcările s-au întins cu repeziciune de-a lungul 
punților. Sălbaticui se aflau încă în număr mare pe 
vas, izbind cu pietroaie, topoare şi ghiulele în 
piroane şi în celelalte întărituri din aramă şi fier. Pe 
țărm, în pirogi şi pe plute, în imediata apropiere a 
goeletei, se aflau cu totul nu mai puţin de zece mii 
de băştinaşi, pe lîngă cohortele celor care, încărcaţi 
cu pradă, se îndreptau spre interiorul insulei şi spre 
insulele învecinate. Ne aşteptam acum la ceva 
îngrozitor şi nu ne-am înşelat. Întâi de toate, a venit 
o zguduitură grozavă (pe care am resimțit-o din 
plin în locul unde ne aflam, de parcă ne-ar fi 
curentat o pilă galvanică-"), neînsoţită însă de 
semne vizibile de explozie. Evident, sălbaticii s-au 
speriat şi preţ de o clipă prăpădul şi chiotele au 
încetat. Erau pe punctul să reînceapă, cînd, 
deodată, o masă de fum a pufnit de sub punți, ca 
un nor de furtună, negru şi greu — apoi, parcă din 
măruntaiele corăbiei, s-a ridicat o trîmbă de foc, 
înaltă şi strălucitoare, pînă la vreun sfert de milă în 
văzduh — apoi, brusc, vîlvătaia s-a întins împrejur 
— apoi, într-o clipă, tot văzduhul s-a umplut, ca 
prin farmec, de aşchu de lemn, metal şi membre 
omeneşti, într-un vălmăşag înfiorător — şi în cele 
din urmă a venit, în grozava ei furie, bubuitura, 
care ne-a zvîrlit cu putere la pămînt, pe cînd ecoul 
tumultului răsuna din deal în deal şi o ploaie 
măruntă şi deasă de sfărtmături s-a abătut din toate 
părțile asupra noastră. 

Prăpădul printre sălbatici a întrecut cu mult 
aşteptările noastre şi acum, într-adevăr, culegeau 

roadele binemeritate ale trădării lor. Poate că o mie 
au pierit în explozie şi cel puţin atîţia au fost crunt 
schilodiți. Golful, pe toată întinderea lui, era 
literalmente acoperit de trupurile acestor 
nenorociți, zbătîndu-se şi murind înecați, în timp 
ce pe țărm lucrurile stăteau chiar mai rău. 
Sălbaticii păreau de-a dreptul năuciți de 
neaşteptata şi deplina lor înfrîngere şi nici nu se 
mai oboseau să se ajute unii pe alții. La un 
moment dat, am observat în comportamentul lor o 
schimbare totală. Din absolută consternare, dintr- 
odată parcă îi lovise strechea, încît alergau ca 
nebunii încoace şi încolo, apropiindu-se şi 
depărtîndu-se de un anumit loc de pe țărm, cu o 
expresie stranie — un amestec de oroare şi furie, 
dar şi vie curiozitate — întipărită pe chipurile lor şi 
strigînd cît îi ţinea gura: Tekeli-li! Tekeli- 
lil! Numaidecît am văzut o ceată numeroasă 
luînd-o în direcţia dealurilor, de unde s-au întors la 
scurtă vreme cărînd nişte tepe de lemn. S-au dus 
cu ele în locul unde lumea se adunase buluc, iar 
oamenii le-au făcut loc să treacă şi, astfel, am 
putut vedea şi noi obiectul care iscase toată această 
tulburare. Am zărit ceva alb întins pe pămînt, dar 
n-am putut desluşi imediat ce anume era. Pînă la 
urmă am văzut că era leşul ciudatului animal cu 
colți şi gheare stacojii pe care goeleta îl scosese 
din mare la 18 ianuarie. Căpitanul Guy poruncise 
ca trupul să fie îmbălsămat ca să-l poată împăia şi 
lua cu el în Anglia. Îmi amintesc că dăduse unele 
indicaţii în privinţa asta chiar înainte să ajungem la 
insulă şi că leşul fusese adus în cabină şi pus bine 
într-unul din chesoane. Acum, explozia îl azvîrlise 
pe țărm; dar de ce stîrnise atîta îngrijorare printre 
sălbatici era ceva ce nu puteam nicicum înţelege. 
Cu toate că stăteau înghesuiți la mică distanţă în 
jurul hoitului, nici unul nu părea dornic să se 
apropie mai mult. Oamenii cu ţepele le-au înfipt, 
pe rînd, în cerc, împrejurul său şi numai cît şi-au 
isprăvit treaba, că gloata, cu mic, cu mare, a luat-o 

la sănătoasa spre interiorul insulei cu strigăte 
asurzitoare: Tekeli-li! Tekeli-li! 


127 Totuşi o iarnă polară care nu ucide melcii-de-mare şi nici 
ţestoasele de Galápagos, notează ironic Pollin (p. 336). 

128 Corpuri plutitoare menite să le dea bărcilor mai multă 
stabilitate. 

129 Cum de a putut Pym să vadă fără binoclu pietrele de pe fundul 
plutelor? (Pollin, p. 336) 

130 Acest paragraf şi următorul sînt inspirate dintr-un episod 
asemănător din Morrell, Narrative (pp. 412-13). 

131 Nuvelele lui Poe abundă în pile şi baterii galvanice. 

132 În PMLA (une 1942, 57: 521), J.O. Bailey sugerează că 
„Tekeli-li“ ar fi o formă coruptă a expresiei arabe care se traduce 
prin „Încrede-te în mine“. În An Authentic Narrative of the 
American Brig... (New York, 1817, retipăriri în 1818, 1820, 1828) a 
lui James Riley, o carte în mod cert consultată de Poe, există un 
glosar de cuvinte arabe în care cuvîntul „Tekkela“ este dat cu sensul 


de „încredere“. 

Capitolul XXI 


Pe durata următoarelor şase sau şapte zile, am 
rămas în ascunzătoarea noastră de pe deal, ieşind 
doar cînd şi cînd după apă şi alune, şi chiar şi 
atunci cu cele mai mari precauţii. Ne făcuserăm pe 
platformă un fel de izbă, mobilînd-o cu un pat din 
frunze uscate şi aşezînd în ea trei bolovani mari şi 
laţi, care ne slujeau deopotrivă de vatră şi de masă. 
Focul îl aprindeam fără nici o dificultate, frecînd 
laolaltă două bucăţi de lemn uscat, una moale, 
cealaltă tare. Pasărea pe care o prinseserăm, chiar 
la timp, s-a dovedit a fi o mîncare excelentă, deşi 
cam greu de digerat. Nu era o pasăre oceanică, ci o 
specie de stîrc, cu penele negre ca smoala şi pătate 
în sur, şi cu aripi mici în raport cu trupul. În 
apropierea rîpei, am zărit după aceea trei din 
aceeaşi specie, căutînd-o, pare-se, pe cea pe care o 
capturaserăm noi; cum însă n-am mai coborit, n- 
am avut ocazia să le prindem. 

Cît timp ne-a ţinut pasărea, n-am suferit din 
cauza situaţiei noastre; acum însă că o mîncaserăm 
de tot, era absolut necesar să căutăm nişte provizii. 
Alunele nu reuşeau să ne potolească foamea, ba 
chiar ne dădeau crampe dureroase la stomac şi, 
dacă întreceam măsura, dureri de cap cumplite. 
Văzuserăm cîteva țestoase mari lîngă malul mării, 
la est de dealul nostru, şi ne-am dat seama că putea 
fi lesne prinse, numai să ajungem la ele fără să ne 
observe băştinaşii. Ne-am înţeles, aşadar, să 
îndrăznim o coborîre pînă acolo. 

Am luat-o în jos pe povîrnişul dinspre sud, care 
nu părea să ne pună chiar atîtea piedici, dar abia 
am făcut o sută de iarzi, cînd (aşa cum, după cele 
văzute, anticipaserăm de-acolo din vîrful dealului) 
înaintarea ne-a fost complet blocată de o 
prelungire a defileului în care pieriseră tovarăşii 
noştri. Am apucat-o atunci de-a lungul crestei, cale 
de vreun sfert de milă, pînă cînd am fost din nou 

opriți de o prăpastie foarte adîncă şi, fiindcă n-am 
fi reuşit să înaintăm pe buza ei, am fost nevoiţi să 
facem  calea-întoarsă de-a lungul  ravenei 
principale. 

Am pornit-o acum spre est, dar fără să avem 
parte de mai mult noroc. După ce timp de o oră ne- 
am căţărat, mai mult de-a buşilea, cu riscul de a ne 
rupe gîtul, am descoperit că, de fapt, coboriserăm 
într-o căldare de granit negru, acoperită pe fund cu 
o pulbere fină, din care nu se putea ieşi decît pe 
cărarea colţuroasă pe care veniserăm de jos. După 
ce ne-am căznit, pe aceeaşi cărare, să ajungem sus, 
am luat-o de data asta pe creasta de nord a 
dealului. Aici am fost nevoiţi să fim cu ochii în 
patru, fiindcă, la cea mai mică nebăgare de seamă, 
ne-am fi expus cu totul privirilor sălbaticilor din 
sat. Și am mers aşa, cînd pe brînci, cînd în 
genunchi, trebuind chiar să ne întindem pe jos, cît 
eram de lungi, şi să ne tragem înainte, ţinîndu-ne 
de arbuşti. În felul acesta prudent n-am înaintat 
decît foarte puţin, pînă cînd am ajuns la o prăpastie 
mult mai adîncă decît cele pe care le văzuserăm 
pînă atunci şi care ducea direct în defileul 
principal. Astfel, temerile noastre s-au adeverit 
întru totul şi ne-am trezit complet izolați şi fără 
nici o cale de acces spre lumea de sub noi. Zdrobiţi 
de oboseală după atîta trudă, cu chiu, cu vai, ne-am 
întors la platformă şi, trîntindu-ne pe patul de 
frunze, am dormit un somn dulce şi profund vreme 
de mai multe ceasuri. 

După această căutare fără folos, cîteva zile la 
rînd am fost ocupați să cercetăm fiecare locşor de 
pe creasta dealului ca să ne dăm seama de 
resursele ei de hrană. Am descoperit că nici gînd să 
găsim ceva de mîncare, în afară de alunele acelea 
nesănătoase şi de un soi de lingurea, cam aţoasă, 
care creştea pe un peticel de pămînt de nici un sfert 
de ar şi care nu ne-ar fi ţinut prea mult. Pe 15 
februarie, din cîte îmi amintesc, nu mai rămăsese 
fir de lingurea, iar alunele se împuţinaseră; prin 

urmare, nici că se putea o situaţie mai nenorocită 


decît a noastră!*. Pe 16, am făcut din nou un tur al 
zidurilor temniţei noastre în nădejdea că vom găsi 
vreo cale de scăpare, însă fără nici un rezultat. Am 
coborit totodată prăpastia în care fuseserăm 
îngropaţi, cu vaga speranţă că prin această rîpă 
vom descoperi vreo spărtură care să dea în ravena 
principală. Şi de data asta am rămas dezamăgiţi, 
deşi găsiserăm o muschetă, pe care am luat-o cu 
noi. 

Pe 17, am pornit-o din loc ferm decişi să 
cercetăm mai îndeaproape prăpastia de granit 
negru în care coborîserăm cînd am fost prima oară 
în recunoaştere. Ne-am adus aminte că una din 
scobiturile din pereții căldării o cercetaserăm doar 
într-o doară şi eram nerăbdători să o explorăm, 
deşi nu ne aşteptam să descoperim vreo ieşire pe- 
acolo. 

Ca şi înainte, n-am întîmpinat cine ştie ce 
dificultăți ca să ajungem în fundul hăului şi, acum 
că ne simțeam mai în largul nostru, îl puteam 
cerceta cu mai multă luare-aminte. Într-adevăr, 
locul părea unul dintre cele mai bizare din cîte se 
pot imagina şi pur şi simplu nu ne venea să credem 
că era în întregime opera naturii. Căldarea avea, de 
la capătul de est la cel de vest, vreo cinci sute de 
iarzi lungime, dacă îi socoteam toate meandrele; în 
linie dreaptă, distanța de la est la vest nu era mai 
mare (îmi dau doar cu presupusul, căci nu aveam 
nici un mijloc de a o măsura cu precizie) de 
patruzeci sau cincizeci de iarzi. Prima dată cînd 
am coborît în prăpastie, adică o sută de picioare de 
sus din creştetul dealului, pereții abisului nu prea 
semănau între ei şi nu păreau să fi fost uniți 
vreodată, unul fiind din steatit, celălalt din 
marmură conținînd nişte granule metalice. Aici, 
lățimea medie sau distanța dintre cele două coaste 
de deal era de vreo şaizeci de picioare, dar nu 
părea să aibă o conformație regulată. Dar, coborînd 
sub nivelul de care am vorbit, acest spaţiu se 

micşora rapid, iar pereţii se înălţau în paralel, deşi 
pe o anumită distanță se deosebeau în continuare 
în ce priveşte materialul şi forma alcătuirii lor. La 
mai puţin de cincizeci de picioare de fundul 
prăpastiei începea o perfectă uniformitate. Pereţii 
erau acum exact la fel în ce priveşte compoziţia, 
culoarea şi orientarea laturilor, materialul din care 
erau alcătuiți fiind granit foarte negru şi strălucitor, 
iar distanțele dintre cele două fețe, pe toată 
întinderea lor, era exact de douăzeci de iarzi. Cel 
mai bine vom înțelege conformaţia precisă a 
acestei prăpastii cu ajutorul unui desen schiţat pe 
loc, căci norocul a făcut să am la mine un carneţel 
şi un creion, pe care le-am păstrat cu sfinţenie în 
lungul şir de aventuri prin care aveam să mai trec 
şi cărora le sînt îndatorat pentru numeroasele 
întîmplări pe care mi le-am însemnat şi care, 
altminterea, ar fi pierit din memoria mea. 


Q 
i Ņ Figura 1 


Această figură (vezi figura 1) redă conturul 
general al prăpastiei, fără acele cîteva mici 
adîncituri de pe margini, fiecărei adîncituri 
corespunzîndu-i cîte o proeminență pe peretele 
opus. Fundul prăpastiei era acoperit, pînă la o 
adîncime de trei sau patru țoli, cu o pulbere 
aproape imaterială, sub care am dat peste acelaşi 
granit negru. La dreapta, la capătul de jos, se poate 
observa o mică deschizătură; ea este scobitura de 
care am pomenit mai sus şi motivul pentru care am 
coborît a doua oară — să o cercetăm mai amănunțit 
decît prima oară. Ne-am apucat acum să ne croim 
drum prin ea voiniceşte, tăind o parte din mărăcinii 
care ne încurcau şi îndepărtînd o grămadă de 
silexuri ascuțite care semănau întru cîtva cu nişte 
vîrfuri de săgeți. Dar ceea ce ne-a îndemnat să 
stăruim a fost şuviţa de lumină pe care am zărit-o 

prelungindu-se dinspre celălalt capăt. Am reuşit 
pînă la urmă cu chiu, cu vai să înaintăm vreo 
treizeci de picioare şi am descoperit că 
deschizătura era o boltă scurtă, de formă regulată, 
avînd pe fund aceeaşi pulbere impalpabilă ca aceea 
din prăpastia mai mare. Deodată ne-a izbit o 
lumină puternică şi, după o scurtă cotitură, ne-am 
trezit într-o altă încăpere, înaltă, asemănătoare în 
toate privinţele cu aceea pe care o părăsiserăm, 
mai puţin forma ei longitudinală. E dat aici 
conturul ei general (vezi figura 2). 


Figura 2 


Lungimea totală a acestei prăpastii, începînd cu 
deschizătura şi mergînd pe linia curbei pînă la 
capăt, este de cinci sute cincizeci de iarzi. Într-un 
loc am descoperit o scorbură mică, asemănătoare 
cu aceea prin care am ieşit din cealaltă prăpastie, şi 


era astupată cu acelaşi fel de mărăciniş şi grămezi 


de pietricele albe!” în formă de vîrf de săgeată. 


Am străbătut-o anevoie, găsind că era lungă de 
vreo patruzeci de picioare şi am nimerit într-o a 
treia prăpastie. Şi aceasta era exact ca prima, 
exceptînd forma ei longitudinală, care arăta astfel 
(vezi figura 3): 


D= < 


x 
fa 


Figura 3 şi 5 


Am aflat că lungimea totală a celei de-a treia 
prăpastii era de trei sute douăzeci de iarzi. În 
punctul a exista o adîncitură lată de vreo şase 
picioare, pătrunzînd în stîncă pînă la cincisprezece 
picioare, unde se termina într-un orizont de marnă, 
dincolo de care — cum de altfel ne-am şi aşteptat — 
nu mai cra nici o altă prăpastie. Tocmai ne 

pregăteam să părăsim această văgăună în care abia 
intra nițică lumină, cînd Peters mi-a atras atenţia 
asupra unui şir de scobituri în peretele de marnă ce 


alcătuia capătul sudic al acestui cul-de-sac. Cu 
un minim efort de imaginație, scobiturile de pe 
latura stîngă sau mai de nord puteau fi luate drept 
reprezentarea voită, deşi rudimentară, a unui corp 
omenesc stînd în picioare, cu braţul întins. 
Celelalte aduceau şi ele cu nişte litere din alfabet, 
şi Peters ţinea morțiş, deşi fără temei, că era vorba 
într-adevăr de aşa ceva. L-am convins pînă la urmă 
de eroare, atrăgîndu-i luarea-aminte asupra celor 
cîteva plăci grele de marnă pe care le-am cules 
bucată cu bucată din pulberea de pe Jos şi ale căror 
proeminențe intrau exact în scobiturile din peretele 
prăpastiei, dovedind astfel că ele toate erau opera 


naturii. Figura 4 este o copie exactă a întregului". 


Meppy 


Figura 4 


După ce ne-am convins că aceste peşteri bizare 
nu ne ofereau nici o o cale de scăpare din temnița 
noastră, mîhniți şi demoralizați, am făcut drumul 
înapoi pînă pe culmea dealului. În următoarele 
douăzeci şi patru de ore nu s-a întîmplat nimic 
demn de consemnat, cu excepția faptului că, 
cercetînd partea dinspre est a celei de-a treia 
prăpăstii, am găsit două puțuri în formă de 
triunghi, foarte adînci şi avînd şi ele pereții de 
granit negru. Ne-am gîndit că nu avea rost să 
încercăm să coborîm în aceste puțuri, fiindcă 
arătau ca nişte gropi obişnuite, fără ieşire. Fiecare 
avea o circumferință de vreo douăzeci de iarzi, iar 
forma, precum şi poziția lor față de a treia 
prăpastie sînt arătate în figura 5, pe pagina 
anterioară. 

133 În ediţia din 1838 a romanului, acesta şi următorul capitol au 
fost numerotate la fel, eroare reţinută de Rufus Griswold în ediţia sa 
din 1856. În opinia lui J. Ridgley şi I. Havistock (Texas Studies in 
Literature and Language, 7: 63-80), primul din aceste două 
capitole, descriind misterioasele prăpăstii, a fost adăugat de Poe 
ulterior. Linia narativă, observă ei, continuă fără întreruperi de la 
cap. 22 la cap. 23 bis. 

134 O zi remarcabilă azi, căci la sud am zărit cîteva trîmbe uriaşe 
din aburii cenuşii despre care am vorbit. (n.a.) 

135 Grămezi de pietricele albe: Baudelaire (Oeuvres complètes de 
Edgar Poe, Paris, Gilbert Jeune, 1938, p. 443) traduce cu „d'une 
masse de cailloux jaunâtre“, adică „pietricele gălbui“. Jean Crepet, 
editorul traducerii din 1858 a lui Baudelaire, deplînge schimbarea 
din alb în gălbui operată de Baudelaire, căci, opinează editorul 
francez, Poe intenţionase poate să facă din aceste arme albe cauza 
originară a aversiunii tsalalienilor faţă de această culoare. 

136 Fundătură (fr.). 

137 În opinia lui Pollin, în figurile celor trei prăpăstii Poe şi-ar fi 
încriptat literele propriului său nume, prima figură fiind „e“, a doua 
„a“, iar a treia bucla literei „p“. Astfel, în acest capitol, adăugat 
după sfîrşitul povestirii, împreună cu Nota, avem, la drept vorbind, 
semnătura lui Poe. Motivul desenelor hieroglifice de pe peretele 
prăpastiei va fi fost sugerat de lucrarea lui Stephens, Incidents of 
Travel, în care există însemnarea: „The rock was covered with 
inscriptions; but I could not read them“ (1: 152). („Stînca era 


acoperită cu inscripţii, dar nu le-am putut desluşi“.) 

Capitolul XXIII [[ XXIV ]] 


Pe 20 ale lunii, socotind că era absolut imposibil 
să o mai ducem mult numai cu alunele — din 
pricina cărora ne chinuiam îngrozitor —, disperaţi, 
am hotărît să încercăm să coborîm versantul sudic 
al dealului. Aici, peretele abisului era dintr-o 
varietate de steatit extrem de poroasă, dar cădea 
aproape perpendicular pe întreaga lui întindere (o 
adîncime de cel puţin o sută cincizeci de picioare) 
şi în multe locuri era chiar boltit. După îndelungi 
căutări, am descoperit un stei lat de vreo douăzeci 
de picioare, sub buza prăpastiei, şi cu firavul ajutor 
ce 1 l-am putut da, legînd una de alta batistele pe 
care le purtam în buzunare, Peters a reuşit să sară 
pe el. Cu ceva mai multă trudă, am ajuns şi eu jos; 
şi atunci am văzut că puteam cobori tot drumul în 
felul în care ne-am căţărat din prăpastie, după ce se 
năruise peste noi dealul — adică, tăind trepte cu 
cuțitele în peretele de steatit. E greu de imaginat 
cît de riscantă era această încercare, dar, cum nu 
exista altă cale, ne-am zis că merita să o facem. 

Pe steiul pe care ne aflam creşteau cîteva 
tufişuri de alun şi am priponit de unul dintre ei un 
capăt al frînghiei confecționate din batistele 
noastre. L-am legat apoi pe Peters cu celălalt capăt 
şi l-am coborit peste marginea prăpastiei, pînă cînd 
batistele au făcut fir întins. A început apoi să sape 
o gaură adîncă în steatit (de vreo opt-zece țoli), 
tăind oblic în stînca de deasupra, la o înălțime de 
un picior sau cam aşa, ca să poată bate cu patul 
pistolului un ţăruş cît mai solid în suprafaţa 
netezită. L-am tras apoi sus pe o distanţă de vreo 
patru picioare şi a făcut o gaură asemănătoare cu 
cea de dedesubt, a bătut un ţăruş, ca şi mai înainte, 
asigurîndu-şi astfel un punct de sprijin, atît pentru 
mîini, cît şi pentru picioare. Am dezlegat apoi de 
tufiş frînghia din batiste şi i-am aruncat capătul, pe 
care l-a înnodat de ţăruşul din gaura de sus, 
lăsîndu-se după aceea încetişor în jos cu vreo trei 

picioare, adică pînă ce s-au întins batistele. Aici a 
mai făcut o gaură şi a mai înfipt un ţăruş. S-a tras 
apoi în sus ca să-şi proptească picioarele în gaura 
pe care tocmai o scobise, apucîndu-se cu mîinile 
de ţăruşul din gaura de deasupra. Trebuia acum să 
deznoade batistele de ţăruşul cel mai de sus ca să 
le poată lega de cel de-al doilea; iar aici şi-a dat 
seama că făcuse o greşeală săpînd găurile la o 
distanță atît de mare una de cealaltă. Totuşi, după 
vreo două încercări neizbutite şi extrem de riscante 
de a ajunge la nod (cu mîna stingă trebuind să se 
țină, în timp ce cu dreapta se chinuia să desfacă 
legătura), pînă la urmă a retezat frînghia, lăsînd 
vreo şase țoli înfăşurați în jurul ţăruşului. După ce 
a legat batistele de al doilea ţăruş, a coborit pînă 
sub al treilea, avînd grijă să nu nimerească mai jos. 
Prin aceste mijloace (mijloace pe care nu mi le-aş 
fi putut imagina vreodată şi pentru care eram cu 
totul îndatorat ingemozităţii şi stăruinței lui 
Peters), tovarăşul meu a reuşit, într-un tîrziu, 
ajutîndu-se uneori de proeminenţele peretelui 
stîncos, să ajungă teafăr la poale. 

A trecut ceva timp pînă să mă pot decide să-l 
urmez; în cele din urmă însă mi-am luat inima în 
dinți. Peters îşi scosese cămaşa, înainte de a 
coborî, iar aceasta, împreună cu a mea, alcătuia 
fuma potrivită pentru o asemenea aventură. După 
ce am aruncat muscheta găsită în prăpastie, am 
legat funia de un tufiş şi m-am lăsat cu iuţeală, 
silindu-mă prin vigoarea mişcărilor să-mi 
stăpînesc tremurul pe care nicicum altfel nu mi-l 
puteam birui. M-am descurcat destul de bine la 
primii patru-cinci paşi; dar numaidecît imaginația 
mea s-a aprins teribil la gîndul imensului hău în 
care mai aveam de coborit şi la starea precară a 
țăruşilor şi a găurilor din peretele de steatit — 
singurul meu punct de sprijin. În zadar încercam să 
alung aceste gînduri şi să-mi ţin ochii aţintiți 
întruna asupra stîncui netede din faţa mea. Cu cît 
mă sileam mai mult să nu gîndesc, cu atit 

închipuirile mele deveneau tot mai reale şi 
îngrozitor de precise. În cele din urmă, a venit şi 
acel paroxism al imaginaţiei, atît de înfricoşător în 
orice situație asemănătoare, momentul cînd 
începem să anticipăm senzațiile cu care vom cădea 
— să vizualizăm greața, ameţeala şi ultima sforțare, 
şi leşinul, şi sfîrşitul amarnic al impetuoasei şi 
năvalnicei prăbuşiri. Şi am descoperit acum că 
aceste născociri îşi creau propria realitate şi că 
toate aceste orori închipuite tăbărau asupra mea 
de-adevăratelea. Am simțit că-mi tremură groaznic 
genunchii, pe cînd degetele slăbeau, treptat, dar 
sigur, strînsoarea. Urechile îmi bubuiau, şi mi-am 
zis: „Ăsta-i dangătul meu de moarte!“:E. Iar acum 
eram mistuit de dorinţa irepresibilă de a mă uita în 
Jos. Nu puteam, nu voiam să privesc doar zidul de 
stîncă; ci cu o senzaţie nedesluşită, copleşitoare — 
pe jumătate de oroare, pe jumătate de despovărare 
— mi-am aruncat privirile în străfundurile 
prăpastiei. O clipă, degetele mele şi-au întărit 
strînsoarea,  încleştindu-se spasmodic, şi cu 
mişcarea aceasta mi-a trecut prin minte, ca o 
nălucire, gîndul firav că aş putea pînă la urmă să 
scap — în clipa următoare, întreg sufletul mi-a fost 
cuprins de dorința de a cădea; un dor, o sete, o 
patimă de nestăviliti*. Am dat drumul numaidecît 
țăruşului şi, întorcîndu-mă pe jumătate dinspre 
golful prăpastiei, am rămas o clipă atîrnat de 
peretele ei gol. Dar am simțit imediat că mă ia cu 
amețeli; un glas strident mi-a ţipat în urechi; o 
arătare sumbră, drăcească, neguroasă stătea chiar 
sub mine; am oftat şi, dîndu-mi drumul în jos, cu 
inima gata să-mi sară din piept, m-am prăbuşit în 
braţele sale. 

Leşinasem, şi Peters m-a prins în cădere. Îmi 
urmărise mişcările din locul unde se afla, la 
poalele stîncii şi, văzînd pericolul iminent în care 
mă aflam, se străduise în fel şi chip să-mi insufle 
curaj; mintea mea era însă prea tulburată să poată 
auzi ce-mi spunea sau să fie măcar conştientă că- 

mi vorbise. În cele din urmă, văzînd că mă 
bălăbănesc, s-a căţărat iute, ca să-mi vină în ajutor, 
şi a ajuns tocmai la timp să mă salveze. Dacă aş fi 
căzut cu toată greutatea, frînghia de pînză 
inevitabil s-ar fi rupt, iar eu m-aş fi prăbuşit în 
abis; aşa însă, el a reuşit să-mi amortizeze căderea 
şi am rămas astfel suspendat, în afara primejdiei, 
pînă cînd mi-am venit în fire — asta după vreo 
cincisprezece minute. Cînd mi-am revenit, 
tremurul dispăruse de tot; mă simțeam ca un om 
renăscut şi, cu niţel ajutor tot de la tovarăşul meu, 
am ajuns şi eu teafăr la poalele dealului. 

Ne aflam nu departe de ravena în care îşi 
găsiseră mormîntul prietenii noştri, la sud de locul 
unde se năruise dealul. Acum era un deşert de o 
rară sălbăticie, înfăţişarea lui amintindu-mi de 
descrierile călătorilor despre regiunile care 
marchează aşezarea pustiitului Babilon. Ca să nu 
mai zic de ruinele povîrnişului surpat, care înălța o 
barieră haotică vederii către nord, întinderea 
aceasta era acoperită la tot pasul de nişte tumuli 
uriaşi, aparent rămăşiţele unor gigantice structuri 
artificiale, cu toate că, de aproape, nu păreau 
făcute de mîna omului. Zgură şi iar zgură, şi 


blocuri masive, informe, de granit negru, 


amestecate cu altele de marnă'“, atît unele, cât şi 


celelalte conținînd granule de metal. Cît despre 
vegetaţie, cît cuprindeai cu ochii, nu zăreai urmă 
de ea în tot ţinutul acela pustiu. Am văzut cîțiva 
scorpioni imenşi şi felurite reptile care nu se 
găsesc niciunde la latitudinile înalte. 

Cum hrana era grija noastră de căpătii, am 
hotărît să ne îndreptăm spre ţărmul mării, aflat la 
doar o jumătate de milă depărtare, ca să prindem o 
broască-ţestoasă, dintre cele cîteva pe care le 
zăriserăm din ascunzătoarea noastră de pe deal. 
Am parcurs vreo sută de arzi, furişîndu-ne cu 
precauţie printre stîncile şi tumulii aceia uriași, 
cînd, la o cotitură, cinci sălbatici s-au năpustit 
asupra noastră dintr-o grotă, doborîndu-l pe Peters 


229 


la pămînt cu o lovitură de ciomag. Şi cum era 
căzut, toată ceata a tăbărit asupra lui ca să-l 
răpună,  dîndu-mi răgaz să-mi revin din 
surprindere. Mai aveam încă muscheta, dar ţeava i 
se stricase atît de tare, cînd am aruncat-o în 
prăpastie, încît, fiindu-mi de prisos, am lepădat-o, 
preferînd să mă bizui pe pistoalele mele, pe care 
am avut grijă să le păstrez în bună stare. M-am 
apropiat cu ele de atacatori, trăgînd iute două 
focuri, unul după altul. Au căzut doi sălbatici, iar 
al treilea, care mai-mai să-şi înfigă sulița în Peters, 
a sărit ca ars, fără să-şi mai ducă intenția pînă la 
capăt. După ce tovarăşul meu a scăpat în acest fel, 
n-am mai avut de înfruntat nici o piedică. Avea şi 
el pistoale, însă, prevăzător, s-a ferit să le 
folosească, bizuindu-se pe forţa lui uriaşă, care o 
întrecea cu mult pe aceea a oricăruia dintre 
cunoscuţii mei. Înşfăcînd un ciomag de la unul 
dintre sălbaticii care căzuseră, le-a zburat creierii 
celorlalți trei rămaşi, ucigîndu-i pe toți deodată, 
dintr-o singură lovitură, încît am rămas stăpîni 
incontestabili peste cîmpul de bătălie. 

Atât de iute s-au întîmplat toate acestea, încît nu 
ne venea a crede că se petrecuseră de-adevăratelea 
ŞI, postați lîngă trupurile celor ucişi, ne holbam la 
ele ca nişte nerozi, pînă cînd nişte strigăte din 
depărtare ne-au trezit la realitate. Era limpede că 
sălbaticii se alarmaseră la auzul împuşcăturilor şi 
că aveam puţine şanse să ne facem nevăzuţi. Ca să 
ne întoarcem pe creasta dealului, trebuia să o luăm 
în direcția de unde veneau strigătele; şi, chiar dacă 
reuşeam să ajungem la poalele dealului, n-am mai 
fi apucat să ne cățărăm sus fără să fim văzuţi. Ne 
păştea o mare primejdie, iar noi stăteam în 
cumpănă încotro să fugim, cînd unul dintre 
sălbaticii în care trăsesem şi pe care-l crezusem 
mort a sărit sprinten în picioare, încercînd să 
scape. Dar l-am ajuns din urmă înainte să se facă 
nevăzut şi, cînd tocmai ne pregăteam să-i facem de 
petrecanie, Peters mi-a dat de înţeles că, dacă l-am 

sili să ne însoţească, ne-ar putea fi de folos în 
încercarea noastră de a ne salva. Aşa că l-am tîrît 
cu noi, făcîndu-l să priceapă că-l vom împuşca 
dacă va opune rezistenţă. După cîteva minute ne 
asculta cu sfinţenie, alergînd cot la cot cu noi 
printre stînci, în direcția țărmului. 

Pînă acum neregularitățile terenului străbătut de 
noi, în afară de acele cîteva dăţi, ascunseseră 
marea de privirile noastre şi, cînd pentru prima 
oară am avut-o toată sub ochii noştri, era la nici 
două sute de iarzi distanţă. De cum am ieşit pe 
plaja deschisă, i-am văzut cu groază pe băştinaşi, 
cîtă frunză şi iarbă, revărsîndu-se dinspre sat şi din 
toate colţurile satului, alergînd spre noi cu gesturi 
din cale-afară de furioase şi răcnind ca nişte fiare 
sălbatice. Am dat să facem calea-întoarsă şi să 
încercăm să găsim un ascunziş prin vreo văgăună a 
stîncăriei, cînd am zărit provele a două pirogi 
ieşind de după o stană mare de piatră, care înainta 
în apă. Am rupt-o la fugă într-acolo şi, cînd am 
ajuns la ele, le-am găsit nepăzite, singura lor 
încărcătură fiind trei țestoase de Galápagos şi 
obişnuita zestre de padele pentru şaizeci de vislaşi. 
Numaidecît am pus stăpînire pe una din ele şi, 
silindu-l pe prizonierul nostru să suie în ea, am 
împins-o în mare cu toată puterea de care mai 
eram în stare. 

Dar n-am apucat să facem mai mult de cincizeci 
de iarzi de la mal, cînd, după ce ne mai 
calmaserăm, am băgat de seamă uriaşa scăpare de 
care eram vinovaţi, lăsînd cealaltă pirogă pe 
mîinile sălbaticilor, care se aflau acum la o distanţă 
de țărm doar de două ori mai mare decît noi şi 
înaintau rapid pe urmele noastre. Acum nu mai era 
vreme de pierdut. Speranţele noastre erau infime, 
în cel mai bun caz, însă altele nu aveam. Era foarte 
îndoielnic, oricît ne-am fi dat silinţa, să putem 
pune mîna pe pirogă înaintea lor; o şansă de 
izbîndă însă tot mai exista. Dacă reuşeam, ne 

salvam, pe cînd a nu face încercarea însemna să ne 
împăcăm cu gîndul inevitabilului măcel. 

Piroga era astfel construită încît prora şi pupa 
erau la fel şi, în loc să o întoarcem, ne-am 
schimbat doar poziţia la rame. Cînd s-au prins de 
acest lucru, sălbaticii şi-au întețit urletele şi goana, 
apropiindu-se de noi cu o iuţeală de neînchipuit. 
Dar am tras din răsputeri la visle, ca nişte 
disperaţi, şi am ajuns la ţinta rîvnită, înainte ca ea 
să fie atinsă de mai mult de unul dintre băştinaşi. 
Acest om şi-a plătit scump mai marea lui 
sprinteneală, Peters împuşcîndu-l în cap cu 
pistolul, tocmai cînd acesta ajunsese lîngă malul 
apei. Din restul cetei sale, cei aflați mai în faţă 
erau la vreo douăzeci-treizeci de paşi distanță, în 
clipa cînd am reuşit să punem mîna pe pirogă. Ne- 
am chinuit mai întîi să o tragem în apa adîncă, la 
adăpost de sălbatici, dar, văzînd că era pusă prea 
tare pe uscat, şi cum nu mai era timp de pierdut, 
din vreo două lovituri zdravene cu patul 
muschetei, Peters a izbutit să-i desprindă o bucată 
mare din proră şi dintr-un bord. Apoi ne-am 
îndepărtat de mal. În răstimp, doi dintre băştinaşi 
se apucaseră cu mîinile de barca noastră şi nici în 
ruptul capului n-au vrut să-i dea drumul pînă ce nu 
i-am răpus cu cuțitele. Scăpaserăm de data asta şi 
ne îndreptam  repejor înspre larg. Grosul 
sălbaticilor, cînd a ajuns la piroga sfărmată, s-a pus 
pe cele mai înfiorătoare urlete de furie şi 
dezamăgire din cîte se pot imagina. În adevăr, din 
tot ce am putut eu vedea, netrebnicii ăştia păreau 
să fie cel mai infam, prefăcut, răzbunător, sîngeros 
şi de-a dreptul diabolic neam de oameni de pe faţa 
pămîntului. E limpede că nu s-ar fi îndurat de noi, 
dacă am fi căzut în mîinile lor. Au făcut o 
încercare nesăbuită de a ne urmări în piroga lor 
spartă, dar, văzînd că nu era bună de nimic, şi-au 
vărsat din nou mînia într-un potop de urlete 
înfiorătoare şi au rupt-o la fugă în direcția 
dealurilor. 

Pentru moment, ne aflam în afara primejdiei, 
dar situația noastră era încă destul de sumbră. 
Ştiam că la un moment dat sălbaticii avuseseră 
patru pirogi, ca aceea pe care o luaserăm noi, însă 
nu aveam cunoştinţă de faptul (confirmat după 
aceea de către prizonierul nostru) că două dintre 
ele se făcuseră ţăndări cînd a explodat Jane Guy. 
Prin urmare, am luat în calcul posibilitatea să fim 
totuşi urmăriţi, imediat ce duşmanii noştri vor fi 
ajuns, după un ocol, în baia unde erau trase de 
obicei pirogile. Temîndu-ne de acest lucru, n-am 
precupeţit nici un efort ca să lăsăm în urma noastră 
insula şi, silindu-l pe prizonier să ia şi el o padelă, 
am început să lunecăm pe apă cu mare iuţeală. La 
vreo jumătate de oră, după ce luaserăm deja un 
avans de vreo cinci sau şase mile spre sud, am 
zărit o flotilă impresionantă de pirogi cu fundul 
plat sau plute ieşind din baie — evident, cu intenția 
de a ne urmări. Curînd însă au făcut calea-întoarsă, 
pierzîndu-şi nădejdea că ar mai putea să ne ajungă 
din urmă. 


138 Asta-i dangătul meu de moarte! Cf. „Clopotul mă cheamă. / Să 
n-auzi, Duncan! Ceasul care bate / La cer te-ndeamnă sau în iad te- 
abate!“ din Macbeth, în traducerea lui Ion Vinea — vezi 
Shakespeare, Opere complete, vol. 7, ediţie îngrijită şi comentată de 
Leon D. Leviţchi. Note de Virgiliu Ştefănescu-Drăgăneşti, 
Bucureşti, Editura Univers, 1988, p. 274. 

139 Cf. „Stăm pe marginea unei prăpăstii. Ne uităm în abis — ni se 
face rău şi ameţim. Primul impuls este să ne dăm înapoi din faţa 
primejdii. Inexplicabil, stăm pe loc. Încetul cu încetul răul şi 
ameţeala, şi oroarea devin amestecate în norul unui sentiment fără 
nume. [...] dar din acest nor al nostru de la marginea prăpastiei 
prinde viaţă o formă mult mai cumplită decît oricare duh sau oricare 
demon din poveste, şi totuşi nu este decît un gînd, deşi 
înspăimântător, şi încă unul ce ne îngheaţă pînă în măduva oaselor 
cu teribila desfătare a ororii sale. Este doar gîndul a ceea ce ar putea 
fi senzațiile noastre în timpul căderii, îngrozitor de repezi, de la o 
asemenea înălțime. [...] Analizînd acestea şi alte acţiuni 


asemănătoare [...], vom descoperi că ele rezultă doar dintr-un spirit 

al Perversităţii“ (Demonul perversităţii, în MLMR, p. 265). Pentru 
anteismul personajelor poeşti, vezi Liviu Cotrău, Studiu introductiv, 
MMR, pp. 37-40. 

140 Marna era neagră şi ea; la drept vorbind, n-am văzut pe insulă 


ceva, indiferent ce, care să aibă o culoare deschisă. (n.a.) 

Capitolul XXIV [[XXV]] 


Ne găseam acum pe întinsul pustiu şi nemărginit 
al Oceanului Arctic, la o latitudine de peste 84°, 
într-o pirogă firavă şi fără alte provizii decît cele 
trei broaşte-ţestoase; başca lunga iarnă polară, care 
nu putea fi prea departe, aşa că trebuia să chibzuim 
bine ce cale vom urma. Şase sau şapte insule se 
zăreau la orizont, ţinînd toate de acelaşi arhipelag 
şi fiind situate la vreo cinci sau şase leghe 
depărtare una de cealaltă; pe nici una dintre ele 
însă nu aveam de gînd să ne aventurăm. Venind 
dinspre nord, la bordul lui Jane Guy, lăsaserăm în 
urmă, încetul cu încetul, regiunile mai aspre ale 
gheţurilor — ceea ce, oricît de puţin s-ar potrivi cu 
teoriile larg acceptate despre Antarctica — era un 
fapt pe care experienţa noastră nu ne permitea să-l 
tăgăduim. Aşa că ar fi fost o nebunie să încercăm 
să ne întoarcem — mai ales că anotimpul era atît de 
înaintat. O singură cale părea să fi rămas deschisă 
speranţelor noastre. Am hotărît să o luăm curajoşi 
spre sud, unde exista măcar posibilitatea să 
descoperim alte insule şi unde era mai mult decît 
probabil să găsim o climă chiar mai blîndă. 

Din ce am văzut pînă acum, Oceanul Antarctic, 
ca şi cel Arctic, era cu totul lipsit de furtuni 
violente sau de valuri prea înalte, însă piroga 
noastră, deşi mare, era, la drept vorbind, destul de 
şubredă, astfel că ne-am pus vîrtos pe treabă, ca să 
o facem cît mai sigură, cu puţinele mijloace pe 
care le aveam la îndemiînă. Pentru corpul luntrii nu 
găsiseră material mai bun decît scoarţa de copac — 
scoarţa unui copac necunoscut. Crevacele erau din 
răchită tare, foarte potrivită pentru acest scop. 
Avea cincizeci de picioare de la etravă la pupa, 
între patru şi şase lățime, şi pe toată lungimea ei o 
adincime de patru picioare şi jumătate — luntrile 
acestea, aşadar, deosebindu-se enorm de cele ale 
altor locuitori din Oceanul de Sud, cunoscuţi de 
popoarele civilizate. Nici o chpă n-am crezut că 

ele ar putea fi opera insularilor acelora neştiutori 
care le stăpîneau şi, după cîteva zile, întrebîndu-l 
pe prizonierul nostru, am aflat că, de fapt, fuseseră 
construite de nişte băştinaşi care locuiau într-un 
arhipelag, aflat la sud-vest de ţara unde le-am găsit 
noi, ele căzînd întîmplător în mîinile barbarilor 
noştri. Într-adevăr, nu puteam face mare lucru 
pentru ca luntrea noastră să fie mai trainică. La 
ambele extremități am descoperit cîteva crăpături 
destul de mari, pe care am reuşit să le astupăm cu 
bucăţi dintr-o jachetă de lină. Folosindu-ne de 
padelele în plus — şi erau destul de multe —, am 
înălțat un soi de parapet la prora care să mai 
reducă din forța valurilor care ar fi ameninţat să 
inunde acea parte. În chip de catarg, am mai înălţat 
două padele, aşezîndu-le una în dreptul celeilalte, 
cîte una de fiecare copastie, fără să mai fie nevoie 
astfel de vergă. De aceste catarge am atîrnat o 
pînză făcută din cămăşile noastre — o treabă destul 
de dificilă, pentru că de data asta prizonierul 
nostru nu mai voia nici în ruptul capului să ne 
ajute, deşi în toate celelalte operaţiuni se arătase 
destul de dornic să se înhame la lucru. Vederea 
pînzei părea să-l tulbure nemaipomenit. Nu-l 
puteam îndupleca să o atingă sau să se apropie de 
ea, iar cînd încercam să-l silim, începea să se 
scuture şi să ţipe: Tekeli-li! 

Isprăvind cu întăriturile pirogii, ne-am îndreptat 
deocamdată spre sud-sud-est, cu gînd să dublăm 
insula cea mai din sud a arhipelagului care se zărea 
la orizont. Trecînd de insulă, am pus prora pe 
direcția sud. Nu ne puteam plinge că vremea era 
neplăcută. Dinspre nord bătea un vînt 
predominant, foarte blind, marea era liniştită şi 
aveam tot timpul lumină de zi. Gheaţă nu se vedea 
defel; de altminteri, nu mai văzuserăm nici măcar 
un fulg de nea de cînd am lăsat în urmă paralela 
insulei Bennet. Aici, într-adevăr, temperatura apei 
era mult prea ridicată ca să apuce să se formeze 
chiar şi un cristal de gheaţă. După ce am tăiat cea 

mai mare dintre țestoase, obţinînd de la ea nu doar 
mîncare, dar şi o straşnică provizie de apă, ne-am 
continuat drumul fără evenimente deosebite vreo 
şase sau opt zile la rînd, răstimp în care trebuie că 
am străbătut o distanţă uriaşă spre sud, mai ales că 
vîntul a ţinut cu noi mai tot timpul şi un curent 
foarte puternic şi-a păstrat mereu direcția în care 
mergeam şi noi. 

] martie. Numeroase fenomene neobişnuite 
ne arată acum că pătrundem într-o lume bizară, 
miraculoasă. O coroană înaltă de vapori alb- 
cenuşii apare întruna la orizontul de sud, 
străluminată în răstimpuri de fulgere grozave, care 
brăzdează cerul cînd de la est la vest, cînd de la 
vest la est, înfățişîndu-se apoi din nou ca o creastă 
netedă şi uniformă — pe scurt, avînd toate variațiile 
ciudate ale aurorei boreale. Înălţimea medie a 
acestui nor de vapori, după cum se vede din locul 
unde ne aflăm, e de vreo 25°. Temperatura apei 
mării pare să crească de la o clipă la alta, iar 
culoarea acesteia se schimbă în mod vizibil. 

2 martie. Astăzi, tot întrebîndu-l pe prizonierul 
nostru, am ajuns să cunoaştem o mulțime de 
amănunte despre insula cu masacrul, despre 
locuitori şi datinile lor — dar cum aş putea să-l rețin 
pe cititor cu acestea tocmai acum? Pot spune însă 
că, din cîte am aflat, sînt opt insule în arhipelag; că 
sînt conduse de un singur rege, pe nume Tsalemon 
sau Psalemoun, care locuieşte pe cea mai mică 
dintre ele; că pieile negre care alcătuiesc veşmîntul 
războinicilor provin de la un animal uriaş care se 
găseşte numai într-o vale de lîngă curtea regelui; 
că locuitorii arhipelagului nu fac alte bărci decît pe 
cele cu fundul plat, cele patru pirogi fund 
singurele de acest fel pe care le posedă, după ce 
făcuseră rost de ele, din pură întîmplare, de pe o 
insulă mare din sud-vest; că pe el îl cheamă Nu- 
Nu; că nu ştie nimic despre insula Bennet; şi că 
insula pe care am părăsit-o se numeşte Isalal. 
Începutul cuvintelor Tsalemon şi Tsalal l-a 

pronunţat cu un sîsîit prelung, pe care chiar şi după 
încercări repetate n-am putut să-l reproducem, şi 
care e perfect identic cu strigătul stîrcului negru 
din care ne-am ospătat pe creasta dealului. 

3 martie. Apa e deosebit de caldă acum, iar 
culoarea ei se schimbă cu repeziciune, nemaifiind 
transparentă, ci lăptoasă ca aspect şi consistenţă. În 
imediata noastră apropiere, a fost în general 
liniştită, nici o clipă într-atit de agitată încît să 
pună în primejdie piroga — însă deseori am fost 
surprinşi să vedem la suprafaţă, în dreapta şi în 
stînga, la diferite distanţe, învolburăni bruşte şi 
foarte întinse, ele — din cîte am observat pînă la 
urmă — fiind întotdeauna precedate de nişte licăriri 
stranii la sud în regiunile vaporilor. 

4 martie. Astăzi, avînd de gînd să lărgesc un pic 
pînza, căci briza dinspre nord slăbise simţitor, am 
scos din buzunarul hainei o batistă albă. Nu-Nu 
şedea alături de mine şi, cînd batista 1-a atins din 
întîmplare faţa, a fost apucat de nişte spasme 
violente. Ele au fost urmate de somnolenţă şi 
stupoare şi de murmure stinse: Tekeli-li! Tekeli-li! 

5 martie. Vîntul a căzut de tot, dar e clar că 
înaintăm totuşi cu iuţeală spre sud sub influenţa 
unui curent puternic. Acum, într-adevăr, ar părea 
firesc să fim niţel îngrijoraţi de turnura pe care o 
iau evenimentele, însă nu sîntem cîtuşi de puţin. 
Chipul lui Peters nu arată nimic în acest sens, cu 
toate că uneori are o expresie pe care nu mi-o pot 
explica. Iarna polară pare să se apropie — să se 
apropie, însă fără terorile ei. Simt o amorfeală în 
trup şi în creier — o senzaţie de visare —, dar asta e 
tot. 

6 martie. Norul cenuşiu s-a ridicat acum cu 
multe grade deasupra orizontului şi îşi pierde, 
încet-încet, nuanţa fumurie. Apa e nespus de caldă, 
chiar neplăcută la atingere, iar aspectul ei lăptos e 
mai vădit ca oricînd. Astăzi, chiar lîngă pirogă, s-a 
produs o învolburare grozavă a apei. Ca de obicei, 
a fost însoțită de o străluminare a crestei norului şi 

de o scindare de moment la baza lui. O pulbere 
albă, fină, ca cenuşa — dar sigur nu cenuşă — a 
început să cadă peste pirogă şi peste o mare 
întindere de apă, pe cînd licărul se stingea printre 
vapori, iar freamătul din mare se potolise. Nu-Nu 
s-a aruncat numaidecît cu faţa în jos şi nimic nu l-a 
mai putut convinge să se ridice de pe fundul bărcii. 

Astăzi l-am întrebat pe Nu-Nu în legătură cu 
motivele confraților săi de a-i ucide pe camarazii 
noştri; părea însă mult prea copleşit de teroare ca 
să poată da un răspuns pe înţelesul nostru. Se 
îndîrjea să rămînă întins pe fundul bărcii; şi cînd 
am repetat întrebările cît priveşte motivul, a schiţat 
doar nişte gesturi idioate, bunăoară, să-şi ridice 
buza de sus cu degetul arătător, dezvelindu-şi 
dinţii. Aceştia erau negri. Nu mai văzuserăm pînă 
atunci dinţii vreunui locuitor din Tsalal. 

8 martie. Astăzi, a trecut pe lîngă noi unul din 
animalele acelea albe a cărui apariţie pe plaja din 
Tsalal iscase aşa o tulburare printre sălbatici. L-aş 
fi pescuit, dar dintr-odată m-am simțit prins de 
moleşeală şi m-am lăsat păgubaş. Temperatura 
apei creştea întruna şi nici nu mai puteam ţine 
mîna în ea. Peters abia mai scotea un cuvînt şi nu 
mai ştiam ce să cred despre starea lui de apatie. 
Nu-Nu respira şi nimic mai mult. 

9 martie. Substanţa aceea albă, ca de cenușă, 
cădea acum necontenit în jurul nostru şi în cantităţi 
uriaşe. Coroana de vapori de la sud se înălţase 
nespus la orizont şi începea să capete o formă 
distinctă. Nu o pot asemui decît cu o cascadă 
nesfîrşită, rostogolindu-se fără zgomot în mare de 
pe vreun crenel înalt şi îndepărtat din cer. Imensa 
cortină cuprindea întreg orizontul de sud. Nu 
scotea nici un sunet. 

21 martie. O beznă mohorită plutea acum 
deasupra noastră — dar din adîncurile lăptoase ale 
oceanului a ţişnit o lumină orbitoare ce s-a furişat 
de-a lungul parapetelor bărcii. Eram aproape 
îngropaţi sub ploaia de cenuşă albă care se 

aşternuse peste noi şi peste pirogă, dar care se 
topea de îndată ce cădea în apă. Coama cascadei se 
pierdea de tot în tenebrele depărtării. Fără îndoială 
însă că ne apropiam de ea cu o viteză înfiorătoare. 
La anumite intervale de timp vedeam cum în ea se 
cască nişte crăpături largi, dar numai de moment, 
şi cum din aceste crăpături, înlăuntrul cărora era 
un vîrtej de imagini nedesluşite, dau iureş, pe 
tăcute, rafale puternice de vînt, sfîşiind în calea lor 
oceanul cuprins de vîlvătăi. 

22 martie. Bezna se îngroşase simţitor, fiind 
străbătută doar de luciul apei răsfrînt de cortina 
albă din faţa noastră. Nenumărate păsări gigantice, 
palid-alburii, zburau acum fără încetare de după 
văl, iar țipătul lor, pe cînd dispăreau de sub 
privirile noastre, era eternul Tekeli-li. În răstimp, 
Nu-Nu a tresărit pe fundul bărcii, dar cînd l-am 


atins, am descoperit că-şi dăduse sufletul. Și în 


clipa aceea ne-am repezit în braţele cataractei'”, 


unde s-a deschis un abis care să ne primească. Dar 
în calea noastră s-a ivit o făptură omenească în 
linţolhu, şi la trup era cu mult mai mare decît 
oricare om printre oameni. Şi la această făptură 


culoarea pielii era perfect albă, cum e zăpada!“. 


141 Din motive lesne de înţeles, nu pot pretinde că aceste date sînt 
întru totul exacte. Rostul lor este în principal acela de a da mai 
multă claritate povestirii, ele fiind preluate direct din însemnările 
mele cu creionul. (n.a.) 

142 Cf. Manuscris găsit într-o sticlă: „...ne repezim nebunește în 
gheara vîrtejului...“ (Traducere de Ion Vinea, în MMR, p. 119) 

143 Sursa „făpturii albe“ va fi fost romanul utopic Symzonia. A 
Voyage of Discovery (1820), scris de „un anume căpitan Adam 
Seaborn“, posibil pseudonim al lui John Cleves Symmes, roman 
care exploatează teoria lui Symmes (vezi n. 51, supra). E vorba de 
o călătorie dincolo de Pol, în „Lumea interioară“, cum o numea 
Seaborn, locuită de nişte fiinţe îmbrăcate în veşminte albe (pp. 105- 
110). În The Power of Blackness: Hawthorne, Poe, Melville (Ohio 
University Press, 1980, p. 117), Harry Levin propune pentru 
„făptura în linţoliu“ o prezenţă angelică, preluată, chipurile, de Poe 

din Evanghelia după Marcu: „Au intrat în mormînt, au văzut un 
tinerel şezînd la dreapta, îmbrăcat într-un veşmînt alb, şi s-au 
spăimîntat“ (16: 5); sau, poate, din Evanghelia după Matei: „Şi 
îndată perdeaua dinlăuntrul Templului s-a rupt în două...“ (27: 51) şi 
„îmbrăcămintea lui [era] albă ca zăpada“ (28: 3). După Pollin (p. 
358), Poe pare oarecum indecis în privința umanităţii făpturii 
răsărite din apele oceanului, care este „omenească“, dar „cu mult 
mai mare decît oricare om“. Tot cu apariţia unei făpturi îmbrăcate în 
straie albe se încheie şi Prăbuşirea Casei Usher — vezi MMR, p. 
294. 

NOTĂL+4 


Împrejurările legate de moartea neaşteptată şi 
regretabilă a domnului Pym sînt deja bine 
cunoscute publicului grație presei cotidiene. Ne 
temem ca nu cumva puţinele capitole care urmau 
să-l întregească povestea, şi pe care le-a păstrat la 
el, cu gînd să le revizuiască în răstimpul cît cele de 
mai sus se aflau sub tipar, să se fi pierdut 
iremediabil în nenorocirea în care şi-a găsit 
sfîrşitul. S-ar putea însă ca lucrurile să nu stea 
chiar aşa şi ca hiîrtiile, dacă vor fi găsite pînă la 
urmă, să fie aduse la cunoştinţa publicului'?. 

Nici un efort n-a fost precupeţit pentru 
remedierea acestei deficiențe. Domnul al cărui 
nume este menţionat în prefaţă şi care, din cele 
afirmate acolo, se presupune că ar fi putut umple 
golul, a declinat invitația — acest lucru din motive 
întemeiate, legate de precizia, în genere, a 
detaliilor puse la dispoziția sa şi fiindcă avea 
îndoieli cum că părțile mai din urmă ale povestirii 
ar fi întru totul adevărate. Peters, de la care ne-am 
putea aştepta la unele informaţii, se mai află încă 
în viaţă şi trăieşte în Illinois, însă deocamdată n-a 
putut fi contactat. Se prea poate să dăm de el într-o 
bună zi şi fără îndoială că ne va furniza material 
pentru o încheiere a relatării domnului Pym!*€. 

Pierderea celor două sau trei capitole finale 
(căci mai erau doar două sau trei) este cu atît mai 
regretabilă cu cît — lucru ce nu poate fi pus la 
îndoială — ele conţin date chiar despre pol sau 
măcar despre regiunile din imediata lui apropiere; 
ŞI cu cît, totodată, afirmaţiile autorului cu privire la 
aceste regiuni ar putea fi curînd dovedite sau 
contrazise de expediția guvernamentală care 
tocmai se află în pregătiri pentru a se îndrepta spre 


Oceanul de Sud”. 
Există un anume aspect în povestire asupra 
căruia ne permitem să facem unele remarci; şi 

autorul acestei anexe s-ar simți nespus de fericit 
dacă cele spuse de el aici ar izbuti să dea o 
oarecare credibilitate bizarelor pagini pe care le 
publicăm acum. Ne referim la prăpăstule găsite pe 
insula Tsalal şi la întreg ansamblul de figuri de la 
paginile 200-203. 

Domnul Pym dă figurile cu prăpastia fără nici 
un comentariu şi afirmă categoric că asemănarea 
crestăturilor descoperite la extremitatea celei mai 
de est dintre prăpăstii cu nişte caractere alfabetice 
este pur fantezistă, pe scurt, că nici vorbă ca ele să 
fie aşa ceva. Această afirmaţie este făcută într-un 
mod atît de simplu şi susținută de o demonstraţie 
atît de convingătoare (faptul că proeminenţele 
fragmentelor de rocă găsite în pulbere se potrivesc 
în scobiturile din perete), încît sîntem nevoiţi să-i 
dăm autorului deplină crezare; şi nici un cititor cu 
scaun la cap n-ar trebui să presupună altceva. Cum 
însă faptele în legătură cu toate aceste figuri sînt 
din cale-afară de bizare (mai ales cînd le 
considerăm în contextul afirmațiilor din cuprinsul 
povestirii), s-ar cuveni, poate la fel de mult, să 
spunem un cuvînt sau două cu privire la toate 
acestea — cu atît mai mult cu cît faptele cu pricina 
fără îndoială că au scăpat atenţei domnului Poe. 

Figura 1, apoi figurile 2, 3 şi 5, puse cap la cap, 
exact în ordinea în care s-au succedat prăpăstiile, 
şi lipsite de micile ramificații laterale sau de bolți 
(care, să ne amintim, serveau doar ca mijloc de 
comunicare între încăperile principale şi erau de cu 
totul altă natură), alcătuiesc o rădăcină 
verbală etiopiană — rădăcina însemnînd „a fi 
umbrit“ — de unde toate derivatele cuvintelor 
„umbră“ şi „întuneric“. 

Cît despre crestătura situată „la stînga sau cel 
mai la nord“, din figura 4, este mai mult decît 
probabil ca Peters să fi avut dreptate şi ca 
înfăţişarea aceea hieroglifică să fie, într-adevăr, o 
operă de artă, menită să reprezinte o făptură 
omenească. Desenul se află în faţa cititorului, iar 

acesta poate sau nu să vadă asemănarea pe care o 
sugeram; restul crestăturilor însă susțin cu tărie 
punctul de vedere al lui Peters. Rîndul de sus 
constituie, în mod evident, rădăcina verbală arabă 
„= însemnind „a fi alb“, de unde toate 
derivatele din „strălucire“ şi „albeaţă“. Rîndul de 
jos la prima vedere nu-i chiar atît de uşor de 
descifrat. Caracterele sînt cam ciuntite şi lăbărţate; 
fără îndoială însă că, atunci cînd erau într-o stare 
nealterată, ele formau un cuvînt egiptean întreg 
mawn, adică „Ţinutul de la sud“. Trebuie spus că 
aceste interpretări dau apă la moară teoriei lui 
Peters despre „cea mai la nord“ dintre figuri. 


Braţul este întins înspre sud. 

Concluzii precum acestea deschid cîmp larg 
unor incitante speculaţii şi presupuneri. Poate că 
ele ar trebui privite în conexiune cu cîteva dintre 
cele mai puţin detaliate întîmplări ale povestirii, cu 
toate că nu-i deloc clar că acest lanţ de conexiuni 
ar fi întreg. Tekeli-li! era strigătul de spaimă al 
băştinaşilor de pe Tsalal cînd au descoperit leşul 
acelui animal alb pescuit din mare. Era totodată 
exclamația de groază a prizonierului tsalalian la 
vederea obiectelor a/be aflate în posesia domnului 
Pym. Şi mai era şi țipătul giganticelor păsări albe, 
ieşind în zbor ameţitor de după cortina albă, 
vaporoasă a Sudului. Nimic nu era alb în Tsalal şi 
nimic altfel în călătoria care a urmat spre regiunea 
de dincolo. Nu-i exclus ca, după un riguros 
examen filologic, să descoperim că „Isalal“, cum 
e botezată insula prăpăstiilor, trădează fie vreo 
afinitate cu înseşi prăpăstiile, fie vreo legătură cu 
caracterele egiptene atît de misterios scrijelite în 
sinuozităţile lor. 


„Am săpat-o în dealuri, iar răzbunarea mea în 


țărîna din stincă. “= 


SFÎRŞIT 


144 În opinia lui J.V. Ridgely şi I.S. Haverstick (Texas Studies in 
Literature and Language, 7: 63-80), Nota editorială şi capitolul 23 

au fost adăugate ulterior. 

145 Din două una: cititorul lui Poe este nevoit fie să presupună că 
moartea „în împrejurări bine cunoscute“ a lui Pym — cel care 
semnează Prefaţa, datată iulie 1838 — este o mistificare, fie să 
recunoască faptul că nu prea e la curent cu „presa cotidiană“. A 
doua propoziţie a Notei însă demonstrează varianta mistificării, căci 
Prefaţa îl întorcea pe Pym „cu cîteva luni în urmă“ (dovadă că a fost 
scrisă în 1837), iar „puţinele capitole“ trebuie să acopere aproape 
nouă ani (între 1829 şi 1837). Există o contradicţie şi între „să se fi 
pierdut iremediabil“, care, în următoarea propoziţie, devine „dacă 
vor fi găsite pînă la urmă“. Această propoziţie, împreună cu ultima 
a primului paragraf, sugerează, în opinia lui Pollin (p. 359), faptul 
că Poe se gîndea la o continuare a romanului, în caz că acesta s-ar fi 
bucurat de succes. Posibil ca manuscrisul romanului să fi fost dat la 
tipar înainte ca Poe să fi predat redactorului de la Harper’s sfîrşitul 
acestuia, ceea ce ar explica şi numerotarea dublă a cap. 23. 

146 Nu Dirk Peters va fi cel care va oferi „o încheiere a relatării 
domnului Pym“, ci cîţiva scriitori intrigaţi de sfîrşitul aporeic al 
romanului. De acest final misterios se va sluji Jules Verne în Le 
sphinx des glaces (1897), o continuare a romanului lui Poe, în care 
o nouă expediţie, după 12 ani, îl va descoperi pe Pym țintuit de un 
magnet uriaş în formă de sfinx. În A Strange Discovery (New York, 
H.J. Kimball, 1899), Charles Romyn Dake va încerca şi el să 
încheie Povestea lui Pym. Influențat de romanul lui Poe, H.P. 
Lovecraft scrie At the Mountains of Madness (1931), publicat în 
foileton în revista americană de science fiction Astounding Stories 
(februarie, martie şi aprilie 1936). 

147 The United States Exploring Expedition sau „expediţia 
guvernamentală“ din Notă, aflată sub comanda locotenentului 
Charles Wilkes, programată pentru luna iulie (data apariţiei 
romanului), a ridicat ancora din Norfolk, Virginia, la 18 august 
1838, şi s-a întors în New York la 10 iunie 1842. 

148 Cuvintele ebraice, arabe, etiopiene şi copte provin din 
traducerea lui Edward Robinson a lucrării A Hebrew and English 
Lexicon of the Old Testament Based on the Lexicon of William 
Gesenius, Boston, 1836. 

149 Regiunea de dincolo. Cf. A doua epistolă a lui Pavel către 
Corinteni 10: 16: „Aşa că vom putea propovădui Evanghelia şi în 


ce 


ţinuturile cari sînt dincolo de al vostru....“. 

150 Această ultimă şi profetică propoziţie apare între ghilimele şi cu 
italice — în mod clar o indicație că vorbeşte Divinitatea. Sînt 
cuvintele lui Poe, inspirate din lov 19: 24: „aş vrea să fie săpate cu 


un priboi de fier şi cu plumb în stîncă pe vecie...“ (Pollin, p. 362). 

JURNALUL LUI JULIUS 
RODMAN 


O relatare despre cea dintii 
traversare a Munţilor Stîncoşi 
ai Americii de Nord realizată 


vreodată de către omul civilizati 


Capitolul unu — IntroducereZ 


O fericită întîmplare ne permite să oferim 
cititorilor noştri, sub acest titlu, o relatare cu totul 
remarcabilă şi negreşit de maxim interes. Jurnalul 
de mai jos anunţă nu doar prima încercare reuşită 
de traversare a giganticei bariere de munţi, lanţul 
nesfîrşit care se întinde de la Oceanul Arctic, la 
nord, pînă la Istmul lui Darien:, la sud, alcătuind 
pe întreg cuprinsul său un bastion de stînci şi 
creste înzăpezite, dar — fapt de o şi mai mare 
însemnătate — oferă amănunte despre o călătorie 
dincolo de aceşti munţi*, printr-un ţinut extrem de 
vast, care chiar şi în prezent este considerat drept 
un teritoriu neumblat şi necunoscut şi care pe 
fiecare hartă a ţării, dintre cele la care am avut 
acces, apare ca o „regiune neexplorată“. Ba mai 
mult, este singura regiune neexplorată dintre 
extremitățile continentului Americii de Nord. Aşa 
stînd lucrurile, să ne ierte prietenii noştri dramul 
de satisfacţie cu care aducem atenţiei publice acest 
Jurnal. Cît despre noi, lectura sa ne-a trezit o 
curiozitate pe care nici o altă relatare de acest gen 
n-a reuşit să o işte pînă acum. Şi nu credem că 
legătura dintre noi şi această revistă — canalul prin 
care Jurnalul va fi dat pentru prima oară 
publicității — a avut mai mult decît o influenţă 
modestă cît priveşte acest interes. Sîntem 
încredinţați că toți cititorii noştri vor împărtăşi 
părerea noastră cum că aventurile povestite aici 
sînt pe cît de captivante, pe atît de importante. 

Firea ciudată a celui care a fost deopotrivă şeful şi 
sufletul expediției, dar şi cronicarul ei a insuflat 
scrierilor sale o vie fervoare romantică, mult 
diferită de aerul călduţ şi statistic care învăluie 
majoritatea relatărilor de acest fel. Domnul James 
E. Rodman, cel de la care am obţinut manuscrisul, 
este bine cunoscut numeroşilor cititori ai revistei, 
Domnia Sa moştenind într-o oarecare măsură firea 
care umpluse de amărăciune tinerețile bunicului 
său, domnul Julius Rodman, autorul relatării de 
faţă. E vorba de o ereditară ipohondrie. Boala asta, 
mai mult ca orice, îl îndemnase să se aventureze în 
călătoria extraordinară pe care o vom prezenta 
aici”. Scopul său declarat — acela de a vîna şi de a 
face rost de piei de animale — despre care vorbeşte 
la începutul Jurnalului era, din cîte ne putem da 
seama, doar un mod de a se justifica în faţa 
propriei lui conştiinţe pentru cutezanţa şi noutatea 
aventurilor sale. Nu încape îndoială, credem noi 
(cititorii noştri vor gîndi probabil la fel), că 
imboldul a venit numai şi numai din dorinţa lui de 
a găsi în inima sălbăticiei liniştea sufletească de 
care, din pricina firii sale ciudate, nu se putea 
bucura printre oameni. S-a refugiat în pustiu ca la 
sînul unui prieten; căci nici o altă interpretare a 
cazului de faţă nu poate împăca o sumedenie de 
aspecte din relatarea sa cu părerile noastre 
obişnuite despre faptele omeneşti. 

Întrucît am crezut de cuviinţă să omitem două 
pagini de manuscris, cele în care domnul R. ne 
oferă cîteva amănunte despre viaţa lui de dinainte 
de călătoria pe Missouri, ar trebui adăugat că 
Domnia Sa s-a născut în Anglia, unde rudele sale 
aveau o situaţie excelentă, unde a primit o educaţie 
aleasă şi de unde a emigrat în această ţară în anul 
1784 (pe cînd avea optsprezece ani), împreună cu 
tatăl său şi cu două tinere surori. Familia“ a locuit 
mai întîi la New York, după care s-a mutat în 
Kentucky, alegînd un mod de viaţă aproape ascetic 
pe malul fluviului Mississippi, nu departe de 

Pontonul lui Mills. Aici s-a stins din viață 
venerabilul domn Rodman în toamna anului 1790, 
iar în iarna următoare amîndouă fiicele sale au 
pierit de vărsat la cîteva săptămîni una după 
cealaltă. Curînd după aceea (în primăvara lui 
1791), domnul Julius Rodman, fiul, a pornit în 
expediţia care constituie subiectul paginilor de mai 
jos. Întorcîndu-se în 1794, după cum se arată în 
continuare, şi-a stabilit domiciliul lîngă Abingdon, 
în statul Virginia, unde s-a căsătorit, a avut trei 
copii şi unde locuiesc acum cei mai mulți dintre 
urmaşii săi. 

De la domnul James Rodman am aflat că 
bunicul său doar îşi notase succint unele întîmplări 
din timpul călătoriei — călătorie presărată cu 
numeroase dificultăți — şi că manuscrisul ajuns la 
noi a fost redactat în amănunţime din acele note 
sumare mulţi ani mai tîrziu, cînd exploratorul a 
fost înduplecat să-şi asume această sarcină de către 
domnul Andre Michau, botanistul şi autorul 
lucrărilor Flora Boreali-Americana şi Histoire des 
Chenes d'Amerique?. Monsieur Michau, să ne 
amintim, îşi oferise serviciile domnului Jefferson 
cînd acest bărbat de stat a avut primul ideea de a 
trimite o expediţie care să străbată Munţii Stîncoşi. 
Botanistul a fost cel însărcinat să întreprindă 
această călătorie, ba chiar a reuşit să ajungă pînă în 
Kentucky, cînd 1-a parvenit un ordin din partea 
ambasadorului francez, aflat pe atunci în 
Philadelphia, prin care 1 s-a cerut să-şi abandoneze 
proiectul şi să-şi continue în altă parte cercetările 
botanice pentru care fusese angajat de către 
guvernul său. Proiectata călătorie a încăput astfel 
pe mîinile domnilor Lewis şi Clarke, care au 
finalizat-o cu succes. 

Manuscrisul, în ultima lui versiune, n-a ajuns 
însă niciodată la monsieur Michau, cu toate că 
fusese redactat anume pentru a fi avizat de către 
acesta. Tot timpul s-a crezut că fusese pierdut pe 
drum de curierul care trebuia să-l ducă la reşedinţa 

de atunci a domnului M., situată lîngă Monticello. 
Nimeni nu s-a îngrijit de recuperarea 
manuscrisului, căci firea cam ciudată a domnului 
Rodman nu-l prea îmboldea să pornească în 
căutarea lui. Într-adevăr, oricît ar părea de curios, 
din cele ce se spun despre el, ne îndoim că s-ar fi 
ostenit vreodată să facă publice rezultatele 
extraordinarei sale călătorii. În opinia noastră, 
singurul motiv pentru care şi-a revăzut Jurnalul, în 
prima sa variantă, a fost acela de a-i face pe plac 
domnului Michau. Chiar şi proiectul de explorare 
al domnului Jeffersonă, proiect care la vremea cînd 
a fost dat publicității a stîrnit un interes aproape 
unanim, fiind considerat ceva absolut nou, n-a 
prilejuit eroului relatării noastre decît unele 
remarci generale adresate membrilor familiei sale. 
Dînsul n-a făcut niciodată din călătoria sa o temă 
de conversaţie, ci mai degrabă a lăsat impresia că 
doreşte să evite o asemenea discuţie. S-a stins din 
viaţă înainte de întoarcerea lui Lewis şi Clarke”, iar 
Jurnalul, care fusese predat în mîinile mesagerului 
pentru a-i fi înmînat domnului Michau, a fost găsit 
cu vreo trei luni în urmă în sertarul secret al 
biroului care îi aparținuse domnului Julius R. N- 
am aflat cine l-a pus acolo — toate rubedeniile 
domnului R. îl absolvă de bănuiala că el însuşi l-ar 
fi ascuns; fără însă nici o intenție de a ştirbi 
memoria acestui domn ori a domnului James 
Rodman (faţă de care avem o obligaţie specială), 
nu putem să nu constatăm că bănuiala cum că 
povestitorul ar fi reuşit, prin cine ştie ce mijloace, 
să-şi recupereze pachetul de la mesager şi că l-ar fi 
ascuns în locul unde a fost găsit este de înţeles şi 
deloc în contradicţie cu sensibilitatea morbidă care 
îl caracteriza pe acest bărbat. 

N-am dorit cîtuşi de puţin să modificăm stilul 
relatării domnului Rodman, motiv pentru care ne- 
am permis foarte puţine libertăți faţă de manuscris 
ŞI Chiar şi acestea doar cît priveşte forma 
prezentării. Stilul ar fi într-adevăr greu de 

îmbunătățit — e simplu şi de mare efect, 
mărturisind plăcerea nespusă cu care călătorul a 
trăit experienţele inedite şi sublime prin care a 
trecut de la o zi la alta. Relatarea sa este pătrunsă 
de un fel de tandrețe chiar şi în faţa celor mai mari 
greutăţi şi primejdii, ceea ce ne lasă să înţelegem 
numaidecît întreaga ciudăţenie a firii sale. Omul 
nutrea o iubire pătimaşă pentru Natură; şi o adora 
poate mai mult sub aspectul ei sălbatic şi neguros 
decît în manifestările ei vesele şi senine. A 
cutreierat acea imensă şi adesea teribilă pustietate 
cu o vădită bucurie în suflet, pentru care îl 
invidiem pe măsură ce îl citim. Era într-adevăr 
omul potrivit să călătorească prin tot acel pustiu 
solemn pe care — e limpede — îl descria cu atîta 
afecțiune. Era înzestrat cu adevăratul spirit de 
observaţie, cu adevărata capacitate de simţire. Prin 
urmare, considerăm că manuscrisul său este un 
tezaur inestimabil, în felul său absolut nedepăşit — 
într-adevăr nicicînd egalat. 

Că evenimentele consemnate în relatarea sa au 
zăcut pînă acum perdus, dar şi faptul că Munţii 
Stîncoşi au fost străbătuţi de către domnul Rodman 
înainte de expediția lui Lewis şi Clarke şi că 
isprava lui n-a fost făcută publică sau măcar 
amintită, chiar şi în treacăt, în vreo carte despre 
geografia Americii (căci, din ceea ce am putut afla, 
ea n-a fost amintită niciodată), trebuie socotite ca 
un lucru absolut remarcabil — la drept vorbind, 
chiar ciudat. Singura referire la această călătorie 
despre care se poate vorbi cît de cît este conținută, 
pare-se, într-o scrisoare nepublicată a domnului 
Michau, aflată în posesia domnului W. Wyatt" din 
Charlottesville, statul Virginia. Acolo se vorbeşte 
ca din întîmplare şi în fugă despre „o idee 
gigantică, minunat împlinită“. Dacă mai există 
vreo menţiune despre călătorie, noi nu avem habar 
de ea. 

Înainte să luăm cunoştinţă despre relatarea 
domnului Rodman, n-ar fi rău să aruncăm o privire 

asupra a ceea ce au reuşit să facă alții pînă acum 
cît priveşte descoperirile geografice în partea de 
nord-vest a continentului nostru. Cititorul va putea 
să urmărească mai bine comentariile noastre cu 
ajutorul unei hărți a Americii de Nord. 

Se va vedea că acest continent se întinde de la 
Oceanul Arctic sau de la paralela 70 la paralela 9 
latitudine nordică şi de la meridianul 56 la vest de 
Greenwich pînă la meridianul 168. Tot acest imens 
teritoriu a fost străbătut într-o măsură mai mare 
sau mai mică de către omul civilizat; şi, într- 
adevăr, o porțiune foarte mare din el este 
permanent locuită. A mai rămas însă un ţinut 
extrem de vast, care în continuare este trecut pe 
hărțile noastre ca fiind neexplorat şi care pînă în 
ziua de azi a fost întotdeaua considerat ca atare. 
Acest ţinut este situat între paralela 60 la sud, 
Oceanul Arctic la nord, Munții Stîncoşi la vest şi 
teritoriile Rusiei la est?. Totuşi, onoarea de a fi 
străbătut în mai multe direcţii această bizară 
pustietate îi revine domnului Rodman; iar 
amănuntele cele mai interesante ale relatării pe 
care o publicăm acum privesc aventurile şi 
descoperirile sale tocmai în această regiune. 

Poate că primele expediții mai de seamă ale 
oamenilor albi în America de Nord au fost cele 
întreprinse de Hennepin şi prietenii săi în anul 
1698, dar, întrucît cercetările sale au avut loc mai 
ales în sud, nu sîntem noi cei în măsură să vorbim 
despre ele pe îndelete. 

Domnul Irving, în a sa Astoria, aminteşte de 
încercarea căpitanului Jonathan Carver” ca despre 
prima traversare a continentului de la Oceanul 
Atlantic la Oceanul Pacific; s-ar părea însă că n-a 
prea nimerit-o în treaba asta, căci aflăm dintr-unul 
din jurnalele lui sir Alexander Mackenzie că mai 
fuseseră organizate două expediţii, cu exact acelaşi 
scop, de către Hudson Bay Fur Company, una în 
1758, cealaltă chiar mai devreme, în 1749. Lipsind 

orice document legat de aceste expediţii, se 
bănuieşte că ambele ar fi eşuat. Acest căpitan 
Carver şi-a început expediţia în 1763, curînd după 
achiziționarea Canadelor de către Marea Britanie. 
Intenţia lui era să străbată ţara între 43° şi 46° 
latitudine nordică pînă pe țărmurile Pacificului. 
Obiectivul său era să măsoare lățimea 
continentului în porțiunea sa cea mai întinsă şi să 
găsească un loc pe coasta de vest unde guvernul să 
poată înființa un post de observație care să 
faciliteze descoperirea unui pasaj nord-vestic sau a 
unei punți de comunicație între golful Hudson şi 
Oceanul Pacific. Carver a crezut că fluviul 
Columbia, pe atunci botezat Oregon, se varsă 
undeva lîngă strîmtoarea Annian” şi se aştepta ca 
postul respectiv să fie construit acolo. În acelaşi 
timp era încredinţat că o aşezare în această regiune 
ar fi deschis noi căi de comerţ şi o comunicare mai 
directă cu China şi cu posesiunile britanice din 
Indiile de Est decît pe vechea rută pe la Capul 
Bunei Speranţe. Încercarea lui de a traversa munţii 
a fost însă sortită eşecului. 

În timp, următoarea expediţie importantă în 
regiunea de nord a Americii a fost cea a lui Samuel 
Hearne! care, avînd ca obiectiv descoperirea unor 
mine de cupru, a înaintat pe direcţia nord-vest pe 
parcursul anilor 1769, 1770, 1771 şi 1772, din 
Fortul Prince of Wales în golful Hudson, pînă pe 
țărmurile Oceanului Arctic. 

Imediat după ea se cuvine să consemnăm cea 
de-a doua încercare a căpitanului Carver, plănuită 
pentru anul 1774, în care urma să fie însoțit de 
Richard Whitworth, om înstărit şi deputat în 


parlament”. O amintim doar pentru dimensiunea 
proiectului, căci, la drept vorbind, ea n-a mai fost 
dusă la bun sfîrşit. Aceşti domni trebuiau să ia cu 
ei vreo cincizeci-şaizeci de oameni, artificieri şi 
marinari, şi împreună cu ei să urce pe unul din 
afluenții fluviului Missouri ca să exploreze munţii 
pînă la izvoarele Oregonului şi să navigheze pe 

acel fluviu pînă la gura lui de vărsare, undeva lîngă 
strimtoarea Annian. Aici urma să fie construit un 
fort, precum şi ambarcaţiuni pentru o serie de alte 
expediții de explorare. Tot acest proiect a fost 
zădărnicit de izbucnirea revoluției americane. 

Pe la 1775, comerţul cu blănuri se afla în mîinile 
misionarilor canadieni, la nord şi la vest de fluviul 
Saskatchawine, 53° latitudine nordică şi 102° 
longitudine vestică; şi în primăvara anului 1776, 
domnul Joseph Frobisher a luat-o în această 
direcţie pînă cînd a ajuns la 55* latitudine nordică 
şi 103* longitudine vestică”. 

În 1778, domnul Peter Bond a înaintat cu patru 
canoe pînă pe rîul Elk, la vreo treizeci de mile sud 
de confluenţa acestuia cu Lake of the Hills#. 

Se cuvine să menţionăm acum o altă încercare — 
din capul locului eşuată — de traversare a celei mai 
late porțiuni a continentului de la un ocean la altul. 
Această încercare nu prea este cunoscută 
publicului, fiind amintită doar de domnul Jefferson 
ŞI, chiar şi la dînsul, numai în treacăt. Domnul J. 
povesteşte că Ledyard 1-a făcut o vizită în Paris, 
dorindu-și o nouă expediţie — asta, după reuşita lui 
călătorie împreună cu căpitanul Cook; şi că dînsul 
(domnul J.) i-a propus să meargă pe uscat pînă în 
Kamceatka şi cu vase ruseşti să ajungă la Nootka 
Sound, să o ia spre sud pînă la latitudinea fluviului 
Missouri, iar de acolo, străbătînd cuprinsul ţării, să 
coboare pe acel fluviu pînă în Statele Unite. 
Ledyard a fost de acord cu propunerea, cu condiția 
să obțină aprobarea guvernului rus. Domnul 
Jefferson a reuşit să-i facă rost de ea şi 
exploratorul, pornind din Paris, a ajuns în St. 
Petersburg, după ce împărăteasa plecase deja să-şi 
petreacă iarna în Moscova. Neavînd bani de 
cheltuit aiurea în St. P., şi-a continuat drumul cu un 
paşaport obținut de la unul dintre miniştri şi, ajuns 
la două sute de mile de Kamceatka, a fost arestat 
de un ofiţer al împărătesei, după ce aceasta se 
răzeîndise şi acum îi interzicea călătoria. Ledyard 

a fost băgat într-un cupeu şi condus, zi şi noapte, 
fără popas, pînă în Polonia, unde a fost dat jos şi 
lăsat în plata Domnului. Vorbind despre aventura 
lui Ledyard, domnul Jefferson o numeşte eronat 
„prima încercare de explorare a părții de vest a 
continentului nostru nordic“. 

Următoarea încercare demnă de luat în seamă a 
fost remarcabila expediţie a lui sir Alexander 
Mackenzie, realizată în 1789. A pornit din 
Montreal, a înaintat pe rîul Utawas, lacul 
Nipissing, lacul Huron, pe ţărmul nordic al Lacului 
Superior, prin ceea ce se cheamă Grand Portage 
(Marele Navlu), de acolo pe Rain River, Lake of 
the Woods, Bonnet Lake, partea superioară a 
lacului  Dog-head, coasta sudică a lacului 
Winnipeg, prin Cedar Lake, trecînd de gurile 
fluviului Saskatchawine, pînă la Lacul Sturionilor; 
de aici iarăşi, transbordînd, spre Mississippi şi prin 
Black Bear, lacurile Primo şi Buffalo, pînă la 
lanţul falnicilor munți care se întind dinspre nord- 
est spre sud-vest, apoi pe rîul Elk pînă la Lake of 
the Hills, după care, traversînd Slave River pînă la 
Slave Lake, de pe ţărmul nordic al acestuia pînă la 
fluviul Mackenzie, iar pe acesta în jos pînă la 
Marea Arctică — o călătorie nesfirşită, pe parcursul 
căreia a întîmpinat nenumărate primejdii şi greutăți 
de tot felul. În călătoria sa pe fluviul Mackenzie 
pînă la gura lui de vărsare a străbătut versantul 
estic al Munţilor Stîncoşi, dar n-a trecut niciodată 
de această barieră. În primăvara lui 1783, însă, 
pornind din Montreal şi urmînd ruta primei sale 
călătorii pînă la gurile lui Unjigah sau Peace River, 
a cotit-o spre vest, navigînd tot pe acest fluviu, a 
străbătut munții la latitudinea de 56°, după care s-a 
îndreptat spre sud, pînă cînd a ajuns la un rîu pe 
care l-a botezat Salmon (acum Frazer) şi, ţinîndu- 
se de el, a ajuns în cele din urmă la Oceanul 
Pacific pe la paralela 40° latitudine nordică*. 

Memorabila expediție a căpitanilor Lewis şi 
Clarke a avut loc pe parcursul anilor 1804, 1805 şi 

1806. Întrucît în anul 1803 expira actul de 
înfiinţare a factoriilor pentru negoţul cu triburile 
indiene, un mesaj confidențial al domnului 
Jefferson, expediat pe data de 18 ianuarie, 
recomanda Congresului o serie de modificări 
(vizîndu-i pe indienii care locuiau de-a lungul 
fluviului Missouri). Şi pentru a pregăti terenul, s-a 
propus atunci trimiterea unei expediții care să 
descopere izvoarele lui Missouri şi care să 
traverseze apoi Munţii Stîncoşi, iar de acolo să o ia 
pe cursul de apă cel mai accesibil pînă la Oceanul 
Pacific. Acest proiect a fost realizat pe deplin, 
căpitanul Lewis explorînd (nu şi „descoperind“ cel 
dintii, aşa cum relatează domnul Irving) izvorul 
Columbiei şi coborînd pe acest fluviu pînă la locul 
lui de vărsare. Cursul superior al Columbiei fusese 
deja vizitat de Mackenzie în anul 1793. 

Concomitent cu expediţia lui Lewis şi Clarke pe 
Missouri a avut loc cea a maiorului Zebulon M. 
Pike pe cursul superior al fluviului Mississippi, a 
cărui obiîrşie a reuşit să o descopere în Itasca Lake. 
Pe drumul de întoarcere, la ordinul guvernului, a 
pornit de aici spre vest, pe tot parcursul anilor 
1805, 1806 şi 1807, pînă pe cursul superior al 
fluviului Arkansas (dincolo de Munţii Stîncoşi, la 
40° latitudine nordică), apoi pe Osage şi Kanzas, 
spre izvoarele fluviului Platte”. 

În 1810, domnul David Thompson, partener al 
North West Fur Company, a pornit din Montreal în 
fruntea unei expediţii puternice, cu intenţia de a 
traversa continentul şi de a ajunge la Pacific. 
Prima parte a călătoriei a urmat ruta lui Mackenzie 
din 1793. Scopul lui era să o ia înaintea planului 
urzit de domnul John Jacob Astor, anume, de 
stabilire a unui punct de negoţ la gurile Columbiei. 
Majoritatea  însoţitorilor săi l-au părăsit pe 
versantul răsăritean al munţilor, dar pînă la urmă a 
reuşit să traverseze lanţul muntos alături de numai 
opt tovarăşi şi, dînd peste afluentul nordic al 
Columbiei, a coborit pe el dintr-un punct aflat mult 

mai aproape de obirşie decît reuşise pînă atunci 
vreun alb. 

În anul 1811 a fost transpusă în practică, în ce 
priveşte călătoria pe uscat, ideea remarcabilă a 
domnului Astor. Întrucît domnul Irving a adus deja 
la cunoştinţa cititorilor amănuntele acestei 
călătorii, o vom pomeni doar în treacăt. E vorba de 
planul amintit mai sus. Traseul grupului (aflat sub 
comanda domnului Wilson Price Hunt) pornea din 
Montreal în sus pe rîul Utawas, apoi pe lacul 
Nipissing şi pe un şir de rîuri şi lacuri mărunte 
către Michilimackinac sau Mackinaw, de aici pe 
riurile Green Bay, Fox şi Wisconsin, spre Prairie 
du Chien, de unde în jos pe Mississippi spre St. 
Louis, de aici în sus pe Missouri spre satul 
indienilor Arickara, între paralelele 46° şi 47° 
latitudine nordică şi la o mie patru sute treizeci de 
mile mai sus de gurile fluviului, iar de aici, cotind- 
o spre sud-vest, prin deşert, peste munţii de unde 
izvorăsc Platte şi Yellowstone, pe cursul sudic al 
Columbiei şi pînă la mare. La întoarcere, două 
grupuşoare desprinse din această expediţie au 
străbătut traseurile cele mai primejdioase şi mai 
pline de surprize din toată regiunea. 

Călătoriile maiorului Stephen H. Long sînt, în 
ordine cronologică, cele mai importante. Acesta a 
ajuns în 1823 la izvorul rîului St. Peter, la Lake 
Winnipeg şi la Lake of the Woods etc. Despre 
călătoriile mai recente ale căpitanului Bonneville 
sau ale altora nu mai e nevoie să vorbesc, căci ele 
stăruie încă în memoria publicului. Aventurile 
căpitanului B. au fost descrise cu lux de amănunte 
de către domnul Irving. În 1832, pornind din Fort 
Osage, acesta a străbătut Munţii Stîncoşi şi a 
petrecut aproape trei ani de zile în regiunile 
transmontane. Între hotarele Statelor Unite a rămas 
un teritoriu foarte mic pe care să nu-l fi vizitat, în 
ultimii ani, oamenii de ştiinţă sau aventurierii“. 
Dar în ţinuturile vaste şi pustii care se întind la 
nord de ţara noastră şi la vest de Mackenzie se 

pare că niciodată n-a călcat picior de om civilizat, 
în afară de domnul Rodman şi de micul său grup 
de însoțitori. Cît priveşte întrebarea despre cea 
dintii traversare a Munţilor Stiîncoşi, se va vădi, 
din ceea ce am spus deja, că întîietatea n-ar fi 
trebuit nicidecum să-i fie acordată lui Lewis şi 
Clarke, fundcă Mackenzie a fost cel care a 
dobîndit-o în anul 1793; şi că, la drept vorbind, 
domnul Rodman a fost primul care a învins acele 
bariere gigantice, reuşind să le străbată în anul 
1792. Astfel, nu fără temei, atragem luarea-aminte 
a publicului asupra extraordinarei relatări care 


urmează”. 
Editorii G.M. 


1 Cea dintîi traversare a realizat-o Alexander Mackenzie în anul 
1793. (Pollin, p. 582) 

2 Capitolul introductiv nu este parte din Jurnalul propriu-zis, ci 
prefața care anunța apariția Jurnalului în Burtons Gentleman's 
Magazine din ianuarie 1840, purtînd semnătura celor doi redactori 
ai revistei, William Burton şi Edgar Allan Poe. (Pollin, p. 582) 

3 În A Geographical, Chronological, and Historical Atlas (New 
York, 1826), John Blake îl numea „Istmul lui Panama sau Darien“. 
(Pollin, p. 582) 

4 Din păcate, Jurnalul se întrerupe după doar şase capitole, astfel 
încît nu aflăm nimic despre aventurile lui Rodman şi ale oamenilor 
săi „dincolo de acești munţi“. 

5 La vremea lui Poe, ipohondria era considerată drept varianta 
bărbătească, ereditară a „isteriei“, tratamentul ei recomandat fiind 
exerciţiile în aer liber. Expediția lui Rodman poate fi într-adevăr un 
bun remediu. (Pollin, pp. 583-584) 

6 În articolul „Poe’s Julius Rodman: Judaism, Plagiarism, and the 
Wild West“ (Midwest Ouarterly, 1960, 1: 245-59), Stuart Levine 
susține, pe temeiul notei de subsol din cap. II, că Rodman ar fi 
evreu, condiţie care motivează dorinţa lui de a se izola de semenii 
săi. În The Return of the Vanishing Hero (p. 132), Leslie Fiedler îl 
numeşte pe Rodman „un ciudat alter ego semitic al lui Poe“. După 
Pollin (p. 587), Poe nu face decît să semnaleze nişte trăsături 


ebraice tipice (prezente şi în Mistificare, Întilnire, Ligeia, 

Prăbuşirea Casei Usher, unde personajele nu sînt evrei; accente 
satirice găsim în O poveste din Ierusalim, O dihanie cit patru, 
Omul-girafă, Omul de afaceri şi Versuri model: „Întreb, cine-a 
văzut ca ovreiul cel gras să dea bani“ — traducere de Liviu Cotrău, 
în PD, p. 377; nuvelele menţionate pot fi consultate în MMR şi 
MLMR. 

7 Poe ortografiază greşit numele botanistului şi exploratorului 
francez: e vorba de Andre Michaux (1746-1802), autor al celebrelor 
Stejarii Americii de Nord (1801) şi Flora Americii de Nord (1803), 
cărţile amintite în Jurnal. 

8 La 18 ianuarie 1803, preşedintele Thomas Jefferson trimite un 
mesaj secret Congresului cerînd aprobare şi fonduri pentru 
finanţarea unei expediţii de explorare a vestului Statelor Unite. 

9 Numele corect al exploratorului este Clark. 

10 În uitare (fr.). 

11 Personaj fictiv. 

12 „Teritoriile Rusiei“, adică Alaska, vor fi cumpărate în 1867 
pentru 7.200.000 de dolari. 

13 Louis Hennepin, misionar francez, care, în 1679, l-a însoţit pe 
Robert de La Salle într-o expediţie în regiunea Marilor Lacuri. Anul 
menţionat de Poe este de fapt cel în care a apărut traducerea engleză 
a lucrării lui Hennepin, Nouvelle decouverte d'un tres grand pays 
situé dans l’ Amérique (1697). 

14 Washington Irving, autorul Astoriei, una din sursele de inspirație 
ale Jurnalului. 

15 Jonathan Carver: explorator şi scriitor american, ale cărui 
Travels Through the Interior Parts of North America in the Years 
1766, 1767, and 1768 au apărut în 1778. Carver a ajuns doar pînă în 
Minnesota de astăzi. 

16 Jurnalul lui Alexander Mackenzie se intitulează Voyages from 
Montreal, on the River St. Laurence, Through the Continent of 
North America, To the Frozen and Pacific Oceans: In the Years 
1789 and 1793, With a Preliminary Account of the Rise, Progress, 
and Present State of the Fur Trade of That Country. Datele lui Poe 
sînt fictive; expedițiile au fost organizate de fapt de către negustorii 
francezi din Canada, aflați în relații tensionate cu Hudson Bay Fur 
Company. (Pollin, p. 591) 

17 Presupusul pasaj dintre Atlantic şi Pacific căutat de spanioli; 


strîmtoarea Bering. (Pollin, p. 593) 

18 Samuel Hearne a plecat din fortul Prince of Wales şi a ajuns în 
golful Hudson; Journey from Prince of Wales’ Fort to the Northern 
Ocean a fost publicată postum în 1795. Nu e limpede de unde a 
preluat Poe informaţia despre „scopul“ călătoriei sale. (Pollin, p. 
593) 

19 Paragraful e o parafrază a unor pasaje din Astoria. (Pollin, p. 
593) 

20 Referinţa la Joseph Frobisher provine din Introducerea lui 
Mackenzie la Voyages. (Pollin, pp. 593-594) 

21| Poe preia eronat sau schimbă cu bună ştiinţă informaţiile 
preluate din Mackenzie: „Peter Pond“ devine „Peter Bond“, 
„patruzeci de mile“ devine „treizeci de mile“. (Pollin, p. 594) 

22 Povestea lui Ledyard este preluată din Memoriile lui Jefferson 
(Life of Captain Lewis). Deşi întreg pasajul provine din Jefferson, 
Poe îl menţionează pe fostul preşedinte al Statelor Unite doar ca să 
semnaleze presupusa „eroare“ a acestuia. (Pollin, p. 595) 

23 Poe „prelucrează“ materialul lui Mackenzie, telescopînd 
cronologia. Lacurile şi rîurile menţionate de Poe ca fiind itinerarul 
primei călătorii a lui Mackenzie constituie o versiune condensată a 
patruzeci de pagini din relatarea lui Mackenzie. (Pollin, p. 595) 

24 Referindu-se la a doua expediţie a lui Mackenzie, Poe 
desemnează Montreal, şi nu fortul Chepewyan ca punct de plecare. 
Mackenzie şi-a început a doua călătorie pe 10 octombrie 1792. A 
ajuns pînă la ocean nu „pe la paralela 40° latitudine nordică“, ci la 
52° 21” latitudine nordică şi 124° longitudine vestică. (Pollin, p. 
596) 

25 Nu se cunoaşte sursa lui Poe despre expedițiile lui Zebulon Pike, 
însă marea parte a informaţiei din text se regăseşte în titlul complet 
al Expediţiilor lui Pike, carte publicată în 1810: An Account of 
Expeditions to the Sources of the Mississippi, and through the 
Western Parts of Louisiana, to the Sources of the Arkansaw, Kans, 
La Platte, and Pierre Juan, Rivers; performed by order of the 
Government of the United States during the years 1805, 1806, and 
1807. And a Tour through the Interior Parts of New Spain, when 
conducted through these provinces, by order of the Captain- 
General, in the Year 1807, Philadelphia, C.&A. Conrad, & Co., 
1810. În mod sigur Poe n-a consultat conţinutul lucrării lui Pike, 
căci informaţia din paragraf este eronată. (Pollin, pp. 596-597) 

26 Informaţia despre expediţia lui Thompson din acest paragraf şi 


cea despre grupul comandat de Wilson Price Hunt din capitolul 

următor provin din Astoria. (Pollin, p. 597) 

27 Nu se cunoaşte sursa lui Poe privind expediţia lui Stephen H. 
Long, dar informaţia dată de Poe este conținută în titlul unei lucrări 
despre expediţia respectivă, scrisă de W. H. Keating, membru al 
expediției şi intitulată Narrative of an Expedition to the Source of 
the St. Peters River, Lake Winnepeek, Lake of the Woods... 
Performed in the Year 1823, Philadelphia, 1824. 

28 E vorba de romanul de aventuri al lui Washington Irving, 
Adventures of Captain Bonneville or Scenes, Incidents, and 
Aventures in the Far West (1837). 

29 Cititorul american de rînd, pare să presupună Poe, va fi crezut că 
prima traversare a Munţilor Stîncoşi a fost realizată de Lewis şi 
Clark. Oferind acest pomelnic al expedițiilor de explorare a nord- 
vestului american şi insistînd asupra întîietăţii lui Alexander 
Mackenzie, Poe speră să asigure credibilitatea Jurnalului lui 
Rodman. Dacă Lewis şi Clark au fost precedaţi de un alt explorator, 
pe Mackenzie să nu-l fi precedat oare Julius Rodman? (Pollin, p. 
599) 

Capitolul doi 


După moartea tatei şi a celor două surori ale 
mele nu m-a mai interesat plantația noastră din 
Point, aşa că am vîndut-o, pe degeaba, lui 
monsieur Junôt. De multă vreme mă tot bătuse 
gîndul să vînez în lunca fluviului Missouri şi pînă 
la urmă m-am hotărît să fac o călătorie într-acolo şi 
să încerc să procur piei de animale, pe care ştiam 
sigur că le voi putea vinde în Petite Côte agenților 
privaţi de la Northwest Fur Company”. Eram 
încredinţat că în felul acesta, cu un dram de curaj 
şi inițiativă, se putea agonisi mult mai multă avere 
decît prin cine ştie ce alte mijloace. De altfel, mi-a 
plăcut întotdeaua să trag cu puşca şi să pun 
capcane, deşi nu m-am îndeletnicit cu nici una la 
modul serios, iar acum simţeam o dorinţă aprigă să 
explorez o părticică din ţinuturile noastre de la 
vest, despre care Pierre Junôt îmi vorbise de 
nenumărate ori. Era fiul cel mai mare al vecinului 
care cumpărase de la mine plantaţia, un om cu 
apucături ciudate şi idei cam trăsnite, însă din cale- 
afară de inimos şi, deşi puţintel la trup, nu încape 
îndoială că era la fel de viteaz ca orice bărbat în 
toată firea. Se trăgea dintr-o familie de canadieni şi 
în două sau trei rînduri luase parte la nişte 
expediţii scurte pentru Fur Company, ca voyageur 
31, iar de atunci îi plăcea să i se spună aşa şi să se 
laude cu isprăvile sale. Tatăl meu a prins drag de 
Pierre şi m-am legat şi eu de el. Îi plăcea mult şi 
mai tinerei mele surori, Jane, şi cred că ar fi ajuns 
să se mărite cu el, dacă Domnul ar fi voit să o 
cruţe=?. 

Cînd Pierre a aflat că după moartea tatălui meu 
nu prea ştiam de ce să mă apuc, m-a sfătuit să pun 
pe picioare o mică expediţie pe Missouri, iar el să- 
mi fie însoțitor şi nu i-a trebuit mult să mă 
convingă. Ne-am înţeles să o luăm în amonte şi să 
mergem cît mai departe cu putinţă şi, pe măsură ce 

înaintam, să vînăm şi să nu ne întoarcem pînă ce 
nu vom fi pus deoparte ceva bani de pe urma 
pieilor vînate. Tatăl lui nu s-a opus, ci, dimpotrivă, 
i-a dat vreo trei sute de dolari, aşa că ne-am dus la 
Petite Côte să facem rost de echipamente şi să 
angajăm cîți oameni puteam pentru călătorie. 

Petite Côte” este o mică aşezare pe malul nordic 
al fluviului, la vreo douăzeci de mile de locul unde 
se uneşte cu Mississippi — un cătun situat la 
poalele unui lanţ de coline scunde, pe un fel de 
dîmb, înalt cît să nu fie inundat de revărsările din 
iunie. Sus pe creastă se văd doar cinci-şase colibe 
din buşteni, dar în partea de est se află o capelă şi 
vreo douăsprezece sau cincisprezece case mai 
acătării, dispuse paralel cu fluviul. Aici viețuiesc 
vreo sută de suflete, majoritatea creoli de obirşie 
canadiană, nişte leneşi fără pereche, care nu se 
învrednicesc nici măcar să-şi cultive pămînturile 
din jur, bogate în cernoziom, mărginindu-se cînd şi 
cînd la grădinărit. Trăiesc mai ales din vînătoare şi 
din negoţul cu indienii, de la care cumpără piei pe 
care le vînd mai departe agenţilor Companiei de 
Nord-Vest. Nu ne aşteptam să întîlnim piedici în a 
găsi oameni şi cele trebuincioase pentru călătoria 
noastră, numai că am rămas dezamăgiţi în 
amîndouă privinţele, locul fiind prea sărac ca să ne 
poată oferi tot ce voiam noi pentru o expediţie 
sigură şi eficientă. 

Plănuisem să străbatem un ţinut împînzit de 
triburi indiene despre care nu ştiam mai nimic, în 
afară de rapoarte vagi, triburi despre care aveam 
toate motivele să credem că sînt feroce şi perfide. 
Prin urmare, era cu atît mai necesar să mergem cît 
mai bine dotați cu arme şi muniții, dar şi cu 
oarecare forță cît priveşte numărul combatanţilor; 
ŞI, dacă expediţia noastră se dovedea profitabilă, 
trebuia să luăm cu noi bărci îndeajuns de 
încăpătoare ca să putem aduce acasă pieile de care 
am fi făcut rost. Am ajuns în Petite Côte pe la 
mijlocul lui martie, dar n-am reuşit să fim gata de 

drum decît în ultima zi a lunii mai. A fost nevoie să 
trimitem în două rînduri la Point după oameni şi 
provizii şi numai pe bani grei puteam face rost şi 
de unele, şi de altele. Drept să spun, n-am fi reuşit 
să obținem multe dintre cele ce ne trebuiau, dacă 
Pierre nu avea norocul să dea peste un grup care 
tocmai se întorcea dintr-o expediție pe Mississippi 
şi n-ar fi angajat şase bărbaţi dintre cei mai 
destoinici, pe lîngă o canoe sau pirogă, în acelaşi 
timp cumpărînd de la ei aproape toate proviziile şi 
muniţiile care le prisoseau. 

Acest ajutor bine-venit ne-a permis să fim gata 
de drum înainte de 1 iunie. Pe 3 ale lunii (1791) 
ne-am luat rămas-bun de la prietenii noştri din 
Petite Côte şi am pornit-o. Eram cincisprezece de 
toţi, cinci fiind nişte canadieni din Petite Côte şi 
fiecare luase deja parte la mici incursiuni pe 
fluviu. Erau buni barcagii şi tovarăşi de chef 
nemaipomeniţi cînd era vorba să o dea pe cîntece 
franțuzeşti, iar cît despre băutură, nu-i întrecea 
nimeni, deşi, la drept vorbind, rareori îl puteai 
vedea pe vreunul în aşa hal încît să nu fie în stare 
să-şi facă treaba. Frau mereu binedispuşi şi 
întotdeauna gata să pună osul. Ca vînători însă, nu 
aveam o părere grozavă despre ei, iar ca luptători 
aveam să aflu foarte curînd că nu te puteai bizui pe 
ei. Doi dintre cei cinci s-au oferit să fie interpreţi, 
pînă cînd vom fi parcurs cinci-şase sute de mile în 
susul fluviului (dacă reuşeam să ajungem aşa 
departe), după care nădăjduiam că, la o adică, o să 
găsim vreun indian care să ne ajute. Am hotărît, 
însă, să ne ferim pe cît posibil de orice contact cu 
indienii şi să ne descurcăm singuri cu pusul 
capcanelor, decît să ne expunem riscului destul de 
mare ca o mînă de oameni să fie în situaţia de a 
negocia cu ei. Planul nostru era să acţionăm cu 
multă băgare de seamă şi să nu ne arătăm la faţă 
decît în cazul în care n-am fi avut încotro. 

Cei şase oameni angajaţi de Pierre de pe vasul 
care se întorcea de pe Mississippi alcătuiau un 


264 


grup cum nu se poate mai diferit de cel al 
canadienilor. Cinci dintre ei erau frați şi îi chema 
Greely (John, Robert, Meredith, Frank şi 
Poindexter) şi anevoie ai fi putut găsi bărbați mai 
chipeşi şi mai cutezători. John Greely era cel mai 
vîrstnic şi mai voinic dintre cei cinci, avînd faima 
de cel mai vînjos bărbat şi cel mai iscusit vînător 
din Kentucky, statul din care proveneau cu toții. 
Înalt de şase picioare şi din cale-afară de lat în 
umeri, se sprijinea pe nişte picioare zdravene. Ca 
majoritatea bărbaţilor înzestrați cu o forţă fizică 
deosebită, avea o fire nespus de blajină şi de aceea 
era foarte iubit de noi toţi. Ceilalţi patru fraţi erau 
ŞI ei bărbaţi bine făcuţi, deşi nu se puteau compara 
cu John. Poindexter era la fel de înalt, dar cam 
slăbănog şi cu o înfăţişare nespus de fioroasă şi, 
aidoma fratelui său mai mare, era blindeţea 
întruchipată. Erau cu toții nişte  vînători 
experimentați şi  țintaşi  nemaipomeniţi. Au 
acceptat cu bucurie oferta lui Pierre de a ne însoţi 
şi ne-am înțeles să împărțim în mod egal 
profiturile de pe urma expediției, adică să 
împărțim cîştigurile în trei părți, una care să fie a 
mea, alta a lui Pierre şi a treia să fie împărțită între 
cei cinci fraţi. 

Al şaselea om pe care l-am angajat de pe vasul 
respectiv era şi el o achiziţie bunicică. Se numea 
Alexander Wormley, un individ cam ciudat, de loc 
din statul Virginia. Cîndva fusese predicator, apoi 
s-a crezut profet. A colindat ţara dintr-un capăt 
într-altul, descult, cu părul lung şi barba de un cot, 
vorbind din Scriptură oricui 1 se ivea în cale. 
Nălucirea asta se preschimbase acum în altceva, 
căci omul nu avea alt gînd decît să descopere mine 
de aur în măruntaiele pămîntului. Cînd venea 
vorba de aşa ceva, parcă îl apuca strechea, însă în 
toate celelalte privinţe era foarte cumpătat, ba 
chiar ager la minte. Era un vislaş destoinic, un 
excelent vînător şi grozav de curajos, pe lîngă 
faptul că avea o forță colosală şi mai era şi iute de 

picior. Mă bizuiam mult pe acest simbriaş de-al 
meu datorită firii sale entuziaste şi, după cum se va 
vedea, pînă la urmă nu m-am înşelat în privinţa lui. 

Ceilalţi doi aflaţi în solda mea erau un negru 
aflat în proprietatea lui Pierre Junôt, pe nume Toby 
şi un străin pe care l-am întîlnit în pădurea de lîngă 
Pontonul lui Mill şi care ni s-a alăturat numaidecît 
ce i-am vorbit despre planurile noastre. ÎL chema 
Andrew Thornton, de loc tot din Virginia şi, am 
impresia, dintr-o familie foarte înstărită, din stirpea 
Thornton, de prin partea de nord a statului. Plecase 
din Virginia în urmă cu vreo trei ani, iar în 
răstimpul acesta a colindat ţinuturile din vest 
însoţit doar de un cîine mare din rasa Terra-Nova. 
Nu aduna piei de animale şi nici nu părea să aibă 
vreun ţel precis, afară de acela de a-şi astîmpăra 
dorul de aventură şi pribegie. Deseori cînd stăteam 
noaptea în jurul focului, ne delecta cu pățaniile şi 
cu necazurile lui în pustietate, lucruri pe care ni le 
istorisea cu un aer atît de grav şi de serios, încît nu 
mai lăsa loc de îndoială, deşi, ca să fiu sincer, 
multe dintre ele păreau de-a dreptul miraculoase. 
Experienţa de mai tîrziu ne-a învăţat că primejdiile 
şi greutăţile întîmpinate de un vînător solitar nu 
prea pot fi exagerate şi că adevărata lui sarcină e să 
le înfăţişeze ascultătorului în culori cît mai clare cu 
putinţă. Am prins drag de acest Thornton din 
prima clipă cînd l-am văzut. 

Am spus doar cîteva cuvinte despre Toby, care 
însă nu era chiar cel mai neînsemnat personaj din 
grupul nostru. Se afla de mulţi ani în familia 
venerabilului domn Junôt şi se dovedise un negru 
credincios. Era prea bătrîn ca să participe la o 
expediţie ca a noastră, dar Pierre n-a vrut în ruptul 
capului să se despartă de el. La drept vorbind, era 
un om încă în putere şi în stare să-şi învingă 
clipele de oboseală. Pierre însuşi era probabil cel 
mai firav dintre noi toţi cît priveşte forța trupească, 
dar era înzestrat cu o minte ascuţită şi un curaj care 
sfida orice pericol. Apucăturile sale erau uneori 

cam bizare şi imprevizibile, din care pricină 
deseori nimerea în cîte o încăierare, iar în două sau 
trei rînduri a primejduit foarte serios reuşita 
expediției noastre. Totuşi, era un prieten de 
nădejde şi din acest punct de vedere îl consideram 
de neînlocuit. 

lată, aşadar, o scurtă relatare despre grupul 
nostru, aşa cum era el constituit la plecarea din 
Petite Côte*. În călătoria noastră ne puteam bizui 
pe două bărci care să ne transporte pe noi şi tot 
calabalicul nostru şi în care să aducem acasă pieile 
pe care le-am fi procurat. Cea mică era o pirogă 
construită din scoarță de mesteacăn, cusută cu 
fibre din rădăcini de molid, iar armuzurile fuseseră 
cătrămite cu răşină. Ambarcaţiunea era atît de 
uşoară, încît şase oameni o puteau lesne căra pe 
umeri. Avea o lungime de douăzeci de picioare şi 
putea fi miînată cu ajutorul a patru pînă la 
douăsprezece padele. Încărcată pînă la copastie, se 
afunda în apă cu vreo optsprezece țoli şi nu cu mai 
mult de zece cînd era goală. Cealaltă era o şalupă 
cu chilă pe care o construiserăm în Petite Côte 
(piroga o cumpărase Pierre de la expediţia de pe 
Mississippi). Era lungă de treizeci de picioare şi, 
încărcată pînă la copastie, se afunda în apă pînă la 
o adincime de două picioare. Puntea din prova 
măsura douăzeci de picioare şi alcătuia ruful, 
prevăzut cu o uşă solidă, cabina fiind suficient de 
largă ca să ne poată adăposti pe toţi, dacă stăteam 
aproape unii de alții, căci şalupa era foarte lată. 
Această porţiune rezista la gloanţe, spaţiul dintre 
cele două rînduri de scînduri fiind căptușit cu cîlți. 
În cîteva locuri am lăsat nişte deschizături prin 
care, în caz că eram atacați, să putem trage asupra 
duşmanului şi să-i putem urmări mişcările. Prin 
aceste ochiuri pătrundeau aerul şi lumina cînd uşa 
era închisă. Dar aveam cepuri cu care să le 
astupăm la nevoie. Restul din lungimea de zece 
picioare era spaţiu deschis, iar aici ne puteam 
folosi de şase padele. Cel mai mult însă ne ajutam 

de prăjini, pe care le manevram deplasîndu-ne de-a 
lungul punţii. Mai aveam şi un catarg scurt, uşor 
de montat şi de demontat, înfipt la vreo şapte 
picioare de prova, pe care întindeam o velă mare şi 
pătrată cînd aveam noroc de vînt prielnic şi pe care 
o strîngeam atunci cînd vîntul bătea din faţă. 

Sub punte, într-un compartiment al provei, am 
depozitat zece butoiaşe cu praf de puşcă de cea 
mai bună calitate şi o cantitate corespunzătoare de 
plumb, din care a zecea parte fusese deja folosită 
pentru gloanţe de puşcă. Tot aici am mai aşezat un 
mic tun din bronz şi un afet, ambele desfăcute în 
bucăți şi lăsate la îndemînă, gîndindu-ne că la un 
moment dat, în cursul expediției noastre, vom avea 
nevoie, poate, de un asemenea mijloc de apărare. 
Tunul era unul din cele trei aduse de spanioli pe 
Mississippi cu doi ani în urmă şi căzute din pirogă 
în apă la cîteva mile mai sus de Petite Côte. Un 
banc de nisip schimbase atît de mult relieful albiei 
în locul unde se răsturnase piroga, încît un indian a 
descoperit unul din tunuri şi, chemînd ajutoare, l-a 
cărat pînă în sat, unde l-a vîndut pe un galon de 
whisky. Oamenii din Petite Côte s-au dus şi au pus 
mîna pe celelalte două. Erau nişte tunuri mici, dar 
dintr-un metal bun şi minunat meşteşugite, gravate 
şi ornamentate cu şerpi, aidoma tunurilor 
franţuzeşti. Lîngă tunuri s-au mai găsit şi cincizeci 
de obuze de fier pe care le-am cumpărat noi. Am 
amintit de felul în care am făcut rost de acest tun, 
fiindcă, după cum se va vedea mai încolo, a avut 
un rol însemnat în cîteva dintre operaţiunile 
noastre. În plus, aveam cincisprezece puşti, 
împachetate şi depozitate împreună cu poverile 
mai mari. Am pus obiectele mai grele în acest 
compartiment pentru ca prova să se poată afunda 
cît mai mult în apă, aceasta fiind cea mai bună 
metodă de a ne feri de cioturile şi de buştenii din 
fluviu. 

Cît despre celelalte arme, eram înzestrați destul 
de bine: fiecare om avea asupra sa o secure solidă 

şi un cuțit, pe lîngă obişnuita puşcă şi muniţie. 
Fiecare barcă era echipată cu cîte un fierbător de 
campanie, trei topoare mari, un cablu de 
remorcare, două muşamale cu care să acoperim, la 
nevoie, bunurile şi două bucăţi mari de burete cu 
care să scoatem apa din barcă. Piroga mai avea şi 
un mic catarg şi o velă (pe care am omis să le 
menţionez), nişte clei, scoarță de mesteacăn şi 
rădăcini de molid împletite, pentru eventuale 
reparaţii. Tot aici se aflau şi bunurile pentru 
indieni, obiecte pe care le consideram de trebuinţă 
şi pe care le achiziţionaserăm de la vasul întîlnit pe 
Mississippi. Nu ţineam neapărat să facem negoţ cu 
indienii, dar aceste bunuri ne-au fost oferite la un 
preţ de nimic, aşa că am găsit de cuviinţă să le 
luăm cu noi, căci s-ar fi putut dovedi utile. E vorba 
de batiste de mătase şi bumbac, aţă, funii şi sfoară, 
pălării, pantofi şi ciorapi, tacîmuri şi articole de 
feronerie, stambă şi imprimeuri din bumbac, stofă 
de Manchester, foi de tutun sau țigarete rulate, 
pături groase, jucării din sticlă, mărgele etc. etc. 
Toate acestea erau vîrîte în baloturi, nu prea mari, 
cîte trei de fiecare om. La fel şi proviziile, ca să fie 
mai uşor de manevrat, din care o parte am 
depozitat în fiecare barcă. Aveam la noi cu totul 
vreo sută de kilograme de carne de porc, trei sute 
de kilograme de biscuiţi şi trei sute de kilograme 
de pemican. Pemicanul îl preparaseră, în Petite 
Côte, canadienii, de la care am aflat că-l foloseau 
cei de la Northwest Fur Company în călătoriile lor 
mai lungi, cînd exista riscul să nu se găsească 
destul vînat. Pemicanul se prepară într-un fel mai 
aparte. Carnea slabă a animalului, de obicei unul 
mare, se taie în felii subțiri, care se pun pe un 
grătar de lemn deasupra unui foc mocnit, ori se 
lasă să stea la soare (cum era pemicanul nostru) 
sau uneori la ger. După ce se usucă bine, se 
zdrobeşte cu două pietre mari şi, astfel, carnea se 
va păstra ani de zile. Dacă însă se pune prea multă 
carne, ea va fermenta odată cu dezgheţul de 

primăvară, iar dacă nu stă la aer, se va altera 
repede. Partea grasă, împreună cu noada, se 
topeşte şi, cît timp fierbe, se amestecă, jumate- 
jumate, cu carnea tocată, după care se pune în 
pungi şi se consumă fără să mai fie gătită, fiind 
foarte gustoasă, chiar şi fără sare sau legume. Cel 
mai bun pemican se face adăugînd măduvă şi 


grăunţe uscate — o hrană excelentă. Whisky-ul îl 
păstram în recipiente de sticlă de cinci galoane 
fiecare. Aveam douăzeci dintre acestea — o sută de 
galoane cu totul. 

După ce le-am rînduit pe toate, spre binele 
tuturor, ba chiar şi al cîinelui lui Thornton, ne-am 
dat seama că nu ne mai rămăsese loc liber decît în 
cabina mare, unde însă nu voiam să depozităm 
nimic, ca să o putem folosi ca dormitor, în caz de 
vreme rea. Nu ţineam aici decît arme şi muniții, 
nişte capcane pentru castori şi o carpetă din piei de 
castor. Lipsa de spaţiu ne-a dat o idee pe care 
oricum ar fi trebuit să o punem în aplicare, anume, 
să trimitem patru oameni care să bată malurile 
fluviului şi să procure vînatul de care aveam 
nevoie şi să facă totodată pe iscoadele, ca să fim 
astfel preveniţi de apropierea indienilor. Am făcut 
rost, aşadar, de doi cai potriviţi; pe unul l-am dat în 
grija lui Robert şi Meredith Greely, care urmau să 
colinde malul de sud, iar pe celălalt lui Frank şi 
Poindexter (Greely), care aveau să înainteze pe 
malul de nord. Cu ajutorul cailor puteau să 
transporte vînatul pe care l-ar fi doborit. 

Potrivind astfel lucrurile, bărcile au devenit mult 
mai uşoare, căci nu mai rămăseserăm la bord decît 
unsprezece. În barca mică erau doi oameni din 
Petite Côte împreună cu Toby şi Pierre Junât. În 
cea mare se aflau profetul (cum îl porecliserăm 
noi) — adică Alexander Wormley —, John Greely, 
Andrew Thornton, trei dintre oamenii din Petite 
Côte, eu şi cîinele lui Thornton. 

Ca să ne putem deplasa, uneori ne foloseam de 
visle, dar destul de rar; de cele mai multe ori ne 

ajutam de ramurile arborilor de pe mal sau, cînd 
terenul permitea, de cablul de tracțiune, care e cel 
mai uşor mijloc de transport. Cîţiva dintre noi 
trăgeau de pe mal, iar cei din barcă o cîrmeau 
printre maluri cu ajutorul prăjinilor. Adeseori se 
întîmpla să trecem cu toții la împins prăţinile. 
Canadienii se pricep de minune la treaba asta 
(recomandată fie atunci cînd fundul apei nu-i plin 
de mil ori de nisipuri mişcătoare, fie cînd 
adîncimea nu-i prea mare), ca şi la vîslit. Folosesc 
prăjini lungi, ţepene şi uşoare, prevăzute cu vîrf de 
fier. Înarmaţi cu ele, se duc mai întîi la prova şi se 
postează în număr egal de fiecare parte a bărcii, 
apoi se întorc cu faţa spre pupa şi-şi înfig prăjinile 
în albia rîului. Avînd un punct de sprijin solid, 
barcagiii proptesc celălalt capăt al prăjinu de umăr 
— care este protejat de o perniţă — şi, deplasîndu-se 
încet pe bord, încep să împingă şi astfel barca va fi 
propulsată cu putere. Nu e nevoie de cîrmaci cînd 
se folosesc prăjimile, căci ele fac ca vasul să 
înainteze cu o precizie desăvîrşită. 

Ne-am început memorabila călătorie pe 
Missouri ba vislind, ba slujindu-ne de prăjini, fiind 
nevoiţi uneori să intrăm în apă şi să tragem bărcile 
cu mîna prin curenţii rapizi sau prin vaduri. Pieile 
— pe care le consideram obiectivul principal al 
expediției noastre — urmau să fie procurate mai 
ales din vînătoare şi din capcanele pe care trebuia 
să le punem noi înşine, cît mai discret cu putinţă, 
fără să tratăm direct cu indienii. Despre ei ştiam de 
mult că erau un neam perfid şi că un grup mic ca al 
nostru nu trebuia să se încreadă prea mult în 
vorbele lor. Pieile şi blănurile procurate de 
aventurierii de dinaintea noastră, cei care urmaseră 
ruta pe care am ales-o şi noi, proveneau mai ales 
de la castori, vidre, jderi, lincşi, nurci, bizami, urşi, 
nevăstuici, vulpi roşcate, polifagi, ratoni, lupi, 
bivoli, cerbi şi elani. Noi însă ne-am propus să ne 
mărginim doar la cele mai preţioase. 

Dimineaţa în care am pornit din Petite Câte a 
fost una dintre cele mai plăcute şi mai însuflețite, 
căci nimic nu putea întrece voioşia care ne 
cuprinsese pe toţi. Vara abia începuse şi briza 
vioaie care bătea spre noi avea ceva din blindeţea 
voluptuoasă a primăverii. Soarele strălucea curat, 
fără să dogorească. Gheaţa din apă se topise, iar 
curentul de apă, destul de umflat, ascundea toate 
aluviunile  mocirloase şi  jegoase care 
schimonosesc malurile fluviului Missouri în 
timpul refluxului. Acum căpătase o înfăţişare cu 
adevărat maiestuoasă, curgînd lin pe lîngă sălciile 
şi plopii de pe unul din maluri şi umflat şi iute pe 
lîngă stîncile colțuroase de pe celălalt mal. Privind 
în susul fluviului (care, în locul acesta, se zărea 
pînă hăt departe, în apusul unde apele parcă se 
contopeau cu cerul) şi gîndindu-mă la imensitatea 
teritoriului prin care probabil şerpuiseră aceste ape 
— un teritoriu încă necunoscut albilor şi adăpostind, 
poate, nenumărate şi magnifice lucrări ale 
Domnului — simțeam în sufletul meu un 
neastimpăr cum nu mai trăisem vreodată, şi atunci 
am hotărît în sinea mea că nimic nu mă va 
împiedica să explorez acest fluviu nobil şi să merg 
mai departe decît oricare călător de pînă acum. În 
acest moment păream cuprins de o energie 
supraomenească, iar duhurile mele animalice 
ajunseseră în aşa hal de surescitare, încît anevoie 
îmi găseam locul între marginile înguste ale bărcii. 
Tînjeam să fiu alături de frații Greely, undeva pe 
mal, ca să pot da frîu liber sentimentelor care mă 
copleşeau, să ţopăi şi să alerg prin prerie. Iar 
Thornton îmi  împărtăşea din plin starea 
sufletească, fiind şi el pătruns de un interes viu 
pentru expediția noastră şi de admirație pentru 
peisajul mirific din jurul nostru, lucru care m-a 
făcut să-l îndrăgesc şi mai mult. Nicicînd n-am 
simţit ca în acele clipe o nevoie mai acută să am 
un prieten cu care să pot discuta deschis şi fără să 
mă tem că nu voi fi înţeles. Moartea subită a 

tuturor rudelor mele mă întristase, deşi nu mă 
aruncase în deznădejde, firea mea părînd să caute 
alinare în contemplarea peisajelor sălbatice ale 
Naturii; iar aceste peisaje şi cugetările pe care le 
trezeau nu puteau fi trăite pe deplin, după cum mi- 
am dat seama, fără tovărăşia unei persoane care să 
nutrească aceleaşi sentimente. Thornton era exact 
genul de om în faţa căruia îmi puteam descărca 
sufletul de toate aceste emoţii extraordinare fără 
teama că mă voi umple de ridicol, ba chiar cu 
certitudinea că voi găsi un ascultător la fel de 
pasionat ca şi mine. Niciodată, nici înainte, nici de 
atunci încoace, n-am mai întîlnit pe cineva care să 
nutrească aceleaşi sentimente ca mine pentru 
peisajele naturii; şi chiar şi acest lucru era suficient 
ca să ne unească într-o prietenie trainică. Am fost 
foarte apropiaţi pe parcursul întregii noastre 
expediţii, aşa cum numai doi frați puteau fi şi nu 
făceam un pas fără să mă consult cu el. Eram 
prieten şi cu Pierre, dar între noi nu era acea 
comuniune de gînduri — cea mai puternică dintre 
toate legăturile omeneşti. Firea lui, deşi sensibilă, 
era prea inconstantă ca să poată înţelege zelul meu 
aproape fanatic. 

Întîmplările din prima zi a călătoriei noastre nu 
s-au distins prin nimic deosebit, doar că pe la 
asfințit ne-a fost destul de greu pînă să ajungem la 
gura unei peşteri mari de pe malul sudic al 
fluviului. Trecînd pe lîngă ea, am observat că 
peştera avea un aspect de-a dreptul fioros, 
căscîndu-se la baza unui mal abrupt înalt de două 
sute de picioare şi aplecat niţel peste albia 
fluviului. Nu ne-am putut da bine seama de 
adîncimea peşterii, dar era înaltă de vreo 
şaisprezece-şaptesprezece picioare şi lată de cel 
puţin cincizeci“. Prin dreptul ei apa curgea cu 
iuțeală şi, fiindcă malul povîrnit ne împiedica să 
remorcăm barca, am fost nevoiţi să muncim din 
răsputeri ca să putem trece de acel loc, lucru pe 
care l-am reuşit pînă la urmă, suindu-ne cu toţii, 

afară de un singur om, în şalupă. Omul a rămas în 
pirogă, pe care a priponit-o apoi ceva mai jos de 
peşteră. Aşadar, vîslind cu toţii la unison, am reuşit 
să trecem şalupa peste prag, trăgînd după noi şi 
piroga, pe care o legaserăm cu o frînghie. În ziua 
aceea am lăsat în urma noastră Bonhomme şi 
Osage, două rîuri mai mici şi cîteva insule mititele. 
Am parcurs vreo douăzeci şi cinci de mile în 
pofida vîntului potrivnic şi am făcut popas de 
noapte pe malul nordic, lîngă o cascadă căreia 1 se 


spunea Diable”. 

4 iunie. În zorii zilei Frank şi Poindexter Greely 
au sosit în tabără cu o ciută voinică din care am 
dejunat cu toţii, extrem de fericiți, după care, plini 
de voie bună, am luat-o iarăşi din loc. La pragul 
Diable, curentul de apă se năpusteşte cu putere 
asupra cîtorva stînci ce se ițţesc aproape de malul 
sudic, îngreunînd navigația. Nu departe de acest 
loc am nimerit peste nişte bancuri de nisip care ne- 
au dat multă bătaie de cap. Aici malurile se surpă 
întruna şi cu timpul au schimbat mult albia 
fluviului. Pe la orele 8 am avut vînt prielnic din est 
şi cu ajutorul lui am reuşit să înaintăm rapid, astfel 
încît pînă la asfințit am reuşit să parcurgem în jur 
de treizeci de mile sau chiar mai mult. La nord de 
Du Bois am trecut de un pîrîu, botezat Charité” şi 
de cîteva insulițe. Pe înserat, cînd am ajuns în 
dreptul unui pîlc de plopi, fluxul crescuse repejor, 
încît n-am găsit nici un loc unde să ne putem aşeza 
tabăra. Era o vreme excelentă, dar, fiind prea 
surescitat ca să pot dormi, l-am rugat pe Thornton 
să mă însoţească într-o plimbare prin împrejurimi 
şi ne-am întors odată cu zorile. Ceilalţi camarazi ai 
noştri s-au adăpostit pentru prima oară în cabină, 
găsind-o destul de încăpătoare, chiar şi pentru alte 
cinci-şase persoane. În timpul nopţii i-a neliniştit 
un zgomot ciudat, sus pe punte, dar nu-şi puteau 
da seama despre ce era vorba; şi cînd unul dintre ei 
a ieşit ca să cerceteze, făptaşul dispăruse. Din 
descrierile lor am dedus că zgomotul fusese produs 

de vreun cîine de-al indienilor, care adulmecase 
proviziile noastre proaspete (ciuta de ieri) şi 
încercase să-şi ia şi el o porție. Explicaţia m-a 
mulțumit pe deplin, dar întîmplarea în sine ne-a 
dat de înţeles că, dacă nu postam o santinelă pe 
timpul nopţii, ne expuneam unui risc enorm, aşa că 
am decis să procedăm în consecință de acum 
înainte. 

Prin urmare, după ce v-am relatat cu propriile 
cuvinte ale domnului Rodman întîmplările din 
primele două zile ale călătoriei, ne vom abţine să-l 
însoţim pas cu pas în expediţia sa pe Missouri pînă 
la gura rîului Platte, unde a ajuns pe 10 august. 
Acest fluviu, pe toată întinderea lui, este atît de 
bine cunoscut şi a fost descris de atîtea ori, încît 
orice altă relatare ar fi de prisos; iar Jurnalul, în 
această etapă a călătoriei, nu remarcă altceva decît 
trăsăturile de relief ale regiunii şi obişnuitele fapte 
legate de navigaţie şi vînătoare. Exploratorii au 
făcut trei popasuri mai lungi, ca să pună curse, dar 
fără prea mare succes, iar în cele din urmă s-au 
hotărît să meargă mai departe, pînă în inima 
ținutului, renunțînd deocamdată să mai vîneze. 
Doar două evenimente mai importante sînt 
consemnate în cele două luni pe care le vom omite. 
Unul este moartea unuia dintre canadieni, Jacques 
Lauzanne, de la mușcătura unui şarpe cu clopoței; 
celălalt priveşte întîlnirea cu o patrulă spaniolă 
trimisă din ordinul comandantului provinciei să-i 
intercepteze şi să-i întoarcă din drum pe 
exploratori.  Ofiţerului aflat la comanda 
detaşamentului nu-i păsa însă prea mult de 
expediție şi, îndrăgindu-l nespus pe domnul 
Rodman, le-a dat voie călătorilor noştri să-şi 
continue drumul. Prin preajma bărcilor roiau mai 
multe cete de indieni Osage şi Kanzas, dar ele nu 
păreau cîtuşi de puţin ostile. Prin urmare, îi vom 
lăsa pe călătorii noştri deocamdată la gura rîului 
Platte, pe 10 august, 1791, după ce numărul lor se 
redusese la paisprezece. 

30 Un concern de firme din Montreal care se ocupa cu comerțul de 
blănuri şi care în 1821 a fuzionat cu rivalul său, Hudson's Bay 
Company. 

31 Ghid şi cărăuş (fr.). 

32 În opinia lui Pollin (p. 600), e de neconceput ca fiul cel mai mare 
al unui latifundiar să facă pe voyageur-ul — un fel de pădurar, 
barcagiu şi ghid, angajat pentru transportul mărfurilor către 
factoriile îndepărtate din nord-vestul american şi canadian 
(American Heritage Dictionary of the English Language, New 
York, 1969). 

33 Acum St. Charles — Editorii G.M. (n.a.) 

34 Domnul Rodman nu ne-a dat nici o descriere a Domniei Sale, iar 
o relatare despre grupul său nu este deloc completă fără un portret 
al şefului său. „Era de vreo douăzeci şi cinci de ani“, spune domnul 
James Rodman într-o însemnare aflată acum în posesia noastră, 
„cînd a pornit în sus pe rîu. Era un bărbat foarte viguros şi activ, dar 
scund de statură, nu mai mult de cinci picioare şi vreo trei-patru 
țoli, bine clădit, cu picioare cam crăcănate. Avea înfăţişarea unui 
evreu, cu buze subțiri şi ten închis.“ — Editorii G.M. (n.a.) 

35 Pemicanul descris aici de către domnul Rodman reprezintă ceva 
cu totul nou pentru noi, fiind foarte diferit de cel cu care cititorii 
noştri sînt fără îndoială familiarizați din jurnalele lui Parry, Ross, 
Back şi ale altor călători prin ţinuturile arctice. Acesta — dacă bine 
ținem minte — se prepară fierbînd carnea slabă (grăsimea se 
îndepărtează cu grijă), pînă cînd supa scade binişor şi capătă o 
consistență cărnoasă. La această pastă se adaugă sare şi o mulțime 
de mirodenii, chiar şi o cantitate mică din această pastă conținînd, 
din cîte se crede, numeroase substanţe nutritive. Dar experimentul 
realizat de un chirurg american, care a avut prilejul să observe şi să 
studieze procesul digestiv printr-o gaură deschisă în stomacul unui 
pacient, a demonstrat că volumul în sine reprezintă un lucru esenţial 
în acest proces şi că, prin urmare, concentrarea proprietăţilor 
nutritive ale hranei implică în mare măsură un paradox. — Editorii 
G.M. (n.a.) - Poe inventează o metodă absurdă de preparare a 
pemicanului, pe care o atribuie celor trei exploratori. (Pollin, pp. 
606-607) 

36 Peştera pomenită aici este cea căreia negustorii şi barcagiii îi zic 
„Taverna“. Pe stînci sînt pictate imagini groteşti care s-au bucurat 


cîndva de un respect deosebit din partea indienilor. Vorbind despre 

această peşteră, căpitanul Lewis spune că este lată de o sută 
douăzeci de picioare, înaltă de douăzeci şi adîncă de patruzeci, iar 
stîncile străjuind deasupra ei ating înălțimea de aproape trei sute de 
picioare. Vrem să atragem atenţia asupra faptului că relatarea 
domnului R. nu corespunde sub nici un aspect cu cea a căpitanului 
Lewis. În ciuda văditului său entuziasm, exploratorul nostru nu e 
deloc tentat să exagereze faptele. În multe cazuri similare se va 
adeveri că afirmaţiile lui privind cantitatea (în deplinul înţeles al 
termenului) se înscriu întotdeauna în limitele adevărului, aşa cum a 
fost acesta înţeles de atunci încoace. lată o trăsătură remarcabilă a 
cugetului său, una care ar trebui desigur să confere o mare 
credibilitate observaţiilor sale privind unele regiuni despre care nu 
cunoaştem nimic, dincolo de aceste observaţii. Dar cît priveşte 
efectele, firea ciudată a domnului Rodman îl îndeamnă la excese. 
De pildă, vorbeşte despre peştera în chestiune ca avînd un aspect 
fioros, iar tonul relatării sale în legătură cu ea derivă în esenţă din 
latura mai sumbră a firii sale, manifestată în momentul cînd a trecut 
de acea stîncă. Citind jurnalul său, este bine să avem în minte aceste 
observaţii. Isprăvile sale nu sînt niciodată „înflorite“, iar impresiile 
clădite pe aceste fapte au probabil, în percepţia obişnuită, o notă de 
exagerare. Totuşi, nu este nimic fals în această exagerare, decît 
poate un anume sentiment general privind lucrul văzut şi descris. 
Cît despre cugetul său, stridenţa vădită a tonului este singura nuanţă 
absolută şi adevărată. — Editorii G.M. (n.a.) 

37 Diavolul (fr.). 

38 La Charette? Du Bois este neîndoielnic rîul Wood. — Editorii 
G.M. (n.a.) 

Capitolul trei 


Ajungînd la gura rîului Platte, călătorii noştri au 
făcut un popas de trei zile, timp în care au scos la 
aerisit şi uscat bunurile şi proviziile, şi-au 
confecționat visle şi prăjini noi, au reparat 
stricăciunile la piroga de mesteacăn. Vînătorii au 
dat iama printre animalele sălbatice, refăcînd 
stocurile din cele două bărci. Se găseau din 
abundență căpriori, curcani şi găinuşe dolofane. 
Oamenii s-au ospătat şi cu cîteva specii 
necunoscute de peşti, iar nu departe de malul apei 
au descoperit un soi nemaipomenit de struguri 
sălbatici. De mai bine de două săptămîni nu 
zăriseră picior de indian prin preajmă, căci era 
sezon de vinătoare şi fără îndoială că indienii 
umblau după bizonii din prerie. După ce s-au 
aprovizionat cum scrie la carte, călătorii au ridicat 
tabăra şi şi-au reluat înaintarea pe Missouri. 
Revenim la cuvintele Jurnalului. 

14 august. Am luat-o din loc ajutați de un 
vînticel excelent din direcția sud-est şi am tinut-o 
cît mai aproape de malul sudic. Profitînd de 
contracurent, am reuşit să înaintăm destul de iute, 
în pofida curentului care în mijlocul apei era 
neobişnuit de lat şi de puternic. Pe la amiază ne- 
am oprit să cercetăm nişte movile interesante pe 
malul sud-vestic, într-un loc unde pămîntul părea 
să se fi scufundat considerabil pe o întindere de 
vreo trei sute de acri, poate chiar mai mult. În 
apropiere e un iaz întins, din cauza căruia s-ar fi 
putut surpa solul pe care se află movilele, de 
felurite forme şi mărimi, toate din mil şi nisip, cea 
mai înaltă fiind foarte aproape de apă. Nu-mi dau 
seama dacă aceste movile sînt opera naturii sau a 
omului. Aş fi tentat să le atribui indienilor, dar 
după aspect solul pare să fi fost serios afectat de 


acţiunea violentă a apei”. Am rămas în acest loc 

tot restul zilei, după ce străbătuserăm douăzeci de 
mile. 

15 august. Astăzi am avut un vînt potrivnic cît 
se poate de neplăcut şi după multă trudă am 
parcurs abia cincisprezece mile; popas de noapte 
sub o stîncă pe malul nordic — prima stîncă zărită 
pe acea parte de cînd lăsaserăm în urmă rîul 
Nodaway. Noaptea, s-a pornit o ploaie torențială şi 
frații Greely şi-au adus caii în cabină. Robert a 
trecut călare rîul dinspre malul sudic şi s-a dus cu 
piroga după Meredith. Nici n-a băgat în seamă 
isprăvile lui, deşi noaptea a fost una dintre cele 
mai mohorîte şi mai tumultuoase din cîte mi-a fost 
dat să văd vreodată, iar rîul se umflase straşnic. 
Şedeam cu toţii foarte confortabil în cabină, căci 
afară era răcoare, Thornton reuşind de minune să 
ne alunge somnul cu poveştile pe care le depăna 
una după alta despre păţaniile lui cu indienii de pe 
Mississippi. Cîinele uriaş părea să asculte cu 
atenţie fiecare cuvînt pe care-l rostea stăpînul său. 
Și, cînd venea vorba despre vreo întîmplare mai 
greu de crezut, Thornton i se adresa grav, ca unui 
martor ocular: „Nep, zicea el, nu-ţi aduci aminte 
de momentul ăla?“ sau „Nep ar putea să jure că-i 
adevărat, nu-i aşa, Nep?“. lar bietul animal 
numaidecît îşi rotea ochii în cap, îşi scotea afară 
limba monstruoasă şi îşi clătina capul cel mare, 
parcă spunînd: „Oh, adevăr grăieşti, ca din Sfînta 
Scriptură“. 

Deşi ştiam cu toţii că javra fusese învățată acest 
truc, nu ne puteam stăpîni să nu izbucnim în 
hohote de rîs ori de cîte ori Thornton se folosea de 
el. 

16 august. În zorii zilei am trecut de o insulă şi 
de un pîrîiaş lat de vreo cincisprezece iarzi, iar 
douăsprezece mile mai încolo de o insulă măricică, 
situată pe mijlocul apei. Pe latura nordică se vedea 
preria înaltă şi colinele împădurite, iar în partea de 
sud şesurile acoperite cu plopi. Rîul şerpuia 
întruna, dar nu mai curgea la fel de iute ca înainte 

să străbatem Platte. Aici pădurea era ceva mai rară 
decît cea de care trecuserăm, fiind populată mai 
ales cu ulmi, plopi, hicori, nuci şi cîţiva stejari. 
Ajutaţi aproape toată ziua de un vînt puternic, dar 
şi de curent, am parcurs douăzeci şi cinci de mile 
înainte să se înnopteze. Am aşezat tabăra pe malul 
sudic, pe un cîmp vast acoperit cu ierburi înalte şi 
cu o sumedenie de pruni şi tufe de coacăze. În 
spatele nostru se înălța o costişă abruptă şi 
împădurită. Urcînd-o, am descoperit o altă prerie, 
întinzîndu-se pe o distanţă de vreo milă. Ne-am 
suit din nou pe o costişă asemănătoare, tot 
împădurită, de unde se vedea o prerie cît puteai 
cuprinde cu ochii. De pe culme am contemplat una 
din cele mai splendide panorame din lume. 

17 august. Am rămas în tabără toată ziua, 
îndeletnicindu-ne ba cu una, ba cu alta. Luîndu-i 
cu mine pe Thornton şi pe cîinele său, am ieşit la 
plimbare nu prea departe, spre sud, şi am rămas 
fascinat de frumuseţea luxuniantă a ținutului. 
Preriile întreceau în splendoare tot ce se spune în 
poveştile din O mie şi una de nopți. Pe malurile 
pîraielor creştea o masă sălbatică de flori care 
păreau mai degrabă lucrarea Artei decît a Naturii, 
într-atit de generos şi fantastic se contopeau 
culorile lor pline de viaţă. Aroma grea aproape că- 
ți tăia respiraţia. Din loc în loc dădeam peste cîte o 
insulă cotropită de verdele arborilor în mijlocul 
unui ocean de eflorescențe purpurii, albastre, 
portocalii şi roşii, cu toatele unduind în bătaia 
brizei. Pe aceste insule creşteau cei mai falnici 
stejari din cîţi se pot vedea, la poalele cărora iarba 
semăna cu o robă din cea mai pufoasă catifea 
verde şi pe ale căror trunchiuri uriaşe se cățărau 
pretutindeni viţe-de-vie, încărcate cu boabe coapte 
şi delicioase. În depărtare, Missouri avea o 
înfăţişare dintre cele mai maiestuoase; şi multe 
dintre insulele adevărate care îl împodobeau erau 
complet acoperite cu crînguri de pruni şi fel de fel 
de tufe, afară de locurile unde, în toate direcţiile, 

se distingeau nişte cărări înguste şi întortocheate, 
cum sînt aleile dintr-un parc englezesc; iar pe 
aceste alei mereu apăreau elani sau antilope, 
animalele care fără îndoială le bătătoriseră. Ne-am 
întors în tabără pe la asfințit, încîntaţi de excursia 
noastră. Noaptea a fost caldă, însă ne-au deranjat 
teribil ţînţarii. 

18 august. Astăzi am străbătut o porțiune 
îngustă a fluviului, nu mai lată de două sute de 
iarzi, unde curentul, pînă atunci rapid, era mult 
încetinit de buştenii şi cioturile care pluteau mai 
peste tot. Şalupa s-a izbit de o buturugă şi s-a 
umplut pe jumătate cu apă, pînă să reuşim să ieşim 
la liman. Am fost astfel siliți să facem popas şi să 
ne mutăm lucrurile. O parte din biscuiţi s-au muiat, 
dar deloc praful de puşcă. Am rămas aici toată 
ziua, după ce făcuserăm doar cinci mile. 

19 august. Am luat-o din loc dis-de-dimineaţă şi 
am înaintat binişor. Vremea era răcoroasă şi 
înnorată, şi pe la amiază, s-a lăsat cu o răpărală. 
Am trecut, la sud, de un pîrîu al cărui izvor este 
bine mascat de o insulă de nisip destul de întinsă şi 
cu aspect neobişnuit. Am străbătut vreo 
cincisprezece mile dincolo de ea. Aici platoul se 
depărtează de apă cu vreo zece, poate douăzeci de 
mile. Latura nordică este splendid împădurită, dar 
în partea de sud nu se prea zăresc arbori. De-a 
lungul apei se întind prerii minunate, iar pe maluri 
am găsit vreo patru-cinci soiuri de struguri, toți 
destul de copți şi buni la gust; unul din soiuri are 
nişte boabe mari şi roşii, de excelentă calitate. 
Seara, au sosit în tabără vînătorii de pe ambele 
maluri ale fluviului, aducînd cu ei belşug de vînat, 
încît nu ştiam ce să mai facem cu el: găinuşe, 
curcani, doi căpriori, o antilopă şi o droaie de 
păsări de culoare galbenă cu dungi negre pe aripi, 
acestea dovedindu-se o adevărată delicatesă. Azi, 
am parcurs vreo douăzeci de mile. 

20 august. Azi-dimineaţă am întîlnit o droaie de 
bancuri de nisip şi alte obstacole, dar, binedispuşi, 

ne-am continuat drumul şi, înainte să se întunece, 
am ajuns la gura unui pîrîu destul de lat, la vreo 
douăzeci de mile de ultima noastră tabără. Pîrîul 
curge dinspre nord şi chiar în dreptul gurii sale se 
află o insulă mare. Ne-am aşezat corturile aici, 
hotărîţi să rămînem vreo patru-cinci zile, ca să 
punem capcane pentru castori, căci prin preajmă se 
puteau observa multe semne de-ale lor. Această 
insulă avea una din cele mai splendide poziţii din 
lume şi sufletul îmi era copleşit de emoţii inedite şi 
dintre cele mai plăcute. Întreg peisajul semăna nu 
atît cu realitatea pe care o cunoaştem, cît cu cea pe 
care o visasem cînd eram copil. Malurile 
povîrneau lin în apă şi erau înveşmîntate cu iarbă 
scurtă şi moale, de un verde strălucitor, iarbă 
vizibilă în apă pînă departe de mal, mai ales în 
partea de nord, unde pîrîul limpede se varsă în 
fluviu. Pretutindeni în jurul insulei — care măsoară 
cam douăzeci de acri — se întindeau liziere 
compacte cu plopi tremurători, ale căror trunchiuri 
erau încărcate cu viţe-de-vie pline cu roade, toate 
alcătuind un frunziş atît de des, încît de-abia se 
mai vedea fluviul. Înăuntrul acestui cerc iarba era 
niţel mai înaltă şi mai aspră, şi fiecare fir era 
străbătut pe la mijloc de o dungă pal-gălbuie sau 
albă. Din toate se degaja o aromă nespus de 
plăcută, parcă de vanilie, dar mult mai 
pătrunzătoare, care umplea întreg văzduhul. 
Obişnuita iarbă dulce englezească aparține 
neîndoielnic acestui soi, dar nici nu se compară cît 
priveşte parfumul şi frumuseţea. Răspîndite printre 
firele de iarbă, în toate direcțiile, erau puzderie de 
flori dintre cele mai strălucitoare, larg deschise şi 
toate împrăştiind o mireasmă ameţitoare — flori 
albastre, albe ca neaua, galbene, roşii, purpurii, 
stacojii, unele cu frunze dungate ca tulipele. 
Pretutindeni se vedeau crînguri de pruni şi cireşi, 
iar insula era împînzită cu poteci nenumărate şi 
labirintice, bătătorite de elani sau antilope. 
Aproape de mijlocul ei se afla un izvor cu apă 

dulce şi curată, care susura de sub nişte stinci 
povîrnite, acoperite din vîrf şi pînă la poale cu 
muşchi şi ierburi căţărătoare. Întreg peisajul 
semăna în chip minunat cu o grădină de flori 
artificială, dar infinit mai frumoasă, aducînd mai 
degrabă cu una din priveliştile încîntătoare despre 
care citim în cărțile vechi. Eram cu toţii extaziaţi 
de acest loc şi, extrem de fericiţi, ne-am aşezat 
tabăra în această dulce nebunie de miresme. 

[Exploratorii au rămas aici o săptămînă, 
perioadă în care au explorat ţinutul dinspre nord în 
toate direcţiile, reuşind să procure numeroase piei, 
mai ales lîngă pîrîul menţionat mai sus. Au avut 
noroc de vreme frumoasă, astfel încît bucuria 
călătorilor n-a fost tulburată deloc în acest Paradis 
terestru. Domnul Rodman nu s-a abătut însă de la 
măsurile de precauţie necesare şi în fiecare noapte 
a postat, rînd pe rînd, santinele, pe cînd toţi ceilalţi 
erau adunaţi în tabără şi petreceau. Nicicînd 
înainte nu mai chefuiseră şi nu mai băuseră ca 
acum, canadienii dovedindu-se cei mai iscusiţi 
meşteri din lume la tras cîte o cîntare sau cîte o 
duşcă. Nu făceau nimic altceva decît să gătească şi 
să se ghiftuiască, să ţopăie şi să-şi răcnească din 
toți rărunchii colindele lor franţuzeşti. Sarcina lor 
din timpul zilei era să vegheze asupra taberei în 
răstimpul cît tovarăşii lor mai vrednici erau plecaţi 
să vîneze şi să pună curse. La una din aceste 
expediţii domnul Rodman a avut o ocazie 
nemaipomenită de a urmări îndeaproape 
obiceiurile unor castori, iar relatarea sa despre 
aceste animale ciudate este cît se poate de 
interesantă, cu atît mai mult cu cît în unele privințe 
ea diferă mult de descrierile obişnuite. 

Însoţit, ca de obicei, de Thornton şi de cîinele 
acestuia, domnul Rodman s-a ţinut tot timpul 
aproape de un piîriiaş, din dorinţa de a-i găsi 
izvorul, aflat undeva la vreo zece mile în amonte. 
La un moment dat, cei doi bărbaţi au ajuns la o 
mlaştină destul de mare, făcută de castorii care 

îndiguiseră pîrîul. La capătul ei străjuia o sihlă 
deasă de sălcii, unele aplecate deasupra apei, şi 
chiar în locul acela au zărit cîteva exemplare. 
Exploratoriu noştri s-au furişat lîngă sălcii şi, după 
ce l-au făcut pe Neptun să stea culcat la mică 
distanţă, au reuşit să se urce, fără să fie observați, 
într-un copac înalt şi gros, de unde puteau privi la 
tot ce se întîmpla jos. 

Castorii reparau o porțiune din dig şi fiecare 
mişcare a lor era perfect vizibilă. Arhitecţii aceştia 
veneau unul după altul pînă la capătul mlaştinii, 
fiecare cu cîte o rămurică în gură. Apoi se 
îndreptau către dig şi cu multă băgare de seamă 
puneau rămurica de-a curmezişul părții din dig 
care cedase. Isprăvind cu asta, se scufundau 
degrabă şi în cîteva secunde reapăreau la suprafaţă 
cu o grămăjoară de mil gros pe care mai întîi îl 
storceau bine de apă şi pe urmă îl aplicau cu labele 
ŞI cu coada (aceasta pe rol de mistrie) pe rămurica 
pe care tocmai o aşezaseră în spărtură. Animalul 
dispărea apoi printre sălcii, fiind urmat numaidecît 
de un altul, care parcurgea exact acelaşi şir de 
operaţiuni. 

În acest mod, stricăciunea pricinuită digului 
avea să fie curînd şi eficient reparată. Domnii 
Rodman şi Thornton au urmărit mai bine de două 
ceasuri desfăşurarea acestei lucrări şi pot depune 
mărturie despre extraordinara dibăcie a acestor 
artizani. Dar imediat ce castorul se depărta de 
marginea mlaştinii, ca să caute o rămurică, spre 
marea amărăciune a  privitorilor noştri -— 
nerăbdători să vadă şi celelalte acţiuni ale sale — se 
făcea nevăzut pe după sălcii. Căţărîndu-se însă pe 
o creangă mai înaltă, cei doi domni aveau să 
descopere totul. Un mic sicomor, pare-se, fusese 
doboriît la pămînt şi acum era aproape complet 
golit de ramuri. Cîţiva castori rodeau cu rîvnă 
puţinele crengi care mai rămăseseră şi se grăbeau 
cu ele la dig. În răstimp, un sobor de animale au 
înconjurat un arbore mult mai înalt şi mai bătrîn şi 

se străduiau de zor să-l doboare. În jurul 
trunchiului se adunaseră vreo cincizeci-şaizeci de 
creaturi, dintre care şase sau şapte munceau 
simultan, iar cînd osteneau, plecau una după 
cealaltă, locurile rămase libere fiind luate de altele 
mai odihnite. Cînd călătorii noştri l-au observat 
pentru prima oară, sicomorul era dezgolit deja pe o 
porţiune destul de mare, dar numai la capătul gros 
al trunchiului, adică partea aflată lîngă mlaştină. 
Incizia era lată de aproape un picior şi perfectă — 
de parcă ar fi fost făcută cu securea —, iar pămîntul 
de la baza trunchiului era acoperit cu aşchii fine, 
longitudinale, semănînd cu paiele — bucăţi roase şi 
nu mîncate, căci s-ar părea că aceste animale 
consumă doar coaja. Cînd lucrau, unele dintre ele 
se aşezau pe labele din spate, în poziţia bine 
cunoscută a veverițelor, şi începeau să roadă 
copacul, în timp ce labele din faţă se odihneau pe 
marginea tăieturii, iar capetele erau băgate adînc în 
deschizătură. Două dintre ele însă se viriseră cu 
totul în crăpătură şi, întinzîndu-se cît erau de lungi, 
rodeau cu sîrg preţ de cîteva minute, după care 
erau înlocuite de tovarăşele lor. 

Deşi nu şedeau foarte confortabil, călătorii 
noştri erau atit de curioşi să asiste la retezarea 
sicomorului, încît erau ferm decişi să rămînă la 
posturi pînă la lăsatul serii, un interval de opt ore 
din momentul în care se suiseră în copac. Marea 
lor neliniște însă era Neptun, care anevoie putea fi 
strunit să nu se repeadă în mlaştină la zidarii care 
reparau digul. Zgomotele pe care acesta le-a făcut 
de mai multe ori i-au cam speriat pe tăietorii 
noştri, care au tresărit de fiecare dată, de parcă ar fi 
fost activaţi de o singură minte şi care au stat apoi 
cu urechile ciulite minute în şir. Dar cînd a început 
să se însereze, cîinele s-a potolit cu totul, iar 
castorii şi-au continuat nestingheriţi activitatea. 

Pe cînd soarele scăpăta, un soi de agitaţie părea 
să-l fi cuprins pe tăietorii de lemne, care s-au 
depărtat cu toţii de copac şi s-au bulucit spre 

partea neroasă a copacului. O clipă mai tîrziu s-a 
putut vedea că acesta se apleacă încetişor înspre 
partea roasă, pînă cînd buzele tăieturii s-au unit; 
dar copacul n-a căzut încă, fiind parțial susținut de 
scoarța neretezată. Ea a fost numaidecit atacată cu 
zel de cîte rozătoare reuşiră să-şi găsească un 
locşor de muncă şi, cît ai zice peşte, scoarţa a fost 
roasă pînă la capăt, moment în care ditamai 
copacul, căruia într-un chip atît de ingenios 1 se 
dăduse deja înclinația potrivită, s-a prăbuşit cu un 
zgomot asurzitor, prăvălindu-şi coroana stufoasă 
peste suprafața mlaştinii. Odată isprăvită treaba, 
întreaga comunitate a socotit de cuviinţă să-şi ia un 
scurt concediu, aşa că, încetîndu-şi degrabă lucrul, 
animalele au început să se fugărească una pe 
cealaltă, scufundîndu-se şi izbind apa cu cozile. 
Relatarea oferită aici despre metoda utilizată de 
castori în operaţiunile de tăiere a copacilor este 
mai amănunţită decît oricare alta dintre cele pe 
care le-am văzut pînă acum şi pare destul de 
convingătoare cît priveşte existenţa unui plan urzit 
în mintea acestui animal. E vădită intenția lui de a 
face ca arborele să cadă în direcția apei. Căpitanul 
Bonneville, să ne amintim, se îndoieşte de 
presupusa sagacitate a animalului în această 
privinţă, susținînd că acesta nu are alt scop decît să 
doboare copacul, fără vreun calcul subtil privind 
felul în care copacul va cădea. I s-a atribuit această 
însuşire, crede el, din împrejurarea că, în mod 
obişnuit, copacii care cresc la marginea apei, fie îşi 
apleacă trunchiul spre curentul de apă, fie îşi 
răsfiră ramurile groase în această direcție, în 
căutarea luminii, a spaţiului şi a aerului care se 
găsesc îndeobşte acolo. Castorul, spune el, 
bineînţeles că atacă acei copaci care-i sînt mai la 
îndemînă, adică cei care cresc pe malurile unui rîu 
sau iaz, iar cînd sînt retezaţi, în mod firesc se 
prăbuşesc în direcţia apei. Această părere este 
bine-venită, dar nu-i deloc convingătoare cît 
priveşte planul castorului, a cărui inteligenţă în cel 

mai bun caz este mult sub cea care li se 
recunoaşte, fără nici un dubiu, multor alte specii de 
animale inferioare, aflate infinit mai jos pe scara 
evoluției decît termitele, albinele şi corali. 
Probabilitatea este ca, pus să aleagă între doi 
copaci, unul aplecat în direcţia apei, iar celălalt nu, 
castorul va ignora precauţiile descrise mai sus cînd 
se va apuca să-l taie pe primul, dar va ţine seama 
de ele cînd îl va tăia pe al doilea. 

Ceva mai încolo, Jurnalul oferă şi alte amănunte 
despre obiceiurile acestui animal ciudat, precum şi 
despre tehnica folosită de exploratorii noştri pentru 
a-l prinde în capcană — aspecte pe care, de dragul 
continuității, le vom înfăţişa aici. Principala hrană 
a castorilor o constituie scoarța copacilor, din care 
îşi fac de regulă provizii substanțiale pentru iarnă, 
alegînd cu grijă şi discernămînt specia potrivită. În 
expediția de procurare a hranei va porni întreg 
tribul, acesta numărînd uneori două-trei sute de 
membri. Animalele străbat crînguri de arbori 
aparent identici pînă cînd se hotărăsc asupra unui 
copac anume, după care se apucă de treabă. Încep 
cu crengile mai fragede, pe care le taie în bucăţi 
mai mici, de aceeaşi mărime, apoi îndepărtează 
scoarţa, pe care o duc pînă la cel mai apropiat pîrîu 
ce trece prin satul lor şi astfel scoarța va pluti pînă 
la ei acasă. Uneori rămurelele sînt depozitate 
pentru iarnă fără a mai fi descojite, caz în care 
animalele se vor îngriji, după ce-au mîncat coaja, 
să scoată din casă gunoiul şi să-l depună la 
oareşice depărtare. Primăvara, masculii nu rămîn 
niciodată în trib, ci îşi iau lumea în cap, singuri sau 
în cete de cîte doi sau trei, perioadă cînd par să-şi 
piardă din obişnuita isteţime şi cînd lesne pot 
cădea pradă dibăciei vînătorilor. Vara, se întorc 
acasă şi se îndeletnicesc, alături de femele, cu 
aprovizionarea pentru iarnă. Dacă sînt enervate, 
aceste animale, din cîte se povesteşte, pot deveni 
extrem de feroce. 

Castorii pot fi prinşi uneori chiar pe uscat, 
îndeosebi masculii, primăvara, cînd le place să se 
aventureze de lîngă apă în căutarea hranei. Cînd 
sînt astfel surprinşi, pot fi lesne omorîţi cu o 
lovitură de bîtă, dar cea mai sigură şi mai eficace 
metodă de a-i prinde este cu ajutorul unei capcane. 
Aceasta e construită doar cît să imobilizeze laba 
animalului. Vînătorul aşază capcana îndeobşte în 
apa de lîngă mal, la mică adîncime, priponind-o cu 
un mic lanţ de un ţăruş înfipt în mil. La gura 
dispozitivului se fixează un capăt de rămurea, iar 
celălalt capăt este lăsat să plutească la suprafaţă, 
după ce a fost bine muiat în nada lichidă care îi 
place atît de mult castorului. De îndată ce-i simte 
aroma, animalul îşi freacă nasul de rămurică şi, 
călcînd pe capcană, o activează, prinzîndu-se în ea. 
Capcana trebuie să fie cît mai uşoară, ca să poată fi 
cărată fără mari eforturi şi, dacă n-ar fi priponită 
de ţăruş cu un lanţ, animalul prins ar trage-o după 
el, căci nici o altă legătură n-ar putea rezista 
dinților săi. Vînătorul experimentat detectează 
numaidecît prezenţa unui castor în orice iaz sau 
rîu, descoperindu-l după o mie de semne care nu-i 
spun nimic unui observator lipsit de experienţă. 

Mulţi dintre aceşti tăietori de lemne, semănînd 
leit unul cu altul şi pe care cei doi călători au putut 
să-i urmărească atît de bine din vîrful copacului, 
au nimerit pînă la urmă în capcană, iar minunatele 
lor blănuri au căzut în mîna veneticilor care au dat 
iama în vizuinile din mlaştină. Şi celelalte iazuri 
din jur le-au oferit călătorilor noştri multe prilejuri 
de distracţie şi nu-i de mirare că aveau să-şi 
amintească multă vreme de insula aflată la gura 
pîrîului şi botezată Insula castorilor. Au părăsit 
acest mic Paradis într-o bună dispoziţie pe 27 ale 
lunii şi, continuîndu-şi călătoria, lipsită de 
peripeții, în amonte, au ajuns la 1 septembrie, fără 
vreun incident notabil, la gura unui rîu mare, la 
sud, pe care l-au numit Riu/ coacăzelor, de la 
fructele care se găseau din belşug pe malurile sale, 

dar fără îndoială că e vorba de rîul Quicourre. 
Printre lucrurile mai deosebite consemnate în 
Jurnal pentru această perioadă sînt numeroasele 
turme de bizoni care pur şi simplu întunecau 
preriile în orice direcție te uitai şi ruinele unor 
fortificații pe malul sudic al fluviului, în dreptul 
capătului de sus a ceea ce de atunci se cheamă 
Bonhomme Island. Se dă o descriere detaliată a 
acestor ruine, descriere care coincide în fiecare 
detaliu mai însemnat cu cea a căpitanilor Lewis şi 
Clarke. Călătorii au străbătut rîurile Little Sioux, 
Floyd's, Great Sioux, White-Stone şi Jacques la 
nord, Wawandysenche şi White-Paint la sud, dar n- 
au zăbovit mult ca să vîneze la nici unul dintre 
aceste cursuri de apă. Pe ruta lor se afla şi marele 
sat al celor din tribul Omaha, despre care Jurnalul 
nu pomeneşte deloc. La vremea aceea satul, locuit 
de un trib numeros şi puternic, număra vreo trei 
sute de colibe, dar, nefiind situat în imediata 
apropiere a fluviului Missouri, bărcile au trecut pe 
lîngă el probabil în timpul nopţii, căci, de teama 
indienilor Sioux, oamenii au început să adopte 
acest mod de a călători. Reluăm relatarea 
domnului Rodman cu data de 2 septembrie. | 

2 septembrie. Am ajuns acum într-o porţiune a 
fluviului unde, potrivit tuturor rapoartelor, ne 
puteam aştepta la multe pericole din partea 
indienilor şi de aceea am fost extrem de precauţi în 
tot ce făceam. Era regiunea locuită de sioucşi, un 
trib războinic şi feroce, care, în cîteva rînduri, îşi 
arătase ostilitatea faţă de albi, ştiindu-se despre el 
că era în conflict permanent cu toate triburile din 
Jur. Canadienii cunoşteau o groază de întîmplări 
legate de faptele lor de cruzime şi mă temeam ca 
nu cumva fiinţele acestea laşe să dezerteze şi să se 
întoarcă pe Mississippi. Ca să nu le dau acest 
prilej, l-am mutat din pirogă pe unul dintre ei şi în 
locul lui l-am pus pe Poindexter Greely. Toți frații 
Greely s-au întors de pe mal, după ce le dăduseră 
drumul cailor. lată cum eram organizați acum: 

Poindexter Greely, Pierre Junôt, Toby şi unul 
dintre canadieni în pirogă; în şalupă eu, Thornton, 
Wormley, John, Frank, Robert şi Meredith Greely, 
trei canadieni şi cîinele. Am ridicat pînzele pe la 
asfinţit şi, profitînd de un vînt tare din sud, am 
înaintat binişor, deşi, cînd a început să se întunece, 
bancurile de nisip ne-au dat mult de furcă. Ne-am 
continuat însă drumul fără întrerupere şi, la ivirea 
zorilor, am nimerit la gura unui pîrîu, unde ne-am 
ascuns bărcile în stufăriş. 

3 şi 4 septembrie. În ambele zile a plouat şi a 
bătut un vînt straşnic, aşa că n-am părăsit deloc 
adăpostul. Vremea rea ne-a deprimat îngrozitor, iar 
poveştile canadienilor despre sioucşii cei fioroşi n- 
au avut darul să ne ridice moralul. Ne-am strîns cu 
toții în cabina şalupei şi am ţinut sfat în legătură cu 
acțiunile noastre viitoare. Fraţii Greely erau de 
părere să înaintăm cu curaj prin ţinutul acela 
primejdios, susținînd că poveştile călătorilor nu 
erau decît exagerări şi că sioucşii aveau doar să ne 
incomodeze niţel, dar că nu vor trece la ostilități. 
Wormley şi Thornton însă, la fel şi Pierre (cu toții 
cunoşteau din bogata lor experienţă firea 
indianului), socoteau că tactica noastră de acum 
era cea mai potrivită, cu toate că, inevitabil, avea 
să ne rețină pe drum mai mult decît în celălalt caz. 
Şi eu împărtăşeam aceeaşi opinie: urmîndu-ne 
cursul prezent, puteam evita orice confruntare cu 
sloucşii şi, la drept vorbind, nu credeam că 
întîrzierea ar fi avut urmări semnificative. 

5 septembrie. Am luat-o din loc în toiul nopţii şi 
am făcut vreo zece mile, cînd a început să se crape 
de ziuă, aşa că am ascuns bărcile, ca şi mai înainte, 
pe un pîrîiaş numai bun pentru aşa ceva, căci locul 
lui de vărsare era bine mascat de o insulă bine 
împădurită. S-a pornit din nou să plouă zdravăn şi 
ne-am udat pînă la piele, înainte să apucăm să ne 
adăpostim în cabină. Din pricina vremii urîte, eram 
cu toţii într-o stare de spirit foarte proastă, însă cei 
mai deprimaţi erau canadienii. Am ajuns acum 


290 


într-o porţiune îngustă a rîului, unde curentul era 
puternic, iar stîncile stăteau aninate chiar deasupra 
apei pe malurile cotropite de o pădure deasă de tei, 
stejari, nuci, frasini şi castani. Ştiam că printr-o 
asemenea trecătoare era extrem de greu să trecem, 
chiar şi noaptea, fără să fim observați şi teama că 
vom fi atacați a pus şi mai mult stăpînire pe noi. 
Am hotărît să ne reluăm drumul ceva mai tîrziu şi 
să procedăm cu multă băgare de seamă. Pînă 
atunci însă am postat o santinelă pe mal şi una în 
pirogă, iar noi, ceilalți, am purces la o revizie 
generală a armamentului şi muniției, pregătindu-ne 
pentru ce era mai rău. 

Pe la orele 10, cînd eram gata de plecare, cîinele 
a scos un lătrat gros şi numaideciît ne-am repezit cu 
toții la puşti; pricina spaimei noastre s-a dovedit a 
fi un indian din tribul Ponca, doar unul singur, care 
s-a îndreptat spre santinela noastră de pe mal şi i-a 
întins mîna. L-am invitat pe punte şi i-am dat să 
bea whisky, după care, devenind foarte vorbăreţ, 
ne-a povestit că cei din tribul său, care sălăşluiau 
la cîteva mile în josul rîului, ne urmăriseră 
mişcările de cîteva zile, dar că indienii Ponca sînt 
prietenoşi şi nu-i atacă pe albi, ci vor numai să 
facă negoţ cu noi după întoarcerea noastră. Fusese 
trimis ca să-i înştiinţeze pe albi în legătură cu 
Sloucşii, care erau mari ticăloşi şi care îi aşteptau 
pe călători la cotul rîului, vreo douăzeci de mile 
mai sus. Erau trei cete, ne-a spus el, şi aveau de 
gînd să ne ucidă pe toţi, drept răzbunare pentru o 
jignire adusă uneia dintre căpeteniile lor cu mulți 
ani în urmă de un vînător francez. 


39 Se cunoaşte acum că aceste movile indică poziţia vechiului sat al 
indienilor Ottoe, care fuseseră cîndva un trib foarte puternic. Reduşi 
la număr, ca urmare a neîncetatelor conflicte, au căutat protecţia 
indienilor Pawnee şi au migrat la sud de rîul Platte, la vreo treizeci 


de mile de locul de vărsare. — Editorii G.M. (n.a.) 

Capitolul patru 


[l-am lăsat pe călătorii noştri pe 5 septembrie 
aşteptînd temători un atac iminent din partea 
sioucşilor. Poveştile exagerate despre ferocitatea 
acestui trib le-au insuflat tuturor dorinţa fierbinte 
de a-i evita; dar întîmplarea relatată de prietenosul 
indian Ponca le-a dat de înţeles că o confruntare 
era inevitabilă. Prin urmare, au renunţat să mai 
călătorească pe timpul nopţii, hotărîți să-şi înfrunte 
soarta şi să acţioneze pe cît posibil la intimidare. 
Restul nopții de 5 septembrie l-au petrecut într-o 
demonstrație războinică. Barca mare au degajat-o 
pentru luptă, aşteptindu-se la tot ce era mai rău. 
Printre alte pregătiri de apărare au scos tunul din 
cală şi l-au instalat pe puntea cabinei cu o 
încărcătură de ghiulele pline de mitralii. Înainte să 
răsară soarele exploratorii au luat-o cutezători în 
sus pe rîu, ajutaţi fiind de un vînt puternic. Şi ca nu 
cumva inamicul să adulmece vreun fior de teamă 
sau de neîncredere, şi-au unit glasurile cu cele ale 
canadienilor, care cîntau cît îi ţinea gura un cîntec 
aspru, marinăresc, făcînd să freamăte pădurea, iar 
bizonii să-şi ridice privirile. 

Într-adevăr, sioucşii păreau să fie gogoriţele par 
excellence ale domnului Rodman, căci stăruia cu o 
ciudată obstinaţie asupra lor şi a fărădelegilor lor. 
Povestea lui cuprinde o relatare amănunțită despre 
tribul respectiv — o relatare pe care o vom urmări 
doar în părţile care par să aducă ceva nou sau să 
prezinte un interes special. Sioux este termenul 
francez pentru indienii cu pricina, pe care englezii 
l-au corupt în Sues. Se spune că odinioară se 
numeau Darcotas. Ținuturile lor de baştină se 
învecinau cu Mississippi, dar încetul cu încetul şi- 
au extins dominaţia şi la data Jurnalului ocupau 
aproape tot teritoriul extrem de vast între 
Mississippi, Saskatchawine, Missouri şi Rîul Roşu 
al lacului Winnipeg. Erau împărțiți în numeroase 
clanuri. Adevăraţii darcotaşi erau winowacanţii, 

cărora francezii le spuneau Gens du Lac, şi 
numărau vreo cinci sute de războinici care locuiau 
pe ambele maluri ale fluviului Mississippi, în 
apropiere de Cascadele Sfîntului Anton. Vecini cu 
winowacanţii şi sălăşluind la nord de ei, pe rîul 
Sfîntul Petru, erau wappatomii, vreo două sute de 
oameni. Mai sus de rîul Sfîntul Petru trăia un trib 
de vreo sută care îşi spuneau wappytootii şi pe 
care francezii i-au botezat Gens des Feuilles. Şi 
mai sus, aproape de izvorul rîului, îşi aveau sălaşul 
sissytoonii, numărînd vreo două sute sau cam aşa. 
Pe Missouri trăiau yanktonii şi tetonii. Din primul 
trib s-au desprins două ramuri, cea de nord şi cea 
de sud, prima ducînd o viaţă nomadă în cîmpule de 
la izvoarele riurilor Roşu, Sioux şi Jacques şi 
numărînd vreo cinci sute de suflete. Ramura de 
sud avea în stăpînire ţinutul aflat între fluviul des 
Moines pe de o parte şi fluviile Jacques şi Sioux pe 
de alta. Dar sioucşii cei mai temuţi pentru faptele 
lor de cruzime erau tetonii, iar aceştia alcătuiau 
patru triburi: saonii, minnekenozzii, okydandii şi 
Bois-Brules. Aceştia din urmă, din care se formase 
grupul care plănuia să-i surprindă pe călători, erau 
cei mai feroce şi mai sîngeroşi din întreaga rasă şi 
numărau vreo două sute de bărbaţi care locuiau pe 
ambele maluri ale fluviului Missouri, lîngă rîurile 
pe care căpitanii Lewis şi Clarke le-au botezat 
White şi Teton. Mai jos de Chayenne se găseau 
okydandii, o sută cincizeci. Minnackenozzii, două 
sute cincizeci, ocupau o regiune aflată între 
Chayenne şi Watarhoo; iar saonii, cel mai numeros 
dintre triburile tetone, numărînd vreo trei sute de 
războinici, se stabiliseră în apropiere de 
Warreconne. 

Pe lîngă aceste patru diviziuni ale cunoscuților 
sioucşi mai erau alte cinci triburi separatiste care 
îşi spuneau Assiniboin: assiniboinii menatopae, 
două sute, pe rîul Mouse, între Assiniboin şi 
Missouri; assiniboinii Gens des Feuilles, două sute 
cincizeci, ocupînd ambele maluri ale rîului White; 

Marii Diavoli, patru sute cincizeci, hălăduind între 
gurile rîurilor Porcupine şi Milk, precum şi alte 
două grupuri ale căror nume nu sînt pomenite, dar 
care cutreierau ţinuturile din preajma fluviului 
Saskatchawine şi numărau cu totul vreo şapte sute 
de bărbaţi. Aceşti separatişti deseori se războiau cu 
sioucșşii, din a căror spiţă se trăgeau“. 

Cît despre înfăţişarea lor, conform ideilor 
noastre despre corpul omenesc, sioucşii sînt în 
general nişte oameni urîți şi prost alcătuiți, cu 
membre mult prea mici în raport cu trupul, cu 
pomeţi înalți, ochi bulbucaţi şi nătîngi. Bărbaţii îşi 
rad părul de pe cap, lăsîndu-şi doar un smoc pe 
creştet din care o şuviţă lungă şi împletită le cade 
pe umeri. Această şuviţă se bucură de o atenție 
deosebită, iar în caz de doliu sau cine ştie ce 
solemnitate şi-o taie şi pe asta. O căpetenie sioux 
îmbrăcată în haine de gală înseamnă un spectacol 
extraordinar. Corpul său este în întregime vopsit cu 
osînză şi cărbune. Pînă la brîu poartă o cămaşă din 
piei de animale, iar pe mijloc îşi leagă o 
cingătoare, tot din piele, uneori din pînză groasă de 
un ţol, care susține o bucată de lînă sau de blană 
trecută printre coapse. Peste umeri îşi pune o 
mantie albă din piele de bizon, tăbăcită. Pe timp 
frumos mantia e purtată cu partea păroasă lipită de 
corp, iar pe timp de ploaie, întoarsă pe dos. 
Această robă e îndeajuns de largă ca să-i acopere 
tot corpul şi adeseori este împodobită cu ţepu de la 
porcul spinos (care ţepi scot un fel de zăngănit 
cînd războinicul se află în mişcare), dar şi cu fel de 
fel de forme pictate destul de rudimentar, însă 
emblematice pentru rangul militar al purtătorului 
lor. De creştetul capului îşi prinde o pană de şoim 
împodobită şi ea cu ţepi de porc spinos. Jambierele 
din piele tăbăcită de antilopă îndeplinesc rolul 
pantalonilor, avînd pe ambele părți cîte un tiv lat 
de vreo doi țoli, de care sînt agăţate, ici-colo, 
smocuri de păr omenesc — trofeele vreunei 
expediţii de scalpare. Mocasinii sînt din piele de 

elan sau de bizon, cu părul întors spre interior, iar 
la marile ocazii şeful poate fi văzut cu cîte o piele 
de dihor bălăbănindu-se la călcîiul fiecărei cizme. 
Sioucşii au o adevărată pasiune pentru acest 
animal  gălăgios, din a cărui blană îşi 
confecționează pungile pentru tutun şi alte 
dichisuri. 

Veşmîntul soției unei căpetenii este şi el 
deosebit. Părul ei lung e despărțit pe frunte şi lăsat 
liber în spate sau adunat într-un fel de plasă. 
Mocasinii ei nu se deosebesc de cei purtaţi de soţul 
ei, însă jambierele îi ajung numai pînă la genunchi, 
unde întîlnesc o cămaşă cam incomodă, din piele 
de elan, lungă pînă la glezne şi prinsă sus cu un 
cordon petrecut peste umeri. De obicei cămaşa este 
fixată pe brîu cu o centură, iar peste toate acestea 
este zvirlită o mantie de bizon, asemănătoare cu 
cea a bărbaţilor. Corturile sioucşilor tetoni sînt 
descrise ca fiind nişte construcţii trainice din piei 
tăbăcite de bizon, de culoare albă, bine întinse şi 
priponite de ţăruşi. 

Teritoriul infestat de acest trib se întinde pe o 
distanță de vreo sută cincizeci de mile sau chiar 
mai mult, de-a lungul fluviului Missouri — un ţinut 
mai ales de prerie, întrerupt pe alocuri de coline 
străbătute de rîpe sau viroage adînci care seacă în 
miez de vară, dar în anotimpul ploios adăpostesc 
torenţi năvalnici şi noroioşi. La marginea lor cresc 
păduri dese, atît pe creste, cît şi în vale; însă 
aspectul predominant al ținutului este acela de şes 
mohorît, lipsit de arbori, dar năpădit de ierburi. 
Solul este foarte bogat în substanțe minerale — 
printre altele, sare amară, cupru, sulf şi alaun, care 
colorează apa rîului şi îi dau un miros şi gust 
greţos. Animalele sălbatice cel mai des întîlnite 
sînt bizonul, cerbul, elanul şi antilopa. Reluăm 
iarăşi cuvintele din Jurnal. ] 

6 septembrie. Ținutul se deschidea în faţa 
ochilor noştri, iar ziua era cît se poate de plăcută, 
aşa că eram cu toţii într-o bună dispoziţie 

sufletească, în ciuda iminenţei unui atac. Pînă 
acum nu zăriserăm nici măcar umbra unui indian şi 
înaintam rapid prin temutul lor teritoriu. 
Cunoşteam însă destul de bine tactica sălbaticilor 
ca să-mi dau seama că eram supravegheați 
îndeaproape şi am dedus că vom avea de-a face cu 
tetonii la primul defileu care le-ar fi oferit un loc 
de pîndă convenabil. 

Pe la prînz unul dintre canadieni a început să 
strige: 

— Sioucşii! sioucşii! arătînd spre o viroagă 
lungă şi îngustă care, tăind de-a curmezişul preria 
în stînga noastră, se întindea hăt departe, dinspre 
malurile fluviului Missouri în direcţia sud. Viroaga 
era albia unui pîrîu, însă apa secase de mult, iar 
malurile se înălțau de fiecare parte ca nişte ziduri 
uriaşe şi regulate. Cu ajutorul unui ochean am zărit 
numaidecît motivul pentru care dăduse alarma 
canadianul. O ceată numeroasă de sălbatici cobora 
călare trecătoarea, în şir indian, cu vădita intenţie 
de a ne lua prin surprindere. Penele de şoim îi 
dăduseră de gol, căci ele ba apăreau pe creasta 
rîpei, ba dispăreau din vedere, după cum relieful 
albiei îl silea pe purtătorul lor să se înalțe mai sus 
decît de obicei. Puteam spune că erau călare după 
felul în care fluturau aceste pene. Ceata se apropia 
de noi cu repeziciune, aşa că le-am dat ordin 
oamenilor să tragă la rame din răsputeri, ca să 
putem trece de gura pîrîului înainte să ajungă ei 
acolo. Cînd indienii şi-au dat seama, după viteza 
noastră crescută, că fuseseră descoperiţi, au pornit 
în galop spre noi în număr de vreo sută. 

Eram acum într-o situaţie destul de dificilă. În 
oricare altă parte a fluviului Missouri pe unde 
trecuserăm în acea zi nu mi-ar fi păsat prea mult de 
piraţii aceştia; însă în acest loc mai ales, malurile 
erau foarte înalte şi abrupte, preluînd ceva din 
relieful albiei pîrîului, încît sălbaticii puteau să ne 
domine complet cu privirea, iar tunul în care ne 
puneam atîtea speranțe nu putea fi folosit 

împotriva lor. Ceea ce ne complica situaţia era 
curentul din mijlocul pîrîului, atît de puternic şi de 
năvalnic încît nu puteam înainta împotriva lui decît 
lăsînd din miîini armele şi folosindu-ne toată 
puterea la mînuitul vislelor. Lîngă malul nordic 
apa era prea mică, pînă şi pentru pirogă, şi singurul 
nostru mod de a înainta, dacă doream într-adevăr 
acest lucru, era să vislim la nici o aruncătură de 
piatră de malul stîng, adică cel sudic, unde am fi 
stat la mila sioucşilor, dar pe unde puteam avansa 
binişor pe firul apei cu ajutorul prăjinilor şi al 
vîntului. Dacă sălbaticii ne-ar fi atacat în acest loc, 
nu văd cum am fi putut scăpa de ei. Erau cu toţii 
bine dotați cu arcuri şi săgeți, cu scuturi mici ŞI 
rotunde, apariţia lor avînd ceva nobil şi pitoresc. 
Cîteva dintre căpeteniile lor aveau sulițe cu 
flamuri ciudate în vîrf şi erau într-adevăr nişte 
bărbaţi cu o înfăţişare impunătoare. Portretul de 
mai jos îl înfăţişează pe şeful grupului care ne-a 
tăiat calea şi a fost schiţat de Thornton la o dată 
ulterioară. 


di = E a sa 

Fie norocul aflat de partea noastră, fie marea 
prostie a indienilor ne-a scos din belea cu totul pe 
neaşteptate. După ce au galopat pînă la marginea 
stîncii aflate deasupra noastră, sălbaticii au scos 
încă un chiot şi au început să gesticuleze spre noi 
în fel şi chip, semne din care am priceput de-ndată 
că trebuia să ne oprim şi să acostăm la mal. Mă 
aşteptasem la aşa ceva, dar am hotărît că cel mai 
prudent lucru era să nu le dăm nici o atenţie, ci să 
mergem mai departe. Refuzul meu de a opri a avut 

măcar un efect pozitiv, căci părea să-l fi surprins 
grozav pe indieni, aceştia nereuşind nicicum să 
priceapă manevra noastră: în timp ce ne continuam 
drumul fără să le răspundem, se uitau lung la noi, 
cuprinşi de o uimire de-a dreptul grotescă. Deodată 
au început să sporovăiască şi să se agite şi în cele 
din urmă, dîndu-şi seama că nu mai puteau face 
NIMIC în ce ne priveşte, şi-au întors caii în direcția 
sud şi au dispărut în galop, lăsîndu-ne pe cît de 
surprinşi, pe atît de bucuroşi de plecarea lor. 

În răstimp, profitînd din plin de această ocazie, 
ne-am străduit din răsputeri să ieşim din zona 
malurilor abrupte înainte de întoarcerea anticipată 
a duşmanilor noştri. După vreo două ceasuri i-am 
zărit din nou în partea de sud la mare distanţă şi în 
număr mult mai mare. Se îndreptau spre noi în plin 
galop şi curînd au ajuns la fluviu; acum însă 
poziţia noastră era mult mai avantajoasă, căci 
malurile coborau în pantă şi nu mai erau arbori 
care să-i ferească pe sălbatici de loviturile noastre. 
Şi nici curentul nu era atît de rapid ca mai înainte, 
aşa că puteam să ne păstrăm direcţia pe mijlocul 
apei. Ceata se retrăsese, din cîte se pare, ca să 
aducă un tălmaci care, şezînd pe un cal mare şi sur, 
a intrat în rîu doar cît să nu trebuiască să înoate şi a 
strigat spre noi într-o franceză stricată să ne oprim 
ŞI să tragem la mal. L-am pus atunci pe unul dintre 
canadieni să-i răspundă că, din respect pentru 
prietenii noştri, sioucşii, ne-am opri cu plăcere 
pentru un scurt timp ca să stăm la taifas, dar era 
incomod pentru noi să venim la mal, deoarece nu 
puteam face lucrul acesta fără să-l deranjăm pe 
marele nostru vraci (aici canadianul a arătat cu 
degetul spre tun), care era nerăbdător să-şi 
continue călătoria şi din vorba căruia nu 
îndrăzneam să ieşim. 

La asta indienii au început din nou să şuşotească 
între ei şi să gesticuleze cu aprindere, părînd că nu 
ştiau ce să facă. Între timp bărcile au ancorat într-o 
poziție favorabilă, iar acum eram hotărît să lupt, 

dacă era nevoie, şi să le fac piraţilor o primire cît 
mai călduroasă şi să bag groaza în ei o dată pentru 
totdeauna. Am ajuns la concluzia că era aproape 
imposibil să păstrezi relații amiabile cu aceşti 
SIOUCŞI, care erau cei mai mari duşmani ai noştri şi 
care nu puteau fi împiedicaţi să ne jefuiască sau să 
ne ucidă decît dacă îi puteam convinge de 
superioritatea noastră. Dacă am ceda acum 
propunerii lor şi ne-am duce pe mal, ba chiar am 
reuşi să negociem prin concesii şi daruri o pace 
vremelnică, pînă la urmă acest lucru nu ne-ar fi de 
mare folos; ar fi mai degrabă un paliativ decît o 
extirpare radicală a răului. Cu siguranţă că şi-ar 
împlini răzbunarea mai devreme sau mai tîrziu şi, 
dacă acum ne-ar lăsa să mergem mai departe, era 
posibil să ne atace mai tîrziu, cînd ne-am fi aflat în 
dezavantaj şi ne-ar fi fost foarte greu să-i 
respingem, şi de-a dreptul imposibil să băgăm 
spaima în ei. În atari împrejurări stătea în puterea 
noastră să le dăm o lecţie de care să-şi aducă 
aminte; şi era cu putință să nu mai fim niciodată 
într-o situaţie atit de bună. Chibzuind astfel şi 
întrucît, cu excepţia canadienilor, toţi ceilalți erau 
de acord cu mine, am hotărît să adopt o atitudine 
plină de curaj şi mai degrabă să provoc decit să 
evit ostilitățile. lată modul nostru de a face 
politică! Din cîte am putut afla, sălbaticii nu aveau 
alte arme de foc decît o carabină veche purtată de 
una dintre căpetenii, iar săgețile lor nu puteau avea 
cine ştie ce efect la o distanţă aşa de mare cum era 
cea dintre noi. Cît despre numărul lor, nu ne păsa 
prea mult. Poziţia în care se aflau îi expunea 
focului ucigător al tunului nostru. 

Cînd Jules (canadianul) şi-a sfîrşit cuvîntarea 
despre deranjul pricinuit marelui nostru vraci şi 
agitația iscată după aceea printre sălbatici s-a mai 
potolit întru cîtva, tălmaciul a luat din nou cuvîntul 
şi a formulat trei întrebări. Mai întîi voia să ştie 
dacă am adus tutun, whisky sau arme de foc; în al 
doilea rînd dacă nu avem nevoie de ajutorul 

sioucşilor pentru a visli barca cea mare pe 
Missouri în sus pînă în ţara celor din tribul 
Ricaree, care sînt adevărații tilhari; şi în al treilea 
rînd dacă marele nostru vraci nu cumva este un 
greiere verde foarte mare şi puternic. 

La aceste întrebări, rostite pe un ton grav şi 
profund, Jules a răspuns conform instrucțiunilor 
mele, după cum urmează. Mai întîi că avem 
whisky din belşug, dar şi tutun, împreună cu 
rezerve inepuizabile de arme de foc şi praf de 
puşcă, numai că marele nostru vraci tocmai ne-a 
spus că tetonu sînt mai mari tîlhari decît cei din 
tribul Ricaree şi că de fapt ei sînt duşmanii noştri; 
că au stat la pîndă multe zile la rînd ca să ne taie 
calea şi să ne ucidă; că nu trebuie să le dăm nimic 
şi nici să purtăm discuţii cu ei cîtuşi de puţin; şi că, 
prin urmare, ar trebui să ne fie frică să le dăm 
ceva, chiar dacă am dori să facem acest lucru, ca 
nu cumva să stirnim mînia marelui vraci, cu care 
nu era de glumit. În al doilea rînd că, după felul în 
care tocmai au fost înfățişaţi sioucşii tetoni, nici 
prin gînd nu ne trece să-i angajăm ca vislaşi, iar în 
al treilea rînd că este bine pentru ei (sioucşii) că 
marele nostru vraci n-a auzit ultima lor întrebare 
cît priveşte „greierele verde şi mare“, căci 
altminteri le-ar fi tare greu (sioucşilor) să o scoată 
la capăt cu el. Marele nostru vraci este orice în 
afară de un greiere mare şi verde şi foarte curînd 
îşi vor da seama cu toţii de acest lucru chiar pe 
pielea lor, dacă nu se duceau numaidecit în treaba 
lor. 

În ciuda iminentului pericol în care ne aflam cu 
toţii, abia ne puteam stăpîni rîsul, văzînd cu ce 
profundă admiraţie şi uimire ascultau sălbaticii 
aceste răspunsuri; şi cred că s-ar fi dus care încotro 
şi ne-ar fi lăsat să ne continuăm călătoria, dacă n- 
ar fi fost nefericitele cuvinte cu care le aduceam la 
cunoştinţă că sînt tilhari mai mari decît indienii 
Ricaree. Aceasta era, din cîte se pare, o insultă 
dintre cele mai cumplite şi una care le-a stîrnit 

peste măsură furia. Am auzit cuvintele „Ricaree! 
Ricaree!“ repetate de mai multe ori cu multă 
aprindere şi emfază; şi întreaga ceată, după cum 
mi-am dat seama, părea împărțită în două facţiuni: 
una invocînd imensa putere a marelui vraci, iar 
cealaltă oribila insultă de a fi numiţi tîlhari mai 
mari decît cei din tribul Ricaree. Astfel stînd 
lucrurile, am rămas pe mijlocul apei ferm decişi să 
le administrăm bandiţilor o doză din mitralule 
nostre la prima ofensă pe care ar fi adus-o. 

Numaideciît tălmaciul de pe calul sur a intrat din 
nou în apă şi ne-a spus că, după părerea lui, nu 
sîntem nişte oameni de încredere, că toate feţele 
palide care au venit mai înainte pe rîu s-au 
împrietenit cu sioucşii şi le-au făcut daruri bogate, 
că ei, tetonii, erau hotărîți să nu ne lase să mai 
facem un pas pînă ce nu tragem la mal şi le dăm 
toate armele de foc şi whisky-ul şi jumătate din 
tutun, căci este limpede că sîntem aliaţii celor din 
neamul  Ricaree (care se războiau acum cu 
SIoucşii) şi că planul nostru este să le aducem 
provizii, ceea ce nu se cade să facem, în sfîrşit, că 
nu pun mare preţ pe marele nostru vraci, căci ne-a 
turnat o minciună gogonată în legătură cu intenţiile 
tetonilor şi că în mod sigur nu este decît un greiere 
mare şi verde, chiar dacă noi credem contrariul. 
Aceste ultime cuvinte rostite de tălmaci despre 
greierele mare şi verde au fost preluate de toți 
ceilalți, care au început să răcnească din toți 
rărunchii, astfel încît însuşi marele vraci să poată 
auzi ocara. În acelaşi timp s-a iscat printre ei o 
mare debandadă, cu toţii galopînd furibund în 
cercuri scurte, făcînd gesturi dispreţuitoare şi 
indecente, agitîndu-şi sulițele şi ducîndu-şi săgețile 
la cap. 

Ştiam că lucrul următor avea să fie un atac, 
drept care am decis degrabă să-l preîntimpin, 
înainte ca vreunul dintre oamenii noştri să fie rănit 
de armele lor; nu aveam nimic de cîştigat 
zăbovind, ci, dimpotrivă, totul printr-o acţiune 

promptă şi decisă. De îndată ce s-a ivit un prilej 
bun, am dat ordin să se tragă, dus numaidecit la 
împlinire. Efectul salvei a fost nimicitor şi a 
răspuns din plin tuturor intențiilor noastre. Şase 
dintre indieni au fost ucişi pe loc şi poate de trei 
ori mai mulţi, grav răniţi. Ceilalţi, cuprinși de cea 
mai cumplită teroare şi tulburare, au luat-o la 
sănătoasa prin prerie cu o iuţeală nemaipomenită, 
iar noi am ridicat ancora şi, după ce am reîncărcat 
tunul, ne-am apropiat cutezători de mal. Cînd am 
ajuns la țărm, nu se mai afla prin preajmă nici un 
teton nevătămat. 

Lăsîndu-l apoi pe John Greely împreună cu cei 
trei canadieni la comanda bărcilor, am urcat pe mal 
împreună cu restul oamenilor şi, apropiindu-mă de 
un sălbatic care era grav rănit, dar nu mortal, am 
avut o discuţie cu el prin intermediul lui Jules. I- 
am spus că albii au cele mai bune intenţii faţă de 
sioucşi şi față de toate naţiunile indiene; că 
singurul scop al vizitei noastre în patria lui este să 
prindem castori şi să contemplăm minunatul ţinut 
care le-a fost dăruit oamenilor roşii de către 
Marele Spirit; că, după ce vom fi procurat 
blănurile pe care le doream şi vom fi văzut tot ce 
era de văzut, ne vom întoarce acasă; că auziserăm 
cum că sioucşii, dar mai ales tetonu sînt un neam 
cîrcotaş şi că de aceea l-am adus cu noi pe marele 
nostru vraci ca să ne ocrotească; că acesta este 
acum foarte supărat pe tetoni din pricina 
intolerabilei insulte pe care au proferat-o atunci 
cînd l-au numit greiere verde (ceea ce nu este); că 
numai cu greu l-am împiedicat să nu-i urmărească 
pe războinicii care au fugit şi să nu-i sacrifice pe 
răniții care zac acum în jurul nostru; şi că am reuşit 
să-l  înduplec numai  asumîndu-mi direct 
răspunderea pentru purtarea de acum înainte a 
sălbaticilor. În această parte a cuvîntării mele 
bietul om părea foarte uşurat şi mi-a întins mîna în 
gest de prietenie. I-am luat-o şi l-am asigurat pe el 
şi pe prietenii lui de întreaga mea protecție atît 

timp cît nu vom fi atacați, însoţindu-mi făgăduiala 
cu un dar constînd în douăzeci de suluri cu foi de 
tutun, nişte unelte de fier, mărgele şi cîte o flanelă 
roşie pentru el şi ceilalți răniți. 

Pe cînd se întîmplau toate acestea, îi urmăream 
cu mare băgare de seamă pe sioucşii fugari. Şi cînd 
am isprăvit cu darurile, am zărit în depărtare cîteva 
cete de indieni, văzute fireşte şi de cei răniți; dar 
am socotit că este mai bine să mă prefac că nu i- 
am observat şi curînd după aceea ne-am întors la 
bărcile noastre. Toată această întrerupere ne-a 
costat trei ceasuri încheiate şi abia după orele trei 
ne-am reluat drumul. Înaintam cu o viteză 
nemaipomenită, căci eram nerăbdător să ajung cît 
mai departe de locul acţiunii înainte de lăsatul 
întunericului. Din spate aveam vînt prielnic şi 
curentul slăbise în putere din cauza albiei mai late. 
Prin urmare, am înaintat foarte mult şi pe la orele 
nouă am ajuns în dreptul unei insule mari şi 
împădurite lîngă malul nordic, aproape de gura 
unui pîrîu. Am hotărît să ne aşezăm tabăra aici şi 
n-am apucat bine să punem piciorul pe mal, că 
unul din frații Greely a împuşcat o namilă de 
bizon, unul dintre numeroşii care colindau prin 
acele locuri. După ce am postat santinele pentru 
noapte, ne-am înfruptat cu friptură de bizon şi 
whisky, cît să ne priască. Am dezbătut apoi pe 
îndelete întîmplarea din timpul zilei şi toți 
tovarăşii mei au luat-o ca pe o glumă excelentă; eu 
însă nu-mi găseam nicicum liniştea. Pînă în acel 
moment mîinile mele nu fuseseră niciodată pătate 
cu sînge; şi, deşi raţiunea îmi spunea că luasem cea 
mai înţeleaptă hotărtre, care avea să se dovedească 
pînă la urmă negreşit cea mai omenoasă, totuşi 
conştiinţa, refuzînd să asculte de raţiunea însăşi, 
îmi şoptea la ureche cu obstinaţie: „ceea ce ai 
vărsat tu este sînge omenesc“. Orele se scurgeau 
anevoie şi nu reuşeam defel să adorm. Într-un 
tîrziu s-a crăpat de ziuă şi odată cu roua proaspătă, 
cu brizele şi mai proaspete şi cu florile surizătoare, 


303 


m-am simţit pătruns de un val de curaj şi o stare de 
spirit mai temerară, lucru care m-a făcut să 
chibzuiesc mai bine asupra celor petrecute şi să 
privesc din singurul punct de vedere corect nevoia 
stringentă a faptei respective. 

7 septembrie. Am pornit devreme şi am înaintat 
binişor cu vînt puternic din est. Am ajuns pe la 
amiază la cheiul superior a ceea ce se cheamă 
Marea Buclă, un loc unde fluviul face un ocol de 
treizeci de mile, în timp ce pe uscat distanţa nu-i 
mai mare de o mie cinci sute de arzi. Şase mile 
mai încolo curge un pîrîu de vreo treizeci şi cinci 
de iarzi lăţime, afluind dinspre sud. Aici relieful 
arată destul de ciudat: pe o distanţă de cîteva mile 
țărmurile sînt pline cu prundişul adus de apă de pe 
maluri — un peisaj cu totul remarcabil. Canalul nu-i 
prea adînc, iar curentul de apă se împiedică de 
numeroasele bancuri de nisip. Dintre speciile de 
arbori cel mai răspîndit este cedrul, iar preriile sînt 
invadate de un cactus căruia 1 se spune „limba- 
soacrei“, oamenilor noştri, încălțaţi cu mocasini, 
nefiindu-le prea uşor să umble. 

Pe la asfințit, încercînd să ocolim un curent 
rapid, am avut ghinionul să intrăm cu babordul 
bărcii mari într-un banc de nisip şi, în ciuda 
sforțărilor noastre, barca s-a înclinat atît de tare, 
încît aproape s-a umplut cu apă. Din cîte ne-am dat 
seama, praful de puşcă, lăsat la îndemînă, a avut 
cel mai mult de suferit, bunurile indienilor avînd 
stricăciuni mai mult sau mai puţin grave. În 
momentul în care barca s-a înclinat, am sărit cu 
toţii în apă, care în locul acela ne ajungea pînă la 
subsuori şi, unindu-ne forţele, am izbutit să ținem 
la suprafaţă partea care dădea să se scufunde. Dar 
nu scăpaserăm încă de necaz, căci toate strădaniile 
noastre de-abia reușeau să împiedice barca să nu se 
răstoarne şi nu ne puteam lipsi de nici un om, unul 
care să o poată împinge înainte. Cînd ajunseserăm 
deja în pragul disperării, am fost salvaţi cu totul pe 
neaşteptate de scufundarea întregului banc de nisip 

de sub barcă. În această porţiune cursul apei este 
mult încetinit de aceste nisipuri mişcătoare care 
deseori îşi schimbă forma cu mare repeziciune şi 
fără o cauză vădită. Bancurile constau într-un nisip 
galben, dur şi fin, care, cînd este uscat, seamănă cu 
sticla lucioasă, aproape străvezie. 

6 septembrie. Ne aflăm încă în ţara tetonilor şi 
umblăm cu multă băgare de seamă, poposim cît 
mai rar cu putinţă şi chiar şi atunci numai pe 
insule, pe care mişună tot soiul de animale 
sălbatice: bizoni, elani, cerbi, căprioare cu coada 
neagră şi antilope, nagîți şi gîşte sălbatice de toate 
felurile. Caprele sînt neobişnuit de blînde şi nu au 
barbă. Peştii sînt mai rari aici ca în aval. John 
Greely a împuşcat un lup alb într-o rîpă pe una 
dintre insulele mai mici. Din cauza navigării 
dificile şi a faptului că trebuie să folosim des 
cablul de remorcare, n-am făcut mari progrese azi. 

9 septembrie. Vremea se face tot mai rece şi de 
aceea sîntem cu toții nerăbdători să traversăm 
ținutul sioucşilor, căci ar fi extrem de periculos să 
ne aşezăm tabăra de iarnă în preajma lor. Ne-am 
pus pe treabă şi am înaintat cu iuţeală, canadienii 
cîntînd şi chiuind tot drumul. Din cînd în cînd 
zărim la mare depărtare cîte un teton solitar, dar n- 
au mai încercat să ne atace, lucru care a avut darul 
să ne insufle curaj. Am parcurs douăzeci şi opt de 
mile în timpul zilei şi, cuprinşi de o voioşie fără 
seamăn, am făcut popas de noapte pe o insulă 
întinsă, bogată în vînat şi acoperită de o pădure 
deasă de plopi tremurători. 

[Vom omite aventurile domnului Rodman din 
această perioadă pînă în data de 10 aprilie. În tot 
acest timp nu s-a întîmplat nimic deosebit. În 
ultima zi din octombrie grupul a ajuns la un curs 
de apă pe care l-au botezat Pîrîul Vidrei şi, urcînd 
pe el vreo milă, pînă la o insulă foarte potrivită 
intenţiei lor, au construit o colibă din buşteni şi s- 
au instalat pentru iernat. Acest loc se află situat 
puţin mai sus de vechile sate ale indienilor 

Ricaree. Călătorii au fost vizitaţi de cîteva grupuri 
ale acestor indieni care s-au arătat foarte 
prietenoşi. Auziseră despre conflictul cu tetonii, al 
cărui deznodămînt le-a produs o mare bucurie. N-a 
mai venit nici o ameninţare din partea sioucşilor. 
larna s-a scurs într-un mod foarte plăcut şi fără 
vreun incident deosebit. La 10 aprilie grupul şi-a 
reluat călătoria. |] 


40 Transcriind aceste pasaje din Lewis şi Clark, Poe greşeşte în 
privinţa unor denumiri ale triburilor. (Pollin, pp. 624-625) 

Capitolul cinci 


10 aprilie, 1792. Din nou o vreme minunată, 
lucru ce ne-a redat buna dispoziţie. Soarele 
prinsese putere şi, aşa cum ne asigurau indienii, 
rîul se dezgheţase pe o distanţă de o sută de mile în 
fața noastră. Ne-am luat rămas-bun cu sincere 
regrete de la Micul Șarpe [căpetenia tribului care 
le-a dat aventurierilor nenumărate dovezi de 
prietenie în timpul iernii] şi de la neamul său şi 
după micul dejun am pornit la drum. Perrine [un 
agent al companiei de blănuri Hudson Bay, aflat în 
drum spre Petite Côte] ne-a însoțit împreună cu 
trei indieni pe primele zece mile, după care s-a 
despărțit de noi şi s-a întors în sat, unde (după cum 
aveam să aflăm mai tîrziu) a avut parte de o 
moarte violentă din cauza unei indience pe care se 
pare că o insultase. Despărţindu-ne de agent, am 
tras viguros la rame şi am înaintat binişor, în ciuda 
curentului puternic. După-amiaza, Thornton, care 
se cam plînsese de cîteva zile, s-a simţit rău, atît de 
rău încît am cerut să ne întoarcem cu toţii la colibă 
şi să aşteptăm acolo pînă cînd avea să se facă mai 
bine; dar s-a împotrivit din răsputeri acestei 
propuneri, aşa că am fost nevoit să cedez. I-am 
confecționat un pat confortabil în cabină şi i-am 
acordat toată îngrijirea de care avea nevoie; făcuse 
însă febră mare, cu momente de delir, şi mă 
temeam că-l vom pierde. În răstimp, oamenii au 
tras la rame cu îndiîrjire şi pînă seara am parcurs 
douăzeci de mile — o treabă excelentă. 

11 aprilie. Vreme la fel de frumoasă. Am luat-o 
din loc dis-de-dimineaţă cu vînt prielnic de care 
am profitat din plin; şi dacă nu era boala lui 
Thornton am fi fost cu toții binedispuşi. Părea să 
se simtă din ce în ce mai rău şi nu mai ştiam cum 
să-l ajut. Am făcut tot ce se putea ca să-i alin 
chinul; Jules, canadianul, i-a preparat un ceai cu 
ierburi de prerie care l-a făcut să transpire mult şi 
parcă l-a mai lăsat febra. Seara ne-am oprit pe 

malul nordic, cel continental, şi trei vînători de-ai 
noştri s-au dus în prerie pe lună plină şi în zori s- 
au întors fără puşti, dar cu o antilopă voinică. 

Ne-au povestit că, după ce au mers mai multe 
mile prin acel ţinut, au ajuns la un pîrîiaş minunat, 
dar s-au speriat rău de tot cînd au dat peste o ceată 
numeroasă de războinici din tribul sioucşilor 
Saonie, care i-au luat pe dată prizonieri şi i-au dus 
cale de o milă pe celălalt mal al pîrîului într-un fel 
de parc, mai bine zis ţarc, zidit din lut şi ţăruşi, în 
care se afla o turmă mare de antilope. Însă tot mai 
multe antilope veneau în ţarc, ale cărui porţi erau 
construite în aşa fel încît să le împiedice să iasă. 
Este o metodă pe care indienii o aplică în fiecare 
an. Toamna antilopele se retrag din prerie ca să-şi 
caute hrana în regiunile muntoase dincolo de malul 
sudic al pîrîului. Primăvara revin şi traversează 
pîrîul, fiind apoi lesne capturate în ţarcuri ca acela 
descris mai sus. 

Vînătorii (John Greely, profetul şi unul dintre 
canadieni) îşi pierduseră orice speranţă că vor 
putea scăpa din ghearele indienilor (în număr de 
vreo cincizeci) şi în sufletul lor se împăcaseră cu 
gîndul morţii. Greely şi profetul au fost dezarmaţi 
şi legați de mîini şi picioare; canadianul însă, 
dintr-un motiv de neînțeles, n-a mai fost legat, 
sălbaticii luîndu-i doar puşca şi lăsînd asupra lui 
cuțitul de vînătoare (pe care pesemne că nu-l 
observaseră, căci îl ținea într-un fel de teacă vîrîtă 
în jambieră) şi purtîndu-se cu el altfel decît cu 
ceilalți. Acest lucru s-a dovedit a fi salvarea 
micului grup. 

Să fi fost nouă seara cînd au căzut în mîna 
indienilor. Era lună plină, dar, fiindcă aerul era 
neobişnuit de rece pentru acest anotimp, sălbaticii 
aprinseseră două focuri mari la o distanţă 
îndeajuns de mare încît să nu sperie antilopele, 
care continuau să sosească în tare. În jurul acestor 
focuri indienii erau ocupați cu prăjitul vînatului, 
cînd pe neaşteptate vînătorii noştri au dat peste ei 

de după un pilc de arbori. După ce au fost 
dezarmaţi şi legaţi cu chingi zdravene din piele de 
bizon, Greely şi profetul au fost trîntiți sub un 
copac, la oarecare depărtare de foc, în timp ce 
canadianul, sub paza a doi indieni, a fost lăsat să se 
aşeze lîngă unul din focuri, restul indienilor 
adunîndu-se în cerc în jurul celuilalt foc mare. 
Dată fiind situația, timpul se scurgea încet, 
vînătorii aşteptîndu-se din clipă în clipă să moară; 
totodată chingile erau atît de bine strînse încît 
amîndoi aveau nişte dureri cumplite. Canadianul a 
încercat să lege o conversaţie cu paznicii săi în 
nădejdea că-i va putea mitui ca să-i dea drumul, 
dar nu se putea face nicicum înţeles. Pe la miezul 
nopții, sărind peste foc una după alta, cîteva 
antilope mai trupeşe au dat buzna în mijlocul celor 
adunaţi în jurul focului celui mare. Animalele îşi 
făcuseră drum printr-o porțiune a zidului de lut 
care le despărțea şi, înnebunite de spaimă şi furie, 
s-au repezit spre lumina focului, cum fac de obicei 
insectele noaptea în cazuri similare. Se pare însă 
că saoniții nu mai văzuseră niciodată o asemenea 
ispravă din partea acestor creaturi îndeobşte 
timide, căci s-au înspăimîntat, întrerupţi fiind aşa, 
brusc, iar groaza lor s-a transformat într-o 
adevărată panică, după un minut sau două de la 
apariția primelor animale, cînd întreaga turmă 
prinsă s-a năpustit în salturi asupra lor. Vîinătorii 
au descris scena ca pe una dintre cele mai 
neobişnuite. Animalele parcă îşi pierduseră minţile 
ŞI iuțeala şi impetuozitatea cu care săreau, mai 
bine zis, zburau prin flăcări şi printre sălbaticii 
îngroziţi — după spusele lui Greely (bărbat deloc 
înclinat să exagereze) — ofereau un spectacol nu 
atît impresionant, cît de-a dreptul înfiorător. 
Animalele au luat cu ele totul încă de la primele 
lor salturi; şi, după ce au stins focul mare, s-au 
repezit de-ndată asupra celui mic, împrăştiind 
tăciunii şi cioturile aprinse; apoi, parcă lovite de 
streche, s-au întors la cel mare şi astfel mereu 

încoace şi încolo pînă cînd focurile s-au stins de 
tot, după care în grupuri mici au dispărut ca 
fulgerul în pădurile dimprejur. 

Mulţi dintre indieni fuseseră trîntiți la pămînt în 
această bezmetică busculadă şi nu încape îndoială 
că unii dintre ei s-au ales cu răni serioase, chiar 
dacă nu mortale, de la copitele ascuţite ale agilelor 
antilope. Unii dintre ei s-au aruncat pe jos ca să nu 
fie loviți. Profetul şi Greely, nefiind aproape de 
foc, nu erau în primejdie. Canadianul a fost doborit 
la primul asalt de o lovitură care l-a lăsat în 
nesimţire preţ de cîteva minute. Cînd şi-a revenit 
în simţiri, se făcuse întuneric, căci luna se pitise 
după un nor gros de furtună, iar focurile se 
stinseseră aproape de tot sau mai pîlpîau în 
tăciunii împrăștiați ici şi colo. N-a văzut nici un 
indian prin preajmă şi, sculîndu-se iute în picioare, 
s-a apropiat pe furiş de copacul sub care zăceau cei 
doi tovarăşi ai săi. A tăiat degrabă chingile şi, fără 
alt gînd decît să scape de acolo, cei trei au luat-o la 
sănătoasa cît îi ţineau puterile în direcția rîului, 
fără să le mai pese de puşti şi de celelalte 
sarsanale. După ce au alergat cîteva mile, văzînd 
că nu-i urmărea nimeni, s-au îndreptat cu pas 
sprinten spre un izvor ca să-şi potolească setea. 
Aici au dat peste antilopa pe care, după cum am 
spus adineauri, au adus-o cu ei la bărci. Biata 
creatură zăcea şi răsufla din greu la marginea 
izvorului, incapabilă să se mişte. Îşi rupsese un 
picior şi avea urme vădite de arsură. Nu încape 
îndoială că făcuse parte din turma care îi ajutase să 
scape. Dacă ar fi avut vreo şansă de vindecare, 
vînătorii ar fi cruţat-o în semn de recunoştinţă, însă 
ruptura era cît se poate de serioasă, aşa că s-au 
grăbit să-i curme suferinţa şi au adus-o acasă, iar 
dimineaţa următoare am avut parte de un dejun 
excelent. 

12, 13, 14 şi 15 aprilie. În decursul acestor patru 
zile am păstrat cursul obişnuit fără să înregistrăm 
vreun incident notabil. Vremea devenea foarte 

plăcută pe la mijlocul zilei, însă nopţile şi 
dimineţile erau foarte reci, ba chiar geroase. Vînat 
se găsea din abundență. Thornton nu se refăcuse 
încă şi boala lui mă nedumerea şi mă întrista 
nespus. Îmi lipsea enorm tovărăşia lui; şi abia 
acum mi-am dat seama că era aproape singurul din 
grup în care puteam avea încredere deplină. Prin 
asta vreau să spun doar că era aproape singurul 
faţă de care eram în stare sau dispus să-mi descarc 
sufletul cu toate speranţele nebuneşti şi dorinţele 
lui fantastice — nu că ar fi fost vreunul printre noi 
nedemn de atîta încredere. Dimpotrivă, eram cu 
toţii ca nişte fraţi şi între noi nu se iscase niciodată 
vreo dispută, oricît de neînsemnată. Un singur 
scop părea să ne unească pe toţi, mai bine zis, 
arătam ca un grup de excursionişti fără vreun scop 
anume — simpli călători de plăcere. La drept 
vorbind, n-aş putea spune exact ce anume credeau 
canadienii despre acest lucru. Fără îndoială că 
discutau o grămadă despre profiturile întreprinderii 
noastre şi mai ales despre partea care li se cuvenea 
lor; dar nu-mi vine să cred că le păsa prea mult de 
aceste lucruri, căci erau cei mai naivi şi cu 
siguranță cei mai binevoitori oameni de pe faţa 
pămîntului. Cît despre restul echipajului, nu mă 
îndoiesc cîtuşi de puţin că avantajele financiare ale 
expediției erau ultimul lucru la care s-ar fi gîndit. 
Unele dovezi mai neobişnuite ale sentimentelor 
care ne animau mai mult sau mai puţin pe noi toți 
au ieşit la iveală chiar în timpul călătoriei. Interese 
care în colonii ar fi fost considerate de maximă 
importanţă erau tratate aici ca nişte chestiuni care 
nu meritau a fi luate în serios şi de aceea erau 
ignorate sau pur şi simplu abandonate sub cel mai 
neînsemnat pretext. Bărbaţi care au străbătut mii 
de mile prin pustietăţi pline de urlete înfricoşate, 
pîndiți de primejdii de tot felul şi privaţiuni dintre 
cele mai cumplite, doar cu scopul vădit de a face 
rost de piei de animale, arareori s-ar osteni să şi le 
păzească, după ce le vor fi dobîndit, ba chiar ar fi 

dispuşi să lase în urmă fără nici un regret un întreg 
depozit de blănuri fine de castor decît să renunţe la 
plăcerea de a naviga pe un rîu, într-un decor 
romantic, sau de a pătrunde în vreo peşteră adîncă 
şi plină de primejdii ca să caute minerale despre a 
căror utilizare nu au habar şi de care s-ar debarasa, 
ca de o mobilă veche, cu prima ocazie care li s-ar 
IVI. 

În toate acestea eram cu sufletul alături de 
ceilalți tovarăşi ai mei; şi cu cît înaintam mai mult 
— o spun cu toată sinceritatea — deveneam din ce în 
ce mai puţin interesat de scopul principal al 
expediției noastre şi mai degrabă îmboldit să las 
totul deoparte şi să caut un fel de distracţie 
gratuită, dacă într-adevăr am dreptul să numesc cu 
un termen atît de firav cum este „distracție“ emoția 
adîncă şi nespus de intensă cu care contemplam 
minunile şi sublimele frumuseți ale pustietăţii. 
Abia reuşeam să cercetăm cîte o regiune, că eram 
cuprins deja de dorinţa irepresibilă de a merge mai 
departe şi de a explora o alta. Cu toate acestea 
simţeam că, fiind prea aproape de aşezările 
omeneşti pentru a-mi putea satisface pe deplin 
iubirea  pătimaşă pentru Natură şi pentru 
necunoscut, parcă nu puteam să nu fiu conştient că 
nişte urme, deşi puţine, ale omului civilizat 
fuseseră lăsate acolo înaintea mea — că nişte ochi, 
înaintea ochilor mei, se bucuraseră de peisajele din 
Jur. Dacă n-ar fi fost acest sentiment, care revenea 
mereu şi mereu, nu încape îndoială că aş fi zăbovit 
mai mult în drumul meu, retrăgîndu-mă ca să pot 
contempla trăsăturile regiunii învecinate cu fluviul 
şi poate că uneori aş fi pătruns mai adînc în inima 
ținuturilor situate la nord şi la sud de ruta noastră. 
Dar eram nerăbdător să continui — să ajung, dacă 
se putea, dincolo de hotarele extreme ale 
civilizaţiei — să admir, dacă aveam prilejul, acei 
munţi gigantici despre a căror existenţă aflasem 
doar din vagile relatări ale indienilor. Aceste 
tainice speranţe şi gînduri nu le-am împărtăşit nici 

unuia dintre oamenii noştri, cu excepția lui 
Thornton. El a fost părtaş la planurile mele cele 
mai Vizionare şi s-a împărtăşit pe deplin din 
spiritul proiectului romantic care pusese stăpînire 
pe sufletul meu. lată de ce boala lui o simţeam ca 
pe un rău cumplit. Starea lui se agrava de la o zi la 
alta şi nu stătea în puterea noastră să-i acordăm 
vreun ajutor efectiv. 

16 aprilie. Astăzi am avut parte de o ploaie rece 
şi de un vînt puternic din nord, fiind nevoiţi să 
stăm ancoraţi pînă după prînz. Pe la 4 am pornit la 
drum şi pînă seara am parcurs cinci mile. Thornton 
se simte mult mai rău. 

17 şi 18 aprilie. În aceste două zile s-a menţinut 
vremea rea şi neplăcută, cu acelaşi vînt tăios 
dinspre nord. Am observat numeroase blocuri mari 
de gheaţă plutind în fluviul umflat şi foarte milos. 
Timpul se scurge greoi şi n-am înaintat mai deloc. 
Thornton pare să fie pe moarte, aşa că am hotărît 
să poposim la primul loc potrivit şi să rămînem 
acolo pînă cînd îi va trece suferinţa. Prin urmare, 
pe la amiază am cîrmit bărcile spre un pîrîu lat 
care curge dinspre sud şi am aşezat tabăra pe mal. 

25 aprilie. Am rămas la pîrîu pînă în dimineaţa 
asta, cînd, spre marea bucurie a tuturor, Thornton a 
început să se simtă mai bine, aşa că ne-am putut 
continua drumul. Vremea este frumoasă şi, 
binedispuşi, am străbătut o regiune dintre cele mai 
încîntătoare, fără să întîlnim vreun indian ori să se 
întîmple ceva neobişnuit şi în ultima zi a lunii am 
ajuns în ţinutul mandanilor, mai precis al 
mandanilor, minnetareeilor şi ahnahawayilor, căci 
aceste trei triburi trăiesc aproape unele de altele, în 
cinci sate. Nu cu mulți ani în urmă mandanii se 
aşezaseră în nouă sate la vreo optzeci de mile în 
aval, nu departe de ruinele pe lîngă care 
trecuserăm fără să ştim despre ce era vorba — şapte 
pe malul apusean al fluviului şi două pe cel de 
răsărit; satele lor însă s-au rărit din cauza 
vărsatului negru şi a vechilor lor duşmani, sioucşii, 

pînă cînd puţinii rămaşi au urcat pînă la locul unde 
se află acum. [Domnul R. ne dă aici o relatare 
destul de amănunțită despre minnetari, ahnahaway 
şi wassatooni, dar o vom omite, întrucît nu se 
deosebeşte prin nimic esențial de ceea ce se ştie 
despre aceste naţiuni.] Mandanu ne-au primit cu 
multă prietenie şi am rămas în preajma lor trei zile, 
timp în care, răsturnînd piroga, am reparat-o şi am 
repus-o în funcțiune. De asemenea, am făcut rost 
de o rezervă sănătoasă dintr-un soi de porumb cu 
boabe tari şi de culoare incertă pe care sălbaticii îl 
păstrează peste iarnă în gropi săpate în faţa 
colibelor. Cît timp am rămas în ţara mandanilor 
ne-a vizitat o căpetenie minnetaree, pe nume 
Waukerassah, care a fost foarte amabilă cu noi, 
fiindu-ne de ajutor în multe privinţe. Pe fiul acestei 
căpetenii l-am angajat să ne însoţească pînă la 
Marea Confluenţă în calitate de interpret. Tatălui 
său i-am oferit mai multe daruri de care s-a 


bucurat nespus“. La 1 mai ne-am luat rămas-bun 
de la mandani şi ne-am reluat drumul. 

1 mai. E o vreme blindă, iar vegetația, foarte 
avansată, îi dă ținutului un farmec aparte. Frunzele 
plopilor sînt aproape ca o cunună de mari şi 
nenumărate flori şi-au deschis petalele. Zăvoaiele 
sînt mult mai întinse decît pînă acum şi bine 
împădurite. Plopul şi salcia de rîu, precum şi salcia 
roşie, cresc din abundență; la fel şi tufele de 
trandafiri. Dincolo de zăvoaie se zăreşte o cîmpie 
imensă, lipsită de arbori. Solul este de o bogăție 
fără seamăn, iar vînat mai numeros ca aici n-am 
mai văzut nicăieri. Am trimis înainte cîte un 
vînător pe fiecare mal, iar azi s-au întors cu un 
elan, un tap, cinci castori şi o droaie de nagîți. 
Castorii sînt foarte blinzi şi uşor de prins. Acest 
animal constituie o adevărată delicatesă, mai ales 
coada, care este un pic gelatinoasă, ca aripioarele 
de halibut. O coadă de castor poate îndestula trei 
oameni. Am parcurs douăzeci de mile înainte să se 
întunece. 

2 mai. Am avut parte de vînt prielnic azi- 
dimineaţă şi am mers cu velele întinse pînă pe la 
amiază, cînd, socotind că ne-a fost îndeajuns, am 
făcut popas. Vînătorii s-au dus şi curînd s-au întors 
cu un elan cît casa, pe care Neptun l-a doborit 
după o goană îndelungată, căci animalul fusese 
rănit de alicele mari. Era înalt de şase picioare. Pe 
la asfințit au ucis şi o antilopă. Văzîndu-i pe 
oamenii noştri, aceasta a luat-o la fugă, dar după 
cîteva minute s-a oprit şi s-a întors pe acelaşi 
drum, pare-se, curioasă, după care a zbughit-o din 
nou. Lucrul acesta s-a repetat de mai multe ori, de 
fiecare dată animalul apropiindu-se tot mai mult, 
pînă cînd în cele din urmă a venit în bătaia puştii şi 
un glonţ tras de profet a doborit-o. Era cam sfrijită 
şi pe deasupra şi gestantă. Aceste animale, deşi 
incredibil de sprintene, sînt totuşi slabe înotătoare, 
aşa că adeseori cad pradă lupilor cînd încearcă să 
treacă peste cîte o apă. Azi am parcurs 
douăsprezece mile. 

3 mai. În dimineaţa asta am înaintat foarte mult 
şi pînă seara am făcut treizeci de mile în cap. 
Vînatul continuă să se găsească din abundență. 
Bizoni în număr mare zăceau morți lîngă mal şi 
am văzut haite întregi de lupi devorîndu-le leşurile. 
Lupii o luau la goană cînd ne apropiam de ei. 
Eram foarte nedumeriţi de moartea bizonilor, dar 
după cîteva săptămîni misterul avea să fie 
dezlegat. Ajungînd într-un defileu unde malurile 
erau abrupte, iar apa, adîncă, am văzut o cireadă 
mare de bizoni încercînd să treacă fluviul înot şi 
ne-am oprit să le urmărim mişcările. Purtate de 
curent, uriaşele animale înotau pieziş, după ce 
intraseră în apă probabil pe la cheile aflate la vreo 
jumătate de milă în amonte, unde malul povîrnea 
pînă jos în albie. Ajungînd în dreptul malului 
apusean, animalele nu-l mai puteau urca, iar în 
acel loc apa trecea cu mult peste ele. După ce se 
chinuiau o vreme, încercînd în van să găsească un 
punct de sprijin pe malul din argilă, abrupt şi 

lunecos, se întorceau şi începeau să înoate spre 
țărmul răsăritean, unde li se înfățişa acelaşi şir de 
obstacole inaccesibile şi unde se repetau sforțările 
lor zadarnice de a se urca pe malul povîrnit. Şi 
atunci se întorceau a doua, a treia, a patra şi a 
cincea oară, de fiecare dată atacînd aproape 
aceeaşi porţiune de teren. În loc să se lase în voia 
curentului şi să caute un loc de acostare mai 
favorabil (care putea fi găsit la un sfert de milă în 
aval), păreau hotărite să nu cedeze defel şi de 
aceea înotau cu piepturile în unghi ascuțit faţă de 
curent, făcînd eforturi uriaşe să nu fie trase la fund. 
La a cincea traversare bietele animale erau atît de 
epuizate, încît era limpede că nu mai aveau cum să 
reziste. Atunci se chinuiau îngrozitor să se caţăre 
pe mal, iar vreo două dintre ele aproape că au 
reuşit, cînd, spre adînca noastră mîhnire (căci nu 
puteam urmări fără compasiune nobilele lor 
eforturi), întreaga masă de pămînt fărîmicios de 
deasupra s-a prăbuşit şi în cădere le-a îngropat pe 
cîteva, fără ca malul stîncos să fi devenit mai uşor 
de urcat. Restul turmei s-a pornit degrabă pe un 
muget sau geamăt cumplit — un vaier de tristeţe şi 
deznădejde cum nu-ţi poţi imagina —, un sunet pe 
care nu mi-l voi scoate niciodată din cap. Cîteva 
animale au mai făcut o încercare de a traversa rîul, 
s-au zbătut cîteva minute şi s-au scufundat, 
valurile care le-au înghițit înroşindu-se de la 
sîngele care le ţişnea din nări în agonia morţii. Dar, 
după acel muget descris mai sus, cele mai multe 
dintre ele păreau să se lase moale în voia apei, 
răsturnîndu-se pe spate şi dispărînd. Întreaga turmă 
s-a înecat — n-a scăpat nici un bizon. După o 
jumătate de oră leşurile lor au fost aruncate ceva 
mai jos pe ţărmul neted, pe care, fără acea 
neştiutoare încăpăţinare a lor, ar fi putut ajunge 
foarte uşor şi în deplină siguranţă. 

4 mai. Era o vreme încîntătoare şi cu o briză 
caldă dinspre sud am parcurs douăzeci şi cinci de 
mile înainte să se întunece. Thornton s-a simţit azi 

destul de întremat ca să ia parte la îndatoririle de la 
bord. După-amiaza, a ieşit cu mine în prerie în 
partea de vest, unde am văzut puzderie de flori 
timpurii de primăvară dintr-o specie necunoscută 
în colonii. Multe dintre ele erau de o rară 
frumuseţe şi răspîndeau o mireasmă delicioasă. 
Am zărit şi vînat de tot felul, dar n-am împuşcat 
nimic, fiind siguri că vînătorii vor aduce mai mult 
decît aveam nevoie, iar mie unul îmi displăcea 
ideea nesăbuită de a lua viaţa unei vietăţi. La 
întoarcere am întîlnit doi indieni din tribul 
Assiniboin, care ne-au însoțit pînă la bărci. Pe 
drum nu s-au arătat deloc neîncrezători, ci 
dimpotrivă au avut o atitudine deschisă şi 
temerară; de aceea am fost cu atît mai surprinşi să- 
i vedem, cînd am ajuns la o aruncătură de băț de 
pirogă, întorcîndu-se amîndoi brusc şi luînd-o la 
sănătoasa în direcţia preriei. Ajunşi la o distanţă 
destul de mare de noi, s-au oprit şi au urcat un 
dîmb de unde se vedea bine fluviul. Aici s-au pus 
pe burtă şi, sprijinindu-şi bărbule în coate, păreau 
să ne urmărească cu nespusă uimire. Cu ajutorul 
unui ochean am putut să le observ în amănunt 
trăsăturile feţelor, pe care se citeau atît surprindere, 
cît şi spaimă. Au continuat să ne privească o lungă 
bucată de timp. În cele din urmă, parcă fulgeraţi de 
un gînd, s-au sculat degrabă şi au început să alerge 
iute în direcţia de unde i-am zărit venind la 
început. 

5 mai. Pe cînd ne pregăteam să pornim dis-de- 
dimineaţă, o ceată numeroasă de indieni 
Assiniboin a dat buzna peste noi, reuşind să pună 
stăpînire pe pirogă înainte să putem opune vreo 
rezistenţă. În acel moment doar Jules se afla în ea 
şi a scăpat aruncîndu-se în apă şi înotînd spre 
şalupă, pe care o împinseserăm în curent. Indienii 
au fost aduşi împotriva noastră de către cei doi 
care ne vizitaseră cu o zi înainte, iar ceata trebuie 
că se apropiase de noi cît se poate de discret, căci 
postaserăm, ca de obicei, santinele şi nici măcar 

Neptun n-a fost în stare să ne prevină că se aflau 
prin preajmă. 

Tocmai ne pregăteam să deschidem focul asupra 
dușmanului, cînd  Misquash (noul interpret, 
feciorul lui Waukerassah) ne-a dat de înţeles că 
assiniboinii sînt prieteni de-ai noştri şi că de fapt 
ne dau dovezi de amiciţie. Deşi nu ne puteam 
închipui că asaltul asupra bărcii noastre ar putea fi 
doar un mod obişnuit de a-ţi arăta prietenia, voiam 
totuşi să vedem ce aveau de spus aceşti oameni, 
aşa că l-am pus pe Misquash să-i întrebe de ce s-au 
purtat în felul în care s-au purtat. Ne-au răspuns cu 
un potop de declaraţii solemne şi împăciuitoare şi 
în cele din urmă am aflat că într-adevăr nu 
avuseseră intenţia să ne facă vreun rău, ci mai 
degrabă să-şi astîmpere curiozitatea care îi rodea şi 
pe care ne rugau acum să le-o satisfacem. S-ar 
părea că cei doi indieni din ziua precedentă şi a 
căror purtare ciudată ne-a cam surprins fuseseră 
peste măsură de uimiţi de înfăţişarea cam 
neguroasă a negrului nostru, Toby. Niciodată nu 
văzuseră sau auziseră de vreun negru şi trebuie 
spus că uimirea lor nu era chiar fără motiv, mai 
ales că Toby era un gentleman şi bătrîn, şi din cale- 
afară de hidos, reunind în fiinţa lui toate trăsăturile 
specifice ale rasei sale: buze umflate, ochi albi şi 
bulbucaţi, nas teşit, urechi lunguieţe, căpăţină 
dublă, pîntece mare şi picioare crăcănate. 
Povestind despre cele văzute, cei doi sălbatici n-au 
reuşit defel să-i convingă pe semenii lor cu 
minunata lor poveste şi, fiind pe punctul de a-şi 
pierde rangul, trecînd drept mincinoşi şi făţarnici, 
le-au propus să vină cu ei pînă la bărci, ca să le 
dovedească adevărul celor povestite. Atacul 
neașteptat pare să fi fost pricinuit numai şi numai 
de nerăbdarea incredulilor assiniboini; căci după 
aceea n-au schiţat nici cel mai mic gest de 
ostilitate, ba chiar au abandonat piroga, de îndată 
ce le-am dat de înţeles că-i vom lăsa să-l vadă de 
aproape pe venerabilul Toby. Acesta privea 

întreaga afacere ca pe o glumă foarte reuşită şi 


numaidecît s-a dus pe mal, in naturalibus”, astfel 
încît iscoditorii sălbatici să poată aprecia întreaga 
dimensiune a problemei“. Uimirea şi mulţumirea 
lor au fost pe cît de mari, pe atît de depline. La 
început s-au îndoit de ceea ce le-a fost dat să vadă, 
scuipînd în palmă şi frecînd-o de pielea negrului, 
ca să se asigure că nu era vopsită. Părul creţ de pe 
cap le-a prilejuit numeroase exclamaţii de 
aprobare, iar picioarele îmbirligate au fost obiectul 
unei nespuse admiraţii. Cîţiva paşi de gigă, 
executați de hîdul nostru prieten, au împins 
lucrurile spre punctul culminant. Uimirea atinsese 
acum pragul ultim. Nu mai era loc de nici un fel de 
elogiu. Doar un dram de ambiţie să fi avut Toby, şi 
s-ar fi putut căpătui pe vecie, urcînd pe tronul 
assiniboinilor şi domnind ca regele Toby Întâiul. 

Întîmplarea asta ne-a ţinut pe loc pînă tîrziu în 
ziua aceea. După ce am schimbat cîteva amabilităţi 
şi daruri cu sălbaticii, am acceptat ajutorul a cinci 
oameni din tribul lor care să vislească pentru noi 
cale de vreo cinci mile, un ajutor cît se poate de 
nimerit, unul pentru care n-am încetat să-i 
mulţumim lui Toby. Azi am parcurs doar 
douăsprezece mile şi am aşezat tabăra de noapte pe 
o insulă minunată, despre care aveam să ne 
amintim multă vreme după aceea datorită peştilor 
şi păsărilor delicioase care roiau în preajma ei. Am 
rămas în acel loc plăcut vreme de două zile, 
veselindu-ne şi ospătîndu-ne, fără grija zilei de 
mîine şi fără să ne pese prea tare de numeroșii 
castori care se hîrjoneau în jurul nostru. Pe această 
insulă am fi putut lesne face rost de una sau două 
sute de piei. Dar în situaţia de faţă am adunat vreo 
douăzeci. Insula se află la gura unui rîu destul de 
mare, curgînd dinspre sud şi într-un loc unde 
Missouri o coteşte spre vest, cam la latitudinea de 
480, 

8 mai. Am înaintat cu vînt prielnic şi vreme 
frumoasă şi, după ce am parcurs douăzeci sau 

douăzeci şi cinci de mile, am ajuns la un rîu mare 
care curgea dinspre nord. Locul unde se varsă, 
însă, este foarte îngust, nu mai lat de vreo 
doisprezece iarzi şi pare să fie plin cu nămol. Dacă 
urci niţel mai sus, vezi un pîrtiaş iute, lat de vreo 
şaptezeci sau optzeci de iarzi şi foarte adînc, 
şerpuind printr-o vale minunată, cu belşug de 
vînat. Noul nostru ghid ne-a spus numele pîrîului, 


dar nu mi-l mai amintesc“. Robert Greely a 
împuşcat cîteva gîşte care îşi aveau cuibul în 
Copaci. 

9 mai. Azi am văzut că în multe locuri foarte 
aproape de mal pămîntul poartă o crustă albă ce s- 
a dovedit a fi sare. Am făcut doar cincisprezece 
mile din cauza unor mici obstacole şi noaptea am 
făcut popas pe mal, printre pîlcuri de plopi şi tufe 
de porumbe. 

10 mai. Azi vremea a fost rece, iar vîntul a bătut 
straşnic, dar cerul a rămas senin. Am înaintat 
foarte mult. Dealurile dimprejur sînt colțuroase şi 
crestate, înfățişînd nişte stînci diforme şi crăpate, 
unele atingînd o înălțime uriaşă şi părînd să fi 
suferit acțiunea apei. Am cules cîteva bucăţi de 
lemn şi os pietrificate; găseşti pretutindeni huilă. 
Rîul şerpuieşte întruna. 

Il mai. Ploaia şi vijelha ne-au ţinut pe loc 
aproape toată ziua. Spre seară s-a înseninat şi, 
profitînd de vîntul prielnic, am parcurs zece mile 
înainte să facem popas. Am prins cîțiva castori şi 
am împuşcat un lup, pe mal, care părea să se fi 
rătăcit de haita care dădea tîrcoale prin zonă. 

12 mai. Am poposit pe la amiază, după ce 
străbătuserăm zece mile, pe o insulă mică şi 
povîrnită, ca să facem unele reparaţii. Pe cînd ne 
pregăteam să ne întoarcem la bărci, unul dintre 
canadieni, cel care conducea piroga şi care se afla 
acum la cîţiva paşi în faţa noastră, s-a făcut 
deodată nevăzut chiar sub ochii noştri, cu un țipăt 
grozav. Am alergat iute spre el şi era să ne stricăm 
de rîs văzîndu-l căzut într-o ascunzătoare săpată în 

pămînt, din care l-am scos numaidecit. Dacă însă 
ar fi fost singur, mă tem că n-ar fi reuşit să iasă din 
ea cu propriile-i puteri. Am cercetat cu băgare de 
seamă acel depozit, dar tot ce-am găsit în el erau 
nişte sticle goale. Nu era nimic care să ne arate că 
francezii, britanicii sau americanii şi-ar fi ascuns 
bunurile aici, lucru care m-a intrigat nespus. 

13 mai. Am ajuns la confluenţa lui Yellowstone 
cu Missouri, după ce parcurseserăm douăzeci şi 
cinci de mile în timpul zilei. Misquash ne-a părăsit 
ŞI s-a întors acasă. 


41 Căpetenia Waukerassah este menţionată de căpitanii Lewis şi 
Clarke, cărora de asemenea le-a făcut o vizită. — Editorii G.M. (n.a.) 
42 În pielea goală (lat.). 

43 Una din rarele aluzii de natură sexuală în opera poescă. 

44 Probabil White-earth River — Editorii G.M. (n.a.) 

Capitolul şase 


Ținutul pe care l-am străbătut în ultimele două- 
trei zile arăta mai trist decît cel cu care fuseserăm 
obişnuiţi. Era în general mai neted, cu arbori mai 
mulți în lunca fluviului, rari sau deloc la orizont. 
Oriunde era stîncărie se puteau observa urme de 
cărbune şi am văzut o porțiune întinsă din albie, 
unde stratul gros, de natură bituminoasă, schimba 
foarte mult culoarea apei pînă la cîteva sute de 
arzi adincime. Aici, curentul era mai lent decît 
înainte, apa mai limpede, bolovanii şi bancurile de 
nisip mai rare, cu toate că locurile pe unde trebuia 
să trecem erau la fel de dificile. A plouat 
încontinuu, ceea ce a făcut ca malurile să fie atît de 
lunecoase, încît oamenii care trăgeau de odgoane 
de-abia se puteau ţine pe picioare. Aerul rece era 
cît se poate de neplăcut şi, cînd am urcat pe nişte 
coline joase de lîngă apă, am văzut zăpadă destul 
de multă pe creste şi în văgăuni. În dreapta 
noastră, departe în zare, se vedeau nişte colibe 
indiene, pare-se provizorii, care fuseseră 
abandonate abia de curînd. Această regiune nu 
indică prezența vreunei aşezări permanente, dar s- 
ar părea că este terenul de vînătoare preferat al 
triburilor din vecinătate, fapt evidențiat de 
numeroasele urme peste care am dat pretutindeni 
pe unde am umblat. Se ştie prea bine că 
minnetareeii din Missouri se avîntă în urmărirea 
vînatului pînă la Marea Confluență, pe latura 
sudică, în vreme ce assiniboinii urcă şi mai sus. 
Misquash ne-a informat că între tabăra noastră şi 
Muntii Stîncoşi nu vom mai întîlni decît aşezări ale 
minnetareeilor care locuiesc pe cursul inferior, 
adică pe malul sudic al Saskatchawine-ului. 

Vînat era din abundență şi de diverse specii: 
elani, bizoni, capre negre, cerbi, urşi, vulpi, castori 
etc., dar şi nenumărate păsări sălbatice. Peştii se 
găseau şi ei din belşug. Lăţimea rîului varia 
considerabil, între două sute cincizeci de 1arzi, şi 

trecătorile unde curentul curgea tumultuos între 
maluri stîncoase despărțite de nici o sută de 
picioare. Compoziţia acestor maluri aspre 
cuprindea mai ales calcar de culoare uşor gălbuie, 
amestecat cu pămînt ars, piatră ponce şi săruri 
minerale. La un moment dat înfăţişarea ținutului 
suferea o schimbare remarcabilă, colinele 
retrăgîndu-se pe ambele laturi la mare depărtare de 
fluviul presărat cu numeroase insulițe minunate şi 
acoperite cu plopi tremurători. Luncile păreau să 
fie foarte fertile, cele de pe latura nordică, late şi 
joase, prelungindu-se în trei văi întinse. Aici părea 
să fie capătul extrem-nordic al lanțului de munți pe 
care Missouri îl străbate de atîta amar de vreme şi 
pe care sălbaticii îl numesc Colinele negre. 
Trecerea de la regiunea muntoasă la şes se simțea 
şi în atmosferă — într-adevăr, un aer atît de uscat şi 
de pur, încît îi puteam vedea efectul asupra velelor 
şi instrumentelor noastre matematice. 

Pe cînd ne apropiam de Confluenţă, a început să 
plouă cu găleata, iar obstacolele de tot felul ne 
dădeau multă bătaie de cap. În cîteva locuri argila 
moale şi lipicioasă făcea ca malurile să fie foarte 
lunecoase, încît oamenii noştri erau nevoiți să 
umble cu picioarele goale, căci nu şi le puteau ţine 
în mocasini. Numeroasele băltoace cu apă stătută îi 
sileau să înainteze uneori cu apa pînă la subsuori. 
Apoi din nou a trebuit să ne cățărăm pe 
grohotişuri, mormane de cremene ascuţită care 
păreau să se fi desprins din stîncile prăbuşite en 
masse. Uneori ajungeam la cîte un prag sau defileu 
abrupt, care ne dădea mult de furcă pînă să-l 
trecem şi, încercînd să traversăm un astfel de loc, 
odgonul şalupei a cedat (fiind vechi şi foarte uzat), 
lăsînd-o în voia curentului, iar acesta a dus-o pe o 
teşitură de piatră în mijlocul fluviului, unde apa 
era atît de adîncă, încît numai cu piroga am reuşit 
să o scoatem de acolo, iar treaba asta ne-a luat şase 
ore încheiate. 

La un moment dat am ajuns în dreptul unui 
perete înalt pe malul sudic, o stîncă neagră care 
domina celelalte creste pe o distanţă de un sfert de 
milă, după care urma un cîmp deschis, iar la vreo 
trei mile depărtare, pe aceeaşi parte, din nou un 
perete de culoare deschisă şi înalt de o sută de 
picioare; apoi o altă cîmpie sau vale şi încă un 
perete cu o înfăţişare foarte ciudată, la nord, avînd 
o înălțime de vreo două sute cincizeci de picioare 
şi o grosime cam de doisprezece, de formă 
regulată, aproape artificială. Aceste stînci au într- 
adevăr un aspect absolut extraordinar, înălțindu-se 
perpendicular din apă. Ultimele menţionate sînt 
alcătuite din calcar poros, nespus de alb, lesne 
modelat de curentul de apă. În partea superioară se 
vede un fel de friză sau cornișă, alcătuită din cîteva 
straturi subțiri şi orizontale de gresie albă, dură, 
rezistentă la apă. Pămîntul de deasupra, bogat şi 
negru, se înclină lin în direcția apei pe o întindere 
de o milă sau cam aşa, unde se zăresc alți munţi, 
suind abrupt pînă la înălțimea de cinci sute de 
picioare sau chiar mai mult. 

După cum s-ar putea presupune, aceste stînci 
magnifice sînt brăzdate de tot felul de linu săpate 
de ploile care s-au tot scurs pe materialul moale, 
astfel încît o imaginaţie bogată lesne şi le-ar putea 
închipui ca fund nişte monumente gigantice 
şlefuite de mînă de om şi însemnate cu hieroglife. 
Uneori sînt firide întregi (cum sînt cele care 
adăpostesc statuile în templele obişnuite), formate 
prin desprinderea unor bucăţi mari de calcar; iar în 
cîteva locuri apar scări şi coridoare lungi, căci 
crăpăturile accidentale din cornişa de gresie lasă 
apa să se scurgă uniform pe materialul mai poros 
de sub ca. Am trecut pe lîngă aceste ciudate stînci 
pe lună plină şi luminoasă şi n-am să uit niciodată 
efectul pe care l-au avut asupra imaginației mele. 
Toate păreau nişte alcătuiri fermecate (aşa cum 
visasem) şi freamătul miilor de lăstuni care îşi 
construiseră cuiburile în crăpăturile care 

perforează pretutindeni blocurile de piatră adăuga 
nu puţin acestei viziuni. Pe lîngă aceşti pereţi 
principali mai există, la diverse intervale, alții mai 
mici, atingînd o înălţime între douăzeci şi o sută de 
picioare şi o grosime între unu şi douăsprezece sau 
cincisprezece picioare, cu o formă perfect regulată 
şi perpendiculară. Ei constau într-un şir de roci 
mari, cu aspect negricios, probabil din argilă, nisip 
şi cuarţ, absolut simetrice ca formă, deşi de mărimi 
diferite. Rocile sînt mai ales pătrate, uneori însă 
dreptunghiulare (întotdeauna paralelipipedice) şi 
stau una peste cealaltă într-o ordine perfectă, ca şi 
cînd ar fi fost puse acolo de vreun zidar muritor, 
fiecare piatră din rîndul de sus acoperind şi 
susținînd punctul de joncțiune dintre celelalte două 
de sub ea, aşa cum se aşază cărămizile într-un 
perete. Uneori aceste construcţii ciudate alcătuiesc 
linii paralele, cîteodată patru pe acelaşi rînd; 
alteori se îndepărtează de fluviu şi se întorc 
pierzîndu-se printre munți;  cîteodată se 
intersectează în unghiuri drepte, părînd să închidă 
între ele uriaşe grădini artificiale, vegetația din 
interior fiind parcă menită adeseori să conserve 
această iluzie. Acolo unde pereţii sînt foarte 
subțiri, cărămizile sînt mai mici şi viceversa. Cu 
toții am considerat că peisajul care ni se înfățişa 
ochilor în această porțiune a fluviului Missouri era 
cel mai surprinzător, dacă nu cel mai frumos din 
cîte văzuserăm vreodată. În mintea mea a lăsat o 
impresie de ceva nou şi ciudat, ceva ce nu voi uita 
niciodată. 

Cu puţin înainte să ajungem la Confluenţă, am 
dat de o insulă mare şi frumoasă în partea de nord, 
iar în cea de sud, la o milă şi un sfert depărtare, am 
zărit arbori deşi şi viguroşi crescînd în zăvoaie. 
Mai erau şi cîteva insule mai mici şi în drumul 
nostru ne-am oprit pe la fiecare pentru cîteva 
minute. Am ajuns pe urmă în dreptul unei stînci 
negre aflate pe malul nordic lîngă alte două insule 
mititele, unde n-am văzut nimic deosebit. Cîteva 

mile mai încolo am trecut de o insulă destul de 
întinsă, situată aproape de baza unui promontoriu 
abrupt, apoi de alte două mai mici. Toate aceste 
insule sînt bine împădurite. În seara de 13 mai, 
Misquash ne-a arătat gura unui rîu mare, căruia 
coloniştii îi spun Yellow Stone, iar indienii 
Ahmateaza*. Ne-am instalat tabăra pe malul sudic, 
pe o pajişte minunată, lîngă un crîng de plopi. 

14 mai. Azi-dimineaţă ne-am trezit cu toţii 
devreme, căci punctul pe care îl atinseserăm acum 
era de cea mai mare însemnătate şi, înainte să 
mergem mai departe, trebuia să facem nişte 
cercetări pe teren, ca să vedem care dintre cele 
două cursuri de apă la care ajunseserăm putea fi 
traversat mai uşor. Cei mai mulţi dintre ai noştri 
voiau, pare-se, să o luăm pe unul din cursuri şi să 
mergem cît mai departe cu putinţă, ca să ajungem 
în Munții Stîncoşi, unde am fi putut da de 
izvoarele marelui fluviu Aregan*, despre care toţi 
indienii cu care am vorbit spuneau că s-ar vărsa în 
marele Ocean Pacific. Şi eu eram nerăbdător să 
ating acest obiectiv, pe care mintea mea şi-l 
închipuia ca o lume de aventuri palpitante, dar 
întrezăream numeroasele greutăţi pe care, de voie, 
de nevoie, le-am fi întîmpinat, dacă ne-am fi 
încumetat să facem această încercare cu puţinele 
informaţii pe care le aveam despre regiunea pe 
care trebuia să o traversăm şi despre sălbaticii care 
o locuiau. Despre aceştia ştiam doar că mai toată 
lumea îi considera drept cei mai feroce dintre 
indienii  nord-americani. În acelaşi timp mă 
temeam că am putea alege o rută greşită, ceea ce ar 
fi însemnat pentru noi un şir nesfîrşit de necazuri 
care i-ar fi demoralizat pe oameni. N-am stat însă 
mult pe gînduri, ci m-am apucat numaidecit să 
explorez ţinutul. Am trimis cîțiva oameni pe 
malurile ambelor fluvii ca să facă un calcul 
comparativ al debitului fiecăruia, în vreme ce eu, 
împreună cu Thornton şi John Greely, am început 
să urcăm costişa din dreptul Confluenţei, de unde 

se deschidea o vastă panoramă asupra întregii 
regiuni. Am văzut de aici o cîmpie uriaşă 
întinzîndu-se spre cele patru zări şi unduindu-şi 
ierburile grase — un ţinut imens şi magnific, 
însuflețit de nenumărate turme de bizoni, haite de 
lupi şi ici-colo cîte un elan sau antilopă. Spre sud 
cîmpia era mărginită de un lanţ de munţi înalți, cu 
crestele înzăpezite, întinzîndu-se de la sud-est spre 
nord-vest şi sfîrşindu-se abrupt. În spatele lui, în 
direcția nord-vest, era un alt lanţ şi mai înalt care 
se pierdea la orizont. Cele două fluvii ofereau un 
spectacol absolut încîntător: îşi răsuceau trupurile 
prelungi, şerpeşti şi se subțiau tot mai mult în 
depărtare, pînă cînd arătau ca nişte fire argintii de 
aţă ce dispăreau în ceţurile umbroase ale 
văzduhului. Din cursul lor de pînă acum nu 
puteam deduce nimic cît priveşte locul de vărsare, 
aşa că am coborit de pe colină, neștiind ce să 
facem. 

Cercetarea celor două fluvii nu ne-a dat motive 
de satisfacție. Am descoperit că fluviul nordic era 
mai adînc, dar că cel sudic era mai lat şi că debitul 
lor nu se deosebea prea mult. Primul avea aceeaşi 
culoare ca Missouri, pe cînd al doilea avea albia 
arcuită şi pietroasă, specifică apelor care izvorăsc 
dintr-o regiune muntoasă. Fiind mai uşor de 
navigat pe braţul nordic, am hotărît în cele din 
urmă să mergem pe acesta, deşi aveam să 
descoperim că apa care devenea curînd tot mai 
mică ne-ar fi obligat în cel mult cîteva zile să 
renunțăm la şalupă. Am petrecut trei zile în tabără, 
timp în care am reuşit să procurăm un mare număr 
de piei preţioase pe care le-am ascuns împreună cu 
toate rezervele noastre de hrană într-o cache, adică 
o ascunzătoare abil construită pe o insulă mică, la 
o milă mai jos de Confluenţă“. Am mai făcut rost 
şi de o mare cantitate de vînat, în special căpriori, 
din care am sărat şi am afumat cîteva ciozviîrte 
care să ne fie de folos mai tîrziu. În apropiere 
creştea din abundență limba-soacrei, iar în rîpe şi 

văi belşug de aroma. Mai erau şi numeroase tufe 
de coacăze galbene şi roşii (necoapte), precum şi 
agrişe. Trandafirii sălbatici abia începeau să-şi 
deschidă mugurii într-o bogăţie fără seamăn. Am 
părăsit tabăra în bună dispoziţie în dimineaţa zilei 
de 

18 mai. Ziua a fost plăcută şi am înaintat plini 
de voioşie, în pofida deselor opriri pricinuite de 
bancurile de nisip şi de colţurile de stîncă pe care 
le întîlneam la tot pasul. Oamenii, pînă la ultimul, 
erau entuziaşti şi hotărîți să persevereze, Munţii 
Stîncoşi fund singurul lor subiect de conversaţie. 
Fără pieile de animale, bărcile erau mult mai 
uşoare şi n-am mai întîmpinat atîtea greutăți cînd a 
trebuit să le mînăm printre curenţii rapizi. Rîul era 
plin de insule şi am trecut aproape pe la fiecare. 
Seara am ajuns la o tabără indiană, abandonată, 
lîngă nişte maluri rîpoase din lut negru. Ne-au 
deranjat foarte tare şerpii cu clopoței şi pînă 
dimineaţa a plouat întruna. 

19 mai. N-am mers mult pînă să descoperim că 
albia rîului îşi schimbase mult înfăţişarea, curentul 
fiind mult împiedicat de bancurile de nisip, mai 
bine zis, de prundişurile din apă, astfel încît 
anevoie găseam un loc de trecere pentru şalupă. 
Am trimis în recunoaştere doi oameni care s-au 
întors cu vestea că în aval rîul era mai adînc şi din 
nou am fost încurajați să perseverăm. Am mai 
parcurs zece mile, după care am făcut popas de 
noapte pe o insuliță. Spre sud, în depărtare, se 
zărea un munte ciudat, de formă conică, stingher şi 
complet acoperit cu zăpadă. 

20 mai. Am ajuns acum într-o porţiune de rîu 
mai accesibilă şi ne-am continuat drumul, cu mici 
întreruperi, pe o distanță de şaisprezece mile 
printr-un ţinut straniu, cu sol argilos şi aproape 
lipsit de vegetaţie. Seara am făcut popas pe o 
insulă foarte întinsă, acoperită cu copaci înalţi, 
mulți dintre ei necunoscuți nouă. Am rămas în 

locul acesta cinci zile ca să facem unele reparaţii la 
pirogă. 

Pe cînd ne aflam aici, s-a petrecut un lucru 
demn de notat. În această regiune Missouri are 
malurile foarte abrupte şi după ploaie, din cauza 
lutului de un vinețiu ciudat, ele devin extrem de 
lunecoase. Pietrele din albia argiloasă alcătuiesc pe 
o distanţă de vreo sută de iarzi un şir de terase 
înalte, intersectate în numeroase direcţii de rîpe 
adinci şi înguste şi atît de roase de acţiunea apei 
într-o perioadă îndepărtată de timp, încît seamănă 
cu nişte canale artificiale. Gurile acestor rîpe, în 
locul unde se varsă în fluviu, au un aspect 
remarcabil şi, văzute de pe malul celălalt, în 
lumina lunii, arată ca nişte coloane gigantice 
ridicate pe mal. Unui privitor de pe terasa cea mai 
înaltă tot coborişul pînă la apă i se va părea ceva 
haotic şi trist, imposibil de descris. În jur nu există 
nici un fel de vegetaţie. 

Într-o dimineaţă, după micul dejun, John Greely, 
profetul, interpretul Jules şi cu mine am luat-o din 
loc cu gînd să urcăm pe terasa cea mai înaltă, pe 
malul sudic, ca să aruncăm o privire în jur; pe 
scurt, să vedem ce era de văzut. Cu multă trudă şi 
mare băgare de seamă am reuşit să ajungem pînă 
sus pe culme, care se înălța în dreptul taberei 
noastre. Aici, preria se deosebeşte de cea obişnuită 
prin aceea că pe o distanţă de mai multe mile cresc 
o sumedenie de plopi tremurători, tufe de 
trandafiri, salcia pletoasă şi salcia cu frunze late; 
solul este instabil, uneori mlăştinos, ca acela din 
luncile obişnuite, conținînd un fel de humă de 
culoare neagră şi o treime nisip, iar dacă arunci o 
mînă din acest amestec în apă, se va dizolva ca 
zahărul, cu un sfirîit straşnic. În mai multe locuri 
am observat cruste de sare, din cea obişnuită, aşa 
că am luat cu noi o parte şi am folosit-o. 

Ajungînd pe acest platou, ne-am aşezat cu toții 
să ne odihnim. Dar nu ne-am pus bine jos, că am 
auzit în spatele nostru un mormăit grozav venind 

dinspre sihla deasă. Cît ai clipi am sărit în picioare, 
cuprinşi de o spaimă cumplită, căci ne lăsaserăm 
puştile pe insulă, ca să nu ne încurce la căţărat şi 
singurele arme pe care le aveam asupra noastră 
erau pistoalele şi cuțitele. N-am apucat să 
schimbăm între noi o vorbă, cînd dintr-un tufiş de 
trandafiri s-au repezit spre noi cu gurile deschise 
două namile de urşi (primu pe care îi întîlneam în 
călătoria noastră). Indienii se tem îngrozitor de 
aceste animale şi pe bună dreptate, căci ele sînt 
într-adevăr nişte creaturi formidabile, avînd o forţă 
uriaşă, o ferocitate imposibil de strunit şi o 
tenacitate de invidiat. Nu prea ai cum să le ucizi cu 
un glonţ, decît dacă acesta le nimereşte drept în 
creier, iar creierul este protejat de doi muşchi bine 
dezvoltați în jurul tîmplelor şi de un os frontal 
proeminent. Se cunosc cazuri cînd urşii au trăit 
zile în şir cu cîte cinci-şase gloanţe în plămîni, ba 
chiar cu răni grave la inimă. Pînă acum nu mai 
întîlnisem vreun urs brun, deşi am dat nu o dată 
peste urme de-ale lui în noroi sau în nisip, iar cele 
pe care le-am văzut eu aveau, fără gheare, aproape 
un picior lungime şi opt țoli lățime. 

Întrebarea era ce să facem acum. Să stăm şi să 
ne luptăm cu armele pe care le aveam ar fi fost 
curată nebunie; şi ar fi fost o prostie să credem că 
puteam scăpa fugind în direcția prenei; nu numai 
că urşii alergau spre noi chiar din acea parte, dar la 
o distanță foarte mică de stinci tufişurile de 
mărăcini, salcie pitică etc. erau atît de dese, încît n- 
am fi reuşit nicicum să ne croim drum printre ele, 
iar dacă ne-am fi ţinut aproape de malul apei între 
cătină şi stîncile de pe culme, animalele ne-ar fi 
prins într-o clipă, căci terenul mocirlos ne-ar fi 
împiedicat să fugim, în timp ce labele mari şi late 
ale ursului i-ar fi permis să alerge cu uşurinţă. 
Toate aceste gînduri (care îți iau ceva timp pînă să 
le poți exprima în cuvinte) par să fi încolțit în 
mintea fiecăruia dintre noi, căci ne-am repezit cu 

toții spre stînci, fără să chibzuim la riscurile care 
ne aşteptau acolo. 

Primul coboriş era de vreo treizeci-patruzeci de 
picioare şi nu foarte abrupt; aici, solul cra mai 
puţin argilos decît sus pe platou, aşa că am sărit 
fără mare greutate pînă pe prima terasă, urşii 
plonjînd după noi cu înverşunare. Ajunşi acolo, n- 
am avut nici o clipă de ezitare. Nu ne rămăsese 
acum nimic altceva de făcut decît să dăm piept cu 
animalele furioase pe platforma îngustă unde ne 
aflam sau să sărim peste rîpa următoare. Aceasta 
era aproape perpendiculară, adîncă de şaizeci- 
şaptezeci de picioare, iar peretele ei, alcătuit doar 
din argila de culoare vineţie, se îmbibase bine cu 
apă de la ploile tîrzii şi era neted ca sticla. 
Canadianul, îngrozit peste măsură, şi-a dat iute 
drumul de pe buza prăpastiei, a alunecat în jos cu 
cea mai mare viteză şi elanul căzăturii l-a zvîrlit 
peste al treilea coboriş. Pierzîndu-l din vedere, 
fireşte că l-am crezut mort; căci nu aveam nici o 
îndoială că acea teribilă lunecare avea să continue 
dintr-o prăpastie într-alta pînă cînd se sfirşea cu un 
ultim salt în apa fluviului — o cădere de mai bine 
de o sută cincizeci de picioare. 

Dacă Jules n-ar fi ales această cale de scăpare, 
mai mult ca sigur că, în disperare de cauză, am fi 
decis să ne salvăm tot pe acolo; dar soarta lui ne-a 
făcut să şovăim, răstimp în care fiarele au tăbărit 
asupra noastră. Era prima oară în viaţa mea că mă 
aflam atît de aproape de un animal sălbatic 
înzestrat cu atîta forţă şi ferocitate şi nu mă sfiesc 
să recunosc că eram înspăimîntat de moarte. Preţ 
de cîteva clipe am avut senzaţia că mă ia cu leşin, 
dar urletul lui Greely, care fusese înşfăcat de ursul 
din frunte, a avut darul să mă mobilizeze şi trezit 
de-a binelea am simţit în toiul încleştării un soi de 
plăcere nebună şi sălbatică. 

Una dintre dihănu, ajungînd pe marginea 
îngustă unde ne aflam, s-a năpustit asupra lui 
Greely şi l-a trîntit la pămînt. Stătea deasupra lui 

şi-l țintuia cu colții uriaşi înfipți în pieptarul 
paltonului pe care, spre marele lui noroc, îl avea pe 
el din pricina vîntului tăios. Cealaltă, mai mult 
rostogolindu-se decît coborînd panta în patru labe, 
a prins un elan atît de mare cînd a ajuns în dreptul 
nostru, încît, pînă să se poată opri, atîrna cu 
jumătate din trup deasupra prăpastiei; alunecase 
pieziş şi labele din partea dreaptă i se bălăngăneau 
în aer, în timp ce cu celelalte două din stînga de- 
abia reuşea să se ţină de stîncă. Din această poziţie 
şi-a înfipt colții în călcîiul lui Wormley şi pentru o 
clipă m-am gîndit la tot ce era mai rău, căci, 
zbătîndu-se să se elibereze din strînsoare, bietul 
om îl ajuta pe urs să-şi recapete echilibrul. Pe cînd 
stăteam neputincios, după cum am descris mai sus, 
din pricina spaimei de care eram cuprins şi 
priveam la cele ce se întîmplau, fără să pot fi de 
vreun folos, bocancul şi mocasinul lui W. s-au 
desprins din strînsoare, iar animalul a început 
atunci să se rostogolească spre terasa următoare, 
numai că, ajutîndu-se de ghearele lui uriaşe, a 
reuşit să se oprească. Acum Greely era cel care 
striga după ajutor, iar profetul şi cu mine am 
alergat spre el. Amîndoi am tras cu pistoalele în 
capul ursului şi sînt sigur că glonţul meu a pătruns 
printr-o porțiune a craniului, căci am ţinut arma 
foarte aproape de urechea lui. Ursul însă părea mai 
degrabă furios decît rănit; singurul efect pozitiv al 
focurilor de armă a fost acela că i-a dat drumul lui 
Greely (care n-a suferit nici o vătămare) şi s-a 
năpustit asupra noastră. Nu aveam la îndemină 
nimic altceva decît cuţitele şi nici spre terasa de 
sub noi nu puteam fugi, din cauza celuilalt urs care 
se afla acolo. Stăteam cu spatele la stîncă şi ne 
pregăteam de o confruntare pe viaţă şi pe moarte, 
nici măcar visînd la vreun ajutor din partea lui 
Greely (pe care-l credeam rănit mortal), cînd am 
auzit o împuşcătură, iar uriaşul animal a căzut la 
picioarele noastre în chiar clipa cînd am simţit pe 
obraji răsuflarea lui fierbinte şi respingătoare. 

Salvatorul nostru, care se luptase cu mulți urşi la 
viaţa lui, îşi lipise dinadins pistolul de ochiul 
monstrului, iar conţinutul acestuia i-a pătruns în 
creier. 

Uitîndu-mă acum în Jos, am văzut că ursul căzut 
făcea eforturi zadarnice să se cațăre pînă la noi — 
argila moale ceda sub ghearele lui şi a căzut de 
cîteva ori cît era de lung. Ca să fim siguri, am mai 
tras în el cîteva gloanţe, dar ursul nu mai prezenta 
nici un pericol şi atunci am decis să-l lăsăm în 
grija corbilor. Nu văd cum ar mai fi putut scăpa 
din acel loc. Ne-am tîrît pe marginea îngustă a 
rîpei aproape o jumătate de milă, pînă să dăm de o 
cărare care ducea jos în prerie şi am ajuns în tabără 
abia spre miezul nopţii. Jules era deja acolo, viu, 
dar rănit, atît de grav de fapt încît n-a fost în stare 
să ne spună desluşit ce păţise sau unde ne aflam. 
Se oprise într-una din rîpele de pe a treia terasă şi a 


coborit prin albia ei pînă pe malul fluviului“. 


45 S-ar părea că există aici o discrepanţă pe care n-am dorit să o 
corectăm, căci, la urma urmelor, s-ar putea ca domnul Rodman să 
nu fi greşit. Ahmateaza (potrivit Jurnalului lui Lewis şi Clarke) este 
numele dat de indienii Minnetaree nu acestui Yellow Stone, ci chiar 
fluviului Missouri. - Editorii G.M. (na) - După Pollin (p. 646), Poe 
în mod deliberat îl face pe Rodman să greşească atunci cînd susține 
că Yellowstone ar fi fluviul pe care indienii îl botezaseră 
Ahmateaza, pasajul fiind preluat de fapt din Lewis şi Clark (1: 211- 
12). 

46 Aregan (Oregon): numele iniţial al fluviului Columbia; greşita 
ortografie îi aparţine lui Poe. (Pollin, p. 646) 

47 Aceste caches sînt nişte gropi făcute cel mai adesea de vînătorii 
şi negustorii de blănuri, ca să-şi poată depozita blănurile sau alte 
lucruri pe perioada cît lipsesc. Se alege mai întîi un loc uscat şi 
retras. Apoi se trasează un cerc cu diametrul cam de două picioare, 
din care se scoate pămîntul în brazde, iar acestea sînt aşezate 
deoparte cu grijă. Locul marcat se sapă perpendicular la un picior 
adîncime, după care groapa se lărgeşte treptat, pînă cînd ajunge la 
opt-zece picioare adîncime şi şase-şapte lăţime. Pe măsură ce se 


scoate pămîntul, acesta este aşezat cu băgare de seamă pe o bucată 

de piele, ca să nu rămînă urme pe iarba prin jur, iar cînd totul este 
gata, pămîntul scos este aruncat în rîul cel mai apropiat sau este 
bine ascuns. Depozitul se căptuşeşte cu crengi uscate şi fîn sau piei 
şi în el se pot păstra în stare perfectă, ani de zile, aproape orice fel 
de lucruri vînătoreşti. După ce acestea sînt depozitate şi acoperite 
cu piei de bizon, peste groapă se aruncă pămînt şi se bătătoreşte 
bine locul. Apoi se pun la loc brazdele, iar pe copacii din jur sau 
într-alt loc se face un semn care să indice locul precis al depozitului. 
— Editorii G.M. (n.a.) 

48 După Pollin (pp. 652-653), întreg episodul este absurd şi hilar. 
Ursul grizzly cîntăreşte între 150 şi 500 kg, iar „namilele“ trebuie să 
fi avut mai mult. Cu „colții [înfipţi] în călcîiul lui Wormley“, acesta 
nu şi-ar fi pierdut doar bocancul şi mocasinul (oare de ce le purta pe 


amîndouă?). 

ADDENDA: COMENTARII, 
EDIŢII, OPINII CRITICE 


Povestea lui Arthur Gordon 
Pym 

The Narrative of Arthur 
Gordon Pym 


(4: două foiletoane în Southern Literary 
Messenger, ianuarie şi februarie 1837, 3: 13-16, 
109-16; B: The Narrative of Arthur Gordon Pym. 
Of Nantucket [vezi mai jos subtitlul complet]. New 
York, Harper & Brothers, 1938; C: [ediție piratată] 
The Narrative of Arthur Gordon Pym, of 
Nantucket, North America. Londra, Wiley and 
Putnam, 1938; D: [retipărire a ediției C, fără 
Prefaţă] Arthur Gordon Pym: Or, Shipwreck, 
Mutiny, and Famine. London, John Cunningham, 
1841; E: Narrative of A. Gordon Pym. Edited by 
Rufus W. Griswold. Works. Vol. IV, [ix] — 188. 
New York, J. S. Redfield, 1856) 


Varianta B, singura autorizată de Poe, se intitula 
THE NARRATIVE OF ARTHUR GORDON PYM. 
OF NANTUCKET. COMPRISING THE 
DETAILS OF A MUTINY AND ATROCIOUS 
BUTCHERY ON BOARD THE AMERICAN 
BRIG GRAMPUS, ON HER WAY TO THE 
SOUTH SEAS, IN THE MONTH OF JUNE, 
1827. WITH AN ACCOUNT OF THE 
RECAPTURE OF THE VESSEL BY THE 
SURVIVERS; THEIR SHIPWRECK AND 
SUBSEQUENT HORRIBLE SUFFERINGS 
FROM FAMINE; THEIR DELIVERANCE BY 
MEANS OF THE BRITISH SCHOONER JANE 
GUY; THE BRIEF CRUISE OF THIS LATTER 
VESSEL IN THE ANTARCTIC OCEAN; HER 

CAPTURE, AND THE MASSACRE OF HER 
CREW AMONG A GROUP OF ISLANDS IN 
THE EIGHTY-FOURTH PARALLEL OF 
SOUTHERN LATITUDE; TOGETHER WITH 
THE INCREDIBLE ADVENTURES AND 
DISCOVERIES STILL FARTHER SOUTH TO 
WHICH THAT DISTRESSING CALAMITY 
GAVE RISE. 


Poe a început să lucreze la roman în noiembrie 
1836, într-una din cele mai dificile perioade ale 
carierei sale literare. Îşi pierduse slujba de redactor 
la Southern Literary Messenger în chiar luna în 
care revista îi publica primul foileton al romanului. 
Editura newyorkeză Harper & Brothers refuzase 
să-l scoată un volum de povestiri pe motiv că 
acestea fuseseră deja publicate. 

Aceeaşi editură lansase în 1831 colecția „The 
Boy's and Girl's Library“ şi în decurs de zece ani 
tipărise peste treizeci de titluri. Aventurile pe mare 
deveniseră genul cel mai gustat de publicul cititor. 
Poe a simţit pe dată pulsul pieţei şi s-a apucat să 
strîngă material pentru un roman foileton. În 
opinia lui Pollin, volumul 12 al colecţiei Harper, 
The Young Crusoe; or, The Adventures of a 
Shipwrecked Family on a Desolate Island, scris de 
Barbara Hoole Hofland, va fi fost o primă sursă de 
inspiraţie. 

Dar ce însemna pentru Poe „sursă de inspiraţie“, 
avînd în vedere că o cincime din Pym este material 
preluat aproape verbatim din varii surse? Poe, 
susțin editorii săi, „a împrumutat“ din surse doar 
pentru a le putea parodia mai bine. Parodia şi 
pamfletul, după cum bine ştim, sînt mereu 
invocate ca o scuză pentru excese. În primele lui 
nuvele Poe şi-a propus să satirizeze goticul à la 
Blackwood şi a reuşit atît de bine, încît aş spune că 
a ajuns să reinventeze goticul şi să-l doteze cu o 
teorie onorabilă. Să admitem, aşadar, că în 
singurul său roman încheiat Poe a practicat, 

conform deontologiei de atunci şi cu relativ 
succes, „arta“ împrumutului direct — recte plagiatul 
—, alternînd-o cu o activitate oarecum mai 
onorabilă: parafrazarea. 

Poe a luat masiv din lucrarea lui Benjamin 
Morrell, A Narrative of Four Voyages: The South 
Sea, North and South Pacific Ocean, Chinese Sea, 
Ethiopic and Southern Atlantic Ocean, Indian and 
Antarctic Ocean from the Year 1822 to 1831, pare- 
se, cu permisiunea editurii newyorkeze, căci 
bestsellerul din 1832 al lui Morrell (scris de fapt 
de jurnalistul Samuel Woodworth) şi romanul lui 
Poe au încăput pe mîinile aceluiaşi lector de carte, 
John Inman, probabil amuzat de  izbitoarele 
asemănări. A mai luat puţintel — vreo cîteva sute de 
cuvinte — din două lucrări ale lui Jeremiah 
Reynolds: Voyage of the United States Frigate 
Potomac (New York, Harper & Brothers, 1835), 
recenzată de Poe în Southern Literary Messenger 
(ianuarie 1837), precum şi din Address on the 
Subject of a Surveying and Exploring Expedition. 

În opinia lui Pollin (p. 19), o a treia sursă 
importantă o vor fi constituit relatările sau 
poveştile marinăreşti, publicate sub formă de 
colecții încă din secolul al XVII-lea. Poe le va fi 
găsit în vasta bibliotecă a lui William Gowans, 
chiriaşul mătuşii sale, Maria Clemm, în New York, 
între anii 1837 şi 1838. Cea mai importantă, 
opinează Pollin, este The Mariners Chronicle, 
Being a Collection of the Most Interesting 
Narratives of Shipwrecks, Fires, Famines, and 
Other Calamities Incident to a Life of Maritime 
Enterprise — patru volume compilate de Archibald 
Duncan şi publicate în Londra în anul 1804 
(retipărite în Philadelphia în 1806 şi 1810). Din 
această colecţie, Poe se va fi folosit de The 
Mariners Chronicle (New Haven, George W. 
Gordon, 1834), The Mariners Library, or 
Voyager s Companion (Boston, C. Gaylord, 1834), 
The Mariners Chronicle of Shipwrecks, Fires, 

Famines, and Other Disasters at Sea (2 vol., 
Boston, C. Gaylord, 1834) şi de Interesting and 
Authentic Narratives of the Most Remarkable 
Shipwrecks, plus An Authentic Account of the Most 
Remarkable Events: Containing the Lives of the 
Most Noted Pirates and Piracies (New York, Ezra 
Strong, 1836). 

Alte surse vor fi fost: Astoria lui Washington 
Irving, recenzată de Poe în Southern Literary 
Messenger (ianuarie 1837); John L. Stephens, 
Incidents of Travel in Egypt, Arabia Petraea and 
the Holy Land; romanele Tom Cringles Log 
(1833) şi The Cruise of the Midge (1835) ale lui 
Michael Scott, Peter Simple (1834) al lui Frederick 
Marryat şi, probabil, Lafitte (1836) al lui Joseph H. 
Ingraham; un dicționar ebraic în traducerea 
engleză a lui Edward Robinson: A Hebrew and 
English Lexicon of the Old Testament de William 
Gesenius (Boston, 1836). 

Dar cea mai importantă şi mai durabilă 
influenţă, şi nu doar cît priveşte geneza lui Pym, o 
va fi exercitat romanul lui Daniel Defoe, The Life 
and Strange Surprizing Adventures of Robinson 
Crusoe, o ediţie a acestuia fiind recenzată de Poe 
în ianuarie 1836. 

Imediat după publicare, în pofida cîtorva 
recenzii favorabile, Povestea lui Arthur Gordon 
Pym n-a fost un succes de piaţă. La drept vorbind, 
nici Poe nu era mulţumit de creaţia sa. Citîndu-l, 
prietenul său  Evert  Duyckinck nota: „În 
conversaţie, Poe nu pare să se laude prea mult cu 
el“ (Cyclopaedia of American Literature, New 
York, 1855, 2: 538). New York Gazette laudă 
apariţia romanului: „Domnii Harper au publicat un 
volum absolut extraordinar, care se pretinde a fi 
povestea lui «Arthur Gordon Pym». [...] Se 
sugerează cum că domnul Poe, cunoscutul scriitor 
din Virginia, ar avea de-a face cu această carte“. 
The Knickerbocker Magazine îşi  cenzurează 
entuziasmul: „Există în cartea aceasta o sumedenie 

de întîmplări «dure», povestite într-un stil neglijent 
şi dezlînat, lipsit de obişnuitele virtuți de 
compoziţie, afară de un soi de simplitate crusoescă 
a naraţiunii. E o lucrare de mare interes, în ciuda 
defectelor sale, acela că abuzează de «conflicte 
oribile şi sîngeroase» nefiind chiar cel mai 
neînsemnat“. 

În octombrie 1838, Wiley and Putnam publică o 
ediție engleză a romanului, despre care Court 
Gazette remarcă: „Înţelegem că [Pym] a fost 
produs ca un fel de demonstrație practică şi ca o 
dovadă a spuselor lui Byron cum că «adevărul e 
mai straniu decît ficţiunea». Este, de fapt, o carte 
de miracole, publicată inițial de o revistă 
americană, fără nici o garanţie cît priveşte adevărul 
el. [...] Stilul povestirii constituie o palidă imitație 
a celui adoptat de Defoe în cel mai bun roman al 
său, Robinson Crusoe“. 


Traduceri. În franceză: Charles Baudelaire, Les 
Aventures d'Arthur Gordon Pym, în Le Moniteur 
Universel, Paris (26 de foiletoane tipărite între 25 
februarie şi 18 aprilie 1857); Aventures d 'Arthur 
Gordon Pym, par Edgar Poe, Paris, Michel Levy 
frères, 1858 (retipărit în 1862); Aventures d 'Arthur 
Gordon Pym, Paris: Delamain et Boutelleau, 1944 
(cu ilustraţii de Mario Prassionos); o ediție limitată 
la 2.300 de exemplare. 

În româneşte: Aventurile Extraordinare ale Lui 
Arthur Gordon Pym, Editura Gutenberg, 1921, 218 
p.; Aventurile lui Gordon Pym. În româneşte de 
Mircea Alexandrescu şi Marius Măgureanu, cu un 
Cuvînt înainte de Mihu Dragomir. Bucureşti, 
Editura Tineretului, 1958, 203 p; retipărit [fără 
Cuvîntul înainte], cu ilustraţii de Olga Di aconu, 
Chişinău, Prut Internaţional, 2004, 216 p; 
Aventurile lui Arthur Gordon Pym din Nantucket. 
În româneşte de Mircea Alexandrescu. [ Vol. 2, 452 
p.] Prefaţă de Matei Călinescu [în vol 1]. Editura 
pentru Literatură. Colecţia: BPT, 1965; volum 

retipărit cu titlul Aventurile lui Gordon Pym. 
Traducere de Mircea Alexandrescu, Cluj-Napoca, 
Editura Dacia, 1970, Colecţia: Ultimatum, 232 p.; 
Edgar Allan Poe, Aventurile lui Arthur Gordon 
Pym. Traducere şi note de Cristina Jinga. 
Bucureşti, Editura Corint, 2004, 211 p., ediţie 
retipărită în 2007. Traducerea de față s-a făcut 
după versiunea B. 


Titlul. Fără excepţie, traducătorii români au 
preferat titlul baudelairian „Aventurile... “<. În 
titlul original, „Narrative“ este urmat de „of“ — un 
genitiv al agentului, cu rolul de a stabili încrederea 
cititorului în persoana naratorului Pym. 


Jurnalul lui Julius Rodman 


O relatare despre cea dintii 
traversare a Munţilor Stîncoşi 
ai Americii de Nord realizată 
vreodată de către omul civilizat 


The Journal of Julius Rodman 

Being an Account of the First Passage Across 
the Rocky Mountains of 

North America Ever Achieved by Civilized 
Man 

(A: Burtons Gentleman s Magazine, ianuarie- 
iunie 1840 (6:44-47, 80-85, 109-13, 179-83, 206- 
10, 255-59); B: Mirror of Literature, vol. l, nr. 1, 
pp. 9-10, Londra, 3 noiembrie 1877 (scurte 
extrase), C: Tales and Poems, ed. J.H. Ingram 
(Londra, 1884), 4:3-90); D: The Journal of Julius 
Rodman (San Francisco, 1947), 76 p.; 7 gravuri în 
lemn realizate de Mallete Dean şi ilustraţia cu 
indianul) 

În vara anului 1839 Poe devine redactor-adjunct 
la Burtons Gentleman s Magazine, revista 
actorului William E. Burton, cu un salariu 
săptămînal de zece dolari, orice contribuţie în plus 
fiind plătită ca atare. Motivat financiar, Poe 
publică o serie impresionantă de povestiri: Omul 
făcut bucăţi, Prăbuşirea Casei Usher, William 
Wilson, Morella şi Convorbirea dintre Eiros şi 
Charmion — vezi MMR. E atras însă de ideea de a 
scrie ceva ce putea fi lesne „compilat“ şi publicat 
în foiletoane. The Miami Valley, un roman foileton 
anost despre viaţa în sălbăticia Vestului nord- 
american, semnat de „un pionier din Ohio“, pare 
să-l fi dat imboldul necesar. 

Spre deosebire de Pym, Jurnalul lui Julius 
Rodman a fost plănuit din capul locului să 
cuprindă douăsprezece capitole, unul pentru 
fiecare lună a anului 1840, iar expediţia să urmeze 
o rută precisă: să traverseze Munţii Stîncoşi şi să o 
ia în sus pe Yukon şi înapoi în Kentucky sau 
Missouri. 

Pe la mijlocul lunii noiembrie 1839, Poe va fi 
avut suficient material pentru ca Burton 5, conform 
practicii de atunci, să plaseze un anunţ publicitar, 
scris indiscutabil de Poe (Pollin, p. 509), în 
numărul din 20 noiembrie 1839 al revistei 
Alexander s Weekly Messenger din Philadelphia. 
Pe la sfîrşitul lui decembrie 1839, s-ar părea că 
autorul terminase de scris al treilea capitol, iar 
scrisoarea din 1 iunie 1840 către Burton indică 
faptul că era gata şi cel de-al şaselea (ultimul). 

Jurnalul a fost publicat în cele şase luni 
(ianuarie-iunie) cît timp Poe a lucrat ca redactor al 
revistei, după care, certindu-se cu Burton, l-a 
abandonat. Poe l-a părăsit pe Rodman în regiunea 
Montanei, cîndva în mai 1792, acesta mai avînd de 
parcurs cîteva mii de kilometri pînă să ajungă la 
Yukon şi, în 1794, „acasă în Kentucky“. „De bună 
seamă“, spune Pollin, „Poe nu putea să reia 
povestea lui Rodman după o întrerupere de şase 


341 


luni, cînd încă anonimul său autor, domnul Poe, a 
preluat, în primăvara lui 1841, o slujbă editorială 
similară la noua revistă Graham s Magazine“. (p. 
509) 

Primele şase capitole nu s-au bucurat de cine 
ştie ce succes. În Spirit of the Times (1 mai 1840), 
prietenul lui Poe, John S. Du Solle, laudă articolul 
lui Poe despre Bryant, adăugînd scurt: „Continuă 
interesantul Jurnal al lui Julius Rodman“. Saturday 
Courier din Philadelphia, gazetă îndeobşte 
favorabilă lui Poe, salută, în numărul din 1 
februarie 1840, al doilea capitol ca pe „o valoroasă 
contribuție istorică“. New York Mirror din 30 mai 
1840 menționează favorabil articolul lui Poe 
despre Bryant şi schița sa Filozofia mobilării (vezi 
MMR, pp. 335-339). 


Traduceri. În franceză: Émile Hennequin, Le 
Journal de Julius Rodman, în Contes Grotesques 
par Edgar Poe, Paris, Paul Ollendorff, 1882, pp. 
169-200: trei fragmente din cap. 3-5, cu rezumate 
şi comentarii aparținînd traducătorului; lipseşte 
ilustrația care îl înfăţişează pe indian, precum şi 
propoziția referitoare la ea 
(http://www.eapoe.org/works/info/ pt027.htm). 
Romanul n-a mai fost tradus în limba română. 

